
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	 

	Агуу их орчин үед сод хүмүүс төрдөг билээ. Наполеон шиг их цуунд гарч, олонд алдаршаагүй даруухан нэг баатрууд хорвоод олон. Тэдний тухай түүхэнд тэмдэглэгдсэн нь үгүй авч, нарийвчлан үзвэл яруу алдар нь Александр Македонийн нэр цууг ч болов давахуйц их бүлгээ. Шинэ их цагийн түүхэнд асар холбогдолтой болохоо өөрөө ч үл гадарлах муухан хувцасласан эгэл нэгэн хүнтэй та эдүгээ Прага хотын гудамжнаас дайралдаж болно. Хэн хүнээс юм шалгаахгүй, мөрөө хөөн даруухан явахад нь сэтгүүлчид ч түүний үг хэлийг таталж юм шалгаахгүй ажээ. Таны нэр алдар хэн бэ? гэж тэр хүнээс асуувал зүгээр л "Швейк" гэж даруухнаар хариулах сан билээ. 

	Үнэхээр ч энэхүү элэгдэж хуучирсан хувцастай дөлгөөн даруу хүн бол Австри-Унгарын үед Чехийн Вант улсын иргэдийн амнаас нэр салдаггүй байсан, нэр цуу нь Бүгд Найрамдах Улсын үед ч гандаж бууршгүй байсан баатар эр, эрэлхэг цэрэг Швейк дүрээрээ мөн бүлгээ. 

	— Швейк сонин хэвлэл, сурах бичигт нэрээ үлдээх гэж тэнэг Геростатын адил Эфес дар эхийн сүмийг шатаагаагүй билээ. Гэвч эрэлхэг цэрэг Швейкт би үнэн сэтгэлээс хайртай бөгөөд дэлхийн нэгдүгээр дайнд хөглөсөн явдлыг нь уншигч нарт толилуулахдаа нэр цуунд гараагүй энэ баатарт дотно элэгсэг болно гэдэгт итгэж байна. Үүнийг цухас дурдахад хангалттай гэж үзлээ. 

	 

	Зохиогч

	 

	
ОРШИЛ

	 

	Хашек Ярослав 1883 оны 4-р сарын 30-нд Прага хотод төржээ. 

	Түүний эцэг Хашек Иосеф, Микуландскийн гудамж дахь Сланскийн хувийн герман дунд сургуулийн тоо физикийн багшаар ажиллаж байсан бөгөөд өмнөд чехийн тариачны гэр бүлээс гаралтай хүн юм. Эх Катержина бол загасчны харуулчийн охин байсан юм. Иймээс Ярославын эцэг тэр үеийн их дээд сургуульд суралцаж чадаагүй, хөлс бага төлдөг хувийн сургуулиудад суралцжээ. Хашекийн гэр бүл амьдралын хавчигдмал байдалд оршиж, гэрэл гэгээ багатай, хямд сууцанд шилжин сууж байв. 

	X. Ярослав бага сургуулийг амжилттай төгссөн учир эх эцэг нь Житнийн гудамж дахь гимназид 1893 онд оруулсан бөгөөд нэгдүгээр ангийн багш нь Ирасек Алойс1 байжээ. Ярослав гимназийн эхний жилийг эцгийн даруулга дор амжилттай суралцав. Гэвч 1895 онд эцгийн нь биеийн эрүүл мэнд доройтож хүүдээ анхаарал тавьж чадахгүй болсноос хүүгийн сурлага эрс доошилжээ. 1896 онд эцгийн нас барсны дараа Ярославын гэр ядуугийн зовлонд улам өртөж түүний эх бэлэн хувцасны дэлгүүрт ажиллан амь зуух боллоо. Эхийн хайрт хүү Ярославын сурлага улмаар сулдсаар 4-р ангидаа улиран суусан боловч эхний хагас жилээр гимназиас хасагджээ. 

	Ярослав гоёл чимэглэлийн газар ажилд орсон хэдий ч удалгүй 1899—1900 онд байгуулагдсан чехийн худалдааны академид орж суралцав. Энэ үеэс эхлэн утга зохиолоор сонирхож 17 настай Хашек Ярославын анхны өгүүллэг 1900 онд «Үндэсний хуудас» сонинд хэвлэгдсэн юм. Ярослав, академийн оюутан байхдаа амьдралд шулуудан орж халаасандаа ганц ч мөнгөгүй атлаа нөхдийн хамтаар зам мэдэхгүй нутаг, хошуу Морав, Словак, Мажар, Халийч зэрэг нутгийн хот тосгоноор жуулчилж зан мэдэхгүй хүмүүсийн дунд орж эхэлсэн юм. 

	Ярослав худалдааны академид байхдаа уран зохиолын дугуйланд явдаг байсан боловч «Шинэ урлаг» гэж хоосон хашхирагч тэднээс удалгүй хөндийрчээ. Гэвч орос хэлэнд шамдан суралцаж утга зохиолын авхаалж хүсэл нь оросын реалистууд болон М. Горькийг бишрэн сонирхох болсон юм. Энэ үеэс эхлэн залуу ахуй цагаасаа буржуйлаг хөрөнгөтнийг үзэн яддаг үзэл санаа нь хувьсгалын зүг эргэн өндийсөн билээ. 

	X. Ярослав 1902 онд худалдааны академийг төгсгөж Славый банканд ажиллах болсон авч ширээний ард сууж алба хаах сонирхол түүнийг татсангүй зөвхөн эхийн хүсэлт, амьдралын хавчлагаас болж түр ажиллах хэрэгтэй байлаа. 1903 онд Ярославын (X. Ладиславтай хамтран бичсэн) шүлгийн түүвэр хэвлэгдэн гарсан юм. Ярослав зохиолч болох, хэрэн жуулчлах хүсэлдээ автагдаж Словак нутгаар ажлаа орхин аялан явжээ. Эх нь ажлаа хийхийг хүсэхэд зохиолч болж мөнгө их олно гэж амладаг байсан боловч амлалт нь тэр бүр биелдэггүй л байлаа. Энэ тухай X. Ладислав дурсан бичихдээ Ярослав өдөрт нэг өгүүллэг бичиж, түүнийг эх нь сонины редакцад хүргэдэг байлаа. 1900—1908 онд Ярослав 265 өгүүллэг бичсэн боловч амьдралын дэм дэмжлэгт хомс гэлээ ч түүний уран бүтээлийн ажилд их үр шим өгсөн юм гэжээ. 

	Энэ үед X. Ярославын улс төрийн үзэл төвлөрөн батжиж 1909—1914 онуудад бичсэн 400 шахам шог өгүүллэгүүдээрээ Германы шовинизм, Чехийн социалист ба социал - демократуудын бодлогыг шүүмжлэн илрүүлж, Австрийн арми, Унгарын Словак дахь ноёрхол зэрэг олон сэдвүүдийг хамран бичиж байлаа

	1915 онд X. Ярослав цэрэгт татагдаж өмнөд чехийн Вүдеёвич хотод 91-р явган цэргийн хороонд ирсэн боловч дайны талбарт удсангүй 1915 оны 9-р сарын 23-нд олзлогдож хэд хэдэн хорих лагериар дамжсан бөгөөд Чехийн сайн дурын нэгдсэн анги Оросын талд орсныг сонсоод мөн Оросыг дагасан юм. Ярослав энд Киев дэх «Чехослован» сэтгүүлийн сурвалжлагчаар ажиллаж Австрийн эсрэг шоглолоо бичиж 1916 онд «Эрэлхэг цэрэг Швейкийн олзлогдсон нь» гэдэг зохиолоо бичиж эхэлсэн юм. 

	1917 онд Октябрийн Социалист хувьсгалын өдрүүдэд Ярослав Киевт байлаа. Бусад чехчүүдийн адил хувьсгалын тухай мөн л тодорхой ойлголтгүй байсан бөгөөд хувьсгалын эсэргүүчүүд Чехийн сайн дурынхны дотор большевикуудын тухай янз бүрийн худал яриа тарааж байв. Гэвч Ярослав зүүн социалистуудын талд байсан учир удалгүй хувьсгалын түүхэн ач холбогдлыг ойлгосон юм. 

	X. Ярослав 1918 оны 2-р сард Улаан армийн эгнээнд орсон бөгөөд мөн онд коммунист (б) намын гишүүнд элсжээ. Ярослав хувьсгалын тухай сонин сэтгүүлүүдэд өгүүлэл бичиж, лекц, ухуулга тасралтгүй хийж байснаас гадна түүний дэлхий дахины ач холбогдол бол зөвхөн хаант Оросын ба Чех, Словакийн ард түмнээр хязгаарлагдах бус бүх шударга хүн төрөлхтний ач холбогдлыг сайн ойлгосон юм. Орос дахь Чехийн сайн дурынхныг Владивостокоор дамжуулан Францад шилжүүлж империалист дайны талбарт оруулах гэсэн орос дахь Чехословакийн үндэсний зөвлөл ба Масарикийн (Чехословакийн ерөнхийлөгч) харалган бөгөөд Чехословакийн ард түмэнд харш бодлогыг Ярослав сайн ойлгосон юм. Улс үндэстний гяндан болсон Австри-Унгарын хаант засгийг устгах ганцхан хүч бол большевик хувьсгал бөгөөд түүний ачаар ард түмэн эрх чөлөө, энх тайван, ажил, талх олж авч чадах юм гэж Ярослав ойлгож байлаа. Иймээс Ярослав эрчимт ухуулгаа эхэлж Чех ба Словакийн сайн дурынханд, Францад шилжилгүй эндээ үлдэж Оросын хувьсгалд тусалснаараа Чехийн ба дэлхий дахины хувьсгалд туслах юм гэж ухуулах хуудас тарааж байлаа. Бид хэрэв Орос дахь социалист хувьсгалын эгнээнд үлдвэл хожим хойч үеийнхэндээ үнэт гавьяа байгуулна. Бидний байр энд болохоос баруунд биш. Бид энд үлдэх ёстой. Бид Европ дахь анхны социалист коммунистууд мөн учир эндээ үлдэх ёстой. Үүнийг чех хүн бүр мэдэж байгаа. Бидний улс төрийн ач холбогдол баруунд биш энд байх ёстой. Бид оросуудад туслах ёстой гэж уриалан дуудаж байлаа. 

	X. Ярослав Орос орон дэлхийн хувьсгалын төв боллоо. Октябрийн социалист хувьсгалын амжилт, түүнийг бататгах явдал дэлхийн дарлагдсан ард түмний эрх чөлөөгөө олоход шууд нөлөөлнө. Иймээс Францад явна гэдэг бол Орос дахь дэлхийн хувьсгалаас урвасан хэрэг мөн. Чехчүүд бол Оросын хувьсгалт фронтыг хамгаалагчид байх ёстой гэж үзэж доорх агуулгатай уриалгыг орос дахь ком (б) намын Чехословакийн секцийн нэрийн өмнөөс гаргасан юм. 

	 

	ЦЭРГҮҮД, ХУВЬСГАЛЧИД АА!

	 

	«Зөвлөлүүдийн Холбооны Орос Улс бол оросын ба дэлхийн хувьсгалын хамгаалагч мөн. Улаан армид, хүний эрх чөлөөний төлөө тэмцэгч, туршлагатай байлдагч хэрэгтэй байна. Орос улс та бүхнийг өөрийн ах дүү, Оросын хувьсгалыг хамгаалахыг сонирхогчид гэж үзэж байна. Хэрэв та явбал таны хүч хэрэгцээгүй Францад очих болно. Та Оросыг орхих гэж үү? Тэгвэл танд Оросын ба дэлхийн хувьсгалаас урвасан гэж бодогдохгүй байна уу? Хувьсгал бол бүх нийтийн хэрэг. Энэ хувьсгал мөд дэлхийн өнцөг булан бүхний улс төр, аж ахуй, үзэл санаанд нэвтрэн, хүрээлэн авах болно. Чехийн хувьсгал бол түүний хэсэг мөн. Та Францын фронтод байхаас энд илүү хэрэгцээтэй байна. Оросын дээгүүр хар үүл бүрхэж байна. Чех бүхэн Оросын хувьсгалын харуулч байх ёстой. 

	 

	Оросын хувьсгалд итгэцгээ! 

	Дэлхийн хувьсгалд итгэцгээ! 

	 

	Энэ уриалгыг зөвшөөрвөл Оросын хувьсгалт армийн Чех-Словакийн хэсэгт орцгоо!» 

	 

	гэжээ. 

	X. Ярослав 1918—1919 онд Бүх Холбоотын Ком. (Б) намын өндөр хариуцлагатай албан тушаалд ажиллаж намын ухуулга, соёл гэгээрэл, улс нийгмийн ажлын бүх хэлбэрүүдэд оролцсон юм. Энэ үед Ярославын олон хэл дээрх гайхам сайхан ухуулга, сурвалжлагчийн ба хэвлэлийн техникийн өндөр мэдлэг, авьяас чадвар нь тодорсон юм. Жишээлбэл: X. Ярослав 1919 онд Уфа дахь гадаад хүмүүсийн Ком (б)-уудын зөвлөлийн нарийн бичгийн дарга, «Улаан бууч» сэтгүүлийн хэвлэлийн газрын намын үүрийн дарга, 5-р армийн штабын намын хорооны дарга, олон улсын харилцааны ба зохион байгуулах хэлтсийн дарга байснаас гадна 1920 оны 10-р сард улс төрийн хэлтсийн эрхлэгчийг орлож байжээ. Үүнээс гадна Ярослав гарамгай ухуулагч, сурвалжлагч байсан нь доорх ажлаар тодорхойлогдоно. X. Ярослав Улаан армийн «Манай зам» (сүүлд Улаан бууч), «Улаан европ» «Иргэний дайн» Германы «Штурм» Унгарын «Рохам» . Буриад монголын «Үүр» сэтгүүлүүдийн заримыг редакторлаж, санал зөвлөгөө өгч байснаас гадна «Монголын үнэн» сониныг хянан засалцаж байсан сураг бий. 

	1920 онд Москвад хуралдсан III интернационалын II их хуралд оролцсон Чехословакийн төлөөлөгчдийн хүсэлтээр X. Ярослав 1920 оны 12-р сард эх нутагтаа буцаж нам ба хувьсгалын ажилд оролцох болсон юм. Тэр үед 5-р армид ажиллаж байсан Ярославын ажлыг мэддэг нөхдийн ихэнх нь хоригдсон зарим эртний танилууд нь түүний тухай хуучин ойлголттой байсан учир большевикуудийн эгнээнд олж авсан Ярославын үзэл санааны өөрчлөлтийг хүлээн авахгүй байлаа. Үүний зэрэгцээгээр буржуйлгийн бүх хэвлэл Ярославын эсрэг Орос дахь түүний ажиллагааны тухай зэрлэг гүтгэлэг, цуурхал дэгдээж эхэлсэн юм. Ярослав, нөхдийн дундаас дэмжлэг ололгүй гагцхүү хэвлэлээр дамжуулан хүнд нөхцөлд амьдран хөдөлмөрлөж байлаа. “Руде право”-д нийтлүүлсэн хурц өгүүллээрээ Чехийн буржуйлгууд ба ялангуяа социал - демократуудын урвалтыг уудлан илрүүлсэн юм. Ярослав, Зөвлөлт Холбоот Улсын амжилтыг үзэн ядсан хуурамчаар гүтгэн дайрсан дайснуудын хүрээлэлд амьдарч биеийн эрүүл мэнд нь улам доройтсон боловч энэ алдарт бүтээлээ дуудан бичүүлсээр байсан юм. 

	X. Ярослав 1923 оны 1-р сарын 3-нд нас баржээ. Тэр үед социализмын төлөө, ирээдүйн сайн сайхны төлөө баатарлаг тэмцэгч, «Швейкийг» бүтээгч их зохиолч насан эцэс боллоо гэдгийг цөөн хүн ойлгож байсан боловч чөлөөлөгдсөн Чехословакт сая түүний бүтээлийг өндөр үнэлэн судалж байна. 

	Эрэлхэг цэрэг Швейкийн дүр бол бүүр 1911 онд X. Ярославын бүтээлд илэрсэн юм. Мөн онд «Карикатура» сонинд Ярославын өгүүллэг нийтлэгдэхэд гол баатар нь эрэлхэг цэрэг Швейк байв. Үүнд: Тэр үед Австрийн армиас чех цэргүүд оргон зайлж байхад Швейк эмчийн магадалгаа байсан ч зайлан явахыг хүсэхгүй атлаа винтов гэгч юу болохыг мэдэхгүй байв. Винтов аваад ир гэхэд тугалын арьсаар хийсэн байлдааны уутан үүргэвч аваад ирдэг тухай Швейкийн хөглөлтийг өгүүллэгт тодорхойлсон байна. X. Ярослав 1916 онд Киевт «Чехослован» сэтгүүлд ажиллаж байхдаа «Эрэлхэг цэрэг Швейкийн олзлогдсон нь» гэдэг номоо бичсэн бөгөөд үүндээ дайны үеийн цэрэг Швейкийн хувь заяаг тодорхойлсон юм. Жишээ нь: Гэртээ буцахыг хүссэн нэгэн дарга өрөөсөн мөрөө буудаж шархдуулах тушаал Швейкт өгчээ. Швейк тушаалыг дагаж гар буу гарган нүдээ аниад буудаж орхисон чинь даргыг нам унагаачихжээ. Ингээд Швейк зугтааж оросын окоп руу орсноос олзлогдож байгаагаар төгсдөг. Швейкийн энэ хоёр тодорхойлол бол Чехийн ард түмэн ба армид үйлчлэгч чех цэргүүдийн дарлал талхигдлын зэвсэг болсон Австрийн армийн эсрэг чиглэгдсэн юм. 

	Гэтэл «Эрэлхэг цэрэг Швейкийн хөгтэй явдал» (1920—1923) гэдэг романы агуулга ба гол баатар Швейк бол дээрх дүрүүдээс эрс ялгаатай юм. Энэ бол милитаризм, империализм, юуны өмнө шударга бус дайн, түүнд Австри-Унгарын хаант засгийн уршгаар талхигдсан ард түмний байдлыг үзүүлсэн суут зохиол юм. Роман дайныг үүсгэн шатаагч империализмын зэвсэг бологч милитаризмын тухай алдарт шоглол юм. Романд дайны өмнө Австрийн армид татагдан доромжлогдож дараа нь дэлхийн 1-р дайнд ах дүү Оросын ард түмнийхээ эсрэг буудсан эрх чөлөөгүй чех хүний тухай өгүүлнэ. Энд ноёрхогч нийгмийн унаж байгаа бүх төрлийн шинж чанар нь дайны талбарт яваа армийн офицерууд болох ахлах дэслэгч Лукаш, шовинист Дүв, Биглер, атман Сагнер, хорооны лам Катзе нар дээр тусгалаа олсон юм. 

	Энэ сөнөж байгаа ертөнцийн эсрэг гол баатар цэрэг Швейкийг босгон дүрсэлжээ. Швейк бол ард олны дотроос төрсөн, Австрийн офицерууд ба империалист дайнтай тулгаран мөргөлдсөн хүн ард, тэдний эсэргүүцлийн илрэлийг өвөртөлсөн баатар юм. Баатрын хүч чадал нь хэдийд ч, ямар ч нөхцөлд самууран будилдаггүй, жирийн эрүүл саруул ухаантай, ерөөсөө дээш дарга нарын гялалзагч цол хэргэмийг ч, дайны замбараагүй байдлыг ч ажиглан харах чадалтай, хэнээс, юунаас ч айдаггүйд оршино. Хэн хүний боловч толгой эргэм дайны энэ их хөлийн дунд Австрийн засгийн удирдлагад үнэнч юм шиг царай гаргаж, тэдний тушаалыг биелүүлэх дүрэлзсэн сонирхол нь эргэн холбирдгоороо ялзран байгаа нийгмийн суурийг, дайны уршгийг өрөмдөн ухаж, үнэн царайг нь харуулна. 

	X. Ярослав уран хошигнолын дээд шатанд хүрч шүүмжлэн байгаа үзэгдлээ хөх инээд хүрмээр болгосон гол арга нь Швейкийн хөглөлт юм. Ярослав, зөвхөн Австри-Унгарын ноёрхол, дайныг дэврээн хөгжөөх бодлогыг уудалсан төдийгүй тэр үеийн амьдралыг шоглол, инээдмийн дунд чадварлаг дүрсэлсэн юм. 

	X. Ярослав дөч дэх жилээ ч бүрэн наслаагүй, уран бүтээлийнхээ ид цэцэглэлтийн үед нас барсан нь бидэнд давхар харамсал юм. Ярослав утга зохиолоор оролдсон 15 жилдээ 1200 өгүүллэг, 3 роман, хэд хэдэн шүүмж бичсэн бөгөөд түүний «Швейк» 30-аад үндэстний хэлээр орчуулагдан амьдран гялалзсаар одоогийн нөхцөл байдалд ач холбогдол нь улам ч үнэлэгдсээр байна. 

	 

	Б. ЛУВСАН 

	Хэл зохиолын хүрээлэн

	 


Тэргүүн дэвтэр

	 

	АР ТАЛД

	I бүлэг : ЭРЭЛХЭГ ЦЭРЭГ ШВЕЙК ДЭЛХИЙН НЭГДҮГЭЭР ДАЙНД ОРОЛЦСОН НЬ

	 

	— Ингэхэд манай Фердинандыг алчихсан юм биз дээ? гэж зарц авгай нь Швейкт хэлэв. Хэдэн жилийн өмнө эмнэлгийн комисс өөрийг нь мангуу гэж тооцсоноос хойш Швейк цэргийн албаа орхиод муусайн ноход цуглуулж сайн угсааны гэдэг хуурмаг нэр зохиож худалдах болжээ. Үүнээс гадна үе мөчний өвчинд нэрвэгдээд, үүнийг өгүүлж байгаа энэхэн үед өвдөгтөө тос түрхээд илж суув. 

	Швейк өвдгөө илэх зуур, 

	— Мюллер гуай, ямар Фердинандыг тэр вэ? Миний таних хоёр Фердинанд бий. Нэг нь эм найруулагч, Прушийнд ажил хийдэг, яагаад ч юм бэ нэг удаа андуураад үс ургуулахад хэрэглэдэг эм нэг шилийг уучхаж билээ. Нөгөө Фердинанд нь нохойн баас зууруулдаг юм. Тэр хоёрын аль нь ч үхлээ гэсэн огтхон ч гарз алга аа.

	— Үгүй эзэнтэн, яагаа вэ дээ, Конопишид суудаг байсан нөгөө шүтлэг бишрэлтэй шадар бүдүүн ванг... гэхэд 

	— Шадар ван! Ээ сахиус минь ээ! Хачин юм аа, шадар ван гуайд хаана тийм гай учирч орхив? 

	Хатантайгаа хоёулаа машинаар явж байхад нь гар буугаар Сараевт цааш нь харуулчхаж гэнэ ээ. 

	— Үгүй ер өө, машинаар гэнэ шүү, Мюллер гуай. Яая гэх вэ, тийм өндөр дээдэстэн тэгж наргиж болох ч юм аа. Харин машинаар тэгж наргих нь сүүлдээ муугаар төгсөнө гэж лав бодоогүй байж таарна аа даа. Тэгээд бас Сараевт шүү! Мюллер гуай тэр Сараев гэдэг чинь Боснид байгаа юм шүү... Энэ хэргийг бол янз нь Туркчүүд хийсэн байж таарах нь. Бид уул нь тэдний тэр Босни Герцеговина руу гар сарвайх хэрэггүй л байсан юм... За тийм хэрэг байдаг байжээ. Мюллер гуай Шадар ван тэгээд таалал төгсөө юм биз дээ. Удаан тарчилж гэнэ үү? 

	— Шадар ван гуай тэр дороо нам болсон юм байх аа. Гар буу тийм ч тоглоом биш шүү дээ. Саяхан манай энэ зусланд нэг хүн гар буу оролдож байгаад, гэрийнхнийгээ цөмийг, бас дөрвөн давхраас хэн юү буудаад байгааг нь үзэхээр очсон үүд харгалзагчийг алчихсан. 

	— Зарим гар бууг чинь яаж ч оролдоод дуугарахгүй шүү. Тиймэрхүү хийцтэй гар буу гэж өдий төдий. Гэхдээ эрхэмсэг шадар ванг үгүй хийх гэж арай тусгай юм сонгож авсан биз дээ. Мөн тиймэрхүү ажил хийх гэсэн хүн лав аяыг нь олж хувцасласан байгаа гэж мөрийцөхөд ч би бэлэн байна. Тийм өндөр дээд ноёнтныг буудчих гэдэг амар хэрэг биш ээ. Энэ чинь нэг тэнүүлчин явжээ байгаад ой харгалзагчийг буудчихдагтай адилгүй. Энд чинь хамгийн гол нь шадар ванд ойртоход л байгаа юм. Тийм хүнд уранхай навтастай ойртож яавч болохгүй, заавал ч үгүй бүрх малгай тавих хэрэгтэй, ингэхгүй бол цагдаад ч баригдаж мэднэ. 

	— Тэнд хүн амьтан их олон байсан гэж дуулдах юм. 

	Швейк өвдгөө илж дуусаад, 

	— Тэр ч Мюллер гуай заавал тийм байж таарна. Ухаан нь та шадар ван юм уу, эзэн хааныг алъя гэж боджээ гэвэл та заавал нэг хүнтэй зөвлөж таарна. Нэг хүний санаагүйг нөгөө хүн санах шүү дээ. Нэг нь нэг юм, нөгөө нь бас нэг өөр юм хэлж очиход «амжилт олох зам нээгдэнэ» гэж манай сүлд дуунд гардаг шиг болно. Гол нь тийм өндөр дээд хүн хэдийд хаагуур явахыг шинжлэх хэрэгтэй. Манай талийгаач Елизаветаг хуурайгаар дүрчихсэн Люкенийг санаж байна уу? Тэр чинь түүнтэй цуг зугаалж явсан юм шүү дээ. Тэгэхлээр ер нь хүнд итгэхийн эрх байна уу? Тэр цагаас хойш ганц ч эзэн хатагтай гадаа зугаалахаа больсон юм. Дахиад олон хүн ийм осолд орно шүү дээ. Хараад байгаарай, Мюллер гуай, эд чинь мөд оросын хаан, хатан хоёрт ч гар хүрч мэднэ. Өвөг ахаас нь эхэлж байгаа хойно, магадгүй гай болж манай эзэн хаанд ч халдаж мэднэ. Тэр хөгшинд чинь Фердинандаас арай илүү олон өштөн байгаа шүү. Саяхан гуанзанд нэг хүн: «Цаг ирэхээрээ энэ эзэн хаад дараа дараагаараа нисээд өгнө. Улсын прокурор ч тус болж чадахгүй» гэсэн гэнэ лээ. Тэгсэн чинь тэр этгээд, уусан пивоныхоо үнийг төлөх юм байсангүй учир гуанзны эзэн, цагдаа дуудахад хүрчээ. Гэтэл тэр этгээд буудлын эзнийг нэг, цагдааг хоёр тавьж гэнэ ээ. Дараа нь түүнийг согтууг нь гаргахаар шорон руу аваачжээ. Хорвоод чинь хачин юм болох болжээ, Мюллер гуай! Ингэхэд Австрид дахин нэг гарз учирсан юм биз дээ. Намайг цэргийн албанд байхад нэг явган цэрэг ахмадыг буудчихаж билээ. Тэр цэрэг буугаа сумлаж аваад албан тасалгаанд оржээ. Тэнд байгаа улс, энд чамд хийх юм байхгүй, гар гэхэд, заавал ахмадтай уулзана л гээд байж. Ахмад гарч ирээд гадуур чөлөөгөөр явах эрхийг нь хасаж л дээ, тэгтэл нь зүрх рүү нь тасхийлгэчихсэн гэдэг. Сум нь ахмадыг нэвтэлж гараад, бэхийн сав хага онож, бэх нь албан бичиг сэлтэн дээр асгарч бас бөөн хэрэг тарьж билээ гэхэд Мюллер гуай хэсэг зуур дуугүй болсноо Швейкийг хувцсаа өмсөж байхад, 

	— Тэр цэргийг тэгээд яасан бэ? гэж асуусанд цаадах нь малгайгаа цэвэрлэх зуур:

	— Мөрөвчөөр боож үхсэн юм. Тэр мөрөвч нь бас өөрийнх нь биш, өмд шувтарчхаад байна гэж шоронгийн хуягаас гуйж авсан байна билээ. Буудаж алуулахыг хүлээлтэй ч биш дээ. Үгүй тэгээд Мюллер гуай, арга ч үгүй шүү дээ. Тийм байдалд орсон хэн хүний толгой эргэлгүй яах вэ. Шоронгийн хуягийг албанаас нь халж зургаан сарын ял оногдуулсан боловч, түүнийгээ эдлэлгүй Швейцар луу оргоод одоо тэнд нэг сүмд санваартан болсон гэнэ билээ... Мюллер минь, одоо чинь үнэн шударга хүн цөөн болжээ. Миний бодоход, шадар ван гуай Сараевт өөрийг нь буудсан тэр хүнд л осолдож итгэсэн байж таарна. Тэр хүнийг үзээд «намайг талархан мэндэлж байгаа болохоор сайн хүн байна» гэж л бодсон байх. Тэгтэл цаадах нь тасхийлгэчихээ биз. Нэг сум зоогоо юу, хэд хэдийг үү? гэв. 

	— Шадар ванг сэг болтол нь байдаг бүх сумаараа буудчихсан гэж сонинуудад бичсэн байна, эрхэм ээ!

	— Яах ийхийн зуургүй л тэгж буудчихдаг юм даа. Мюллер гуай, тун ч төлөөгүй шүү. Би л тийм хэрэг хийх байсан бол Брауниг гэдэг жижиг буу авна. Хүүхдийн тоглоом шиг харагдах мөртөө, хоёр минутын дотор түүгээр чинь тарган туранхай ялгаагүй хориод шадар ванг буудчихаж болох юм даг. Энүүхэндээ гэж ярихад байна шүү дээ, Мюллер гуай, тарган хүнийг ононо гэдэг туранхайг онохоосоо амар байх юм шүү. Португалид эзэн хааныг нь яаж буудсаныг та санаж байна уу? Тэр чинь бүр ийм бүдүүн байсан юм. Хаан гэдэг туранхай байж таарахгүйг та өөрөө мэднэ шүү дээ... За би «Хонхорын» гуанзанд очлоо. Нөгөө гөлгийг хүн авах гээд ирвэл манай хотын захын нохдын байранд байгаа, чихийг нь саяхан засаж хайчилсан, эдгэхээс нь нааш авчирч болохгүй, салхи цохиулчхаж мэднэ гэсэн гээрэй. Түлхүүрээ үүдний хүнд үлдээчхээрэй. 

	«Хонхорын» гуанзанд ганцхан хүн байсан нь нууц цагдаагийн газрын төлөөлөгч Бретшнейдер гэгч ажээ. Гуанзны эзэн Паливец сав суулга угааж, Бретшнейдер түүнтэй чухал юмны тухай яриа үүсгэх гэж өдөж ядаж байв.

	Паливец нэг үг хэлээд л хараал зүхэл тавьж, «хошного» «баас» гэж байдаг бүдүүлэг муухай зантайг нь хэн бүхэн андахгүй. Гэхдээ ном судар их уншсан, Ватерлогийн дэргэдэх тулалдаанд Наполеоны хуучин торгон цэргүүд Англичуудын бууж өг гэсний хариуд «баас, торгон цэргүүд үхэхээс нааш бууж өгдөггүй юм» гэж хариулсан тухай Виктор Хюгогийн зохиолд юу гэж бичигдсэн байдгийг уншиж үз гэж зөвлөдөг байв. 

	Бретшнейдер яриа үүсгэж, энэ жил сайхан зун болж байна шүү гэхэд Паливец шүүгээн дотор сав суулгаа хийж, 

	— Эд бүгдийн үнэ ч гэж дээ баас гэв.

	— Сараевт бидэнд бас бөөн хэрэг тарьжээ гэж Бретшнейдер үг дуулахыг горилон дуугарахад;

	— Ямар «Сараевт» тэр вэ? Нуселийн буудалд тэр үү? Нусел гэдэг чинь өдөр болгон зодоон гарч байдаг нэртэй газар шүү!

	— Үгүй, Босни Сараевт манай шадар ван Фердинандыг буудаад алчихсан байна, ямар вэ дээ? гэлээ. 

	— Би тийм хэрэгт оролцдоггүй. Тийм хэрэг төвөг өдөж байдаг улсыг зүгээр бөгс рүү нь өшиглөөд хөөвөл таарна гэж Паливец тамхиа асаах зуур эелдгээр хариулаад, — Одоо тийм хэрэгт оролцох гэдэг чинь толгойгүй болно гэсэн үг. Би бол гуанзны эзэн хүн. Манайд ирээд аяга пиво ууя гэсэн хүнд би хийгээд л өгнө. Харин аль нэг Сараев, улс төрийн бодлого, талийгаач шадар ванг эд бүгд бидэнд падгүй хэрэг. Тэр чинь бидний тухай бичсэн зүйл биш. Энэ чинь улс төрийн хэрэгтний шоронд орно гэсэн үг гэв. 

	Бретшнейдер дуугүй болоод, гуанзны хоосон өрөөг урамгүй эргэцүүлэн харав. 

	Минут хэр болсноо, 

	— Энд хуучин, их эзэн хаантны хөрөг байдаг байсан, яг энэ толь байгаа газарт гэв. 

	Паливец үүнд, 

	— Таны хэлдэг яриагүй үнэн, байж байсан юм. Ганцхан, ялаа дээрээс нь сууж бузарлаад байхаар нь би аваад дээврийн хонгилд хийчихсэн. Хэн нэг хүн тэр тухай хэрэггүй үг дуугарчхаад гай чирч болох юм. Тийм гайны хэрэг надад юу байх бил ээ? гэв. 

	— Сараевт тун базаахгүй юм болж таарчээ дээ, гуанзны эзэн гуай? гэхэд Паливец шуудхан тавьсан энэ асуудалд тун болгоомжтойгоор хариулсан нь:

	— Тийм ээ, өдийд Босни, Герцеговнад айхавтар халуун байдаг юм. Намайг тэнд алба хааж байхад манай ахлах дэслэгч толгойндоо мөсөөр жин тавьдаг сан гэлээ. 

	— Ямар хороонд алба хааж байсан бэ? гэвэл, 

	— Би тийм аар саар юм санадаггүй. Тийм өөдгүй юм сонирхдог ч үгүй. Энэ талаар бол хэрэгт дуртай хүн биш. Дэндүү хэрэгт дурлах чинь хор болдог юм шүү гэсэнд нууц төлөөлөгч бүрмөсөн таг болчхоод, барайсан царай нь Швейкийг орж ирэхэд л сая жаал сэргэв. Швейк орж ирээд хар пиво захих зуураа;

	— Өнөөдөр Вена хотод бас л гашуудалтай гэнэ гэвэл Бретшнейдерийн царайнд горьдлого төрөн даруй тэр үгийг тосож аваад:

	— Конопишед арван хар далбаа хатгасан гэв. 

	Швейк пивоноосоо балгаад 

	— Үгүй арван хоёр байх учиртай гэвэл, 

	— Та яагаад арван хоёр байх ёстой гэж бодож байна? гэж төлөөлөгч асуулаа. 

	— Тоо тэгш байлгах гэж тэр, тоолоход ч амар арай хялбар ч байдаг юм гэхэд тасалгаанд таг чиг болов.

	Тэгтэл мөн Швейк түрүүлж санаа алдаад, 

	— Тэгээд таалал төгсөө юм бий дээ, бурхны оронд төртүгэй, эзэн хаан суух цагаа хүлээж чадсангүй. Намайг цэрэгт алба хааж байхад нэг генерал мориноосоо унаад бэртчихлээ. Хүмүүс очиж түшээд мордуулах гэтэл нэгэнт өнгөрчхөж. Уул нь тэгэхэд фельдмаршал болох санаатай явсан хүн. Үзлэг хийж байх үед тийм гай дайрсан юм. Энэ үзлэг ч тийм сайн юманд хүргэдэггүй байх аа. Сараевт бас л ямар нэгэн үзлэг байсан байлгүй. Нэг үзлэг дээр миний хорь дахь товч дутуу байхыг үзээд намайг арван дөрөв хоног ганцаарыг минь хорь гэж билээ. Хоёр өдрийг нь би бас хүлэгтэй тарчилж хэвтсэн шүү. Яая гэх вэ, цэргийн албанд сахилга журам хэрэгтэй юм чинь. Сахилга журам чанд биш бол цөм л түүнийг тоохгүй байх сан. Манай ахлах дэслэгч Маковец үргэлж л «Тэнэгүүд минь сахилга бат заавал хэрэгтэй. Сахилга бат үгүй сэн бол та нар сармагчин шиг мод өөд авирч байх сан. Цэргийн алба гэдэг усан тархитай тэнэгүүд та нарыг хүн болгож өгнө» гэдэг сэн. Нээрээ тийм биш гэж үү? Жишээ нь Карлийн талбайн цэцэрлэгийн мод бүр дээр нэг нэг сахилга батгүй цэрэг авираад гарчихсан сууж байх юм аа гэж та нар бодоод үз, үүнээс л би айгаад байгаа юм гэв. 

	Бретшнейдер яриаг өөр тийш залах санаатай, 

	— Тэр Сараевт болсон явдал лав Сербчүүдийн тарьсан хэрэг шүү гэвэл Швейк өөдөөс нь:

	— Та эндүүрч байна, тэр чинь лав туркчүүдийн хийсэн хэрэг. Босни, Герцеговина хоёр нутгаас болоод тэр гэлээ. 

	Ингээд Швейк Австриас Балканы хойг дээр явуулж байгаа гадаад бодлогын талаар санаж явдаг юмаа гаргаж Туркчүүд 1912 онд Серби, Болгар, Гректэй байлдаад ялагдахдаа Австрийг тусална байх гэж бодож байсан тэр нь бүтэхгүй болохоор Фердинандыг буудсан хэрэг гэв. 

	— Чи туркчүүдэд сайн уу? гэж Швейк гуанзны эзэн Паливецээс асуугаад, — Тэр буруу номтныг үгүй шүү дээ? гэв. 

	— Орж ирсэн хүн л бол хүн, турк байлаа ч гэсэн тэр, гуанзны эзэд бидэнд улс төрийн бодлого ор хамаагүй. Пивоныхоо мөнгийг төлбөл л хоолны газар суугаад, санаандаа орсон юмаа чалчиж сууна биз гэж л боддог хүн. Манай Фердинандыг Серби, Турк хүн католик, лалын шашинтан аль нь ч гэсэн цааш харуулсан бай, бидэнд хүртээлгүй хэрэг гэв. 

	— За тийм байж ээ, гуанзны эзэн гуай, гэхдээ энэ чинь Австрид гарз шүү, үнэндээ гэж Бретшнейдер энэ хоёрын аль алин нь үг алдахгүй нь гэж цөхрөх тийшээ хандан дуугарахад, гуанзны эзний өмнөөс Швейк тосож аваад;

	 

	 

	
— Яахын эрхгүй гарз мөн, маргах юм алга, муухай их гарз, Фердинандыг өөр нэг тэнэг юмаар сольж болохгүй хүн. Ганцхан улам л жаахан бүдүүн байсан бол сайн байж гэв.

	Бретшнейдер сэргэж, 

	— Таны энэ чинь юу гэсэн үг вэ? гэвэл, Швейк дуртайяа хариулж, 

	— Юу гэсэн үг вэ гэж үү? Ингэсэн үг. Фердинанд улам бүдүүн байсан бол аль эрт нэрвэгдэх байсан байх. Бүр Конопишед байхдаа тэр чинь эдлэнд нь мөчир, мөөг түүдэг эмэгтэйчүүдтэй хөөцөлддөг байсан юм. Улам их бүдүүн байсан бол ийм шившигтэй үхлээр үхэхгүй байсан. Эзэн хааны авга ах болох хүн буудуулчихсан байна гэж бодоод үз л дээ. Энэ чинь шившиг шүү, сонин болгон энэ тухай шуугиан дэгдээж байна. Манай Будейовицод хэдэн жилийн өмнө, зах дээр нэг жаахан хэрүүл гарч, мал худалддаг Бржетислав Людвика гэдэг нэг хүнийг дүрчихсэн юм. Тэр хүн Богуслав гэдэг нэг хүүтэй байсан нь гахайн торой худалдах гээд хаана ч очсон хүн бүр «Энэ чинь нөгөө зах дээр дүрүүлчихсэн худалдаачны хүү байгаа юм. Бас л яггүй луйварчин байгаа биз» гээд ганц ч хүн юм авдаггүй сэн. Явж явж тэр хүн Влтавт байдаг гүүрэн дээрээс Крумилов руу харайхаас өөр замгүй болсон, дараа түүнийг татаж гаргах, сэхээ оруулах, усыг нь шахан гаргахад хүрсэн... Тэгсэн ч тэр хүнд эмч нэг тариад орхисны дараа, гар дээр нь нас барсан шүү дээ гэв. 

	Бретшнейдер үүнд 

	— Эхлээд Фердинандын тухай ярьснаа дараа нь малын панзчины тухай ярина гэдэг чинь хачин л юмтай зүйрлүүлж байна даа гэж сүрхий нухацтай өгүүлэв. Швейк биеэ өмөөрч 

	— Огт үгүй шүү. Бурхан өршөө, би хэнийг ч хэнтэй ч зүйрлүүлэх гэсэн юм алга. Гуанзны эзэн гуай намайг мэднэ. Би ер нь хэзээ ч хэнийг ч хэнтэй зүйрлүүлж яваагүй, тийм ээ? Би ганцхан шадар вангийн бэлэвсэн гүнжийг л өрөвдөж байна, хөөрхий одоо яана даа. Үр хүүхэд нь өнчирч Конопишед эдлэн нь эзэнгүй болжээ. Дахиад нэг шадар вантай суудаг хэрэг үү? Ямар ч ашиг байх юм билээ. Дахиад л түүнтэйгээ цуг Сараев руу явдаг, бас л бэлэвсрэх явдал болно. Жишээлэхэд: Гүнзгийн хавьд хэдэн жилийн өмнө Пиндюр гэж хачин муухай нэртэй нэг ой харгалзагч байсан юм. Тэр хүнийг хулгайгаар ан хийдэг хүмүүс алчихсан чинь бэлэвсэн эхнэр хоёр хүүхэдтэй үлддэг байгаа. Нэг жилийн дараа нөгөө бүсгүй чинь бас нэг ой харгалзагчтай суув аа. Савангийн газрын Пепик Шалловиц гэгч байсныг бас л цааш нь харуулчихсан. Дахиад л гурав дахь удаагаа ой харгалзагчтай суугаад «бурхан гуравт дуртай» байдаг юм. Одоо хэрэв үйлс бүтдэггүй юм бол, яадаг юм билээ, бүү мэд» гэж ярьдаг сан. Мэдээж хэрэг түүнийг нь бас л буудаж орхисон, хөөрхий бүсгүй тэр ой харгалзагч нараас илүү ч үгүй, дутуу ч үгүй зургаан хүүхэдтэй хоцорсон. Тэгээд Гүнзгийд ирж тайжид бараалхаад тэр ой харгалзагч нартай эдэлсэн зовлонгоо уйлан байж тоочсонд Ражицын далангийн нуурын манаач Ярешатай суу гэж зөвлөсөн. Тэгээд яасан гэж та санаж байна? Түүнийг нь загас барьж байгаад живүүлчихсэн гэнэ лээ. Тэр Ярешаас хөөрхий бүсгүй бас хоёр хүүхэдтэй хоцорсон гэнэ лээ. Дараа нь Водянкийн нэг малын эмчтэй суусан чинь, нэг шөнө тэр нь сүхээр цохиж алчхаад, өөрөө өөрийгөө барьж өгөв. Дараа нь түүнийг тойргийн шүүхээс Писсект дүүжлэх үед тэр хүн лам гуайн хамар хазчихаад, хийсэн хэрэгтээ ер гэмших юмгүй гээд бас эзэн хааны тухай нэг л хачин өөдгүй үг хэлсэн юм гэдэг гэхэд, Бретшнейдер тун их горьдлого төрсөн байртай:

	— Эзэн хааны тухай юу гэсэн юм бол, та мэдэхгүй юу? гэж асуув. 

	— Түүнийг би танд хэлж чадахгүй, хэн ч тэр үгийг ер давтаж хэлж зүрхэлдэггүй юм. Ганцхан хэлсэн үг нь даанч айхавтар байсан болохоор тэнд байлцсан түүхийн нэг түшмэл солиорчихоор нь хэрэг задруулчих вий гээд өнөө хүртэл тэр хүнийг тусгай байлгадаг гэлцдэг. Тэр чинь согтуу улс хаан эзнийг доромжилдог ердийн үг байгаагүй юм гэнэ билээ гэв. 

	— Согтуу цагтаа хүн эзэн хааныг юу гэж доромжилдог юм дээ гэж Бретшнейдер асуув. 

	Гуанзны эзэн Паливец ярианд оролцож

	— Эрхмүүд ээ, та бүхэн өөр юм ярьж үзээч, би ийм ярианд ерөөсөө дургүй. Нэг дэмий юм донгосож орхиод хүн сүүлд нь зовлон эдлэх болдог гэв. 

	— Согтуу цагтаа хүн эзэн хааныг юу гэж доромжилдог юм бэ? гэж Швейк давтан асуугаад, — Юу эс вэ дээ. Сайн согтчихоод Австрийн сүлд дуулал дараад аль гээ, тэгээд юү ярьдгийг үз. Тэгээд л эзэн хааны тухай, хагас нь үнэн байдаг юм аа гэхэд л бүхий л амьдралын талаар элдэв юм зохиож ярих вий. Аа чухамдаа хөөрхий хөгшин тийм юм яриулахаар хүн биш ээ. Нягтлаад үз л дээ. Хүү Рудольфыгаа ид залуу насан дээр нь алдлаа. Гэргий Елизавета нь хуурайгаар дүрүүлчихлээ. Дараа нь дүү Ян өөрт нь байхгүй боллоо. Нөгөө дүү Чепсикийн эзэн хааныг нэг цайзын хананы хажууд буудаад алчихсан байсан. Одоо тэгээд нас хөгшин болсон хойно нь сая авга ахыг нь алчихлаа. Эд бүгдийг үзэж өнгөрөөхөд хатуу сэтгэл хэрэгтэй юм. Тэгээд л энэ бүгдийг нэг муу архичин дурсаж эзэн хааныг хараах жишээтэй. Одоо нэг хөл үймээн дэгдэх юм бол сайн дураараа их эзний цэрэгт очиж цусныхаа эцсийн дуслыг хүртэл үнэнч зүтгэнэ дээ! гэв. 

	Швейк пивоноосоо нэлээд сайн балгаж аваад, цаашаа:

	— Эд бүгдийг эзэн хаан ингээд зүгээр орхиж гэж та бодож байна уу? Та хаан эзний занг муу мэдэж байна. Туркчүүдтэй заавал ч үгүй дайтна. «Миний авгыг аллаа гэнэ ээ! Май амталж үз!» гээд л намалдаглах вий. Дайн зайлшгүй болно. Серби, орос хоёр энэ дайнд бидэнд тусална, тулалдана даа гэв. 

	Ийнхүү зөгнөн өгүүлэн суух үедээ Швейк тун сүртэй, нүд дулаахан царай нь зоримог арван тавны сар шиг өнгөтэй харагдана. Юм бүхний учир өөрт нь амархан тайлж цөхөх юмгүй санагдана. 

	Австрийн ирээдүйг тодорхойлон цааш нь ярихдаа

	— Биднийг Турктэй дайтах юм бол германчууд манай руу дайрч мэдэх юм. Германчууд чинь Турктэй холбоотой улс шүү. Эд чинь хорвоо дээр эрээд олдохооргүй ховор муухай новшнууд байгаа юм. Тэндээ далан хоёр оноос эхлэн Германд өшөө өвөрлөсөөр байгаа Францтай бид холбоо тогтооход бүх юм урагштай сайхан болж болох юм. Дайн болно, за бас өөр юм та нарт хэлэхгүй гэв. 

	Бретшнейдер босоод албархуу байраар:

	— Та цааш нь ярих ч хэрэг алга. Хоёулаа гадагшаа гарч хонгилд хоёр үг сольё гэлээ. 

	Швейк нууц сэргийлэх газрын төлөөлөгчийн хойноос үүдний өрөө рүү ортол хамт пиво ууж суусан хүн маань санаандгүй бүргэдийн дүртэй тусгай тэмдэг үзүүлж хариу хийгээд 

	— Та баригдсан, би цагдаагийн газар одоо хүргэж өгнө гэж дуулгав.

	Швейк үүнд 

	— Эрхэм та эндүүрч байгаа байх, юу гэвэл би огт гэм хийгээгүй, хэн нэг хүнийг доромжилсон ганц ч үг дуугараагүй гэв. Үүний хариуд, Швейкийг хэд хэдэн гэмт үг хэлсэн, тэр дунд эх орноосоо урвасанд тооцох үг ч бий гэж Бретшнейдер хэллээ. 

	Тэгээд хоёулаа эргэж буудлын газар орж ирээд Швейк:

	— Би таван аяга пиво уусан, хоёр ширхэг зайдас идсэн. Одоо бас нэг хундага дарс өгч үз. Би ярилгүй болохгүй нь, юу гэвэл би баригдаад байна гэв. 

	Бретшнейдер нөгөө бүргэдтэй тэмдгээ Паливецад үзүүлээд, гуанзны эзний өөдөөс хэсэг зуур ширтэж байснаа:

	— Та эхнэртэй юү? гэж асуув. — Эхнэр чинь таныг үгүй байх хооронд ажил төрлөө хөтөлж байж чадах уу? 

	— Чадна. 

	— За тэгвэл бүх хэрэг урагштай гэсэн үг, гэргийгээ дуудаад хамаг ажил төрлөө захиж өг, орой ирж өөрийг чинь аваачна гэж Бретшнейдер сайхан ааштай хэлэв. 

	Швейк гуанзны эзний сэтгэлийг засаж, 

	— Та бүү сэтгэл зов, би зөвхөн л улс төрд тэрсэлсэн хэрэгт баригдаад байна гэв. 

	— Гэвч намайг юунд тэр вэ? Би их л болгоомжтой байсан юм сан гэж Паливец гонгиноход Бретшнейдер инээмсэглээд угтаж бахадсан байдалтай:

	— Их эзэн хааныг ялаа бузарладаг маягийн юм хэлсний учир таны тэр бодлыг чинь эзэн хаан мартуулаад өгөх вий, гэмгүй гэлээ. 

	Швейк «Хонхрын» гуанзнаас нууц цагдаагийн газрын төлөөлөгчийг дагалдан гарав. Гудамжинд гарсан хойноо Швейк төлөөлөгчийн өөдөөс эгцлэн харж цайлганаар инээмсэглэн:

	— Би энэ явган хүний замаас буух уу? гэж асуув. 

	— Яах юм бэ? гэвэл;

	— Би нэгэнт баривчлагдсан хойно явган хүний замаар явах эрхгүй байх ёстой гэж бодсон юм гэлээ. 

	Тэд цагдан сэргийлэх газрын үүдээр орж явахдаа Швейк:

	— Их аятайхан цаг өнгөрөөлөө, «Хонхрын» гуанзанд та их ордог уу? гэж асуув. 

	Швейкийг цагдаагийн газар луу аваад орж байх үед «Хонхрын» гуанзны эзэн Паливец ажил төрлөө уйлж унжсан эхнэртээ захиж өгөн:

	— За бүү уйл, битгий усан нүдлээд бай. Эзэн хааны, нэг ялаа баачихсан зургаас болоод тэд намайг яах юм бэ? гэж чадах хэрээрээ аргадаж байлаа.

	Эрэлхэг цэрэг Швейк иймэрхүү хөгийн байдлаар дэлхийн нэгдүгээр дайнд ороод явчхав аа. Швейк хэтийн үйл явдлыг яаж тийм айхавтар мэдэж байгаа вэ гэж түүхчид сонирхож болох юм. Хэрэв хэтийн явдлууд Швейкийн «Хонхрын» гуанзанд зөгнөж байснаас арай өөрөөр болсон бол Швейк зохих дипломат боловсрол олж аваагүйг бид анхаарч үзэх ёстой.

	II бүлэг : ЭРЭЛХЭГ ЦЭРЭГ ШВЕЙК ЦАГДААГИЙН ГАЗАРТ ИРСЭН НЬ

	 

	Сараевт хүн амины хэрэг гарснаас болоод олон хүн хэрэгт өртөж цагдан сэргийлэх газрыг дүүргэв. Тэднийг уван цуван авч ирэхэд баригдсан улсыг хүлээж авах тасалгаанд хөгшин байцаагч уулзаад цагаан цайлганаар:

	— Энэ Фердинанд та нарт тийм амар өнгөрөхгүй! гэдэг байв.

	Швейкийг доод давхрын олон өрөөнүүдийн нэгэнд аваачиж хийхэд тэнд цуг суух зургаан хүн байв. Хоригдол хүмүүсийн тав нь ширээ тойрч суух бөгөөд нөгөө дунд хэр насны хар хүн бусдаасаа зожиг байртай сууна.

	Тэднийг ямар хэргийн учир энд орсныг Швейк дараалан асуув. Ширээний дэргэд суусан таван хүн нэгэн янзаар:

	— Сараевт болсон явдлаас болоод...

	— Фердинандаас болж...

	— Шадар ванг алсан хэргээс болж.

	— Фердинандаас болоод.

	— Сараевт шадар ванг цааш харуулснаас болоод гэж хариулав.

	Зургаа дахь хүн нь хардлагад орохгүйн тулд тэр тавтай ойртохыг хүсэхгүй юу гэвэл голицкийн нэг тариачин эрийг дээрэмдэх зорилгоор алах гэж оролдсон ялихгүй хэргээр сууж байгаа гэжээ.

	Энд яаж ирсэн тухайгаа нэг нэгэндээ арав дахин ярилцсан тэр хуйвалдагч нарын хажууд Швейк очиж суув.

	Нэгээс бусад нь гуанзны газар юм уу, дарсны газар эсвэл цайны газарт сууж байгаад баригдсан ажээ. Гойд бүдүүн, уйлсан нүдтэй нэг эрхэм нь Сараевт хүн амины хэрэг гарахаас хоёр өдрийн өмнө «Брейтка» гэгч цайны газар техникийн сургуулийн хоёр Серби оюутнуудын орноос мөнгө төлсөн мөн тэр оюутнуудтай цуг Ржетизово гудамжны «Монмартред» согтуу сууж байсныг нь төлөөлөгч Брикс харсан бөгөөд гэмт этгээд өөрөө гарын үсэг зурсан байцаалтын бичгийн дээр тэнд мөн оюутнуудын өмнөөс мөнгө төлснөө баталжээ.

	Цагдаагийн газрын урьдчилсан байцаалт болоход бүх асуудалд, 

	— Би бичгийн цаас зардаг мухлагтай хүн гэдэг нэг янзын хачин хариулт өгсөн ажээ.

	Тэр хариу нь 

	— Энэ чинь таныг зөвтгөх шалтгаан биш ээ гэдэг хариу дуулав.

	Өөр нэг дарсны газарт байж байгаад мөн хэрэгт холбогдсон намхан нуруутай хүн нь түүхийн багш бөгөөд хүн амины хэргүүдийн намтраас тэр газрын эзэнд ярьж байжээ. Хүн амины хэрэг өдүүлдэг ерөнхий сэтгэхүйн зүйг тайлбарлан:

	— Хүн амины хэрэг өдүүлэх санаа чинь цагаа тулахаар нүд ирмэхтэй адил хялбархан зүйл байгаа юм гэж яриагаа дуусаж байтал нь барьжээ.

	Байцааж байсан цагдаагийн газрын дарга: 

	— Тийм, таныг улс төрийн хэрэгтний шорон хүлээж байгаа шиг л юм гэж хошигножээ.

	Хуйвалдаанд оролцсон гурав дахь хүн нь Годкович дахь өглөг буян үйлдэгч бүлгэмийн дарга юм байж. Хүн амины хэрэг гарсан өдөр буянт үйлтэн цэцэрлэг дотор хөгжилтэй зугаалга зохиожээ. Цагдаагийн газрын нэг дарга ирж, Австри даяар гашуудалд ороод байгаа болохоор даруй тарцгаа гэж шаардсанд буянт үйлтний дарга нь:

	— Ганц минут хүлээж үз, энэ славян үндэсний сүлд дууг дуусгаад орхиё гэжээ.

	Одоо дарга толгойгоо унжуулж суугаад, 

	— Наймдугаар сард тэргүүлэгчдийн газрыг дахин сонгох юм. Намайг одоо хүртэл арван удаа дараалан даргаар сонгож байсан. Хэрэв намайг гэртээ байж байхгүй бол намайг сонгохгүй байж мэднэ. Тийм шившгийн хэрэг болбол би тэсвэрлэхгүй гэж уйлагнана. 

	Хэрэгт холбогдсон дөрөв дэх хүн ил шулуун зантай эргэлзээгүй шулуун шударга хүнийг талийгаач Фердинанд тун хачнаар дөнгөжээ. Бүтэн хоёр өдөр Фердинандын тухай элдэв ярианаас зайлсхийж байгаад, нэг орой цайны газар «хөзөрдөж суухдаа» бундангийн ноёныг, хөзөр дөрвөлжний долоогоор дарахдаа:

	— Сараевынх шиг долоон сум! гэж орхижээ. 

	Өөрөөр хэлсэнчлэн, «Сараевт хүн алсан хэргийн уршгаар» сууж байгаа тав дахь хүн одоо хүртэл хэлмэгдсэндээ хамаг үс нь өрвийж, сахал нь шөрвийчхөөд Пинчер гэдэг саглагар нохойн толгойтой төстэй болжээ. Энэ хүн хоолны газар нэг ч үг хэлэлгүй, Фердинандын алуулсан тухай сонин ч уншилгүй, ганцаараа сууж байтал гэнэт нэг хүн ирж, өөдөөс нь харж суугаад:

	— Энэ тухай юм уншив уу? гэжээ.

	— Би юу ч уншаагүй.

	— Тэр тухай дуулсан уу? 

	— Үгүй, дуулаагүй.

	— Ямар хэрэг болсныг мэдэж байна уу? 

	— Мэдэхгүй, мэдэхийг ч хүсэхгүй.

	— Гэлээ гэхдээ энэ хэрэг танд сонирхолтой санагдмаар юм даа.

	— Тэнд надад сонирхолтой юм юу байгааг мэдэхгүй байна. Би нэг янжуур татаж, хэдэн аяга пиво уугаад, хоол иднэ. Сонин уншдаггүй. Сонин худлаа юм бичдэг болохоор дэмий сэтгэлээ уймруулах хэрэг юү байна.

	— Тэгвэл та тэр Сараевт болсон хүн амины хэргийг сонирхоогүй юм шив дээ? 

	— Би ер ямар ч хүн амины хэрэг сонирхдоггүй. Прага, Вена, Сараев юм уу, Лондон хаана ч болсон байг. Түүнийг сонирхох зохих шүүх, цагдаагийн газрууд байдаг юм. Хэн нэг хүнийг хаана нэг газар алж байгаа бол, хохь нь. Тэнэг мангуу явж, алуулах хэрэггүй л байсан юм гээд баривчлагджээ. 

	Энэ үг хөөрхий тэр хүний сүүлчийн үг нь болжээ. Тэр цагаас аваад таван минут тутам л чангаар;

	— Би гэмгүй, би хэрэг хийгээгүй! гэж үглэсээр байв.

	Энэ үгээ тэр хүн цагдаагийн газрын үүдэн дээр орилоод л байсан. Прагын эрүүгийн хэрэгтнийг шүүх, шүүхэд очихоор туугдахдаа мөн энэ үгээ орилсоор л байх болно. Мөн энэ үгээ хэлсээр л шоронгийн чангалан хорих тасалгаанд орно доо.

	Энэ бүх гэмт хэргийн учрыг Швейк дуулаад, өөрсдийнхөө байдал найдлагагүй бэрх байгааг дуулгаж болох юм гэж үзэв. Ингээд сэтгэл засах үгээ эхэлж 

	— Бидний байдал хэцүүдэж гүйцжээ. Бидэнд энэ хэргийн талаар юу ч оногдохгүй гэдэг бол худлаа. Биднийг хошуу урттайн төлөө залхаахгүй юм бол цагдаагийн газар байх хэрэг юү байна? Шадар ванг буудчихдаг цөвүүн цаг ирсэн хойно, чамайг цагдаагийн газар луу тууж байгаад гайхах юм ер үгүй. Энэ бүхэн чинь Фердинандыг сүржин оршуулах гэсэн явууллага байгаа юм. Энд хэдий олон хүн ийм хэргээр ирэх тутам бидэнд сайн, зугаатай байна шүү дээ. Намайг цэргийн алба хааж байхад нэг удаа хагас суманг шоронд хийчихсэн. Цэргийн төдийгүй иргэний шүүхээр хэчнээн олон гэмгүй хүмүүс шийтгэгдэв дээ! Нэг бүсгүйг ихэр төрсөн хүүхдүүдээ бүтээж алсан гэж шийтгэсэн явдал санаанд орж байна. Тэр бүсгүй ихэр хүүхдүүдээ бүтээж алах арга байгаагүй, юу гэвэл ганц охин гарсныг л ямар ч өвчингүй бүтээж үхүүлж чадсан гэж андгайлсаар байтал хоёр хүн амины хэрэг тулгаж тасалсан даг. Үгүй бол Забеглицийн гэмгүй муу цыганыг аваад үз. Аар саар юмны мухлагт шинэ жилийн шөнө үүдийг нь эвдэж ороод дулаацах санаатай орсон гэж андгайлсаар байтал тус болоогүй. Шүүхийн гарт нэг л орсон бол хэрэг өнгөрөх нь тэр. Өөдгүй нь ч яахын аргагүй өөдгүй, гэлээ гэхдээ яая гэх вэ. Гэхдээ хүн болгон бидний санадаг шиг олхиогүй амьтад биш дээ. Ганцхан л Фердинандыг хүртэл түнхийлгэж орхидог өнөөгийн энэ цөвүүн цагт сайн мууг нь яаж ялгах вэ дээ? Намайг Будейовицод цэрэгт алба хааж байхад, манайхан хээр ойд сургууль хийж байгаад дасгал болгож нэг нохой буудчихсан нь ахмадын эхнэрийн нохой байж таарчээ. Ахмад тэр тухай мэдээд биднийг цөмийг нь дуудаж жагсаагаад: «Арав дахь хүн бүр урагшаа алхаад!» гэж тушаав. Мэдээжээр хэрэг би нэг арав дахь хүн болж таарлаа. Дүрэм ёсоор «нүд ч цавчиж болохгүй» номхон зогсов. Ахмад бидний өмнүүр холхин: «тэнүүлчид, луйварчид, новшнууд, муу хорт цоохор ирвэсүүд! Тэр нохойны төлөө та нарыг цөмийг чинь чангаланд хийвэл таарна. Бантан хийж орхивол зохино. Буудаж алах хэрэгтэй юм. Та муусайныг цөмийг чинь нэвширтэл чинь нүдэх юм шүү! Би та нарт амар заяа үзүүлэхгүй дээ, хоёр долоо хоног чөлөөг чинь хаслаа!..» 

	гээд л аашлаад байдаг, харж байгаа биз дээ? Тэгэхэд бол нохой байсан одоо бүр шадар ван биеэрээ байдаг. Одоо олныг сайн сүрдүүлж, олигтой сайн гашуудуулах хэрэгтэй юм гэв. 

	Арзайсан үстэй хүн

	— Би гэмгүй, надад буруу байхгүй гэж үглэсээр байв.

	— Есүс Христос мөн гэмгүй байсан мөртөө тэлэгдсэн. Гэмгүй хүний хувь заяаг хаана, хэдийд хэн ч сонирхож байгаагүй юм. «Амаа татаад албаа хаа!» гэж цэргийн албанд байхад хэлдэг. Энэ чинь л ганц болсон хэрэг байгаа юм гээд, Швейк орон дээрээ хэвтээд тайван нойрсчихлоо. 

	Энэ зуур хоёр шинэ хүн авч ирлээ. Нэг нь Босни нутгийн хүн өрөөн дотуур холхиж, шүдээ хавиран нэг үг хэлээд л муухай хараал тавина. Цагдаагийн газарт эд бараатай завиа шингээчихнэ гэж бодохоос сэтгэл зовж байгаа аж. 

	Хоёр дахь шинэ хүн нь гуанзны эзэн Паливец бөгөөд танил хүн Швейкийг үзээд сэрээж, муухай хоолойгоор:

	— За би ч гэсэн энд ирчхээд байна гэж дуу алдав. 

	Швейк дотноор гар бариад: 

	— Их аятайхан байна. Тэр эрхэм таныг авахаар ирнэ гэж ам өгсөн болохоор хэлсэндээ лав хүрнэ гэдгийг би мэдэж байсан юм. Ийм нямбай байх гэдэг чинь сайн үйл гэв. 

	Паливец үүнд, тийм нямбай зангийн үнэ нь баас гээд, бусад нөхөд нь хулгайч нар биш байгаа, тийм бол гуанзны эзэн хүнд хортой байж болох юм гэж Швейкээс аяархан асуув. 

	Швейк үүнд, голицкийн нэг тариачин эрийг талах зорилгоор алах гэж оролдсон хүнээс бусад нь шадар вангийн уршгаар сууж байгаа ижил хэрэгтэн гэж тайлбарлав. 

	Паливец үүнд юмархаж энд би нэг муу тэнэг шадар вангийн уршгаар биш бүр хаан эзний уршгаар сууж байгаа гэв. 

	Үүнд: Бусад нөхөд сонирхсонд эзэн хааны зургийг ялаа бузарлаад байсан тухай ярьж өгөв. Золгүй явдлаа ярьж дуусган, 

	— Тэр муусайн бирдүүд чинь хааны зургийг бузарлаад эцэст нь намайг шоронд хийж орхив оо, хөөрхий. Би тэр ялаануудыг зүгээр орхихгүй дээ! гэж занав.

	Швейк дахиад унтаад өгсөн боловч удаан нойрссонгүй байцаалтад аваачихаар хүн ирлээ. Швейк учирсан зовлонгоо үг дуугүй эдэлж үг гомдол гаргасангүй «Шатан дээр нулимахыг хориглоно» гэснийг уншиж үзээд, нулимах сав руу нэг нулимаад орхих зөвшөөрөл хуягаас гуйгаад, гэнэхэн цайлган дүр үзүүлэн байцаах газар луу орохдоо:

	— Шударга сайн эрхмүүд амгалан уу? гэсээр орж очив. 

	Үүний хариуд нэг хүн хавирга руу нь ёвроод, Ломброзогийн «гэмт хэрэгтнүүдийн төрх» гэдэг номын хуудаснаас сая гараад ирчихсэн юм шиг ширүүн хүйтэн, албархуу царайтай хүн сууж байгаа ширээ рүү түлхэв. 

	Тэр хүн Швейк рүү махчин шиг хараад

	— Мангуу хүний дүр бүү үзүүлж маягла гэв. 

	Швейк үүнд их л ноцтойхон байдлаар, 

	— Яая гэх вэ, намайг мангуу гээд цэргийн албанаас чөлөөлчихсөн. Тусгай комиссоос, намайг албан ёсоор мангуу л гэж тогтоосон. Би чинь албан ёсны мангуу юм шүү гэв.

	Гэмт хэрэгтний царайтай хүн шүдээ хавиран, 

	— Таны үйлдсэн хэрэг, тохоогдож байгаа ялаас үзэхэд таны ухаан саруул нь гэрчлэгдэж байна гэв. 

	Ингээд, төр улсад тэрсэлснээс аваад, эзэн хаан, хааны гэр бүлийн гишүүн болох хүнийг доромжилсон хүртэл олон төрлийн ял Швейкт тулгав. Энэ олон гэмт хэргүүдийн дотроос Шадар ван Фердинандыг хорлосон явдлыг сайшаасан, түүнээс уламжлаад гарсан гэмт хэргүүдийн дотор, уул яриа олон нийтийн газар болсон болохоор үймээн самуун үүсгэх, өдөөн хатгах хэрэгт тулгагдаад байгааг Швейкт хэлээд тэр ширүүн царайтай хүн их л дийлчихсэн янзтай: 

	— Та үүнийг юу гэж үзэж байна вэ? гэв. 

	Швейк гэмгүй царайлан, 

	— Энэ чинь элбэг хүрэлцээтэй болжээ, юмыг дэндүүлбэл хортой болдог гэв. 

	— Харж байгаа биз дээ, өөрөө... хүлээж байна... гэтэл;

	— Би бүгдийг зөвшөөрч байна, хатуу ширүүн байх хэрэгтэй. Хатуу байхгүй бол хэн ч, юунд ч хүрэхгүй. Намайг цэрэгт алба хааж байхад нэг... юу яасан шиг... гэвэл цагдан сэргийлэхийн дарга:

	— Дуугүй бай! Та зүгээр асуусан юманд л хариул! Ойлгож байна уу? гэж хашхирав. 

	— Ойлголгүй яах вэ? Таны ярьж байгаа бүх юмыг ойлгож байна, үгний чинь учрыг олохтой байгаагаа зүрхэлж айлтгая гэлээ. 

	— Хэнтэй хэлхээ холбоотой байдаг вэ? 

	— Зарц бүсгүйтэйгээ хэлхээ холбоотой доо, эрхэм ээ.

	— Эндхийн улс төрийн зүтгэлтнүүд дотор таны таньдаг хүн бий юү? 

	— Байлгүй яах вэ, эрхэм ээ. «Үндэсний улс төрийн бодлого» «Уйтгар» сонинууд авч үздэг дээ гэвэл:

	— Гар! гэж зэрлэг зэвхий царайтай хүн хашхирлаа.

	Швейк тасалгаанаас туугдаж гарах үедээ:

	— Эрхэм ээ! Сайхан нойрсоорой гэв.

	Өрөөндөө буцаж ирээд байцаалт гэж ёстой тоглоом байна эхлээд жаал хараан аашилж байсан сүүлдээ хөөгөөд гаргачих юм байна гэж баригдсан улсад дуулгав. 

	— Урьд бүр дор байсан юм. Нэг номд уншихад ял тулгагдсан хүн буруугүйгээ нотлохын тулд улайсгасан төмөр дээгүүр явж, хайлуулсан тугалга уух хэрэгтэй байсан гэж байж билээ. Хэргээ хүлээх дургүй хүнийг хавчуур гутал өмсгөөд дүүжлэх юм уу, хавирганаас нь нөгөө Ян Непомушкийг шатаасан шиг галаар төөнөдөг байсан. Цаад хүн зүгээр л огтлуулж байгаа юм шиг орилдог, тэгээд ус нэвтрэхгүй хүүдийд хийгээд элишкин гүүрнээс хаян хаятал орилоод л байдаг юм. Тийм юм зөндөө л байдаг юм гэнэ билээ. Үгүй бол хүнийг тэлэх юм уу, музейн хавилдаа газарт үзүүлэн хадаасан дээр суулгах, гэмт хэрэгтнийг өлсгөж алахаар нүх рүү хаячих юм бол тийм хувьтай хүн зүгээр л эрлэгт очсон шиг санадаг гэнэ лээ. Одоо шоронд суух гэдэг чинь зүгээр жаргал гэж Швейк магтаад, — Ямар ч эрүү шүүлт, дөнгө залхаалт байхгүй. Бидэнд ор байгаа, ширээ вандан бий, зайтай, хоол өгнө, талх өгнө, ус байна, бие засах газар дэргэд, юм бүхэн дээр хөгжлийн нөлөө байна. Үнэндээ байцаалтад очиход жаахан хол гурван шат алгасаж дээд давхарт гарах юм. Гэхдээ шат нь цэвэрхэн, хөл хөдөлгөөнтэй. Цааш нь нэг тууж, нааш нь нэгийг авч явах юм. Энд залуу, тэнд хөгшин, эрэгтэй, эмэгтэй улс хоригдоно. Энд ч дор хаяад л ганцаараа биш гэж бодоход аятайхан байна. Хүн болгон замаараа айх юмгүй тайван явахад, цагдаагийн газар «бид зөвлөлөө, та маргааш тэлэгдэнэ үү? Шатаагдана уу» аль дуртайгаа сонгож ав гэж хэлэх вий хэмээн айх юмгүй. Тэр чинь шилж авахад бэрх зүйл байсан юм шүү! Тийм үед эрхмүүд минь, бидний олонх нь алмайрч хоцрох байх аа гэж би бодож байна. Нээрээ одоо байдал бидэнд ашигтайгаар сайжраад байна шүү гэв. 

	Өнөө цагийн шоронгийн хорих байдлыг хамгаалсан үгээ дөнгөж хэлж дуусаад байтал нь хуяг үүд онгойлгоод:

	— Швейк хувцсаа өмсөөд, байцаалтад очоорой гэж дуудав. 

	— Би хувцаслаж орхилоо, үүнд дургүйцэх юм огт алга. Ганцхан эндүүрэл болоогүй болов уу гэж айж байна. Намайг байцаалтаас нэг хөөж гаргачхаад байгаа шүү дээ. Тэгээд ч бас энд байгаа эрхмүүд өнөө орой байцаалтад нэг ч очоогүй байхад, намайг хоёр дахиад очлоо гэж уурлах болов уу гэж айж байна. Эд чинь надад муу юм санаж болох юм шүү дээ гэлээ. 

	Швейкийн хүнч сэтгэл гаргасны хариуд, 

	— Дэмий юм чалчаад байлгүй бушуу гар гэж зандрав.

	Швейк дахиад л нөгөө гэмт хэрэгтний муухай царайтай хүний өмнө очиход, тэр хүн ямар ч арга заль хэрэглэлгүй:

	— Бүх хэрэг хүлээж байна уу? гэж шийдмэг, шулуунаар асуухад нь:

	— Эрхэм та намайг хүлээ гэж хүсэж байгаа бол хүлээлээ. Тэр надад муу юм болохгүй. Хэрэв та «Швейк юунд ч бүү улайгаарай» гэх л юм бол эцсийнхээ амьсгалыг тасартал л, булзаж бухаж үзнэ. 

	Ширүүн дүртэй эрхэм байцаалт дээр нэг юм бичээд Швейкт үзгээ өгч гарын үсэг зур гэхэд нь зурж орхив. 

	Бретшнейдерийн мэдүүлгийн дор 

	 

	«Надад тулгасан дээрх бүх гэмт хэргүүдийг өдүүлснээ хүлээв. 

	«Иозеф Швейк» 

	 

	гэж бичээстэй байсны дор гарын үсэг зураад, ширүүн дүртэй эрхэмд:

	— Өөр гарын үсэг зурчихмаар юм байна уу? Аль би өглөө ирэх үү? гэсэнд;

	— Өглөө таныг эрүүгийн гэмт хэрэгтний шүүхэд аваачиж өгнө гэж хариулав. 

	— Хэдэн цагийн алдад тэр вэ, эрхэм ээ? Гай болж унтаад хоцорчих вий дээ? гэсэнд ширээний ар талаас дахиад л:

	— Гар! гэж хашхирах дуу гарав. 

	Шинэхэн төмөр сараалжтай өрөө рүүгээ буцаж явахдаа Швейк тууж яваа хуягтаа:

	— Танай энд бүх юм ёсоороо явагдаж байх шив дээ гэв. 

	Хаалга хаагдахын хамт, цуг хоригдож байгаа хүмүүс элдэв янзын юм дараа дараагаар шалгаасанд Швейк тов тодорхойгоор:

	— Би дөнгөж сая магадгүй шадар ван Фердинандыг алсан ч гэж байсан уу, хэрэг хүлээчхээд ирлээ гэв. 

	Зургаан хүн туйлгүй хирдхийн, хир буртагтай хөнжилдөө шургачхав. 

	Харин ганцхан Босни нутгийн хүн л сайн байна гэлээ. Швейк ороо засаж хэвтэх зуураа,

	— Манай энд сэрүүлэг байдаггүй чинь тэнэг хэрэг байна даа гэлээ, гэсэн ч өглөө нь Швейкийг ямар ч сэрүүлгийн хэрэггүйгээр сэрээгээд, яг зургаан цагт шоронгийн бүхээгт тэргээр мужийн гэмт хэрэгтний шүүхэд хүргэж өгөв. 

	Бүхээгтэй ногоон тэрэг цагдаагийн газрын хаалгаар гарч яваад Швейк хуягуудад: «Орой унтвал нэгийг дуулах, эрт босвол нэгийг үзэх» гэдэг гэв.

	III бүлэг : ШВЕЙК ШҮҮХИЙН ЭМЧИД ҮЗҮҮЛСЭН НЬ

	 

	Мужийн эрүүгийн хэрэгтний шүүхийн цэвэр, тохилог өрөөнүүд, шинэхэн шохойдсон хана, арчсан хар сараалж болон мөрдөн хорих газрын ахлах харгалзагч бүдүүн тарган, зах дээрээ ягаан тэмдэгтэй, жагсаал эмжээртэй малгайтай Демертин гуай хүртэл Швейкт аятайхан санагдав. Ягаан өнгө эндхээс гадна, их мацаг барих лхагва гараг, баасан гарагийн мөргөлийн үеэр сүм хийдэд мөн хэрэглэгддэг билээ. 

	Иерусалимд Ромын ноёрхол байсан үеийн суут түүхт явдал дахин давтагдлаа. Баригдсан улсыг тууж аваачаад доод хонгилд байгаа 1914 оны Пилатуудын шүүхэд ирүүлнэ. Өнөө цагийн Пилатууд шударгаар гараа угаагаад өнгөрөхийн оронд Тессиг хэмээх гуанз руу явуулж улаан гичээр амталсан хуурга авч пльзенийн пивоор даруулж уугаад, ял тулгасан шинэ шинэ бичиг баримт улсын прокурорын газар луу илгээсээр байв. 

	Энд юмны учир зүй гэгч бүрмөсөн үгүй болж, зүйл анги л ялж, зүйл анги дарангуйлан мухардуулж, тэнэглэж, зүйл анги ихэмсэглэн, зүйл анги инээд алдаж, зүйл анги сүрдүүлж, зүйл анги алж өршөөл уучлал үзүүлэхгүй байх ажээ. Энэ нь хуулийн амьгүй үг үсгээр тоглохдоо гарамгай хөөрхий хэрэгт өртөгсдийг хуулийн үг үсгийн тоогоор арга зангандаа оруулан хөнөөдөг Австрийн балар их ойн барсууд ажээ. 

	Тэдний дотор, (Цагдан сэргийлэхийн газрынхны заримтай нь адилаар) үг үсгийг хэт баримтлахгүй ганц нэг хүн байх ажээ, юу гэвэл хог өвсний дотор, буудай эрхбиш ургасан байх гэлцдэг байв. 

	Иймэрхүү хүмүүсийн нэгэнд нь Швейкийг байцаалтад аваачиж өгөв. Энэ хүн бол нэг нэрд гарсан алуурчин Валеш гэгчийг байцаахдаа «Валеш гуай та сууж үз, тэр сул сандал байна» гэж байн байн хэлж байсан хижээл насны цагаан цайлган зантай тэр шүүгч ажээ.

	Швейкийг оруулж ирэхэд шүүгч ердийнхөө эелдэг зангаар суу гэж уриад:

	— Ингэхлээр та Швейк гуай гэгч биеэрээ юм бий дээ? гэхэд нь:

	— Мөн л байж таарах учиртай гэж санаж байна. Юу гэвэл манай аав Швейк, ээж минь Швейк авгай гуай байсан, би яалаа гэж тэднийхээ нэрийг бузарлаж нэрээ сольж явж болох сон билээ гэв. 

	Шүүхийн байцаагч эелдгээр инээмсэглээд:

	— Та сүрхий хэрэг тарьжээ. Танд яггүй хэрэг тулгагдаад байна гэхэд, Швейк шүүхийн байцаагчаас ч илүү эелдгээр инээмсэглээд, 

	— Надад өдүүлсэн хэрэг их бий, магадгүй таныхаас илүү их байж болох юм, эрхэм ээ гэв. 

	Байцаагч мөн л эелдгээр, 

	— Тийм, таны гарынхаа үсгийг зурсан мэдүүлгээс үзэхэд энэ чинь ил байна. Цагдаагийн газар таныг хэтэрхий шахаагүй биз?

	— Хаанаас даа эрхэм ээ, гарын үсэг зурах учиртай юм уу гэж би өөрөө асуусан, тэгтэл гарын үсэг зур гэхээр нь л зурчихсан, өөрийнхөө гарын үсгийн төлөө би тэдэнтэй цааргалж байлтай биш. Надад ямар ч тус болохгүй байсан юм. Бүхэн дээр журам горим байх ёстой. 

	— Швейк гуай та эрүүл биз?

	— Бүр сайн ч гээд хэлчихэд хэцүү, би үе мөчний өвчтэй юм. Тос түрхэж илдэг юм сан гэхэд өвгөн дахиад л эелдгээр инээмсэглэн:

	— Таныг шүүхийн эмч нарт үзүүлбэл ямар вэ? гэхэд:

	— Миний бодоход, эмч гуай нарын цагийг дэмий үрэхээр бие их муудаагүй санагдах юм. Цагдаагийн газарт нэг эмч надад сахуу байна уу, үгүй юү гэж магадлахаар үзсэн л юм сан. 

	— Ингэхэд байна аа, Швейк гуай, юу ч болсон бид шүүхийн эмчид үзүүлээд орхиё. Таныг түр хорьж байя, та аятайхан амарч үз, бид олигтой эмч нар олъё. Ганцхан асуудал байна. Байцаалтаас үзэхэд та мөдхөн дайн дэгдэнэ гэдэг цуу тарааж байсан гэнэ, үнэн үү?

	— Эрхэм төрийн зөвлөгч гуай, дайн дэгдэнэ. Мөдхөн дэгдэж таарна шүү. 

	— Та ингэхэд, унаж тусах өвчин үгүй биз. 

	— Уучлаарай, үгүй шүү. Карлын талбай дээр машинд шүргүүлээд унасан удаа нээрээ ч бий, гэхдээ энэ чинь олон жилийн өмнөх хэрэг. 

	Байцаалт үүгээр дуусаж, Швейк шүүхийн байцаагчтай гар бариад, гарч өрөөндөө ирсэн хойноо:

	— За ингээд, шадар ван Фердинандыг хорлосноос болж намайг шүүхийн эмч нар үзэх болов оо гэв. 

	Нэг залуу

	— Би бас хивс хулгайлсан хэргээр шүүхэд очиход бас л шүүхийн эмч нар үзсэн, намайг ингээд ухаан солио гэж тогтсон. Одоо би тариа цайруулах машин зараад уучихсан бас л зүгээр өнгөрнө дөө гэв. Манай өмгөөлөгч өчигдөр ирээд, нэг л удаа ухаан солиотой гэж үзсэн бол бүх насан турш хэрэг болно гэсэн гэлээ. 

	Сэхээтний галбиртай нэг эрхэм энэ шүүхийн эмч нарт би ер итгэдэггүй. Би мөнгөн баримт хуурамчаар үйлдэж байхдаа юмыг яаж мэдэх вэ, гээд сэтгэл мэдрэлийн нэрт эмч, профессор Геверохийн яриаг очиж чагнадаг байсан эцэстээ би баригдаад саа өвчинд нэрвэгдсэн хүнийг Геверохийн ярьснаар яг дуураагаад үзлээ. Шүүхийн эмч нарын нэгний хөлийг хазаж, савтай бэх ууж, тэдний цөмийн нүдэн дээр, "уучлаарай эрхмүүд ээ" гээд булан руу сарьж орхив. Тэгсэн комиссын гишүүний хөл хазсанаас болж эв эрүүл гэж баригдаад орхисон шүү. 

	— Би тэр үзлэгээс ер айхгүй байна. Намайг цэрэгт алба хааж байхад, малын нэг эмч үзээд, ашгүй сайн л өнгөрсөн дөг гэж Швейк хэлэв. 

	Жижигхэн атилзсан нэг хүн, шүүхийн эмч нар гэдэг чинь өөдгүй новшнууд. Саяхан манай зүлгэн дотроос нэг хүний араг яс санамсаргүй ухаж гаргаад тэр хүнийг дөчин жилийн өмнө толгой руугаа мохоо үзүүртэй юмаар цохиулж амь алджээ гэж тогтоолоо. Би одоо гучин найман настай, эхээс төрснийг гэрчлэх бичиг баримт сэлт болоод, иргэний бүртгэл сэлт байсаар байтал намайг шоронд хийчихлээ гэв. 

	— Миний бодоход юм бүхнийг шударгаар авч үзэх ёстой юм. Хүн болгон эндүүрч болно. Ер нь ямар нэг юмны тухай удаан бодоод байх юм бол заавал эндүүрнэ. Эмч нар гэдэг чинь хүн, хүн гэдэг алдаж онож байх тавилантай. Нэг удаа би Нуслях Ботич голын гүүрний хажуугаар Базентаас буцаад харьж явтал нэг хүн хүрч ирээд шийдмээр толгой дундуур буулгаад тавьчихдаг байгаа, би ч мэдээжийн хэрэг газар өнхрөөд өглөө. Цохисон хүн намайг гэрэлтүүлж үзээд, «андуурчхаж, энэ биш байна» гээд андуурсандаа, уур нь хүрсэндээ нуруун дундуур бас нэг байлгаад авдаг байна. Хүн тэгэхлээр үхэн үхтлээ андуурч байх учиртай юм. Бас нэг тийм явдал гарчээ. Хөлдөөд үхэж байсан галзуу нохойг нэг хүн олоод гэртээ авч ирэн эхнэрийнхээ өвөрт хийчихжээ. Нохой дулаацаж аваад, тэднийхнийг цөмийг нь урж, хамгийн бага өлгийтэй хүүхдийг нь тастаад идэж орхиж. Мөн манай байшингийн нэг токарьчин яаж эндүүрсний жишээг дурдъя. Талын сүмийг гэрээ гэж андуураад түлхүүрээр онгойлгоод, тахилын өрөөнд хувцсаа тайлан жавдан дээр хэвтээд сахиусаар хучиж бурхны ном хэд хэдийг давхарлаж дэрээ өндөрлөөд унтчихжээ. Өглөө нь сүмийн манаач түүнийг олж хараад сэрээхэд мань токарьчин "эндүүрчээ" гэж цайлган өчиж дээ. «Аятайхан эндүүрч дээ, үүнээс чинь болж бид тахилынхаа өрөөг дахин ариутгахаас өөр замгүй» гэж манаач хэлж, тэгээд тэр хүн шүүхийн эмч нарт очиход, цаадуул нь "эв эрүүл байж, согтуу байсан л юм бол түлхүүрээ цоожны нүхэнд шургуулж чадахгүй байх сан" гэж баталжээ. Дараа нь хөөрхий тэр токарьчин улс төрийн хэрэгтний гянданд үхсэн дээ... Та нарт, Кладиод, нэрд гарсан суман дарга Роттерийн үнэрч нохой андуурсан тухай өөр нэг жишээ хэлж өгье. Суман дарга Роттер нохойгоо тэнүүлчдийг ноцуулж сургасаар бүх тэнүүлчид Кладиогийн хавийг тойрч гарах боллоо. Тэгэхлээр нь цагдаа нартаа ямар ч аргаар хамаагүй сэжигтэй хүн нэгийг олж ир гэж Роттер тушаажээ. Тэгтэл нэг өдөр Ланскийн ойгоос аятайхан хувцасласан нэг хүн олж ирж. Тэр хүн ой дотор хожуул дээр сууж байж л дээ. Роттер тэр хүний хувцасны хормойноос нэг жаахан огтлуулж аваад нохойдоо үнэртүүл гэв. Нөгөө хүнийг хотын гадна туйпууны заводын цаана аваачиж тавиад нохойгоор мөрдүүлэхэд, олоод гэдрэг нь авч очжээ. Дараа нь нөгөө хүнийг шатаар дээшээ дээвэр дээр гараад, үсэрч буун, чулуун хашаагаар давж гараад тогтоол ус руу ор гээд мөрөөр нь нохой тавьжээ. Хожим мэдвэл тэр хүн Парламентын хуралдахаас залхаад ойд зугаалж явсан депутат хүн байсан байж. Ийм учраас эрдэмтэн мэргэн ч байлаа гэсэн эрдэм номгүй тэнэг ч гэсэн ялгаагүй хүн эндүүрэх тавилантай гэж би хэлэх гэж байна. Тэр ч байтугай төрийн сайд нар ч эндэнэ. 

	Швейкийг ухаан мэдрэл муутайн хувьд үйлдсэн хэрэгтээ хариуцан хүлээхээр байна уу, үгүй юү гэдгийг магадлах учиртай шүүхийн эмнэлгийн комисс гурван лут албархуу хүнээс бүрэлдсэний нэг нь нөгөө хоёроосоо тэс зөрүү үзэл баримталдаг ажээ. Тэд сэтгэл мэдрэлийн өвчнийг гурван янзаар үздэг хүмүүс нийлжээ. 

	Швейк ухаан мэдрэлийн нь байдлыг судалж үзэх ёстой өрөөнд орж ирээд эзэн хааны хөрөг хананд байгааг үзэн «Эрхмүүд ээ, их эзэн хаан нэгдүгээр франц Иосиф мандтугай» гэж хашхирсаар эмнэлгийн бүх комисст их сэтгэлэг төрүүлсний ачаар гурван янзын үзэлтэй хүмүүс Швейкийн тухайд санал нийлжээ. 

	Хэргийн байдал тов тодорхой байлаа. Швейк өөрөө сайн санаагаараа яриа үүсгэсний ачаар өдий төдий асуудал нэгэнт тавих хэрэггүй бөгөөд цөөн тооны чухал асуулт л үлдэв. Сэтгэл мэдрэлийн ухааны доктор Каллерсон, доктор Геверох, Английн эрдэмтэн Вейкинга нарын боловсруулсан систем дээр тулгуурлан Швейкийн тухайд хийсэн анхны дүгнэлтийг энэ асуудлууд нотолж өгөх ёстой байв. 

	— Цацрагт бодис хар тугалганаас хүнд үү, хө? гэхэд Швейк нүдэнд дулаахнаар инээмсэглээд;

	— Уучлаарай, би ер жинлэж үзээгүй шүү, түүний чинь гэв. 

	— Галав юүлнэ гэдэгт та итгэдэг үү?

	— Юуны өмнө итгэхийн тулд тэр галав юүлэхийг чинь би үзэх ёстой, ямар ч гэсэн л маргаашдаа л лав юүлэхгүй дээ гэж Швейк хаашхан дуугарлаа. 

	— Та дэлхийн бөмбөрцгийн гол бүслүүрийн хөндлөн огтлолын уртыг бодоод гаргаж чадах уу?

	— Уучлаарай, чадахгүй. Харин эрхмүүд та бүхэнд бас нэг юм таалгамаар байх юм. Дөрвөн давхар байшин байжээ. Давхар болгон найман цонхтой, дээврийн дор хоёр салхивчтай, хоёр яндантай, давхар болгонд хоёр, хоёр хүн хөлсөөр суудаг бол үүд харгалзагчийн эмэг эх хэдэн онд үхсэн бэ? гэв. 

	Шүүхийн эмч нар учиртайхан харц солилцоод нэг нь бас ч гэж нэг юм нэмж асуусан нь:

	— Номхон дөлгөөн далайн хамгийн их гүн нь хэдий хэр болохыг та мэдэх үү? гэвэл:

	— Уучилна уу, үүнийг мэдэхгүй юм, юу ч гэсэн Влтавын Вышеградын цохионы доорхоос л арай гүнзгий байж таарах болов уу гэв. 

	Комиссын дарга үүнд, 

	— За болох юм биш үү? гэж товчхон асуувал, нэг гишүүн нь дахин асуудал тавих зөвшөөрөл эрэв. 

	— Харин мянга найман зуун ерэн долоог, гучин мянга найман зуун жаран гурваар үржүүлэх юм бол хэд гарах вэ? гэхэд нь Швейк ажиг ч үгүйгээр:

	— Долоон зуун хорин ес болно гэв. 

	— Миний бодоход тодорхой байх шиг байна. Хэрэгтнийг байранд нь аваачиж болно гэв. 

	Швейк мөн, 

	— Баярлалаа эрхмүүд ээ, би ч бас залхаж гүйцлээ гэж эелдгээр хариуллаа. 

	Швейкийг гарсны дараа гурван эмч нар сэтгэл мэдрэлийн ухааны их эрдэмтдийн нээсэн байгалийн зүй тогтоолын дагуу үзэхэд Швейк усан тэнэг мангуу амьтан мөн юм гэдэг дүгнэлт санал нэгтэй гаргав. Шүүхийн мөрдөн байцаагчид өгсөн дүгнэлтэд дурдсанаа үзэхэд:

	 

	«Дор гарын үсэг зурсан шүүхийн эмч нар, комиссод оруулсан Иозеф Швейк сэтгэл мэдрэлийн хувьд төрөлхийн мангуу, цагаан солио болохыг санал нэгтэйгээр магадлав. Швейкийн цагаан солио нь «Их эзэн хаан нэгдүгээр Иосиф Франц мандтугай» гэж хашхирснаар маргаангүй нотлогдож байна. Үүнээс үндэслэн дор гарын үсэг зурсан комиссоос санал болгох нь:

	1. Иозеф Швейкийн хэргийг шүүхээр авч үзэхийг хэрэгсэхгүй болгох. 

	2. Швейкийг сэтгэл мэдрэлийн эмнэлэгт явуулж, энэхүү өвчин нь орчныхоо хүмүүст хэр халтай болохыг тодорхойлуулах нь зүйтэй» 

	 

	гэжээ. 

	Энэ дүгнэлтийг бичиж байх үед Швейк хамт хоригдож байгаа нөхдөдөө:

	— Фердинандыг юман чинээ ч бодсонгүй, зүгээр л элдэв дэмий юм чалчлаа. Сүүлдээ үг олдлоо гэж харилцан тохиролцоод саллаа гэж ярьж байв. 

	Нөгөө зүлгэн дотроос нь хүний яс ухаж гаргасан атигар хүн, 

	— Би хэнд ч итгэхгүй, энэ бүгд чинь муу ов л зохиож байгаа хэрэг гэлээ. 

	Швейк сүрэл дэвсгэр дээр налайх зуур маргааш ов мэхгүй бол бас ч болохгүй, хүн болгон нэг нэгнийхээ сайн сайхны төлөө санаа тавиад байдаг болбол бүр ч хурдан зодоон гарах вий гэв.

	 

	
[image: Image]

	 

	IV бүлэг : ШВЕЙКИЙГ ГАЛЗУУГИЙН ГАЗРААС ХӨӨВ

	 

	Галзуугийн газар байсан тухайгаа хожим ярихдаа Швейк тэр газрыг яггүй их магтлаа. 

	— Үнэнийг хэлэхэд, тэнд байлгаж байгаад, солиорсон улсууд яагаад дургүйцдэг юм бол мэдэхгүй юм. Тэнд чинь шалан дээгүүр нүцгэн мөлхөж, чоно шиг ульж, дэвхэрч, цовхорч, хазаж хайрахыг зөвшөөрөх юм. Гадаа гудамжинд нэг хүн тиймэрхүү загнавал улс амьтан мэл гайхах сан. Тэнд тэгэхэд энэ чинь ер энгийн явдал байх юм гээч. Тэнд чинь социалист үзэлтнүүдийн зүүдэнд орохооргүй их эрх чөлөөтэй байна. Тэнд чинь хүн өөрийгөө бурхан, дагина, ромын их богд, Английн эзэн ван, их хаан, Вацлав хувилгаан юу ч гэж байсан болно «Харин тэр Вацлав хувилгаан болж байсан хүн үргэлж хүлэгтэй, шалан дээр нүцгэн хэвтэж байсан» Бас өөрийгөө ширээт лам гэж дуу таслалгүй хашхираад байдаг нэг хүн байсан. Тэр хүн юу ч хийхгүй үргэлж чихээд л байдаг юм билээ. Тэнд чинь тиймэрхүү юмнаас ичиж зовно гэж алга. Бас нэг хүн хоёр хоол идэх гэж өөрийгөө Кирилл гэгээн бас Мефодий гэгээн гэж байсан. Бас нэг бие жирэмсэн хар хүн хүүхдээ гарахаар угаалгад нь ирээрэй гэж хүн бүгдийг урьж байна билээ. 

	Шатарчин, улс төрийн зүтгэлтэн, загасчин, шуудангийн марк цуглуулдаг хүн, гэрэл зурагчин улс зөндөө байсан. Нэг нөхөр засах хуучин муусайн савыг хогийн сав гэснээс болоод тэнд очиж орхисон байж билээ. Өөр нэг хүнийг галав хэдийд юүлэхийг бодож гаргуулахгүй гээд байнга хүлэгтэй, номхотгох цамцтай байлгасан. Би тэнд хэдэн профессоруудтай нийлсэн. Нэг нь үргэлж миний хойноос дагаад л цыгануудын үндсэн нутаг нь Крконошид байдаг гэж нотолдог сон, нөгөө нь дэлхийн бөмбөрцгийн дотор өөрөөс нь үлэмж том бас нэг бөмбөрцөг бий гэж нотолдог сон. Галзуугийн газар чинь парламент шиг хүн юу санаандаа орсныг л залж байдаг юм байна. Нэг өдөр тэнд үлгэр ярилцаж байснаа нэг хунтайжид муу юм учирсан гэж үлгэрт гарснаас болоод зодоон боллоо. Өөрийгөө Оттогийн хэвлэсэн шинжлэх ухааны нэвтэрхий толийн арван зургаадугаар боть гэж нэрлээд хүн бүрийг өөрийгөө нээж, дотроосоо «дэвтэрлэхийн шөвөг» гэдэг үг олж аль, үгүй бол өнгөрлөө гээд байдаг нэг эрхэм л хамгийн их галзуу нь байсан. 

	Номхотгох цамц өмсүүлсний дараа тэр хүн сая гайгүй болдог сон. Тэгээд өөрийгөө хавтаслуулж авлаа, тэгэхлээр сүүлчийн аргаар гоё огтолж аль гээд байх болсон. 

	Ер нь л тэнд чинь диваажинд байгаа шиг юм аа. Хүн ер нь орилж чарлаж, дуулж, уйлж майлж, цовхорч, дэвхэрч, мөргөж; годройтож дөрвөн хөллөн явж, догонцоод, гүйж хар эрчээрээ харайлгаж, бүжиг хийж, бүтэн өдөр явган сууж, хана руу авирч байж болно. Хүрч ирээд «Үгүй та ингэж болохгүй шүү дээ, ичихгүй байна уу, боловсон хүн байж?» гэх хүн ер байхгүй. Бас үнэнийг хэлэхэд зүгээр номхон галзуу ч байж л байсан. Нэг шинийг сэдэвлэгч эрдэмтэн бүхэл өдөржин хамраа ухаж суугаад, өдөртөө нэг л удаа «Би цахилгааныг нээсэн юм даа» гэдэг байсан. Дахиад хэлэхэд галзуугийн газарт сайхан байлаа, тэнд өнгөрүүлсэн хэдэн өдөр миний амьдралын хамгийн жаргалтай үе мөн гэв. 

	Үнэхээр ч мужийн шүүхээс шалгуулахаар аваад ирэхэд нь Швейкийг санаанд оромгүй сайхан хүлээж авчээ. Юуны өмнө чармай нүцгэлээд халаад нөмрүүлж нөхөрсгөөр сугадан халуун ус руу дагуулж очив. Гэхдээ сувилагч нарын нэг нь еврей нарын тухай шог яриа ярьж зугаацуулж байгаад бүлээн усанд оруулж тэндээсээ татан гаргаад, хүйтэн усанд цохиулав. Гурав дахин ингэж ээлжлүүлээд, энэ ямаршуу санагдав даа? гэж асуулаа. Швейк хариуд нь Карлова гүүрний дэргэдэх халуун усны газрынхаас дээр байна, би усанд орох дуртай хүн, ганцхан «та бүхэн улам гийгүүлж, үс засаж хумс аваад өгвөл бүр болох нь тэр» гэж аятайхан инээмсэглэв. Хүссэн зүйлийг нь хийж өглөө. Дараа нь Швейкийг зэгсэн сайн угаагаад, цагаан даавуунд ороон доод давхрын өрөөнд оруулж хэвтүүлээд, хөнжлөөр хучиж, унтахыг хичээ гэжээ. 

	Швейк өнөө хүртэл тэр цагийг дурсахдаа сэтгэл таатайгаар:

	— Бодоод үз л дээ, намайг өргөөд, бүр орон дээр аваачиж өгсөн. Би бүр хорвоод байхгүй жаргалын дээдийг эдэлж байсан гэв. 

	Оронд ороод Швейк сайхан унтаж орхижээ. Дараа нь хүн сэрээгээд аяга сүү, амттай талх идчихгүй юү гэв. Талхыг урьдаас жижиг, жижиг зүсэж орхисон, нэг сувилагч Швейкийн хоёр гарыг барьж байх зуур нөгөө нь зүссэн талх сүүнд дүрээд нугас хооллодог шиг ам руу нь хийж өгч байжээ.

	Дараа нь Швейкийг сугадаад, бие засах газарт аваачиж, хүнд хөнгөнөөр юу яахыг гуйжээ. 

	Энэ сайхан үеийн тухай Швейк тун ууртай ярьсан. Цааш нь чухам яасныг бид бичиж зүрхлэхгүй байна. Ганц өгүүлбэр эш татахад л «тэдний нэг нь миний гараас барьж байсан» гэж ярилаа. Тэгээд буцааж оронд нь хэвтүүлээд бас л унтахыг хичээж үз гэжээ. Жаал азнаад Швейкийн өвчнийг магадалж үзэхээр үзлэгийн өрөөнд авч орлоо. Швейк тэнд чармай нүцгэн, хоёр эмчийн өмнө зогсож байхдаа цэрэгт татагдаж явсан хуучны сайхан цаг санаанд нь ороод өөрийн эрхгүй;

	— Тэнцэнэ! гэсэн үг амнаас нь гарчихлаа. Эмч нарын нэг нь, 

	— Та юу гэв ээ? гэж асуугаад, — Урагшаа тав, хойшоо тав алхаад гэлээ. 

	Швейк арав алхчхав. 

	— Үгүй, би таныг тав алхаад өгөөч гэсэн шүү дээ гэж эмчийг хэлэхэд:

	— Би ганц хоёр илүү алхаж орхиход харамсах юм алга гэлээ. 

	Дараа нь Швейкийг сандал дээр суулгаад өвдөг рүү нь хэд тоншиж үзсэнээ мэдрэх нь зүгээр юм байна гэж нөгөөдөө хэлбэл тэр хүн толгой сэгсрээд өөрөө тоншиж гарав. Эхний эмч Швейкийн зовхийг татаж нүдний цэцгийг үзлээ. Ингээд хоёулаа ширээ рүү очиж, латин хэлээр хэдэн үг солив. 

	— Ингэхэд та дуулж чаддаг уу? Бидэнд нэг дуу дуулаад өгөхгүй юу? гэж эмч нарын нэг Швейкээс асуусанд:

	— Тэгж үзье, би хэдийгээр хоолой муутай, хөгжимд авьяасгүй хүн боловч, та бүхэн жаахан уйтгараа гаргамаар санагдсан бол орилоод үзье гээд Швейк:

	 

	 

	Эвий хонгор санваартан минь 

	Энгүй ихээр гуниглан гудайж 

	Хайрын халуун нулимсаа 

	Харь газар юунд унагав 

	 

	гэж дуулчхаад, зогсож цааш нь мэдэхгүй юм. Харин та бүхэнд таалагдвал нэг ийм дуу байдаг. 

	 

	Хайрын сэтгэлийг зовоосон

	Хүслийн гуниг хэцүү еэ

	Өндөр дээрээ гарч

	Өмнөх замаа тосъё

	Амраг хонгор хүү минь

	Альхан газар яваа бол... 

	 

	гэж аялав. 

	Цааш нь бас мэдэхгүй юм гэж Швейк санаа амраад «Эх орон минь хаана вэ» гэдэг дууны эхний бадгийг мэднэ, «Виндишгрец болон бусад эрхэм генералууд өглөө эрт дайтаж эхлэв» гэдгийг мэднэ. Бас зүгээр ардын дуу «Эзэн хааны минь бурхан харж хамгаалаг» «Бид шуудхан зах явлаа» «Үнэнээс илүү эрхэм юмгүй» гэдэг дуунууд мэднэ гэв. 

	Хоёр эмч өөд өөдөөсөө хараад, нэг нь Швейкээс:

	— Таны ухаан мэдрэлийн байдлыг урьд өмнө шинжилж байсан уу? гэж асуулаа. 

	— Цэргийн албанд байхад үзсээн гэж Швейк ихэмсэг бардам дуугараад, — Эрхэм цэргийн эмч нар намайг усан тэнэг юм гэж албан ёсоор тогтоосон юм гэлээ.

	Нөгөө нэг доктор нь, 

	— Миний санахад та худлаа маяглаж байгаа хүн байна гэж зандарсанд Швейк биеэ өмгөөлж:

	— Эрхмүүд ээ! Би маяглаагүй, ёстой аргагүй усан тэнэг амьтан шүү, эрхмүүд ээ. Та бүхэн чехийн Будейовицод байгаа ерэн нэгдүгээр хорооноос юм уу, Карлинд байгаа бэлтгэл хорооноос лавлаж болох юм аа гэлээ. 

	— Энэ хүнд хувцсыг нь эргүүлж өгөөд нэгдүгээр гудамжны гуравдугаар тасагт оруул! Дараа нь та хоёрын нэг наашаа ирээд энэ бичиг баримтыг нь захиргаанд оруулж өг, харин битгий удаан чирэгдүүлээд энэ хүнийг дэмий хооллоход хүргээрэй гэж хэл гэв. 

	Үүд рүү хүндэтгэнгүй ухарч яваа Швейк рүү эмч нар ширүүн харлаа. 

	Сувилагч нарын нэг нь чи юунд энд тэнэглээд байгаа юм бэ? гэхэд нь Швейк «Би нүцгэн байна. Тэгээд энэ эрхмүүд рүү зохисгүй газраараа эргэж, ёс мэдэхгүй юм уу, балмад амьтан гэж санагдуузай гэж болгоомжилж байна» гэв. 

	Швейкийн хувцсыг эргүүлж өгөх тушаал авсан цагаасаа хойш сувилагч нар хайхрахаа огт больж хувцсаа өөрөө өмс гээд, нэг нь гуравдугаар тасагт хүргэж өглөө. Швейк тэнд захиргаанаас гаргах бичиг сэлтийг нь бүрэлдүүлж дуустал хэд хоног хүлээж, дураараа ажиллаж, харах боломжтой байв. Мэхлэгдсэн эмч нар түүний тухайд «ухаан муутай маяглаж байгаа этгээд» гэдэг дүгнэлт гаргажээ. 

	Швейкийг яг үдийн хоолны өмнөхөн эмнэлгээс гаргах болсон учир ялихгүй жаахан будилаан дэгдэв.

	Галзуугийн газраас хөөж гаргаж байгаа л юм бол өдрийн хоол өгөхгүй гэдэг өөдгүй явдал гэж Швейк хэлжээ. 

	Үүд харгалзагч, цагдаа дуудсанд Швейкийг Сальмо гудамж дахь цагдаагийн газрын даргад хүргэж өгснөөр энэ будилаан тасрав. 

	 

	
V бүлэг : ШВЕЙК, САЛЬМО ГУДАМЖ ДАХЬ ЦАГДААГИЙН ГАЗАРТ

	 

	Галзуугийн газарт өнгөрүүлсэн нарлаг сайхан өдрүүдийн дараа Швейкт элдэв зовлон хавчлагаар дүүрэн хүнд цаг ирэв. Цагдаагийн газрын байцаагч Браун гэгч Ромын эзэнт улсад Нероны ширүүн хаанчлалын үеийн зан төрхөөр Швейкийг угтаж «Наад муу христос шашинтнаа арсланд хаяад өгчих!» гэж түшмэд нартаа ширүүн тушаадаг байсны адилаар Браун гуай:

	— Сараалжны цаана аваачиж суулга! гэж зандрав. 

	Илүү дутуу үг ч дуугарсангүй. Ганцхан л цагдаагийн газрын байцаагчийн харц, муу занд автаж эвдэрсэн хүний бах ханасан хачин ёозгүй байртай болжээ. 

	Швейк мэхийн ёслоод төвшин төлөв байдлаар:

	— Би бэлэн байгаа, эрхмүүд ээ. «Сараалжны цаана» гэдэг чинь би зөв ухаарч байгаа бол ганцаарыг минь хорих гэсэн үг бололтой, энэ чинь тийм ч муу хэрэг биш шүү гэв. 

	— Чи энд битгий далан долоон үг дэлгээд байж үзээрэй гэж цагдааг хэлэхэд Швейк хариуд нь, 

	— Би даруу хүн, та бүхний надад юу хийж гийгүүлсэн бүхэнд би талархах л болно гэв. 

	Харин, өрөөний ханзан дээр нэг хүн бодол болж суух нь цөхөрсөн шинжтэй. Өөрийг нь суллаж тавихаар үүд нээгдлээ гэж ер горьдохгүй байгаа нь тодорхой. Швейк ханзан дээр очиж зэрэгцэн суугаад, 

	— Эрхэм таны амрыг эрж хүндэтгэе. Одоо хэдэн цаг болж байгааг мэдэхгүй биз? гэсэнд бодол болсон эрхэм:

	— Би цаг харахтай мантай байна аа гэв. 

	Швейк яриа үүсгэхийг оролдон 

	— Энд чинь харуулдсан банзаар ханз хийж, овоо юм гээч гэв. 

	Нөгөө хүн хариу юм хэлсэнгүй үүд, ханз хоёрын хоорондох жижиг зайд ямар нэг чухал юм хийх, аврах гэж яарсан юм шиг хурдан, хурдан холхив.

	Швейк энэ зуур хана дээр сараачсан бичгүүдийг шохоорхон харна. Нэг бичиг дээр, баригдсан хүн цагдаагийн газартай үхтлээ дайсагналцахаа мэдэгдэж 

	 

	«Энэ чинь та нарт зүгээр өнгөрөөхгүй дээ!» 

	 

	гэжээ. Өөр нэг хоригдол 

	 

	«Муусайн тоншуулууд тонилцгоо!» 

	 

	гэжээ. Өөр нэг хүн зүгээр л болсон явдлыг дурдаж 

	 

	«1913 оны зургаадугаар сарын 5-нд энд суув. 

	Гайгүй зүгээр харилцаж байлаа. Вршовицийн мухлагийн эзэн Йозеф Маречек» 

	 

	гэсэн байв. Мөн гүн их утгаараа сэтгэл догдлуулж: 

	 

	«Бурхан сахиус минь намайг өршөөтүгэй!» 

	 

	гэсэн бичиг ч байв. Түүний доод талд нь 

	 

	«Миний х...-ыг үнс!» 

	 

	гээд бичиж орхиж. «X» үсгийг дарчихсан хэдий боловч хажууд нь «Хормой» гээд том үсгээр бичжээ. 

	Хажууд нь яруу найрагт дуртай нэг хүн. 

	 

	Хайртынхаа таалан суугаа

	Халуун наран ээсэн толгодыг хараад 

	Горхины дэргэд би гутранхан сууна 

	Гайхал наран уулын цаагуур шингэн байна... 

	 

	гэж шүлэглэжээ. 

	Үүд ханз хоёрын хооронд холын уралдаанд явж байгаа юм шиг холхисоор байсан хүн ядарч гүйцээд амьсгаадан зогсоод хуучин байран дээрээ толгойгоо салаавчлан сууснаа гэнэт

	— Намайг гаргаад аль! гэж муухай орилов. 

	Минут хэр болоод аман дотроо «Үгүй эд нар намайг гаргахгүй, энд би өглөөний зургаан цагаас хойш сууж байна» гэв. 

	Тэгснээ гэв гэнэт учир шалтгаангүй их яриа дэлгэмээр санагдаад, босож Швейкт;

	— Эд бүгдээс нэгмөсөн ангижруулах тэлээ танд байхгүй биз? гэв. 

	Швейк тэлээгээ тайлан 

	— Танд дуртайяа тус болоход бэлэн байна. Хүн ганц нэгээрээ тэлээгээр боож үхэхийг би ер үзээгүй юм байна. Ганцхан харамсалтай нь... гээд өрөөг эргэцүүлэн хараад, — Энд ганц ч дэгээ байхгүй юм. Цонхны бариул таныг даахгүй байх даа. Харин Эмауз хийдийн санваартнууд залуу еврей бүсгүйгээс болж, загалмайнаас суугаагаараа боон үхдэг шиг энэ ханзан дээр сөхөрч суугаад боож үхэх хаашаа юм. Би амиа хорлодог улсад их дуртай юм. За май даа гэв. 

	Баргар царайт эрхэм Швейкийн атгуулсан тэлээг нэг харснаа булан руу шидэж орхиод асгартал уйлж, хиртэй гараараа нулимсаа арчин нүүрээ халтартуулах зуур:

	— Би үр хүүхэдтэй хүн, тэгэхэд энд хөлчүүрсэн садар самуун явсны учир сууж байна. Гэгээн Мария минь! Хөөрхий муу эхнэр минь яана! Албан ажил дээр маань юу гэдэг бол? Би үр хүүхэдтэй хүн, энд архи дарс уусан, алиа завхай явсан хэргээр сууж байдаг! гэж тасралтгүй нурших ажээ. 

	Тэгж тэгж жаал уужрах аятай болоод, үүд рүү очиж хөл гар хоёроороо зэрэг нүдэж гарлаа. 

	Үүдний цаана хүний хөлийн чимээ гарч:

	— Юу хэрэгтэй вэ? гэж дуудлаа. Хоригдол үүнд амьсгаа хурааж байгаа хүний дуугаар, — Намайг гаргаад өгөөч! гэв.

	Хаалганы цаанаас 

	— Хаашаа тэр вэ? гэж асуухад, хүүхдийн эцэг, хүний нөхөр, албан хаагч, архичин, завхай, золгүй хүн наанаас нь:

	— Албандаа очъё гэлээ. 

	Нам гүм гудамд нуруу руу хүйт даамаар зэвүүн муухайгаар инээд алдаад. Хүний хөлийн чимээ гарснаа таг болов. 

	Хамт байгаа хүн нь горьдлого бүрэн тасраад хажууд нь суух үед Швейк: 

	— Энэ хүн ингэж дооглож байхыг үзвэл танд айхавтар өштэй дэг ээ. Шоронгийн хуяг өширхөөд ирэхээрээ их юм хийж мэднэ. Бүр өшиж гүйцвэл юу ч хийхээс буцахгүй шүү. Боож үхэхээ больё гэж шийдсэн бол цаашаа юу болохыг хүлээж тайван суу. Та үнэхээр албаны түшмэл, эхнэр хүүхэдтэй юм бол айхавтар юм болж дээ. Би эндүүрээгүй бол та ажлаасаа лав хөөгдөнө гэж бодож байна аа, гэв. 

	Цаад хүн санаа алдаад 

	— Тэгнэ гээд хэцүү л байна, юу гэвэл... юу хийж орхисноо би өөрөө мэдэхгүй байна. Лав л нэг газраас намайг түлхээд гаргахад нь би янжуур татах санаатай буцаж орох гэснээ санаж байна. Уул нь их сайхан эхэлсэн юм сан... Манай хэлтсийн дарга нэр өдрөө тэмдэглэж биднийг дарсны газар урьсан юм. Дараа нь өөр нэг, хоёр, гурав, дөрөв, тав зургаа, долоо, найм, ес дэх... газруудаар орлоо. 

	— Тоолоход чинь би тус болбол яасан юм бэ? Энэ чинь миний мэддэг ажил байна. Би нэг өдөр хорин найман газраар ороод гарахдаа, өөрийгөө магтаж хэлэхэд, хаана ч гурван аяга пивоноос илүү уугаагүй билээ гэж Швейк үг нэмэрлэв.

	Нэр өдрөө төдий өргөнөөр тэмдэглэсэн тэр даргын хөөрхий дорд хүн цааш нь, 

	— Бид арван хоёр орчим дарсны газраар орчхоод нэг мэдэхэд оргож магад гэж нохой шиг олсоор хөтлөөд явж байсан дарга маань алга болчихсон байлаа. Тэгэхлээр нь газар сайгүй эрж явсаар хоорондоо төөрчихсөн юм. Тэгээд би Виноградын тэнд нэг, шөнийн цай зуушны овоо аятайхан газар орчихсон чихэртэй хатуу дарс шилээр нь шуудхан хөнтөрч л байсан юм. Дараа нь юу хийснээ мэдэхгүй юм... ганцхан энд цагдаагийн газар аваад ирчихсэн хойно л хоёр цагдаа даргадаа намайг зохисгүй байдалд ортлоо согтоод нэг бүсгүй хүнийг зодсон, хүний өлгүүрт байсан малгайг сахлын машины хутгаар огтолсон, дуу дуулж байсан бүсгүйчүүдийг хөөж тараасан, албаны нэг хүнийг арван хоёр төгрөг хулгайллаа гэж олны өмнө тулгасан, ширээний гантиг чулуун өрийг хага цохисон, хажуугийн ширээн дээр сууж байсан хүний хар кофе цай руу зориуд нулимсан гэж илтгэсэн. Өөр юм би хийгээгүй юм байх аа... Лав л юм яриагүй шиг санагдаж байна. Үнэнийг хэлэхэд би төлөв томоотой сэхээтэн хүн, өөрийнхөө гэр бүлээс өөр юуны ч тухай боддоггүй хүн. Та эд бүгдийг юу гэж санаж байна? Би ч нэг хэрэг төвөг гаргаж явдаг амьтан биш шүү дээ! гэхэд Швейк хариу хэлэхийн оронд:

	— Тэр чулуун өрийг та нэг цохиод хагал аа юм бол уу, эсвэл хагалах гэж их ноцолдоо юм бол уу? гэж сонирхлоо. 

	Сэхээтэн эрхэм,

	— Нэг цохиод гэв. 

	Швейк бодол болон, 

	— Тэгвэл та өнгөрчээ. Тэгж чаддаг болохын тулд урт удаан хугацаагаар дасгал хийж байжээ гэж танд тулгах болно. Таны тэр нулимж орхисон кофе цай ром дарс хольсон байсан уу, үгүй юу? гэснээ, хариу хүлээлгүйгээр цааш нь: — Ром хольсон байсан бол муу, юу гэвэл үнэ илүүтэй. Шүүхэд чинь юм болгоны үнэ цэнийг бодож, яаж ийж байгаад хэрэг хүндрүүлэхийг хичээдэг юм гэж тайлбарлав. 

	Өрхийн тэргүүлэгч, төлөв төвшин хүн үүнд зүрх алдаж:

	— Шүүх дээр гэнэ ээ?.. гээд гэмших хүнд сэтгэлд автан толгой унжуулав. 

	— Гэрийнхэн чинь таны баригдсаныг мэдсэн үү, аль сониноос л олж мэдэх хэрэг үү? гэхэд даргынхаа нэр өдрийн наргианы гайд өртсөн хөөрхий хүн гэнэхнээр:

	— Үүнийг та сонинд гараад ирнэ гэж бодож байна уу? гэж асуув. 

	Ярилцаж байгаа хүнээсээ юм нуудаг заншилгүй болохоороо Швейк, 

	— Үнэхээр эргэлзэх юм ер алга, улсууд иймэрхүү юм уншихдаа дуртай байдаг. Согтуу улсуудын хөг явдал бичсэн гарчгийг би өөрөө дуртайяа уншдаг хүн, саяхан Хонхрын гуанзанд нэг хүн пивоны аягаар толгойгоо хага цохих илбэ үзүүлжээ. Пивоны аяга дээш нь шидэж орхиод толгойгоороо тосож хагалсан гэнэ. Тэр хүнийг аваад явсан өглөө нь тэр тухай бичиж орхисон байна билээ. Жишээ нь: Бендлавхад би иргэдийг үйлчлэх газрын нэг бамбарчныг нүүрэн дундуур нь аваад хаячихсан чинь, тэр бас хариу тавиад, биднийг эвлэрүүлэхийн тулд хамт хориход хүрэв ээ. Тэр дороо л энэ тухай «Оройн мэдээ» сонинд гараад ирсэн... Өөр бас нэг ийм жишээ байна «Талийгаачийн кофе цайны газар» төрийн зөвлөгч хэргэмтэй нэг хүн хоёр дийз хагалчихжээ. Түүнийг тэгээд хайрласан гэж санана уу, ердөө л маргааш нь сонинд аваад хаячихсан шүү дээ. Сонинд гарсан хүн өөрөө биш харин тэр нэгэн нэртэй хүнтэй төрөл садны болоод өөр ямар нэгэн холбоо байхгүй гэдэг залруулга л сонины газарт энэ шоронгоосоо явуулах ганц зам байна. Гэрийнхэндээ, тэр залруулгыг хайчилж аваад хадгалж орхиорой гэж зурвас явуул, ялаа эдэлж дуусаад харихдаа уншихгүй юу... гээд сэхээтэн эрхмийн бие дагжихыг хараад, — Та даарч байгаа юм биш биз. Энэ жилийн зун шувтарга руугаа арай л жаахан хүйтэвтэр байна шүү дээ гэв. 

	Нөгөө хүн эхэр татан уйлаад 

	— Би ч өнгөрч гүйцжээ, тушаал дэвшихийг ч үзэшгүй ээ! гэв. 

	Швейк үүнд дуртай санал нийлж, 

	— Ярих ч юм алга. Таны шоронд суугаад гарсны чинь дараа албан газар чинь эргүүлж авахгүй бол даруйдаа өөр ажил олох болов уу даа, юу гэвэл, наад зах нь л та өвчигч болъё гэхэд таны төлөв төвшин явдалтай гэсэн магадалгаа шаардах болно. Тийм ээ, энэ наргианы төлөөс танд нэлээд хүндээр тусаж таарчихжээ... Таныг шоронд сууж байх хооронд гэргий чинь хүүхдүүдтэйгээ амь зуугаад байх юм бий биз дээ? Аль өөрөө өглөг хишиг горилж, хүүхдүүдээ элдэв муу юманд сургахад хүрэх үү? гэхэд хөөрхий хүн мэгшин уйлж:

	— Хөөрхий муусайн хүүхэд минь, хөөрхий муу эхнэр минь! гэнэ. 

	Гэмшиж байгаа буруутан болоод хүүхдүүдийнхээ тухай ярьж гарав. 

	— Би таван хүүхэдтэй, хамгийн том нь арван хоёр хүрч байна. Одоо золбин, уснаас өөр юм уухгүй эцэгтээ үлгэр дуурайл болж болох хүү. Гэхдээ ч ийм золигийн хэрэгт би амьдралдаа анх удаа л орооцолдож байна гэв. 

	— Танай хүү золбин юм уу? гэж Швейк дуу алдаад, — Би тэр золбин хүүхдийн тухай яриа дуулах дуртай байдаг юм. Чехийн Будейовиц тойргийн гүн хойгийн районы Зливийн ойролцоох Саван чанадаг гэдэг газарт манай ерэн нэгдүгээр хороо нэг өдөр сургууль хийж байлаа л даа. Тэгтэл тэр хавийн тариачид нийтийн ойд олноороо явах болсон золбин хүүхдийг хайж самналт хийгээд гурван золбин хүүхэд барьж авахад, хамгийн бага нь бүр юм үзэхээрээ нэг болсон, цэргүүд бид хүртэл өрөвдмөөр муухай чарлахад нь бид тэсэж чадалгүй холдсон шүү. Тэднийг хүлэх гэж байх зуур тэр гурван золбин золиг найман тариачныг хазаад авсан байна билээ. Тэгээд тариачдын ахлагчид саваадуулаад, хавийн бүх нугыг наран ээж хэвтээд нухчиж орхисон гэдгээ хүлээсэн. Бас тариа дотор гал түлээд нийтийн ой дотроос барьсан зээр шарж байтал зурвас тариа шатаж орхисныг далимд нь хүлээсэн. Дараа нь ой доторх үүрээс гэрийн шувуу, ан амьтны нийлсэн тавь гаруй килограмм яс, интоорын бөөн яс, дутуу мэрсэн түүхий алим өчнөөн төчнөөн өөр бас бус юм зөндөө олдсон гэнэ гэв. 

	Золбин хүүгийн золгүй эцэг үүнд ч сэтгэл засарсангүй

	— Би ер юу хийж орхив доо! Нэр төрөө бүрмөсөн баллалаа, гэж үглэнэ. 

	Швейк ердийнхөө илэн далангүй зангаар, 

	— Тэр ч өнгөрсөн хэрэг ээ. Ийм юм учирсны эцэст таны нэр нэг насаар хугарсан. Энэ явдлыг чинь сонинд гардаг юм бол таны танил талууд бас жаал зугаа юм нэмэрлэнэ шүү дээ. Энэ ч зүйн хэрэг болж, тэгэхлээр зүгээр бүү хайхар. Нэр хугархай хүн энэ хорвоо дээр нэр бүтнээсээ лав л арав гаруй дахин олон юм даг. Энэ чинь юу ч биш ээ гэв. 

	Гудамд хүний хөлийн нүсэр чимээ гарч, цоож дотор түлхүүр эргэх дуулдаад, үүд нээгдэж, цагдаа Швейкийг дуудав. 

	Швейк, хүн мөс гаргаж 

	— Уучилна уу! Би энд дөнгөж өдрийн арван хоёр цагаас хойш ирээд байна. Энэ эрхэм өглөөний зургаан цагт ирсэн юм байна. Надад ч нэг их онц яараад байгаа юм алга даа гэвэл, хариу хэлэхийн оронд хүчтэй гар шүүрч аваад гадагш түлхэн гаргаж, ээлжийн хуяг дуугүй туусаар хоёрдугаар давхарт гаргав. 

	Өрөөнд ороход, бүдүүн тарган биетэй, сэргэлэн царайтай дарга ширээний цаана сууж байв. Тэр хүн Швейкээс:

	— Та чинь Швейк гэгч юм биз дээ? Яагаад энд орсон юм бэ? гэж асуув. 

	— Онцын юмгүй, би цагдаа дагаж ирсэн, юу гэвэл галзуугийн газар намайг үдийн хоол өгөлгүй хөөж гаргах эрхгүй юм. Би гудамжны янхан хүүхэн биш шүү дээ гэхэд цагдаагийн дарга эелдгээр: 

	— Ингэхэд байна аа, Швейк! Бид энд Сальмо гудамжинд тантай муудалцаж байх хэрэг юу байна. Швейк таныг төв цагдаагийн газар луу шилжүүлбэл яасан юм? гэв. 

	— Ингэхэд та энэ хэргийг шийдэх бүрэн эзэн мөн. Оройн цагаар төв цагдаагийн газар луу очно гэдэг бага боловч аятайхан зугаалга болно гэж Швейк дуртайяа хариулав. 

	Цагдаагийн дарга их л наргиантайгаар,

	— За Швейк гуай, бидний санал ингэж нийлдэг чинь ашгүй хэрэг байна. Ярьж тохиролцсон нь дээр шүү дээ, тийм биз? гэсэнд, Швейк өөдөөс нь:

	— Би ч гэсэн бусадтай юм зөвлөхдөө дуртай хүн, эрхэм дарга таны өдий сайн байсныг би хэдийд ч мартахгүй гэж хариулан, Швейк эелдгээр мэхийсхийгээд, цагдаатай цуг доош бууж, харуулын байранд ороод мөчийн дараа Карлын талбай Ечный гудамж хоёрын уулзвар булангаар өнгөрч явлаа. Швейкийг дагаж яваа өөр нэг цагдаа германаар дээр нь «Хэрэгтний бүртгэл» гэж бичсэн том дэвтэр сугавчилжээ.

	Спалена гудамжны булан дээр Швейк, хуяг хоёр наалттай зарлалын өмнө бөөгнөрсөн баахан улстай дайралдав. 

	— Энэ чинь эзэн хаанаас дайн зарласан тунхаг байна гэж хуяг Швейкт дуулгахад цаадах нь:

	— Ийм болно гэдгийг би урьдчилан хэлж л байсан юм. Харин галзуугийн газар үүнийг мэдэж байгаа хүн байхгүй, үгүй тэд чинь шуудхан өөрөөс нь мэдэж орхидог байлгүй гэвэл, цагдаа өөдөөс нь:

	— Таны наадах чинь юу гэсэн үг вэ? гэлээ. 

	— Тэнд цэргийн дарга нар олон байдаг юм чинь гэж Швейк тайлбарлав. 

	Мөн тунхгийн дэргэд шавалдсан бөөн хүмүүс дайралдахад, Швейк:

	— Эзэн хаан Иосиф Франц мандтугай! Бид ялна! гэж хашхирав. 

	Хөөрч хөгжсөн улсын нэг нь ганц цохиод л Швейкийн эсгий малгайг чихэнд нь тултал доош чихэж Эрэлхэг цэрэг Швейк тэр чигээрээ, хурсан олон хүний нүдэн дээр, төв цагдаагийн газрын хаалгаар хоёр дахь удаагаа орохоор чиглэхдээ:

	— Эрхмүүд ээ, дахиад хэлэхэд бид энэ дайнд заавал ялна! гэж Швейк сонирхон дагасан олонд хэлээд цааш оров. 

	Маргаашийн өдөр урьдхан өдрийнхөө төлөвлөгөөг хүртэл нураадаг гэсэн үнэн үг уул нь Европт аль эрт тарсан билээ.

	 


VI бүлэг : ШВЕЙК, УЧИРСАН ГАЙНААС МУЛТАРЧ ГЭРТЭЭ ИРЭВ

	 

	Цагдаагийн газрын хананаас ард түмэнд харш засгийн үнэр ханхална. Дайн зарласныг ард олон ямаршуу сэтгэлэгтэйгээр угтсаныг энэ засгийн газар ажиж байв. Өөрсдөдөө огт харш хамаагүй, хүний ашиг сонирхлын төлөө цусаа шавхах болж байгаа ард түмэндээ элэг буруу болчхоогүй хэдхэн хүнээс бусад цагдаагийн газрынхан цөм бөөн шуналт араатан, хүнд сурталтнууд бөгөөд шорон дүүжлүүр хоёрыг дээд хэмжээгээр ашигласны үрээр л нөгөө ээдрээтэй зүйл ангиудыг тогтоож байлгах юм гэж ойлгоно. Гэхдээ энэ хүнд сурталт араатнууд гартаа орсон хүмүүстэй үг бүрээ цэгнэн байж, эелдэг дүрээр даажигнан харьцана.

	Тийм хар шар алаг араатны нэгэнд Швейкийг хүргэж өгсөнд, та дахиад бидний гарт орсон, танд тун тоогүй дээ. Бид таныг засарсан юм бодсон... Гай болоход бид эндүүрчээ гэв. 

	Швейк тун гэмгүй царай гарган, санал нийлж байгаагийн тэмдэг болгож толгой дохин зогссонд нөгөө хар алаг араатан өөдөөс нь асуух байртай харснаа:

	— Битгий тэнэг дүр үзүүлж маягла гэж ширүүн зандрав. Төдхөн нөгөө ялладаг багаа өмсөөд;

	— Таныг барьж хорих бидэнд тун аягүй байна. Танд үнэнийг хэлэхэд, миний бодож байгаагаар таны осол тун ялихгүй юм байна. Юу гэвэл таны ухаан гойд хурц бишийг ашиглаад хүн ятгасан байж таарна байх. Ингэхэд Швейк гуай таныг хэн тэгж дүрсгүйт гэж ятгасныг надад хэлээд орхиоч гэхэд:

	Швейк хоолойгоо засаад;

	— Уучлаарай, би ер яаж ч дүрсгүйтсэнээ мэдэхгүй байна шүү гэлээ. 

	Нөгөө араатан үүнд хуурамчаар ах зах хүний буурь гарган 

	— Сая таныг хүргэж ирсэн хуягийн үгээр та гудамжны буланд наалттай байгаа эзэн хааны дайн зарласан тунхгийн өмнө олон хүн цуглуулаад, «Эзэн хаан Иосиф Франц мандтугай! Бид ялна!» гэж хашхиран үймүүлсэн чинь дүрсгүйтсэн хэрэг биш гэж үү, Швейк гуай? гэж сургамжлав. 

	Швейк дөлгөөн аятайхан харцаар байцаагчийг эгцлэн ширтэж, 

	— Улсууд цөм тэр тунхгийг уншаад гойд баярлаж байгаа шинж үзүүлэхгүй байхаар нь би сэтгэл догдлоод, зүгээр байж чадаагүй юм. Цог жавхлан мандуулсан «Ура» ч байдаггүй, ер нь таг шүү. Эрхэм төрийн зөвлөгч гуай, яг л энэ тунхаг тэдэнд огт хамаагүй юм шиг, тэгэхлээр нь ерэн нэгдүгээр хорооны хуучин цэрэг би тэсэж чадалгүй тийм үг хашхирчихсан юм. Та миний оронд байсан бол тэгэх л байсан байх. Дайн гэдэг чинь, яая гэх вэ, дайн л хойно бид төгс ялтлаа тулалдах л учиртай, их эзэн хааны алдрыг цаг ямагт мандуулж явах ёстой. Тэгэх учиргүй гэж хэн ч надад үнэмшүүлж чадахгүй. 

	Хар алаг араатан хэлэх үггүй бахардаад Швейкийн гэмгүй шулуун харцнаас тэсэлгүй далдирч тааз руугаа гөлийгөөд:

	— Таны сэтгэл ийнхүү догдолсон нь өөр нөхцөл байдалд илэрсэн бол би бүрэн ойлгох сон. Таныг цагдаа туугаад явж байсан болохоор таны эх оронч сайхан санаа олон түмэнд сайн сэтгэлэг төрүүлэхээсээ наана, инээдэм тохуу шиг санагдах ёстой байсныг та сайн мэдэж байгаа шүү дээ гэв. 

	— Цагдаагаар туулгаж явах гэдэг бол хэний ч гэсэн амьдралд хамгийн хүнд үе нь мөн. Гэхдээ тийм хүнд үедээ ч гэсэн, дайн зарласныг дуулаад юу хийх ёстойгоо мартахгүй байгаа хүн бол бодоход тийм муу хүн биш ээ. 

	Хар алаг араатан амандаа юм үглээд Швейкийн өөдөөс эгцлэн харахад, Швейк хариуд нь гэмгүй зөөлөн усгал дулаан харцаараа хариулав. Өөд өөдөөсөө хэсэг зуур хянуур харж байснаа, түшмэл итгээд:

	— За чөтгөр лүү тонил. Харин дахиад наашаа ирэх юм бол би ерөөсөө юуны ч тухай асуухгүй шууд Орадчины цэргийн шүүхэд шилжүүлнэ шүү, мэд ээ биз ээ? гээд дахин үг хэлж завдаагүй байтал нь Швейк ухасхийж очоод гарыг нь үнсэж:

	— Бурхан таныг, үүний чинь төлөө өршөөх болтугай! Хэзээ нэг цагт танд цэвэр цусны нохой хэрэгтэй бол надад хэлээрэй. Би нохой худалддаг юм гэв.

	Ийнхүү Швейк суллагдав. Гэртээ харьж явах замдаа эхлээд «Хонхрын» пивоны газраар ороод гарах юм уу гэж боджээ яваад, эцэст нь саяхан төлөөлөгч Бретшнейдерийг дагалдан гарсан тэр хаалгаа онгойлгов.

	Пивоны газар нам гүм. Хэд хэдэн хүн байсны дотор Гэгээн Аполлинари сүмийн манаач байв. Сууж байгаа улсын царай баргар, лангууны цаана Паливецийн авгай пивоны гоожуур луу гөлрөн харж зогсоно. 

	— За эргээд ирлээ, нэг аяга пиво өгнө үү? Манай Паливец гуай хаана байна? Бодоход гэртээ хүрээд ирсэн биз дээ? гэж хөгжилтэй дуугарав. 

	Эгзэгтэй хариу хэлэхийн оронд нулимс урсгаж байснаа үг хэлэх бүрдээ мэгшин:

	— Долоо хоногийн өмнө... түүнийг чинь... Арван жилээр заачихсан гэв

	— За харж байгаа биз дээ, долоо хоногийг нь тэгвэл авчих сан байна шүү дээ гэлээ. 

	— Уул нь... Их л болгоомжтой, өөрөө ч дандаа л тэгж ярьдаг хүн байсан юм сан гэж авгай уйлна.

	Өнөө хүртэл эдний дунд Паливецийн сүнс явж, болгоомжтой байхыг захиад байх адил хүмүүс таг дуугай сууна. 

	— Болгоомжтой байх гэдэг чинь дээд зэргийн мэргэн ухаан, гээд ширээний хажууд сууж аяга пиво ойртуулахад хөөсөн дунд хэдэн жижиг нүх гарчихсан байх нь авгай авч ирж явахдаа нулимсаа унагаачихсан хэрэг ажээ. 

	— Одоо чинь болгоомжтой байхгүй бол горьгүй болсон цаг даа гэв. 

	Гэгээн Аполлинари сүмийн манаач яриаг өөр юм руу оруулж

	— Өчигдөр намайг хоёр хүний хойдохыг унш гэсэн гэв.

	Тэгвэл нэг хүн үхсэн л байж таарч дээ гэж нэг нь дуугарав.

	Нөгөө нь:

	— Талийгаачийг тэгээд тусгай тавиур дээр авч явсан уу? гэж асуув. 

	— Дайны үед цэргийнхний оршуулах ёслол ямаршуу байх бол, сонин оо? гэж Швейк хэллээ. 

	Гуанзанд байсан улсууд босож мөнгөө төлөөд гарч одсонд Швейк эзэгтэйтэй хоёулхнаа үлдэв. 

	— Гэмгүй хүнд арван жил заана гэдэг миний санаанд багтахгүй байна. Гэмгүй нэг хүнд таван жил заасан гэж би нэг дуулсан л юм. Харин арван жил гэдэг чинь арай олон уу даа? гэж Швейк дуугарав. 

	— Яая гэх вэ, (манай нөхөр хэргээ хүлээчихсэн байна) гэж уйлаад, — Нөгөө хөрөг, ялааны тухай ярьж байсан юм аа. Төв цагдаагийн газар тэр хэвээр нь хэлжээ. Намайг гэрчийн хувиар дуудсан боловч нөхөртэйгөө уг нь садан сүлбээтэй болохоор гэрчийн мэдүүлэг өгөхөөс татгалзаж болох юм шүү гэсэн тул би юугаа ч хэлэх вэ дээ... Тэр садан сүлбээ гэдэг үгнээс уламжлаад бас нэг юм гаргаад ирэх вий гэж учир зүггүй айсандаа гэрчийн мэдүүлэг өгөхөөс татгалзсан. Хөөрхий муу өвгөн над руу тун айхавтар харсан, үхэн үхтэл санаанаас ер гарахгүй байх аа. Дараа нь тогтоол уншиж орхиод тууж гарах үед шатан дээрээс бүрмөсөн солиорчихсон юм шиг «Хүний эрх чөлөөт санаа бодол мандтугай!» гэж хашхирсан шүү гэв. 

	— Бретшнейдер гуай үүгээр ирэхээ больсон уу? гэж Швейкийг асуухад эзэн авгай хариуд нь:

	— Хэд хэд ирсээн. Нэг хоёр аяга юм уугаад, ямар улс манайхаар орж гардаг тухай надаас асууж, орж ирсэн улс хөл бөмбөгний тухай юу ярьж байгааг чагнадаг. Ирсэн улс Бретшнейдер гуайг үзэхтэйгээ зэрэг дан хөл бөмбөгний тухай л яриа үүсгэж цаадах нь үүнд дургүйцэж, байж яддаг юм. Энэ хугацаанд хөндлөн гудамд суудаг нэг байшин цааслагчийг л гогодож амжсан гэлээ. 

	— Энэ чинь ер нь дадчихсан хэрэг шив. Тэр цааслагч тэгээд тэнэгдүү хүн байгаа юм уу? гэвэл эзэгтэй уйлан байж;

	— Яах вэ, манай муу нөхөр шиг л гэнэдсэн. Цаадах нь түүнээс Сербчүүд рүү та буудах уу, үгүй юү? гэж асуусан юм. Цааслагч хариуд нь, буудаж чаддаггүй. Буудлагын сургуулийн газар ганцхан удаа орж. титмийг нь оночихсон юм даг гэсэн. Тэгтэл Бретшнейдер тэмдэглэлийнхээ дэвтрийг гаргаж ирээд, «За хө, энэ чинь ёстой нэг эх орноос урвасан муухай хэрэг дээ!» гэж хэлэхийг нь бид дуулсан. Тэгээд л цааслагчийг аваад гарснаас хойш тэр хүн ер үзэгдсэнгүй гэв. 

	— Олон хүн буцаж ирэхгүй болоод байгаа юм аа. Алив, над хар архи өгөөч гэж Швейк хэлэв. 

	Швейкийг ийнхүү хоёр дахь хундага хар архиа захиалж байх үеэр нууц туршуул Бретшнейдер орж ирэв. Хүнгүй өрөөг эргэцүүлэн хараад, пиво захиж Швейкийн дэргэд ирж суун, юм дуугарах нь уу, үгүй юү гэж хүлээв. 

	Швейк тавиур дээрээс нэг сонин авч, эцсийн нүүрнээс зарлал үзэж байгаад:

	— Хараач та минь. Страшков тосгоны, тавдугаар байшингийн, Ричинневесийн шуудан тасгаар харьцаж болох Чимпера гэгч нэг хүн долоон десятин хагалсан газартай эдлэн зарах гэнэ. Тэнд нь сургууль байдаг. Төмөр замын дэргэд юм гэнэ гэв.

	Бретшнейдер хуруугаараа ширээ тогшиж байснаа:

	— Тэр эдлэнг Швейк гуай та яагаад их сонирхож байгаа нь хачин байна гэв. 

	— Үгүй энэ чинь та байсан юм уу? гэж Швейк дуу алдаад, — Таныг би даруй таньсангүй. Би тун ой муутай хүн шүү. Би андуураагүй бол сүүлчийн удаа та бид хоёр цагдаагийн захиргааны газрын хүлээн авах тасагт салсан байх аа. Түүнээс хойш юу хийж байна даа, наашаа олон ирдэг үү? гэв. 

	— Өнөөдөр би тантай уулзах санаатай наашаа ирсэн. Таныг нохой худалддаг юм гэж цагдаагийн газраас би дууллаа. Надад нэг сайн хав юм уу, анч үүлдрийн нохой хэрэгтэй байна... гэж Бретшнейдерийг хэлэхэд Швейк өөдөөс нь:

	— Аль ч үүлдрийн нохойг бид олоод өгч чадна. Цэвэр цусны юу, аль зүгээр нэг баазхан юм хэрэгтэй юм уу? гэлээ. 

	— Би цэвэр цусны нохой л авбал дээр байх гэж бодож байна гэв. 

	— Та ер нь сэргийлэхийн нохойтой болбол дээр юм биш үү? Тийм нохой юм бүхний ул мөрийг илрүүлж таныг гэмт хэрэгтний ул мөрөөр оруулж байх сан. Вршовицэд нэг махны худалдаачин хүнд тэргэнд ордог нэг тийм нохой бий. Тэр нохойг үнэндээ зохистой юманд нь сургаж ашиглаагүй байгаа гэж болно шүү. 

	— Би зууж барьдаггүй... хавтай л болмоор байна гэж Бретшнейдер төлөвхөн өгүүлэв. 

	— Шүдгүй хавтай болох сон гэж үү? Дейвицэд нэг гуанзны эзнийд тийм нохой бий юм шүү гэлээ.

	Нохойны үүлдэр угсааны тухай тун ч хомсхон мэдлэгтэй Бретшнейдер түдгэлзэн, 

	— Анч нохой нь арай ч дээр юм уу? гэлээ. 

	Цагдаагийн захиргааны газраас тушаагаагүй сэн бол нохойны тухай хэзээ ч энэ тэрийг сонирхохгүй хүн билээ. Гэтэл Швейктэй ямар ч байсан нохой худалдаж авах шалтгаар дотно сайн танилц гэж тов тодорхой тушаасан юм. Энэ зорилгын үүднээс Бретшнейдерт туслах хүмүүс олох болон нохой худалдаж авах мөнгө олгожээ. 

	— Анч нохой чинь том жижиг байдаг. Би хоёр жижиг, гурван том нохойтой. Тавуулаа огт зууж барьдаггүй. Авч болно гэж үнэнээсээ зөвлөх байна гэж Швейкийг хэлэхэд, 

	— Надад тохирох л юм байна. Нэг тийм нохой хэдий хэр үнэтэй байдаг юм бэ? гэв. 

	— Том багаас л гол нь болно. Анч нохой ямар тугал биш, түүнийг өөрөөр үнэлдэг байгаа юм. Нохой хэдий бага л тусмаа үнэ нь их гээч, гэхэд цагдаагийн газрын нууц хөрөнгийг хороочих вий гэж Бретшнейдер айсандаа:

	— Би гэр сахих томоохон нохой л авмаар байгаа юм гэвэл Швейк тосож аваад:

	— Их сайн! Том анч нохой танд би тавин кроноор, хамгийн томыг бол дөчин таваар өгч чадах байна. Гэхдээ бид нэг юм мартаад орхиж, танд гөлөг үү, аль том нохой хэрэгтэй юү? Жингэр үү, гичий юү? гэвэл эдгээр шийдвэрлэхүйеэ бэрх асуудлуудаас залхуу нь хүрч байсан Бретшнейдер:

	— Надад аль нь ч ялгаагүй. Та тэгэхлээр нохой олж үз, би маргааш орой долоон цагт танайхаар оръё. Яриа тохирох шив? гэлээ. 

	— Тохирлоо, ирээрэй гэж Швейк дурамжхан зөвшөөрөөд, — Харин би танаас урьдчилгаанд гучин крон авмаар байна гэв. 

	Бретшнейдер даруй мөнгө тоолж: 

	— Тэр бололгүй яах вэ. За одоо хоёулаа миний мөнгөөр хугас шил дарс захиалъя гэв. 

	Хоёулаа түүнийгээ уучхаад Швейк мөн өөрийнхөө мөнгөөр хугас шил дарс захиалав. Бретшнейдер өөрийгөө өнөөдрийн хувьд албаа хааж байгаа биш болохоор Швейкт айх юм байхгүй, улс төрийн бодлогын тухай чөлөөтэй ярьж болно гэж үнэмшүүлж байлаа. 

	Швейк үүнд зуушны газар улс төрийн бодлогын тухай ерөөсөө ярьдаггүй, улс төрийн тухай яриа ер нь бага насны хүүхдүүдийн нь л ажил гэв.

	Бретшнейдер харин тун хувьсгалч үзэл санаа гаргана. Сул дорой улс болгон сөнөх тавилантай гээд, энэ тухай Швейкийн санал ямар болохыг асуув. 

	Швейк үүнд улс төртэй хамаатай хэрэг өөрт нь ер үгүй харин урьд өөрт нь нэг Сенбернар үүлдрийн дорой муу гөлөг байсныгаа цэргийн хатаасан талхаар тэжээгээд байсан чинь үхэж л орхисон дог гэж хариулав. 

	Тав дахь хугас шилээ уусны дараа Бретшнейдер өөрийгөө алив засаг захиргааг үгүйсгэх үзэлтэн хүн гээд чухам ямар байгууллагад элсэх тухай Швейкээс зөвлөгөө авах гэж шалгаав. 

	— Мөн засаг захиргааг үгүйсгэх үзэлтэй нэг этгээд урьд зуун кроноор надаас нэг монберг нохой авчхаад, өнөө хүртэл бөгс мөнгөө бүрэн өгөөгүй шүү гэж Швейк хариуд нь ярив. 

	Зургаан хугас шил уучихсаны дараа Бретшнейдер хувьсгалыг магтаж, цэрэг дайчилгааг эсэргүүцсэн үг ярьсанд Швейк ойртож чихэнд нь шивнэн:

	— Сая нэг хүн орж ирлээ. Таны яриаг дуулчихвал өөрт чинь тусгүй юм болох вий. Харахгүй юу, эзэн авгай уйлаад эхэллээ гэв. 

	Паливецийн авгай үнэхээр лангууны цаана сандал дээр уйлж сууна. 

	— Эзэгтэй та юунд уйлаав дээ? гэж Бретшнейдер асуугаад, — Гурван сарын дараа бид ялна. Тэгэхэд нийтэд өршөөл гарч танай нөхөр буцаж ирнэ. Тэгэхлээр танайд нэг лут найр хийнэ. Аль бид ялна гэж та бодохгүй байна уу? гэж эргэж Швейкээс асуув. 

	— Цаг үргэлж л нэг юм нуршаад байхын хэрэг юү байна? Ялах л ёстой, гүйцээ! За миний харих цаг болчихлоо гэж Швейк хэлээд тооцоо бодуулаад, гарч, хөгшин зарц дээрээ ирэв. 

	Хаалга түлхүүрээр онгойлгоод орж ирж байгаа эрэгтэй хүн Швейк гуай өөрөө байхыг Мюллер авгай таниад сүрхий сандрав. 

	Угийн илэн далангүй ярьдаг зангаараа, 

	— Эрхэм таныг би хэдэн жил болж байж ирэх юм байх гэж бодсон. Юу гэвэл манайхыг гурван удаа нэгжиж үзээд юм олохгүй болохоороо хэрэг улам хүндэрч байна. Үзтэл айхавтар хашир хэрэгтэн байж таарлаа гэцгээж байсан. Тэгээд би өрөвдөх сэтгэлийн үүднээс... Шөнийн гуанзанд үүдний сахиул нэг хүнийг... түр хөлсөөр суулгачихсан гэв.

	Үзтэл цаад хүн сүрхий тохитой байрлаж авчээ. Швейкийн орон дээр, тэгэхдээ бас өгөөмөр сэтгэлтэй эр хүний хувьд зөвхөн өрөөсөн талыг нь эзэлж хэвтээд нөгөө талыг нь урт үстэй амьтанд найр тавьж унтуулсанд, цаадах нь мөн хариу талархах сэтгэлээр хүзүүг нь тэврэн унтаж байв. Эргэн тойрон шалан дээр эрэгтэй, эмэгтэй хүний хувцас хутгалдан хөглөрчээ. Энэ замбараагүй байдлыг харахад, шөнийн гуанзны үүдний сахиул өчигдөр орой бүсгүйтэйгээ хоёул халамцуухан ирсэн шинжтэй. Байрыг нь эзэгнэн суусан хүнийг Швейк сэгсэрч

	— Эрхэм ээ, хөөе, та өдрийн хоолны цагаас хожимдож орхих вий. Өдрийн хоол хаанаас ч олж болохгүй цагт хөөж гаргасан гэж намайг энд тэнд муу хэлэхэд хүрэх вий гэв. 

	Шөнийн гуанзны нойрмог сахиул эцэстээ ор дэвсгэрийн эзэн гэртээ эргэж ирээд эзэн хүний эрхээ эдэлж байсан юм байна гэдгийг анхаартал нэлээд цаг боллоо. 

	«Шөнийн гуанзнуудын» үүдний сахиулуудын зангаар тэр эрхэм өөрийгөө сэргээж зүрхэлсэн хүн бүхний хавиргыг хэмхчинэ гэсэн байрын юм хэлээд дахин унтах гэлээ.

	Швейк энэ зуур хувцас хунарын нь заримыг цуглуулж орон дээр нь авчраад тэр хүнийг хүчтэй сэгсэрч, 

	— Та хувцсаа өмсөж өгөхгүй юм болжгэм наад байгаа чигээр чинь гаргаж хаяхад хүрэх нь, уул нь хувцастайгаа хөөгдөөд гарвал л танд илүү дээр байх сан даа гэлээ.

	Тээнэгэлзэж хоцорсон сахиул өмдөө татах зуур

	— Би оройн найман цаг хүртэл унтах санаатай байсан юм. Би ор дэвсгэр хэрэглэсний хөлсөнд эзэгтэйд өдрийн хоёр крон төлдөг, бүсгүйчүүл дагуулж ирж болох яриатай юм... Марженка босоорой! гэлээ. 

	Зах зангиа хоёроо зүүж байх үедээ бүр сэрж гүйцээд, «Сийрсэн мод» гэдэг шөнийн гуанз бол янхны үнэмлэх бичиг нь өөгүй бүрэн, бүсгүйчүүл л орж болдог яриагүй тохитой сайн газар байгаа юм гээд Швейкийг түүгээр нэг орж үзээрэй гэж урив.

	Харин дагуулж яваа бүсгүй нь Швейкт тун их хорсож хэд хэдэн сүрхий хараал хэлсний хамгийн гайгүй нь «Тэнгэрийн хааны дүлий годил!» гэв.

	Урилгагүй зочдыг гарсны дараа Мюллер авгайтай цуг юм хүмээ эмхэтгэх санаатай гал зуухны өрөө рүү ирвэл авгай ер байдаггүй.

	— Авгайн энд байсны ул мөр гэвэл ам цаасны тасархай дээр харандаагаар юм мурийлгасан нь Мюллер авгай санаа бодлоо шулуухан илэрхийлж «Уучлаарай намайг эрхэм ээ. Таны нүдэнд би дахин ер харагдахгүй, юу гэвэл цонхоор үсэрч үхлээ» гэжээ. Энэ нь Швейкийн ор дэвсгэрийг шөнийн гуанзны сахиулд хөлсөлсөн золгүй явдалдаа гэмшиж бичсэн зүйл ажээ. 

	— Хоосон үг! гэж Швейк дуугараад хүлээв. 

	Хагас цаг болсны дараа гал зуухны өрөөнд хөөрхий Мюллер авгай хулган орж ирлээ. Гуньж гутарсан царайг нь харвал Швейкээс аятай зөөлөн үг дуулах сан гэж байгаа бололтой. 

	— Та цонхоор үсрэх санаатай байгаа бол цаад өрөөндөө ор, би цонхыг нь онгойлгочихсон. Гал зуухны өрөөний цонхоор бол үсрээд тусгүй болов уу гэж би зөвлөмөөр байна аа. Юу гэвэл та цэцэрлэг дотор, намуу цэцгэн дээр ойчиж хамаг бутыг нь хугачиж орхиод төлөх хэрэг гарна. Цаад цонхоороо харайх юм бол яг сайхан цардмал зам дээр унаж аз болбол үхэж мэднэ. Аз дайрахгүй бол хавирга сүврэг, хөл гараа хугалаад эмнэлэгт очно. Тэгтэл бас л эмчлүүлсний хөлс төлж таарна даа гэж Швейк хэлэв. 

	Мюллер авгай уйлж Швейкийн өрөө рүү аяархан ороод цонх хаав. 

	Эргэж ирээд:

	— Салхи их орж байна. Тань шиг үе мөчний өвчтэй хүнд энэ муу шүү, эрхэм ээ гэв. 

	Дараа нь Швейкийн орыг тун ч хичээнгүйлэн засаад, юм хүмээ эмхлээд гал зуухны өрөөнд эргэж ирэн Швейкт:

	— Гадаа байсан нөгөө хоёр гөлөг чинь байна аа, эрхэм ээ, үхчихсэн шүү. Сенбернар маань нэгжлэг хийх үеэр зугтаад алга болсон гэж дуулгав. 

	Швейк үүнд:

	— Чөтгөр алгад гэж! Тэр чинь хэрэгт холбогдож магадгүй шүү. Цагдаагийнхан одоо лав түүнийг чинь мөрдөж байж мэдэх юм гэж дуу алдав.

	Мюллер авгай цааш нь 

	— Тэр чинь нэгжлэгийн үед орон дороос татаж гаргах гэхээр нь цагдаагийн ноён дарга нарын нэгийг хазчихсан юм. 

	Тэр эрхмүүдийн нэг нь орон дор нэг хүн байна гэж хэлээд, Сенбернарыг хуулийн нэрийн өмнөөс гарч ир гэж тулган тушаасан боловч огт ажрахгүй болохоор нь тэгж татаж гаргасан юм. Нохой тэднийг цөмийг нь урах дөхсөнөө ухасхийж гараад, дахин эргэж үзэгдсэнгүй. Намайг ч бас байцааж, манайд ямар улс ирж гардаг, гадаадаас мөнгө авдаг эсэхийг асуугаад гадаадаас хааяа мөнгө ирдэг, сүүлчийн удаа Брно дахь даамал гуайгаас ангар угсааны муур авсны үнэд урьдчилга болгож жаран крон ирсэн тухай хэлэхэд тэд нар намайг мулгуу тэнэг юм гэх байрын үг цухуйлгаж гарсан... Тэр муурын тухай та «үндэсний бодлого» сонинд зарлал нийтлээгүй юү. Тэгээд оронд нь жимсний хайрцагт фокстерьер үүлдрийн сохор гөлөг хийгээд явуулсан шүү дээ. Энэ бүгдийг ярьж өгөхөд тэд намайг тэгж мулгуу тэнэг гэх байрын үг цухуйлгасан юм. Тэгснээ дараа нь надтай тун эелдэг зөөлөн ярьж ганцаараа айж суухын оронд гэж тэр шөнийн гуанзны сахиулыг цуг суулгая гэсэн юм гэв. 

	Швейк санаа алдаад, 

	— Мюллер авгай минь энэ цагдаа нараас болж би мөн ч их зовлон эдэллээ дээ! Одоо бас тэднүүд нохой худалдаж авах нэрийдлээр наашаа их цувах вий, хараад байгаарай гэлээ. 

	Төрийн нүүр солигдсоны дараа харгис цагдаагийн газрын архивыг сөхөж үзсэн улс тэдний нууц тусгай хөрөнгөний дансанд байсан СБ—40 к; ФТ— 50 к; Л—80 к; гэх мэтийн тэмдэглэлийг үзээд Чехийн ард түмнийг Австри - Унгарын эзэн хаант улсад 40, 50, 80 кроноор худалдаж байсан хүмүүсийн нэр овгийн эхний үсэг юм байна гэж ухаарсан бол аргагүй л эндүүрэл болсон байх. 

	Чухамдаа бол СБ гэдэг нь Сенбернар, ФТ гэж фокстерьер, Л гэж леонберь үүлдрийн нохдыг хэлжээ. Энэ олон нохойг Бретшнейдер Швейкээс худалдан аваад цагдаагийн газарт авчирч байжээ. 

	Бретшнейдерт Швейкийн цэвэр цусны гэж өгсөн тэр амьтад уул үүлдрийн нохдын нэгэнтэй нь ч өчүүхэн төсгүй, айдас хүрэм муухай ноход байв. Сенбернар гэдэг нь эрлийз пудель гэрийн нохой хоёрын хурлийз, фокстерьер гэдэг нь чоно барьдаг том нохойны хэр биетэй, таксид үүлдрийн нохойны чихтэй, үе мөчний өвчинд нэрвэгдсэн юм шиг маажиг хөлтэй аж. Леонберь гэдэг нь толгойны нь үс сахлаг гэрийн нохой маягтай оготор сүүлтэй, өндрөөрөө такси нохой шиг, бөгс рүүгээ Павнан үүлдрийн нохой шиг нүцгэн амьтан байв. 

	Нууц туршуул Колоус өөрөө хүртэл нохой худалдаж авахаар Швейкийнд ирээд Бретшнейдерийн нэгэн адил үг алдуулах гэж мэрийв. Улс төрийн маш нарийн яриаг Швейк дор нь эргүүлж өлөгчин нохой, гөлөг эмнэх асуудал руу оруулчих ажээ. Ажиглагдахааргүй нарийн арга хэрэглэж үг яриа үүссэний эцэст Бретшнейдер энэ тэр гэх намбаагүй муухай эрлийз нохой аваад буцахад хүрдэг байлаа.

	Тэгсээр байтал нэрт туршуул гуайн насан хутаг төгсөх цаг нь хүрээд ирж дээ. Долоон аймаар муухай эрлийз нохойтой болчхоод тэдэндээ хоол унд ч өгөлгүй гэртээ түгжээд суугаад байсан чинь нэг өдөр өөрийг нь тастаад нухчихжээ. Сангийн хөрөнгөөр оршуулж төвөг удахааргүй шударга сайн хүн байжээ, хөөрхий. 

	Цагдаагийн удирдах газар анкетын нь «албан тушаал дэвшсэн нь» гэдэг хүснэгтэн дээр «Өөрийн нь ноход тастаад нухчихсан» гэсэн хөөрхийлөлтэй үг тавьжээ. 

	Энэ эмгэнэлт явдлын тухай Швейк хожим сонсоод:

	— Эрлэгийн өмнө очих болоход л бие цогцсыг нь яажшуу олж бүрэлдүүлэх юм бол гэдгийг бодоод олохгүй юм даа, хөөрхий гэж гутрангуй дуугарчээ. 

	 

	
VII бүлэг : ШВЕЙК ДАЙНД МОРДОВ

	 

	Раб голын эргийг эмжсэн шугуй гол гатлан зугтаж яваа Австрийн цэргийг харах болсон тэр үед, дорно зүгт Сербид австрийн цэргийн ангиуд хиар цохигдож ирэх үед (уул нь аль эрт цохигдох ёстой байсан юм) эзэнт хаант улсаа энэ төвөгтэй байдлаас гаргаж өгөхөд Швейкийг мөн тус болох болов уу гэж Австрийн цэргийн яам горилжээ. 

	Долоо хоногийн дараа эмнэлгийн үзлэгт орохоор Стршелецкий арал дээр бэлэн бай гэсэн зарлан дайчлах бичиг авчирч өгөх үед Швейкийн үе мөчний өвчин яг хөдөлчхөөд хэвтэж байв. Мюллер авгай гал зууханд эзэндээ кофе цай чанаж байтал хажуугийн өрөөнөөс Швейк;

	— Мюллер гуай, хөөе Мюллер гуай, та наашаа ир ээ! Түргэн ороод ирж үз! гэж аяархан дуудах сонсогдлоо. 

	Зарц бүсгүй орны нь дэргэд яваад очиход Швейк мөн л аяархнаар:

	— Мюллер гуай та суугтун гэв. 

	Швейкийн дуу цаанаа л нэг учиртай ёсорхуу ажээ. 

	Мюллер авгайг суусны дараа Швейк орон дотроо өндийж байгаад:

	— Би дайнд мордох боллоо гэж сүржин нь аргагүй дуулгав. 

	— Бурхан багш минь, та тэнд юу хийх юм бэ? гэж Мюллер авгайг дуу алдахад Швейк дорой дуугаар:

	— Тулалдана даа. Австрийн байдал тун өөдгүй байна. Дээд талаас Краков руу, доод талд Унгарт, ер нь л биднийг бөгс толгойгүй цохиж, сэхээ самбаа өгөхгүй байна. Эд бүгдийг харгалзан намайг дайнд морд гэж дайчлав. Өчигдөрхөн би танд «Хайрт эх орны минь дээгүүр үүл бүрхлээ» гэсэн зүйл сонин дээрээс уншиж өгөөгүй юу дээ гэв. 

	— Үгүй та хөдлөн явж чадахгүй шүү дээ гэхэд:

	— Энэ чинь чухал юм биш ээ, Мюллер гуай, дайнд би түрүүлдэг тэргээр явна. Манай булангийн цаана талхны мухлаг байдгийг мэдэх үү? Тэднийд нэг түрдэг тэрэг бий. Хэдэн жилийн өмнө доголон өвөг эцгийгээ тийм тэргээр түрж салхинд гаргадаг байсан юм даг. Мюллер гуай та энэ дугуйгаар намайг цэргийн албанд хүргэж өгөөрэй гэв. 

	Мюллер авгай уйлж, 

	— Би явж эмч дуудаад ирвэл дээргүй сэн болов уу? гэхэд:

	— Мюллер гуай, хаашаа ч яваад хэрэггүй. Их бууны идэш болоход миний бие тэнцэхээ л тэнцэнэ, ганцхан энэ хөл л... гэхдээ Австрийн үйлс ингэж бүтлээ алдчихаад байхад тахир дутуучууд цөм л зохих байраа эзэлсэн байх учиртай. Та зүгээр зовох юмгүй цайгаа чанаж үз гэлээ. 

	Мюллер авгай сэтгэл нь шаналж, уйлчихсан цай чанаж байх зуур Швейк орондоо хэвтээд:

	 

	Өндөр дээд Виндишгрец тэргүүтэй эрхтэн генералууд

	Өглөө эртхэн дайн зарлаж цэрэг хөдөлгөв. 

	Хурай, хурай, хурай,

	 

	Дайн зарлаад бурхан сахиусандаа залбирч. 

	«Ачит Христос бурхан ариун дагина минь тусал» 

	Хурай, хурай, хурай 

	 

	гэж дуулав. 

	Мюллер авгай, энэ цэргийн дуунд сэтгэл хачин эвгүй болж айчхаад цайгаа ч мартаж орхин эрэлхэг цэрэг Швейк рүү цааш орж дуугаа үргэлжлүүлэн дуулахыг чагнаж хамаг бие нь чичирнэ. 

	 

	Ариун дагинатайгаа хамт дөрвөн гүүр тонил. 

	Анх тэргүүний шугамд Посмолтуудыг тавиарай. 

	Хурай, хурай, хурай. 

	 

	Сольфериногийн дэргэд суут тулалдаан болж 

	шивэрсэн цус торхтой дарсны адил нэлийнэ. 

	Хурай, хурай, хурай, 

	 

	Торхоор дүүрэн цус тэргээр дүүрэн мах

	Тоогүйеэ, халаг хоохой, хайран залуус, 

	Хурай хурай, хурай. 

	 

	Багачууд аа, битгий ай, бараа мөнгө ачсан 

	Баялаг тэрэг та нарыг дагаж явна. 

	Хурай, хурай, хурай 

	 

	гэж дуулав. 

	Гал зуухны өрөөнөөс, 

	— Больж үзээч дээ эрхэм ээ, гэж өрөвдөлтэй дуу гарсан боловч Швейк аян дайны энэ сайхан дуугаа;

	 

	Мөнгөтэй тэрэг, буудайтай гал тогоотой

	Манайхаас өөр хөгжөөнтэй хороо байна уу? 

	Хурай, хурай, хурай 

	 

	гэж дуулж гүйцээв. 

	Мюллер авгай эмч дуудах гэж гүйгээд, цагийн дараа Швейкийг зүүрмэглэж байхад эргэж ирлээ. Нэг бүдүүн хүн Швейкийг сэрээгээд духан дээр нь гараа тавьж үзэн:

	— Та бүү айгтун, би Виноградад суудаг Павек гэгч эмч хүн байна. Алив гараа нааш нь. Май энэ халууны шилийг сугандаа хийчих. За сайн, хэлээ үзүүл дээ. Сайн гарга аа, хэлээ сайн гарга гэм. Танай эцэг эх ямаршуу өвчнөөр нас барсан бэ? гэж асуув. 

	Ингээд Австри - Унгарын эзэнт улсын бүх ард түмэн төрдөө юу юунаас илүү үнэнч, зүтгэлтэй бай гэж Вена шаардаж байхад Швейкийн эх оронч оргилсон сэтгэлийг эмч Павек гэгч бромоор эмнээд эр зоригтой шударга үнэнч цэргийн хүнийг дайны тухай бодох ч хэрэггүй гэж зөвлөжээ. 

	— Сэтгэлээ хөөргөлгүй тайван хэвт. Маргааш би ирнэ гэв. 

	Эмч маргааш нь дахиж ирээд гал зуухны өрөөнд Мюллер гуайгаас өвчтөний бие ямар байгааг асуухад авгай хариуд нь үнэхээр гутарсан байртай,

	— Дордоод байна аа, эмч гуай. Шөнө үе мөч нь шархирч бүр зовоогоод ирэхэд Австрийн сүлд дууг дуулсан гэв шүү, юу ч гэх вэ дээ гэлээ. 

	Өвчтөн нь шөнө ийнхүү үнэнч сайн сэтгэлээ илчилсний хариуд бромын найрлагыг улам хүчтэй болговол зохих нь гэж эмч үзжээ. Нөгөөдөр нь Швейкийг бүр дордлоо гэж авгай эмчид дуулгаад:

	— Доктор гуай, үдийн хоолны дараа байлдааны явцыг харах газрын зураг авчруулахаар явуулсан, шөнөдөө дэмийрээд Австри ялна гээд л байсан шүү, эмч гуай! гэлээ. 

	— Эмээ яг миний хэлсэн ёсоор ууж байна уу? гэхэд, 

	— Тэр эмд чинь явуулаагүй шүү, эмч гуай гэв. 

	Швейкийг сэтгэлээ ханатал зэмлэж аваад, бромоор эмнэх аргыг нь ойшоож үзээгүй хүнийг эмнэхээр дахин яагаад ч ирэхгүй гэж амлаад Павек гуай гарч одов. Дайчилгааны газар эмнэлэгт үзүүлэхээр очиход хоёр хоног үлдээд байхад Швейк зохих бэлтгэлээ хийж амжсан байв. Нэгд жагсаал малгай авхуулах, хоёрт булангийн цаана байдаг талхны мухлагийн эзнийд, урьд өвчтэй, доголон өвөөгөө суулгаж салхинд гаргадаг байсан нөгөө тэргийг нь авчруулахаар Мюллер авгайг явуулжээ. Дараа нь өөртөө таяг заавал хэрэгтэй гэдгийг бас санав. Аз болоход мухлагийн эзэн түрдэг тэргийг таягтай хамт гэр бүлийн дурсгалт зүйл гэж хадгалж байсан байв. Шинэ татагдсан цэргүүд баглаа цэцэг барьж гардаг заншилтай болохоор цэцэг л дутуу байсан боловч энэ хэдэн хоногт газар бүхэнд л уйлж явсаар байгаад сүрхий турж эцсэн Мюллер авгай цэцэг ч бас олж иржээ. 

	Тэр нэгэн дурсгалт өдөр Прагын гудамжинд чухамхүү эх оронч үзлийн сэтгэл уярам сайхан үлгэр жишээ үзэгдэж билээ. Гялалзсан тэмдэгтэй жагсаал малгай өмсөж таягаа гозолзуулсан хүн суусан түрдэг дугуйг нэг хөгшин түрж явна. Суусан хүний гадуур цамцны энгэрт дайчлагдсан хүмүүсийн зүүдэг өнгийн баглаа цэцэг хатгаастай харагдана. Тэр хүн таягаа гозолзуулан гудамжаар нэг «Белград руу! Белград руу довтолцгооё» гэж хашхичсаар явна.

	Түүний араас анх гэрээсээ цэрэгт мордох үед байшингийн нь өмнө цугларсан хэдэн хүн дагаж явна. Замын уулзвар дээр зогссон зарим цагдаа өөрт нь ёслон өнгөрүүлж байхыг Швейк ажив. Вацлавийн талбай дээр ирээд Швейкийн тэргийг тойрч дагасан улс хэдэн зуу боллоо. Краковын гудамжны буланд ямар нэг оюутны нэгдлийн малгайтай хүн Швейк рүү:

	— Хайль! Сербчүүд сөнөтүгэй! гэж хашхирсныг олон улс нүдэж орхижээ. 

	Усны гудамж гэгчийн буланд морин цагдаа нар гүйцэн ирээд олон улсыг хөөж тараалаа. Өнөөдөр цэрэг дайчилгааны газарт эмнэлэгт үзүүлэх учиртайгаа Швейк цагдаагийн даргад батлан үнэмшүүлсэнд цаадхын нь урам баахан хугарч хэрэг төвөг гарахаас болгоомжлон хоёр морин цагдаагаар Швейкийн тэргийг Стршелецкий арал хүртэл дагалдуулан хүргэх болов. 

	Энэхүү болсон бүх явдлын тухай «Прагын албан ёсны сонинд» доорх өгүүлэл «Эх оронч үзэлтэй, тахир дутуу хүн» гэсэн гарчигтайгаар нийтэлсэн билээ. 

	 

	 

	Өнөөгийн энэ агуу их бөгөөд хүнд чухал цагт манай ард түмний үр хүүхдүүд нас нь дээр гарсан эзэн хааныхаа төрд үнэнч зүтгэл үзүүлж чадахын сайхан үлгэр жишээ болсон явдлыг өчигдөр Прагын гол гудамжаар явсан улс нүдээр үзэв. Урьд Муций Сцевол гараа тастсаныг эс харгалзан дайнд мордож байсан эртний грек, ромын эрэлхэг сайхан үе эргэж ирсэн юм шиг санагдлаа. Өвчтөний дугуй дотор сууж хөгшин эхээрээ түрүүлсэн нэг тахир дутуу, таягтай хүн өчигдөр эх оронч ариун сэтгэлийг хурцаар илтгэн харуулав. Чехийн ард түмний энэ эрэлхэг хүү эзэн хааныхаа төлөө бүх хүч чадал тэр ч байтугай алтан амиа өгөхөөр сайн дураараа дайнд мордож яваа нь тэр билээ. Мөн тэр хүний «Белград руу довтолцгооё» гэсэн уриаг Прагын гудамжинд төчнөөн олон хүн халуунаар дэмжин авсан явдал бол Прага хотынхоо эх орон, хаанчилж байгаа гэр бүлд халуун хайртайн баталгаа болж өглөө. 

	 

	гэжээ. 

	«Прагер Тагеблатт» гэдэг сонинд мөн иймэрхүү маягаар бичээд «сайн дураараа цэрэгт мордож байгаа тахир дутуу хүнийг харийн түрэмгийлэгчдийн гар хөл болгон их туршуулуудаас Германчууд биеэрээ хамгаалан дагалдаж явав» гэж өгүүллийн төгсгөлд бичжээ. 

	«Богомия» сонин мөн энэ тухай мэдээ нийтлээд эх оронч хөөрхий тахир дутуу хүнийг хөхиүлэн шагнах нь зүйтэй гэж шаардаад, сонины газар нэр үл мэдэх тэр баатар цэрэгт өгөх бэлгийн зүйл хүмүүсээс хүлээн авч байна гэж зарлажээ. 

	Ийнхүү энэ гурван сонины газар үзэхдээ Чехийн ард түмний дундаас Швейкээс илүү эр зоригтон баатар гарахгүй гэж үзэж байв. Гэтэл дайчлах газрын эрхмүүд ялангуяа цэргийн ахлах эмч Баутце энэ тухайд өөр бодолтой байлаа. Энэ хүн юм бүхнийг л цэргийн алба, дайны талбар, сум, их бууны задгай сумны тусгалаас зайлсхийх гэсэн оролдлого, зальхай арга гэж үздэг хэлбэршгүй зантай хүн билээ. Тэр хүний «Чехчүүд ер цөмөөрөө бөөн дээрэмчид байгаа юм» гэдгийг улс амьтан мэддэг ажээ. Энд арван долоо хоног ажиллахдаа 11 000 хүнээс 10 999-ий нь өвчтэй болж баашилсан гэж үзээд, арван нэгэн мянга дахь хүн «Эргээд!» гэж муухай хашхирах үед нь цус харваж ойчоогүй бол мөн л баашиллаа гэж тооцох байв. 

	Тэр хүн нэгэнт үхчихсэнийг Баутце үзэж үнэмшээд, энэ бааштай этгээдийг зайлуул! гэсэн гэдэг. 

	Тэр нэгэн дурсгалт өдөр Швейк бусдын адил чармай нүцгэн тулсан таягаараа нүцгэнээ ичингүйрэн нуухыг хичээсээр Баутцегийн өмнө очжээ.

	— Энэ чинь нээрээ нэг жаахан гойдын амьтан байна гээч хөөш. Ийм амьтад лав л диваажинд үгүй юм даг гэж Баутце хэлэхэд Швейкийн бичиг баримтыг үзэж суусан бага дарга:

	— Мангуугийн учир цэргийн албанаас чөлөөлөгджээ гэж дуулгав. 

	— Та өөр ямар өвчинтэй вэ? гэж Баутцег асуухад:

	— Зүрхэлж айлтгахад би үе мөчний өвчтэй. Гэхдээ их эзэн хааны төлөө цусныхаа эцсийн дуслыг дуустал зүтгэх болно гэж Швейк даруухнаар өгүүлээд, — Миний өвдөг хавдартай байгаа юм гэлээ.

	Баутце өөдөөс нь аймаар муухай харан, 

	— Та чинь бааштан байна! гэж сүртэй зандарснаа бага дарга руу эргэж хэнэггүй тайван дуугаар; — Энэ этгээдийг даруй баривчил! гэв. 

	Жадтай буу барьсан хоёр цэрэг Швейкийг хуарангийн шорон руу тууж гарлаа. Швейк таягтай явж байхдаа үе мөчний нь өвчин гайгүй болж байгааг мэдэрч, Хирухийв гүүрний дэргэд тэрэгтэйгээ хүлээж байсан Мюллер авгай Швейкийг хоёр жадтай цэргийн дунд туугдан орохыг хараад уйлж, түрдэг дугуйнаас алгуурхан холдсон нь, тэр чигээрээ дахин ер авахгүй гэж шийдсэн ажээ.

	Эрэлхэг цэрэг Швейк улсын зэвсэгт хамгаалагчдын дунд даруу байртай алхаж, харгалзагчдын жад наранд гялалзана. Тэгээд Швейк Бага орон гэгчийн тэнд Радецкийн хөшөөний өмнө, дагаж явсан олон хүн рүү эргэж,

	— Белград руу довтолцгооё! гэж хашхирав. 

	Маршал Радецкий суурин дээрээсээ хуучин муу таягаа тулж хазганан холдож яваа, цамцандаа дайчлагдсан цэргийн тэмдэг болсон баглаа цэцэг хатгасан эрэлхэг цэрэг Швейкийн араас бодол болон харж хоцров. 

	Нэг буурь суурьтай эрхэм, цугларсан олонд цэргийн албанаас зайлсхийх гэсэн хүн тууж явааг тайлбарлав. 

	 

	
VIII бүлэг : ШВЕЙК БААШИЛСАН НЬ

	 

	Энэ чухал үед эмч нар баашилж байгаа хүмүүсийн хойш суух муу бодлыг арилган цэргийн жагсаалд оруулахын тулд аль байдгаараа чармайж байлаа. Баашилж байгаа бөгөөд баашилж байна гэж сэрдэгдсэн мэнгэр өвчинд хатсан, үе мөчний өвчтэй, ивэрхий бөөрний үрэвсэлтэй, хижигтэй, хэнхэг туссан, хатгалга туссан болон бусад өвчтэй хүмүүсийг шалгах олон үе шат тогтсон байв. 

	Баашлагчдыг тарчлаах арга нь дэс дараатай үе шаттай байсан, үүнд:

	 

	1. Хоол ундаар сойх, гурван хоногийн турш өглөө оройд ганц ганц аяга цай уулгаад, өвчний байдлыг харгалзалгүйгээр хөлөргөхийн тулд халууны эм өгөх. 

	2. Хина гэдэг хортой эмийг моринд таарах тунгаар өгч, цэргийн албан гэдэг бол жаргал гэж бүү бод гэж сэнхрүүлээд үүнийгээ «хина долоолгох» гэж нэрлэдэг байв. 

	3. Ходоодыг өдөрт хоёр удаа бүлээн усаар бургуйдаж угаах. 

	4. Савантай ус, глицерин тосоор бургуй тавих. 

	5. Хүйтэн, нойтон цагаан даавуунд ороох, эдгээр болно. 

	 

	Энэ таван шатны эрүүг зориглож даваад, энгийн авсанд орж, цэргийн оршуулах газар луу явсан баатар эрс бас байсаан. Гэхдээ бургуйдахад хүрэхийн хамт л бие эв эрүүл болчихлоо, даруйхан хөдлөх цэргийн ангитай хамт дайны талбар явахаас өөр хүслэн алга гэдэг уушгин зүрхтэй эрчүүл ч байлаа. 

	Швейкийг хуарангийн шоронд эмнэлгийн байранд яг иймэрхүү зориг муутай баашлагчдын дунд орууллаа. 

	Сая эмнэлэг рүү очиж хоёр дахь удаагаа бургуйдуулаад ирсэн хажуу орны нь хүн, 

	— Цаашаа ч тэсэхгүй нь ээ гэв. Тэр хүн ойрын хараа муутай гэж баашилж байжээ. 

	Сая бургуй тавиулсан зүүн орны нь хүн маргааш л хороондоо очъё гэнэ. Тэр годил шиг дүв дүлий гэж баашилсан юм байж.

	Үүдний дэргэдэх орон дээр хүйтэн нойтон даавуунд ороолгосон мэнгэртэй хүн үхэж байв. 

	— Энэ долоо хоногт гурав дахь хүн цааш харж байгаа нь энэ дээ гэж баруун орны нь хүн хэлээд, Швейкээс: — Чи ямар өвчтэй хүн бэ дээ? гэж асуухад:

	— Би үе мөчний өвчтэй хүн гэж Швейк хариулсанд, даруй бөөн инээдэм болоод явчихлаа. «Сүрьеэ» өвчтэй болж баашлаад үхэж байгаа мэнгэртэй хүн хүртэл инээв. 

	— Үе мөчний өвчтэй хүн энд ирээд тун тусгүй, гарын эврээс ер ноцтойд үзэхгүй гэж нэг бүдүүн эрхэм үнэн голоосоо сэрэмжлэн хэлээд, — Би цус багатай, ходоодны минь хагас, таван хавирга байхгүй хүн, тэгэхэд итгэж өгөх хүн энд ганц ч алга. Саяхан энд нэг хэлгүй, дүлий хүн байсныг арван дөрвөн өдрийн туршид хагас цаг болоод л нойтон хүйтэн даавуунд ороож байсан. Өдөр бүр бургуй тавьж, ходоодыг нь угаадаг байлаа. Сувилагч нар хүртэл тэр хүнийг аргагүйд үзэж, гэрт нь хариулах байх гэж бодож байсан юм байхгүй юу. Тэгсэн эмч огиулдаг эм бичээд өгсөн. Тэр чинь ер нь хүний дотрыг бараг амаар нь гаргачих шахдаг эд л дээ. Тэгээд мань эр зориг алдаж «Цаашаа хэлгүй дүлий болж баашилж чадахгүй нь ээ. Би юм ч ярьдаг, дуулдаг ч болчихно» гэсэн. Өвчтөн улс цөм л өөрийгөө бүү хөнөө гэж ятгасан хэр нь бусдын адил л юм ярьж, юм дуулж байна гэж зөрөөд байсан. Тэгээд өглөөний эргэлтийн үед түүнийгээ л эмчид хэлсэн дээ. 

	Өөр нэг өрөөсөн хөл нь нөгөөгөөсөө арван сантиметр богино гэж баашилж байгаа хүн үүнд 

	— Тийм ээ, нөгөө нэг саагийн гэмтэй хүн болдгийг бодох нь ээ удаан тэссэн ээ, саагийн гэмтэй болдогт чинь гурван тун хина өгч нэг бургуй тавиад, ганц өдөр хоолоор сойчихсон чинь ходоодыг нь угаахаас өмнө саа өвчин нь зүв зүгээр болоод орхисон доо. 

	— Галзуу нохойд хазуулсан болсон нэг хүн л хамгийн удаан тэссэн дээ. Хазалж чарлаж бүх талаар тун үнэмшилтэй маяглаж байсан. Ганцхан л завжнаас нь ер хөөс цахарч өгөхгүй, бид чадах ядахаараа тусалж оролдоод цөхсөн шүү. Эргэлтийн өмнө заримдаа бүр бүтэн цагаар хөхөрч, таталдтал нь гижигддэг байсан, тэгэхэд л хөөс ер цахарч өгдөггүй яагаад ч болоогүй дээ. Тун хэцүү билээ. Тэгээд нэг өглөөний эргэлтэн дээр бууж өгөхөд нь бид цөм үнэн голоосоо өрөвдсөн шүү. Орныхоо өмнө гадас шиг гозойгоод яг номхон зогсоод ёсолж «Ахлах эмч танд зүрхэлж илтгэхэд, намайг хазсан тэр нохой галзуу биш байж таарлаа» гэсэн. Ахлах эмч өөдөөс нь тун ч сүртэй харсанд хазуулсан хүний хамаг бие чичрээд тэр дороо «Ахлах эмч танд зүрхэлж айлтгахад, намайг ер нь нохой огт хазаагүй, би өөрөө гараа хазсан юм» гэв. Ийнхүү үнэнээ хүлээсний нь дараа түүнийг эрхтнээ гэмтээж дайны талбарт очихоос зайлсхийхийн тулд гараа хазсан гэж ял тулгасан. 

	Бааштай бүдүүн хүн цааш нь амнаас хөөс цахрах учиртай өвчнөөр баашлах ер нь хэцүү. Жишээ нь: Унах өвчин байна. Нэг тийм хүн энд байсан. Нэг удаа унах шиг амархан юм ер үгүй гэдэг сэн. 

	Өдөрт арван удаа тэгж унаж татвалзаж гараа зангидаж, нүдээ дээш нь эргэлдүүлэн, шалан дээр толгойгоороо нүдэж тийчгэнэдэг байсан. Ер нь тэгэхэд унахыг дээд зэргээр жинхэнэ ёсоор нь дуурайж чаддаг хүн байсан. Гэтэл гэнэт гай болж хүзүүн дээр нь хоёр, нуруун дээр нь хоёр хатги гарчхаад шалан дээгүүр татвалзаж, толгойгоороо мөргөлөх аргагүй хүзүүгээ ч эргүүлж чадахгүй шахуу босож, суухад ч шаналгаатай болсон. Тэгтэл чичрэг өвчин дуусаж халуурч байх үедээ эмчийг эргэж явахад хамаг үнэнээ тоочсон. Бидэнд ч гэсэн тэр хатгинаас болж бишгүй зовлон нэмэгдсэн түүнээсээ болоод манай энд гурав хонох болсонд хоол ундаар сойхоо больж, өглөө кофе цайтай амталсан талх, өдөр шөл, махан хоол, орой будаа юм уу, шөл өгдөг боллоо. Тэгээд ходоодоо угаалгаж орхисон өлсгөлөн бид тэр хар хүүгийн идэж ууж тамшаалж, чихэж чихэж цадаад хэхэрч байгааг харж хорхойсож байх ёстой болов оо. Үүгээрээ тэр үнэхээр зүрхний өвчтэй гурван хүнийг хөөдөж, тэр эрүүл саруул гэж хүлээхэд хүрсэн.

	Баашлагчдын нэг нь, галзуу өвчтэй болж баашлах нь хамгийн хялбар, энэ хажуугийн хоёрдугаар тасагт хоёр багш бий. Тэдний нэг нь өдөр шөнө халшралгүй л «Жордан Бруног шатаасан түүдгийн утаа баагьсаар байна. Галилегийн хэргийг дахин сөхөж үзье!» гэж хашхирдаг. Нөгөөдөх нь эхлээд аяархнаар гурав «гав, гав, гав» гэж хуцаад дараа нь түргэнээр «гав, гав, гав, гав, гав, гав» гэснээ дахин аажуухнаар хуцдаг. Тэгээд л тасралт амралтгүй хуцаад л байна даа. Хоёулаа гурван долоо хоног илүү тэсэж байсан улс даа... Эхлээд би мөн л шашин шүтлэгийн үүднээс галзуу өвчин туссан хүн болж, богд гэгээнийг хилэнц нүгэлгүйн тухай номлодог болох юм уу гэж байснаа сүүлд нь Бага орны тэнд нэг үсчнээс ходоодны өмөн өвчин арван таван кроноор худалдан авсан гэж ярихад өөр нэг өвчтөн өлгөж аваад:

	— Брженавад нэг яндан хөөлөгч таньдаг юм. Тэр хүн арван кроноор таныг цонхоор үсэрч гартал чинь халууруулж чадна даа гэлээ. 

	Өөр бас нэг өвчтөн үүнд, 

	— Эд бүгд чинь юу ч биш ээ. Вршовицод нэг хүүхэд авдаг авгай бий. Тэр хүн хорин кроноор хөлийг чинь бүх насан туршаа тахир дутуу болгон тун чадмаг булгалаад өгнө гэхэд цонхны дэргэд байгаа орон дээрээс:

	— Миний хөлийг таван кроноор булгалж өгсөн юм. Таван крон бэлэн аваад нэмэрт нь бас гурван аяга пиво авсан гэж дуугарав. 

	Түүний хажуугийн сухай шиг хатангир болчихсон нэг хүн:

	— Миний өвчин хоёр зуу илүү кроноор надад туссан юм. Миний ууж хэрэглээгүй хор та нар нэрлэж огт чадахгүй. Би гэдэг чинь амьдаараа бүх төрлийн хорны агуулах байгаа юм. Би мөнгөн усны уураар утаж, хлорт мөнгөн усны цагаан оо ууж, мышяк2 мэрж, хар тамхи татсан. Хар тамхины ханд уусан. Талхан дээр морфин үйрүүлээд идэж, хор ч залгиж байв аа. Хүхэртэй нүүрс хүчилд уусгасан фосфор, дарийн хүчил уусан. Үүгээр би элэг, уушги, бөөр булчирхай, уураг тархи, зүрх гэдсээ муутгасан. Миний ямар өвчтэйг хэн ч мэдэж чадахгүй гэхэд үүдний хавийн нэг хүн:

	— Гартаа, арьсан дороо керосин тарьчих л хамгийн сайн арга гээч. Миний садны нэг хүн аз болж тохойгоороо гараа тайруулчхаад одоо цэргийн алив албанаас яагаад ч айхгүй болсон гэв. 

	— Тийм дээ, бургуй, хаданд угаах тэр бүгдийг хүн бүр эзэн хааны төлөө үзэж өнгөрүүлэх ёстой юм. Хэдэн жилийн өмнө намайг цэргийн албан хааж байхад манай хороонд үүнээс ч дор юм болсон. Өвчтөнийг эдгээхийн тулд дөрвөн мөчийг янгинатал хүлээд чангаланд хорьчихсон. Тэнд ямар энэ шиг ор дэвсгэр юм уу, шүлс хаях сав байх биш. Нүцгэн ханзан дээр л өвчтөнүүд хэвтэнэ. Жинхэнэ бөөсний хижиг туссан хүн, цагаан цэцэг өвчин туссан хүнтэй зэрэгцээд хэвтэж байсан удаа ч бий. Хоёулаа янгинатал хүлэгтэй, хорооны эмч бас баашилж байна гэж гэдэс рүү нь өшиглөж байсан. Гэвч тэр хоёр цэргийг үхчихсэний дараа уул хэрэг парламентад хүрч, бүх явдал сонинд нийтлэгдсэн. Тэгээд биднийг дор нь сонин уншихыг хориглож сонин байна уу, үгүй юу гэж бидний хайрцгийг хүртэл нэгжиж үзсэн. Үгүй би өөрөө тун азгүй хүн. Бүхэл хороонд тэр сонин надаас өөр хүнээс олдсонгүй. За тэгээд хорооны дарга дээр аваад очлоо. Манай хурандаа гэж ёстой усан тэнэг, тэгээд бас эрлэгийн эзэн шиг амьтан байсан юм. Намайг номхон зогс, энэ тухай сонинд хэн бичсэнийг хэл гэж зандраад, үгүй бол намалдгийг чинь нээгээд, шоронд хатаана гэж аашиллаа. Дараа нь хорооны эмч ирээд, миний нүүр лүү нударгаараа чичлэн байж; «Чи муу хар нохой, чи муу өөдгүй новш муу мал, социалист хар хог!» гэж ирээд л хашхичиж гарсан. Би өөдөөс нь нүд цавчилгүй эгцлэн хараад үг дуугаралгүй, баруун гараа өргөж ёслоод зүүн гараа цэх унжуулан зогсож байсан. Намайг тойрч хоёулаа нааш цааш холхиж, би ёсолж, нэг гараа дүрэм ёсоор унжуулаад л таг дуугүй зогсоод байхад, хагас цаг хэртэй тэгж тойрч гүйж байснаа, хурандаа надад тулж ирээд байдаг чадлаараа «Чи ер нь мангуу юм уу, аль мангуу биш юм уу, хө!» гэж хашхирахад, би «Тийм ээ, ноён хурандаа, би мангуу юм» гэлээ. Тэгтэл «Мангуу төрсөн явдалд хорин нэг хоног чандлан хорь! Долоо хоногт хоёр өдөр нь мацаг бариул, сарын хугацаагаар чөлөөг нь хас, дөчин найман цаг янгинатал хүлэгтэй байлга. Даруй шоронд хориод хоолоор сой! Бариад хүл! Улс төрд мангуу хүн хэрэггүй гэдгийг үзүүлээд өг. Муу нохой чиний толгойноос тэр сонин мониныг чинь гаргаад өгнө өө гайгүй!» гээд ноён хурандаа олон таван үгээ дуусгав аа. Намайг шоронд сууж байх зуур хурандаа «Прагын албан ёсны сониныг» хүртэл уншихыг тас хориглож, хачин жигтэй юм болсон байсан байна билээ. Цэргийн мухлагт бяслаг, зайдас хүртэл сонинд боож өгөхийг хориглосон. Тэгтэл цэргүүд тэр цагаас авч юм уншдаг болоод манай хорооныхон хамгийн их юм уншдаг улс болсон. Бид бүх сонинуудыг уншиж, суман бүр хурандаагийн тухай шүлэг дуу зохиох боллоо. Хороонд ямар нэгэн юм болохын хамт сайн санаат хүн олдож, сонинд «Цэрэг тамласан нь» гэх байрын гарчигтай өгүүлэл нийтлэгдэнэ. Тэр ч байтугай Вена хотод депутат нарт өргөдөл бичиж, цаадуул нь парламентад, манай хурандаагийн араатан шиг зэрлэг хүн болохыг мэддэг үү, үгүй юү? гэх байрын асуулт шаардлага дараа дараагаар тавих болсонд үүнийг магадлан байцаалгахаар сайд зориуд комисс ирүүлсэн. Түүний үр дүнд хээрийн сургууль дээр хурандаад алгадуулаад, Венад депутат нарт өргөдөл бичсэн гүнзгийд нутагтай Франт Геншль гэгч хүн хоёр жилээр шоронд орсон. Комиссыг яваад өгсний дараа хурандаа биднийг цөмийг хороогоор маань жагсааж байгаад, цэрэг хүн бөх гэдэг эр цэргийн л хүн учир хэл амаа татаж албаа л хаах ёстой, энэ нь хэн нэгний сэтгэлд таалагдахгүй байгаа бол сахилга бат зөрчлөө гэсэн үг мөн гэж дуулгасан. «Муусайн золигууд та нар энэ комиссыг өөрсдөө тус болно гэж бодсон уу? Үхсэн золигоороо та нарт тус болсон бэ! За одоо суман бүр миний өмнүүр жагсан өнгөрч, миний хэлснийг чангаар давтацгаа» гэсэн. Бид тэгээд суман сумангаараа хурандаагийн өмнүүр дүрэм ёсоор гараа бууныхаа оосор дээр тавин алхаж өнгөрөхдөө «Муусайн хогууд бид энэ комисс бидэнд тус болно байх гэж бодсон үхсэн золигоороо бидэнд тус болох вэ!» гэж байдаг чадлаараа хашхиран өнгөрч байсан. Ноён хурандаа элгээ хөштөл инээж байж билээ. Тэгтэл арван нэгдүгээр суман алхаад ирж явлаа. Хөл нийлүүлэн алхсаар хурандаа руу дөхөж очихдоо юу ч дуугарсангүй. Байдаггүй таг шүү. Хурандаа чавга шиг час улайж орхиод суманг буцааж дахин өнгөрүүлсэн боловч бас л таг. Эгнээ эгнээгээр жагсан өнгөрөхдөө цөм хурандаа руу эгцлэн хөгжүүн сүрхий харлаа. Хурандаа «Болно оо!» гэж командлаад, гутлаа ташуураар ороолгож, нулиман багтарч явснаа эргэж «тарцгаа!» гэж байдаг чадлаараа хашхираад, муу морио унаж хаалгаар гараад давхисан билээ. 

	Арван нэгдүгээр суманг яадаг бол гэж бид хүлээгээд, хүлээгээд л байсан, юу ч болоогүй л дэг. Нэг, хоёр өдөр, долоо хоног хүлээсэн гайгүй. Хурандаа хуарангаар ер үзэгдэхээ больсонд цэргүүд, цэргүүд ч төдийгүй бага дарга нар хүртэл баярлаж байсан. Сүүлд нь манайд шинэ хурандаа ирүүлсэн. Хуучин хурандаа өөрийн гараар арван нэгдүгээр суман самуун гаргалаа гэж эзэн хаанд бичсэний улмаас нэг сувиллын газар очсон гэлцэж байсан гэж Швейк ярив. 

	Үдийн хоолны дараах эргэлтийн үе дөхөж байлаа. Цэргийн эмч Грюнштейн орноос орон дээр очиж бага эмч хойноос нь дэвтэр барьсаар дагана. 

	— Мацуна байна уу? 

	— Байна аа. 

	— Бургуй тавьж, халууны эм уулга

	— Покорный байна уу? 

	— Байна аа

	— Ходоодыг нь угааж, хинин уулга. 

	— Ковартик байна уу? 

	— Байна аа

	— Бургуй тавиад, халууны эм уулга

	— Котятко байна уу?

	— Байна аа

	— Ходоодыг нь угааж, хинин уулга. 

	Ийнхүү бүгдийг нь дэс дараалан өрөвдөх нинжин сэтгэлгүй бүдүүлэг муухайгаар тамлах болов. 

	— Швейк байна уу? 

	— Байна. 

	Грюнштейн эмч шинэ ирсэн хүн рүү хараад:

	— Ямар өвчтэй вэ? гэж асуув. 

	— Зүрхэлж айлтгахад, би үе мөчний өвчтэй хүн. 

	Грюнштейн эмч хүн эмнэж дадах хугацаандаа өвчтөнийг ёжилж дайрах нь зандарч хашхирснаас илүү байдгийг мэдэж авчээ.

	— Өө хөөрхий, үе мөчний өвчин вий... Энэ чинь нээрээ ч сүрхий хүнд өвчин дөө. Яг дэлхийн дайны үед дайны талбар луу явах болохоороо хүн үе мөчний өвчнөөр өвчилнө гэж бас хачин юм байх юм аа. Миний бодоход үүнд их гутарч байгаа байх даа? гэлээ. 

	— Ахлах эмч танд зүрхэлж айлтгахад, нээрээ их гутарч байна гэв. 

	— Уухай, үүнд та гутарч байдаг вий? Тухайлан одоо үед үүнийгээ биднээр эмнүүлэх гэж ирдэг чинь таны зүгээс тун эелдэг зүйл. Тайван цагт ишиг шиг үсэрч дэгдэж байсан хөөрхий хүнд, дайн үүсээд орхихын хамт даруй үе мөчний өвчин тусаад, өвдөг нь мэдээгүй болоод орхиж байгаа биз? Таны өвдөг өвдөж байгаа биз? 

	— Зүрхэлж айлтгахад өвдөж л байна. 

	— Шөнө турш янгинаад унтаж болохгүй байгаа биз? Тийм үү, үгүй юү? Үе мөчний өвчин гэдэг тун осолтой, хүнд шаналгаатай өвчин. Бид энэ өвчнийг анагаах талаар их туршлагатай, хоол унд чандлан сойж, бусад эмчилгээ хийгээд ирэхээр их сайжирдаг юм. Манайд Петянад эмнүүлснээс хурдан эдгэрээд дайны талбар луу тоос гозойтол алхаад өгнө гэж мэд гээд бага эмч рүү эргэж:

	— «Швейкт хоол унд сойж! Өдөрт хоёр удаа, ходоод угааж нэг удаа бургуй тавь» гэж бичээрэй. Тэгтэл янз нь мэдэгдэнэ байлгүй. Одоодоо эмнэлэг рүү аваачаад ходоодыг нь угаа, ухаан орохоор нь хамаг мөргөл залбирлаа барахаар, үе мөчний нь өвчин айж сүрдээд арилахаар ёстой сайн бургуй тавиад өгөөрэй гэв. 

	Тэгээд өвчтөнүүд рүү эргэж Грюнштейн эмч мэргэн цэцэн нь аргагүй үг хэлэв. 

	— Амархан хуурчхаж болох үхэр шиг тэнэг амьтан байна гэж намайг бүү бодоорой, та бүхэн. Наад элдэв маягаараа миний сэтгэлийг уяруулж чадахгүй дэг. Та нар цөм баашилж, цэргийн албанаас зайлсхийх гэж байгааг би сайн мэдэж байгаа болохоор зохих ёсоор та нартай харьцана. Та нар шиг ийм дайчдыг би энэ насандаа олон зууг үзсэн. 

	Энэ орнууд дээр чинь эр зориг дутсанаас өөр ямар ч өвчингүй та нар шиг улс өдий төдий хэвтэж байсан. Нөхдийгөө дайны талбар дээр тулалдаж байх зуур оронд хэвтэж, эмнэлгийн хоол идээд дайн дуусахыг хүлээнэ гэж боддог юм. Гэхдээ өөдгүй новшнууд эндүүрсэн. Та муусайн өлөгчний зулзагууд ч мөн эндүүрч л байна. Манай энд баашилж байсныгаа хорин жилийн дараа ч гэсэн зүүдлээд хашхирах болно доо гэв. 

	— Ахлах эмч танд зүрхэлж айлтгахад, би нэгэнт сайн болжээ. Миний амьсгаа давхцахаа больсныг би бүр шөнө ажлаа гэж цонхны тэндэх орноос аяархан дуугарлаа. 

	— Таны нэр хэн бил ээ? 

	— Коваржик гэдэг. Зүрхэлж айлтгахад, надад бургуйдах эмчилгээ тогтоосон байсан гэхэд, Грюнштейн эмч өөдөөс нь:

	— За яах вэ, замд гарахын чинь өмнө бургуй тавиад өгөг, сүүлд энд таныг эмнэхгүй байсан гэж гомдохгүй болно. За одоо миний нэр дуудсан өвчтөнүүд цөм бага эмчийг дагаж очоод, оногдсон эмчилгээ хийлгэнэ үү гэлээ. 

	Хүн бүр оногдсон хүндхэн хувиа хүртлээ. Зарим хүн эмчийн заалт биелүүлж байгаа улсыг гуйж аргадаж, мөн өөрсдөө сувилагч болно, хэзээ нэг цагт та нар бидний гарт орж магадгүй шүү гэж сүрдүүлэн аргацаах гэж оролдлоо. Швейкийн хувьд гэвэл эр зоригтой байв. 

	Бургуй тавьсан тамлагчийг, намайг бүү хайрла, өргөсөн тангаргаа санагтун! Энд чиний эцэг, төрсөн ах дүү чинь хэвтэж байлаа ч гэсэн ямар ч энэ тэр гэхгүйгээр бургуйдан хаях ёстой! Австри улс энэ бургуйны хүчээр тогтож байгааг санагтун! гэлээ. 

	Маргааш өдөр нь эргэлтэн дээр Грюнштейн эмч эмнэлэг хэр зэрэг таалагдаж байгаа тухай Швейкээс сонирхсонд: Швейк үүнд энэ байгууллага чинь тохитой, ихээ буурьтай, суурьтай газар юм гэв. Энэ үгнийхээ шанд өчигдрийнхөө авсан эмнэлэг дээр халууны эм, гурван тун хинин нэмж уух болов. Тэр бүгдийг усанд уусгаад даруй уу! гэж тушаалаа. 

	Грюнштейн бүх эрүү шүүлтээ тулгаж зовоосны эцэст Швейк оногдсон хининаа алдарт Сократ аягатай хороо ажиггүй тайван ууснаас аягүй бол ч илүү хэнэггүй уучхав. Швейкийг эмчийн дэргэд хүйтэн нойтон даавуунд ороогоод ямаршуу санагдаж байна? гэж Грюнштейнийг асуухад:

	— Ахлах эмч танд зүрхэлж айлтгахад, яг л усанд орж байгаа юм уу, далайн захын амралтад байгаа юм шиг л аятайхан байна гэж хариуллаа.

	— Үе мөчний өвчин арилаагүй л байна уу? гэхэд

	— Ноён ахлах эмч, танд зүрхэлж илтгэхэд огт зүгээр болж өгөхгүй байна гэв. 

	Швейкт шинэ эрүү шүүлт тулгав. 

	Энэ завсар явган цэргийн генералын бэлэвсэн хатагтай Фон Боценгейм тахир дутуу байж цэрэг дайчилгааны газарт өвчтөний тэргээр түрүүлэн очиж явахдаа «Белград руу довтолъё!» гэж хашхирч явсан тухай нь «Богема» сонинд саявтар бичсэн тэр цэргийг эрж олох гэж их хүч гаргаж байв. Эх оронч үзлийн энэ илрэл «Богема» сонины газарт тахир дутуу зүтгэлт баатарт өгөх бэлэг цуглуулах ажил зохион явуулах завшаан өгсөн билээ. 

	Хатагтай цагдаагийн газраас сурагласны эцэст тэр цэргийн нэр Швейк гэдэг болохыг олж мэджээ. Цааш нь эрж олоход хялбар байв. Хатагтай Фон Боценгеймийн дагуул бүсгүй гэрийн зарцаа авч сагс юм бариулаад Градчан дахь цэргийн эмнэлэг рүү очлоо. 

	Хуарангийн шоронгийн харьяа эмнэлэгт эмчлүүлэх гэгч ямаршуу юм байдгийг хөөрхий хатагтай төсөөлсөнгүй. Хатагтай танилцуулах хуудасныхаа ачаар шоронгийн хаалгыг саадгүй нээлгэжээ. Захиргааны газрынхан цөм хатагтайтай маш эелдэг байв. 

	Таван минутын дараа сураглаж ирсэн «эрэлхэг цэрэг» Швейк нь гуравдугаар байрны 17 дугаар орон дээр хэвтэж байгааг дуулав. Хатагтайг ийнхүү гэнэт эргэж ирсэнд мэл гайхан самгардсан Грюнштейн эмч дагалдаж явлаа. Швейк дөнгөж сая Грюнштейн эмчийн өдөр бүр бичиж өгдөг тамлалтыг эдэлж өнгөрөөж ирээд орон дээрээ суусан, эмчийн хоол унд чанд сойдгийг эс харгалзан зүтгэсээр эцэж турсан, өнөө хүртэл бууж өгөхгүй байгаа баашлагчид түүнийг тойрчихсон байж байв. 

	Энэ хүмүүсийн яриаг чагнасан хүн дээд зэргийн нарийн тогооч улс юм уу, зуушны дэлгүүрийн худалдагч нарын түр сургуулийнхан байна л гэж санах байсан байх. 

	— Хамгийн энгийн гахайн шарсан махаар хийсэн хуургыг халуухнаар нь идэж болдог юм. Өөх нь шажигнам, тос үсчээд ирэхийн үеэр шахаж аваад давсалж, халуун ногоогоор амтлаад орхихын хамт, та нарт гэж хэлэхэд байна, галууны махаар шарж хийсэн хуурга мөн амттай шүү гэж энд ходоодны архаг өвчнөө эмнүүлж байгаа нөхөр хэлэв. 

	Галууны махан хуурганаас дээр юм ер үгүй гэж галууны махан хуурганы хувьд ч арай дэндүүллээ шүү. Гахайн өөхөн хуургыг та яаж галууны махад хуургатай зүйрлүүлж болох вэ дээ. Галууны махан хуургыг мэдээж хэрэг сайхан шаргал өнгөтэй болтол нь хуурна. Өнгө нь бордуу биш шар ч биш, энэ хоёрын дундаж нэг аятайхан өнгөтэй болсон байх ёстой. Еврей нар тэгж тарган галуу алаад, өөхийг нь арьснаас нь элж аваад шардаг юм даа гэж ходоодны өмөн өвчинтэй хүн хэллээ. 

	— Миний бодоход тахианы махан хуурганы тухайд та бүхэн эндүүрч байх шиг санагдах юм гэж Швейк дуугараад, — Би, гэрт хийдэг гахайн өөхөн хуурганы тухай ярьж байна л даа. Тэгээд ч гэрийн гэж нэрлэгддэг юм шүү. Гэрт хийсэн хуурга чинь хэтэрхий хатуу юм уу, дэндүү зөөлөн байж таарахгүй. Идэхэд шажигнаж байж таарахгүй тэгвэл хэт хуурчхаж гэсэн үг. Зүгээр хэлэн дээр хүрээд л уусчих ёстой, гэхдээ тос нь эрүү рүү гоожоод байгаа юм шиг санагдахааргүй байх юм шүү гэлээ. 

	— Та нарын дотор адууны өөхөн хуурга идэж үзсэн хүн байна уу? гэж нэг хүн дуугартал бага эмч гүйж орж ирсэн тул хэн ч хариу юм хэлсэнгүй. 

	— Ор орон дээрээ очицгоо! Өндөр дээд хатагтай наашаа морилж явна. Хөнжил дотроосоо хиртэй хөлөө бүү цухуйлгаарай! гэв. 

	Өндөр дээд хатагтай өөрөө байлаа ч Фон Боценгеймийн хатан шиг их ёсорхуу сүртэй орж ирж чадахгүй агсан биз ээ. Хатагтайн араас бөөн бараа бологсод дагалдсаны дотор, ар талд цатгалан хоолноос салгаж дайны тэргүүний эгнээний өргөст төмөр саад, их бууны задгай сумны тэсрэлт рүү аваачаад хаячих шалгалтын нууц явуулга байж мэднэ гэж санасан эмнэлгийн нягтлан бодох царай нь цонхийхоороо цонхийчихсон явцгаана. Грюнштейн эмчийн царай түүнээс ч илүү цонхийжээ. Эмчийн нүдний өмнө бэйлийн хатагтайн «генералын бэлэвсэн гэргий» гэсэн танилцуулах жижиг хуудас, тэр хэргэмтэй уялдсан танил тал, өргөдөл, гомдол болоод дайны талбар луу шилжүүлэх аймшигтай юм харагдах мэт сэтгэлд нь тодхон ургаж орж ирээд байлаа. 

	Хатан Фон Боценгеймийг эмч, Швейкийн ор луу дагуулж аваачаад «тайван байхыг хичээ! За, Швейк энэ байна даа, бүх эмчилгээг тэсвэртэй туулж байгаа юм» гэж хэлэв.

	Хатан Фон Боценгейм Швейкийн орны дэргэд тавьж өгсөн сандал дээр суугаад, муухан чех хэлээр:

	— Чех цэрэг, сайн цэрэг. Тахир дутуу цэрэг, эрэлхэг цэрэг, би Чехийн австрижсан хүнд их хайртай гээд Швейкийн хусаагүй ширүүн хацрыг илбэж байв. — Би бүх явдлыг сониноос уншсан, танд идэх юм (ам, ам) авчирсан, тамхи татах... балгах юм авчирсан... Чех цэрэг, эрэлхэг цэрэг! Алив Иогани нааш ир! гэлээ.

	Өрвийсөн хууз сахал нь Бабинскийг санагдуулсан гэрийн зарц ор луу лут том сагс аваад ирлээ. Хатан авгайн дагуул, өндөр нуруутай, уйлсан байрын царайтай бүсгүй Швейкийн орон дээр сууж, сүрэл чихсэн дэр нуруунаас нь ивж өгөхдөө шархадсан баатрын орны дэргэд суугаа хүн яг л тэгэх ёстой гэж бат итгэж байжээ.

	Энэ зуур хатагтай сагсан дотроос бэлэгт авч ирсэн юмаа гаргаж ирсэн улбар өнгийн тамхины цаасанд ороож бор шаргал торгон туузаар боосон зургаа зургаан шарсан дэгдээхэй, цэргийн үйлдвэрийн «Бурхан минь Английг цээрлүүлж өгөөч» гэсэн бичиг наасан, хоёр шил жимсний өтгөн архи гаргав. Шилний нөгөө талд наасан цаасан дээр Франц Иосиф, Вильгельм хоёр гар гараасаа барин зогссон зураг байх нь «хашхир гэхэд чадахгүй нь, инээ гэхэд дургүй» байна гэдэг хүүхдийн тоглоомыг санагдуулах ажээ. 

	Дараа нь тэнхээ ороход тус болох гурван шил дарс, хоёр хайрцаг янжуур бас гаргаж ирэв. Эд бүгдийг хатагтай Швейкийн орны хажуудах сул зай дээр аятайхан өрж тавилаа. Мөн маш сайхан хавтасласан «Манай эзэн хааны амьдралаас харуулсан зураг» гэсэн ном гаргаж тавив. Тэр номыг хөгшин Франц Иосифын амьдралыг нарийн мэддэг бөгөөд одоогийн манай «Бүгд Найрамдах Чехословак улс» гэдэг албан ёсны сонины гавьяат ерөнхий эрхлэгч бичсэн билээ. Орон дээр мөн л «Бурхан минь Английг цээрлүүл!» гэсэн бичигтэй хавтгай бурам тавьсны дээр Австри, Герман хоёр улсын эзэн хаадын зураг байв. Чихрийн цаасан дээр хоёр хаан гар гараасаа барьсангүй хоёул буруу хараад тус тусдаа зогсож байв. Дэргэд нь «нэгдсэн хүчээр» гэсэн бичигтэй шүдний давхар сойз тавьсан нь түүгээр шүдээ угаасан хүн бүхэн Австрийг мартахгүй байх учиртай ажээ. Хааны талбар, хамгаалах нүхэнд байх хүнд заавал хэрэг болох чухал нандин бэлэгт хумс хуруу янзлах бүх багаж бүхий хайрцаг оржээ. Хайрцаг дээр нь их бууны задгай сум тэсэрч, төмөр малгайтай буу барьсан зоригт эр дайралтад орж байгаа зураг байв. Зургийн доод талд «Бурхан эзэн хаан, эх орны төлөө» гэсэн бичиг байв. 

	Боодолтой хатаасан талхан дээр зураг үгүй боловч

	 

	Osterreich, du edies Haus,

	steck deine Fahne aus,

	lass sie im Winde weh,

	Osterreich muss ewig stehen!

	 

	гэсэн шүлэг нийтэлсний нөгөө талд нь чехээр:

	 

	Австри Венгер хоёр бол

	Агуу их гүрнүүд! 

	Арийн сайхан далбаа чинь 

	Аясын салхинаа ихэмсгээр намираг! 

	Австри орон үеийн үед үүрд мөнх!

	 

	гэж орчуулсан байв. Хамгийн сүүлд нь цагаан цэцэг суулгасан ваар бэлэглэв. Энэ бүгдийг Швейкийн орон дээр тавьсан хойноо хатагтай Фон Боценгейм уярсан нулимсаа барьж чадсангүй. Өлсгөлөн хэдэн баашлагчийн шүлс ч мөн гоожиж гарлаа. Дагуул бүсгүй нь Швейкийг араас нь түшсэн хэвээр мөн нулимс гаргалаа. Сүмд байгаа мэт нам гүм байв. 

	Швейк анх ам нээж, залбирах маягаар алга хавсран:

	— Дээд тэнгэр дэх эцэг бурхан минь, ариун алдар чинь бадарч, жаргалан сайхан цаг ирэх болтугай... гэснээ, — Уучлаарай хатагтай худлаа залчихлаа, би уул нь «тэнгэр эцэг бурхан минь, энэ өглөг буяныг таалан соёрх, өгөөмөр өршөөлийг чинь бишрэн хүртье. Ум сайн амгалан байтугай» гэх гэсэн юм сан гэв. 

	Ингэж өгүүлээд орон дээрээсээ шарсан тахиа авч ховдоглон үмхлэхийг Грюнштейн эмч хэлмэгдэн харж байв. 

	Хөгшин хатагтай үүнд хөөрч Грюнштейнд 

	— Хөөрхий цэрэг бас их амтархан идэж байна аа. Энэ чинь бүр сайжирчхаж, одоо дайны талбар луу явж чадахтай болж шүү. Энэ бүхэн үүний биед тус болно гэхээс сэтгэл тун ч их хангалуун байна гэж шивгэнэж байв. 

	Хатагтай бүх орнуудыг эргэн, тамхи, бурам чихэр тарааж өгөөд, дахин Швейкийн ор луу очиж «Бурхан таныг өршөөг» гэж толгойг нь илээд бүх бараа бологчдоо дагуулан тасгаас гарч одов. 

	Грюнштейн эмч хатныг гаргаж өгч байх зуур Швейк шарсан дэгдээхэйг тарааж өгсөнд алга болоод эмчийг орж ирээд, тэдний оронд бөөн яс үлдсэн нь хөөрхий дэгдээхэйнүүд амьдаараа харцаганд баригдаж ирээд яс нь хэдэн сар наранд өгөрч хэвтсэн юм шиг хув хувхай болчихсон байв. 

	Цэргийн үйлдвэрийн хийсэн архи, гурван шил дарс ч мөн алга болчхож. Хавтгай шоколад, боодол хатаасан талх ч мөн өвчтөнүүдийн гэдсэнд орчхож. Нөгөө хумс хуруу цэвэрлэх хэрэгсэл дотор ирсэн шилтэй хумсны будгийг хүртэл нэг нь уучихсан, шүдний сойз дагалдаж ирсэн оог хазаад үзсэн харагдана. 

	Грюнштейн эмч дахин ширүүн дүртэй болж, урт гэгчийн үг хэлэв. Айлчилж ирсэн улсыг яваад өгөхөөр санаа нь амарчээ. Мөлжөөд овоолчихсон ясыг хараад бүх өвчтөнүүд, аргалахын аргагүй баашлагчид мөн гэж улам ч үнэмшив. 

	— Цэргүүд ээ, та нарт ялихгүй ухааншуу юм байсан сан бол эд бүгдэд ам хүрэлгүй «Эд бүгдийг бид идэж орхих юм бол бидний хүнд өвчтэйд ахлах эмч огт үнэмшихгүй» гэж бодох байсан юм. Миний сайхан сэтгэлийг юман чинээнд үздэггүйгээ та нар одоо илтэд үзүүллээ. 

	Би та нарын ходоодыг угааж, бургуй тавьж, хоол ундаар сайн сойх гэж хичээж байхад та нар ходоодондоо ийм их тээртэй юм хийж байх гэдэг! Ходоодоо бүр муутгах гээ юү? Үгүй та нар эндүүрч байна. Залгисан бүхэн чинь шингэж амжихаас өмнө ходоодыг чинь би тун сайн, үхэн үхтлээ мартахгүйгээр цэвэрлээд өгнө. Урьд нэг цагт шарсан дэгдээхэй болоод бас бус амттан зооглож орхисон чинь хэдхэн мөч ч бололгүй, цаг тухайд нь цэвэрлүүлж гаргуулсан тухай үр хүүхдэдээ ч ярих болох вий. За миний хойноос явцгаа! Өөрсөд шигээ усан тэнэг юм гэж бүү бодоорой. Би та нарын цөмийн нь ухаанаас арай жаахан илүү л ухаалаг байх болов уу. Түүнээс гадна маргааш нааш нь дайчилгааны комисс ирүүлэх болно гэдгийг дуулгачихъя. Та нар саяных шиг тавхан минутын дотор ходоодоо ингэж элдэв юмаар дүүргээд хаячхаж чадаж байгаа болохоороо огт эрүүл, энд хэтэрхий удаан дэмий хэвтэж байгаа улс юм байна... Алхаад! гэж командлав. 

	Швейкийн ээлж болоход Грюнштейн эмч өөдөөс нь хараад өнөөдрийн хачин эргэлтийг санаж:

	— Та хатагтайн танил юм уу? гэж асуусанд Швейк тайвнаар:

	— Би хатагтайн гадуур олж гаргасан хүү нь юм. Нялх байхад минь хаячихсанаа сая дахин олж байгаа юм гэж хариулав. 

	Грюнштейн эмч товчхоноор:

	— Швейкт нэмэлт бургуй тавь гэлээ. 

	Орой цөм орон доороо уруу царайтай хэвтэнэ. Хэдхэн цагийн өмнө бүгдийн нь ходоодонд элдвийн амттай сайхан зүйл байсан атал одоо тэнд талхны үртэстэй шингэн цайнаас өөр юм байдаггүй. 

	Цонхны дэргэдэх хорин нэгдүгээр хүн хулгасхийсэн дуугаар:

	— Та нар итгэнэ үү, байна уу? Би шарсан дэгдээхэйд жигнэснээс нь илүү дуртай гэж дуугарсанд, нэг хүн хариуд нь:

	— Алив цаадхаа хөнжлөөр битүүлж байгаад нүдэж орхи гэж унтууцсан боловч золгүй дайллагын дараа хариугүй туйлдаад байсан болохоор хэн ч хөдөлсөнгүй. 

	Грюнштейн эмч хэлсэн үгэндээ хүрч, өдөр нь цэргийн эмч нарын комисс гэгчээс хэдэн цэргийн эмч нар ирэв. Бүх орыг ихэмсэг, ихэмсэг дүртэй эргэн, зөвхөн л «Хэлээ үзүүл» гэдэг хоёрхон үг хэлнэ. Швейк хэлээ байдаг чадлаараа унжуулсанд царай нь хүчилсэндээ хачин үрчийж чинэрэн мангуу байртай болоод нүдээ анивчиж:

	— Штабын эмч танд зүрхэлж илтгэхэд хэл энэнээс цаашаа гарч өгөхгүй юм гэв.

	 

	[image: Image]

	 

	Тэгээд комиссынхон Швейк хоёрын дунд сонин яриа боллоо. Эмч нарыг хэлээ нууж байна гэж бодох вий гэсэндээ ингэж илтгэсэн юм гэж Швейк учирлаж байв. 

	Комиссын гишүүд Швейкийн тухай дээр санал зөрж хагас нь Швейк «шал мангуу амьтан» гэхэд нөгөө хэсэг нь цэргийн албаар даажигнаж байгаа зальхай этгээд гэж мэтгэж байв. 

	Комиссын дарга нь, 

	— Чөтгөр алгад, бид таны наад маягийг чинь илрүүлээд өгнө гэж Швейкийг зандрав. Швейк тэгээд комиссынхныг гэм хийгээгүй хүүхдийн нэгэн адил тайван байдлаар харна. 

	Штабын ахлах эмч Швейк рүү тулж очоод: 

	— Муу далайн илжиг, чиний юу бодож зогсоог мэдэх юм сан гэхэд нь:

	— Зүрхэлж илтгэхэд би юу ч бодоогүй байна аа гэв. 

	Комиссынхны нэг нь сэлмээ хангинуулан байж, чөтгөр алгад, ердөө зүгээр юу ч бодолгүй байж байх нь ээ? Усан тархит минь чи яагаад юу ч бодохгүй байгаа юм бэ? гэвэл:

	— Зүрхэлж илтгэхэд, цэргийн албан хааж байгаа цэрэг хүн юм бодох учиргүй. Хэдхэн жилийн өмнө намайг ерэн нэгдүгээр хороонд албан хааж байхад, манай ахмад ямагт л сургаж «Цэрэг хүн юм бодох явдалгүй дарга нар оронд нь боддог юм. Цэргийн хүн элдвийг бодоод ирэх л юм бол цэрэг биш дэмий хог новш болж элдвийг эргэцүүлэн бодох явдал ер...» гэтэл комиссын дарга Швейкийн үгийг ууртайгаар тас дайран:

	— Дуугүй бай! гэж зандрав. — Таны тухай мэдээ бидэнд бий. Энэ зальхай эр, үнэхээр мангуу юм байна гэж биднийг үнэмшинэ гэж бодоод байгаа юм. Швейк та ерөөсөө мангуу биш, та овжин мэхчин, зальт этгээд мөн. Та бол луйварчин, балмад танхай, адгийн новш! Ойлгож байна уу? 

	— Яг үнэн, ойлгож байна. 

	— Таныг дуугаа тат гэж хэлсэн шүү! Дуулсан уу, үгүй юү? 

	— Яг үнээн, «дуугаа тат» гэхийг дуулсан

	— Шуламс минь нэгэнт л тушааснаас хойш тэгээд дуугүй байна уу! Дэмий юм донгосож болохгүй гэдгийг та сайн ойлгож байгаа шүү дээ.

	— Яг үнэн, дэмий донгосож болохгүй гэдгийг мэднэ ээ. 

	Цэргийн эмч нар бие бие рүүгээ харвал, бага дарга дуудуулав. 

	Штабын ахлах эмч Швейкийг зааж:

	— Энэ этгээдийг доош нь захиргааны өрөөнд оруулаад бидний шийдийг хүлээ. Хуарангийн шоронд энэ дэмий чалчдаг занг нь засаад өгөх вий. Эв эрүүл мөртөө баашилж, тэгээд ч зогсохгүй дарга нарыг даажигнаж элдэв юм чалчиж байна. Бид энд зугаа гаргахаар ирсэн, цэргийн албан гэдэг наргиа наадам, инээдмийн жүжиг юм гэж үзэж байгаа бололтой... Цэргийн албан гэдэг тоглоом тохуу биш гэдгийг Швейк танд хуарангийн шорон гайгүй үзүүлээд өгнө өө гэв. 

	Швейк доод өрөө рүү бага даргатай бууж явах зуур аман дотроо:

	 

	Тулалдах гэгчийг би нээрээ 

	Тоглохын дайтай бодсон юм. 

	Хоёр долоо хоноход 

	Хариад явчих юм санасан сан

	 

	гэж хамраараа дууланхан явав. 

	Албан өрөөнд жижүүрийн дарга Швейкийг аашилж, иймэрхүү зальхай этгээдүүдийг буудан хороож байвал таарна гэж хашхирч байх зуур, дээр эмнэлгийн тасгуудад комисс баашлагчдын учрыг олж байв. Далан өвчтөнөөс зөвхөн гар бөмбөгний тэсрэлтэд хөлөө тас татуулсан хүн, мөн яс нь ёстой л хэмхэрсэн хүн хоёр л «тэнцэнэ» гэдэг үг дуулалгүй үлджээ. Бусад нь цөм, тэр ч байтугай мэнгэртэй үхэж байгаа гурван хүн хүртэл дайны талбарт очиход тэнцэнэ гэж тооцогджээ.

	Штабын ахлах эмч цаг үеийн байдалд нийцсэн үг хэлэх завшааныг зүгээр өнгөрүүлсэнгүй. Үг нь хамгийн муу хараалаар дүүрсний дээр, нуршсан ч үгүй. 

	— Муусайн адгийн малууд, их эзэн хааны төлөө эр зоригтой л тулалдах юм бол нийгмийн дотор хүнд тооцогдох эрхээ олж авахаас гадна цэргийн албанаас зайлсхийхийг оролдон өвчнөөр баашилж байсныг чинь ч дайны дараа уучилж болох юм гэдэгт өөрөө бол үүнд огтхон ч итгэхгүй байна. Та нар цөм л эрт орой алин боловч дүүжлүүрт өртөж таарах вий гэв. 

	Сэтгэл санаа нь одоогоор эвдэрч амжаагүй ариун цагаахнаараа байгаа нэг цэргийн залуу эмч штабын ахлах эмчээс үг хэлэх зөвшөөрөл гуйв. Энэ хүний үг ахлах эмчийн үгэнд орох нь ээ ирээдүйн сайн сайханд итгэсэн, гэнэн цагаан ажээ. Залуу эмч германаар ярив. 

	— Эмнэлгээс гарч хороондоо буцаж байгаа хүн бүхэн эр зоригтон, баатар байх ёстой. Та нар дайны талбар дээр зэвсгээ чадамгай эзэмшинэ, цэргийн албан, хувийн амьдрал хаана ч шулуун шударга явдалтай хүмүүс болж чадна гэдэгт итгэж байна. Дийлэгдэшгүй баатрууд болж Радецкий болоод хаан хүү Савойскийн ариун алдрыг ямагт санаж явж, Австрийн хаант төрийн цаглашгүй яруу алдрыг улам өндөр өргөн, түүхэн явцаар тавигдсан үүргээ нэр төртэй биелүүлнэ гэдэгт лавтай итгэж байна. Эр зориг чинь болдог хорооныхоо суманд сийчүүлсэн туг доогуур шинэ алдар гавьяа, шинэ ялалт руу амь насаа үл хайрлан давших болно... гэх зэргээр удаан ярив. 

	Хонгилд гарсан хойноо, саяны гэнэхэн цагаан залууд штабын ахлах эмч, 

	— Ингэхэд байгаа нэгэн мэргэжлийн хүн танд дотночилж хэлэхэд та дэмий чармайлт гаргав аа... Радецкий өөрөө ч гэсэн, танай тэр хаан хүү Савойский ч тэр, энэ новшнуудын эр цэргийн хүн болгож чадахгүй сэн. Эдэнтэй яаж ч яриад элс рүү ус асгасантай адил гэсэн үг. Эд чинь цөм бөөн хар дээрэмчид байгаа юм гэв. 

	IX бүлэг : ШВЕЙК ХУАРАНГИЙН ШОРОНД ОРСОН НЬ

	 

	Дайнд мордохыг үл хүссэн хүмүүсийн эцсийн хоргодох газар нь хуарангийн шорон билээ. Миний танил, цагаар хичээл заадаг нэг багш, уул нь тооны хүн болохоороо их бууны ангид очих болоод их буугаар буудах дургүй нь хүрэхдээ хуарангийн шоронд орох гэж нэг бага дэслэгчийн цагийг «туучихсан» юм. Бүр санаатайгаар хулгай хийсэн юм шүү. Дайн тулаан түүнд сайхан санагдаж сэтгэлийг нь хөөргөөгүй бөгөөд дайсан руу буудаж нөгөө талд дайтаж яваа өөр шигээ ядарсан цагаар заадаг багш нарыг их бууны задгай сум, гар бөмбөгөөр хядах гэдэг тэнэг хэрэг гэж үздэг байсан юм. 

	«Хүч түрэн эзэрхийллээ гэж хүнд өртөгдөж явах дургүй байна» гээд огт зоволгүйгээр цаг хулгайлчихсан. Эхлээд тэр хүний сэтгэл мэдрэлийн байдлыг шинжилж байснаа цагийг баяжин завших сэтгэлийн үүднээс хулгайлсан гэж өөрөө хүлээхээр нь хуарангийн шоронд хийсэн ажээ. 

	Хуарангийн шоронд заль булхай юм уу, хулгайн хэрэгтээ юм сэтгэн боддоггүй олон хүн суудаг байсан. 

	Цэргийн албыг хувьдаа олз ашиг олохын уг сурвалж гэж үздэг. Дайны талбар болоод ар талын цэргийн ханган нийлүүлэх газрын хоол хүнс, цэргүүдийн цалинг элдэв аргаар идэж уусан зүсэн бүрийн нягтлангууд болоод аар саархан юм хулгайлсан, шоронд хийдэг зальхай этгээдүүдээс өөрсдөөс нь мянган хувь илүү шулуун шударга ойр зуурын хулгайч нар байдаг байсан. Хуарангийн шоронд үүнээс гадна сахилга журам алдсан, үймээн дэгдээх гэж оролдсон, оргож боссон зэрэг жинхэнэ цэргийн чанартай хэрэгт өртсөн цэргүүд бас байна. Бүр тусдаа улс төрийн хэрэгтнүүд нэг хэсэг хүмүүс байдгийн наян хувь нь ор тас хилсэдсэн хүмүүс бөгөөд тэр гэмгүй хүмүүсийн ерэн есөн хувийг тасалж шийтгэсэн билээ. 

	Цэргийн нүсэр сүртэй хууль цаазын байгууллагаа байсан нь ийм байгууллага улс төр, эдийн засаг, зан суртахууны сүйрэлд ороход ойртсон улс болгонд байдаг нь ёс болой. Хуучин байсан сүр жавхлан, алдар нэрийг шүүх, цагдаа, харгис цагдаагийн газрууд болон хөлсний олон тагнуул туршуулуудын хүчээр хадгалж хамгаалахыг хичээхэд хүрдэг юм. Нэг ханзан дээр унтаж, аян дайнд үмх талх хувааж идэж ууж яваа нөхдөө ховлох нууц туршуулууд Австрийн цэргийн анги бүрд байдаг байв. 

	Клим, Славичек зэрэг эрхмүүдийн иргэний цагдан сэргийлэх газар түүний гар хөл бологсод хуарангийн шоронд бас шинэ хэрэгтнүүд олж нэмэрлэнэ. Цэргийн хэвлэл хянан шалгах газар дайны талбар болоод ар талд аргаа баран хоцрогсдын хоорондын харилцааг үзэж хүмүүсийг хэрэгт татаж ирүүлнэ. Хөгширч ажлын чадвар алдчихсан тариачин дайны талбар луу сэтгэл зассан юм уу, гэр орныхоо үгээгүй ядуу байдлыг тоочсон захидал бичсэн хэргээр цагдаа тууж авчрахад цэргийн шүүх тэдэнд арван хоёр жилийн ял заагаад орхидог байв. 

	Градчинскийн хуарангийн шоронгоос гараад Бржевновоор дайраад явах зам зуур Мотольскийн жагсаалын талбайг дайрч өнгөрдөг болно. Өмнөхөн нь гартаа гавтай хүнийг цэргүүд тууж, хойноос нь авс тавьсан тэрэг гэлдэрч явна! Мотольскийн жагсаалын талбай дээр «Галла!» гэж огцом командлах дуу гарав. Бүх хороо, батальоны өмнө, шинээр дайчлагдаж ирсэн нэг хүний эхнэр нөхрөөсөө салж чадахгүй зууралдаад байхаар нь ахмад тэр эхнэрийг сэлмээрээ цохиод авсны улмаас өмөөрч «үймээн самуун» гарахыг оролдсон хэрэгт буудаж алах ял оноосон ээлжит тушаал уншин сонсгож байлаа. 

	Хуарангийн шоронд штабын харгалзагч Славик, ахмад Лингардт, «Яргачин» гэж хоч авсан бага дарга Ржепа гурав нэр цолондоо тохирсон ажил явуулж байв. Хэчнээн хүнийг энэ гурав ганц нэгээр нь хороох өрөөнд үхтэл нүдсэн гэж санана. Ахмад Лингардт Бүгд Найрамдах Улсын цэрэгт ч ахмад цолтойгоо явж байж мэднэ. Тэгвэл хуарангийн шоронд албан хааж байсан жилүүдийг нь тооцоолон үзээсэй гэж би хүсэхгүй юм. Славик, Клим хоёрын удаан жилийн хуучин өрийг цагдаагийн газар нэгэнт тооцоолж гаргасан билээ. Ржепа цэргийн албанаас халагдаж, хуучин мэргэжсэн чулуучныхаа ажлыг хийж байгаа. Тэр лав Бүгд Найрамдах Улсын эх орончдын дугуйлангийн гишүүн байгаа байх шүү. 

	Шоронгийн штабын харгалзагч Славик одоо шоронд сууж байгаа. Хөөрхий амьтан бусад олонх цэргийн эрхмүүдийн адил Бүгд Найрамдах Улсын байдалд зохицон шургалж чадсангүй. 

	Швейкийг хүлээж авахдаа шоронгийн харгалзагч Славик машид зэмлэнгүй байраар харсан нь мэдээж хэрэг. 

	— Чи нэгэнт л энд орж ирснээс хойш хонгор минь нүгэл хилэнцтэй л хүн байж таарах нь дээ. Манай гарт орж ирсэн бусад хүмүүсийн адил амьдралыг чинь аятай таатай болгоод өгнө өө, хө. Харин манай гар гэдэг бол залуу минь бүсгүй хүний зөөлхөн гар ч биш дээ, гээд энэ үгээ улам жинтэй болгохын тулд шөрмөслөг нударгаараа Швейкийн нүүр лүү чичлэн байж:

	— Алив наадхаа үнэртээд орхи, муу новш минь, юу үнэртэж байна гэсэнд Швейк үнэртэж үзээд:

	— Ийм нударгаар нүүр лүүгээ цохиулахыг би хувьдаа хүсэхгүй сэн. Авсны үнэр ханхалж байна гэв.

	Швейкийн тайван өгүүлсэн ухаалаг үг шоронгийн харгалзагчид таалагдлаа. 

	Швейкийн гэдэс рүү нудраад, 

	— Алив хө, чи номхон зогсохгүй юу! Чиний наад халаасанд чинь юу байгаа юм бэ? Тамхи байгаа юм бол аваад орж болно, мөнгө бол алдчихгүйн тулд нааш нь аваад ир! Илүү мөнгө үгүй юү? Үнэхээр үгүй юм биз дээ? Битгий л худлаа хэлж үзээрэй. Худлаа хэлбэл цээрлэлтэй шүү гэв. 

	— Үүнийг хааш нь оруулчих вэ? гэж бага дарга Ржепаг асуухад:

	— Арван зургаагийн шалдангууд дээр оруулчих. Шилжүүлэх бичиг дээр нь «Чанд харгалзан, ажигла!» гэж Лингардт ахмад цохсоныг харахгүй байна уу? гэж харгалзагч шийдээд, Швейк рүү эргэж ёсорхгоор:

	— Ингэхэд байна залуу минь, малтай чинь малын ёсоор л харилцаж таарна шүү дээ. Эсэргүүцэх хүн гарвал ганц нэгээр хорих өрөөнд оруулж хаяад, байдаг хавиргыг нь яйр цохино, тэгээд үхтлээ тэндээ хэвтэж л байна биз. Тэгэх бүрэн эрх бидэнд бий. Нөгөө нэг махны худалдагчийг тэгэхэд бид бас сайн болгосноо, Ржепа та санаж байна уу? гэлээ. 

	— Харгалзагч гуай, тэр чинь бидэнд бас их төвөг болсон шүү гэж бага дарга Ржепа өнгөрснийг таатайяа дурсан өгүүлээд, — Айхавтар сайн биетэй золиг сон. Би лав л бүтэн таван минут хэртэй түүнийг дэвсэлж байж хавиргыг нь шажигнуулж, хамраас нь цус гаргасан даа. Дараа нь тэгээд арав хоног хэр бас амьд байгаад байсан. Долоон голтой нохойн гөлөг байж бил ээ! гэв. 

	— Эсэргүүцэж дургүйцэх юм уу, оргож босох санаа төрсөн хүнийг манайд яаж цээрлүүлдгийг муу новш чи мэд ээ биз? гэж штабын харгалзагч Славик сургамж үгээ төгсгөв. — Тэр чинь чухамдаа бол амиа хорлоно гэсэн үг, бид ч хорлож л шийтгэдэг юм. Эсвэл шалгалт ирэхийн үед аль нэг талаар гомдол гаргах гэж бодов доо, золиг минь, хохь чинь шүү! Жишээ нь шалгалт ирээд «Гомдох юм байна уу?» гэж асуух юм гэхэд нохойн гөлөг чи номхон зогсож ёслоод: «Гомдол гаргах юм ер үгүй, бүх талаар сэтгэл таатай байна» гэж хариулах учиртай. За чи тэгж хэлэх үү, үгүй юү? Алив миний хэлснийг давтаад орхи муу новш оо! гэхэд;

	— Гомдол гаргах юм огт үгүй, бүх талаар сэтгэл таатай байна гэж Швейк тун ч эелдэгхэн царайтай өгүүлсэнд штабын харгалзагч түүний нь үнэнхүү хичээж байгаа ёс дэглэмч зан гэж үзэн эндүүрчээ. 

	— За тэгэхлээр өмдөө татаж орхиод арван зургаадугаар өрөөнд оч гэж зөөлөн хэлээд «адгийн шаар», «Нохойн гөлөг», «хар новш» гэдэг амны уншлага болсон хараалаа ч нэмсэнгүй. 

	Арван зургаадугаар өрөөнд Швекийг ороход дотуур өмдтэй хорин харчуул байв. Энд бичиг дээр нь «Чанд харгалзаж, ажигла» гэсэн цохолттой улс байдаг юм байна. Эднийг гай болоод оргож босчих вий гэж тун ч нарийн харгалзаж байдаг юм байна. 

	Улсын дотуур өмд цэвэрхэн, цонхонд сараалж байгаагүй сэн бол анх орж ирсэн даруй халуун усны үүдний өрөөнд ороод ирэв үү? гэж бодож болохоор ажээ. Швейкийг бага даргаас өрөөний ахлагч гэж үс сахлаа хусаагүй, цамцныхаа товчийг ярчихсан нэг эр хүлээж авав. Хананд өлгөөтэй байсан цаасны тасархай дээр Швейкийн нэрийг бичиж аваад:

	— Маргааш бид сонин юм үзүүлэх болоод байна. Биднийг шоронгийн сүмд номлол уншихад аваачих гэнэ лээ. Бид дотуур өмдтэйгөө тавцан... дор зогсох болно. Ёстой нэг хөгийн юм болно оо! гэв. 

	Хорих газар шорон бүрд хоригдлууд очиж зугаа гаргах дуртай газар байдагчлан хуарангийн шоронд өөрийн сүмтэй байдаг ажээ. Шоронгийн сүмд туугдаж очсоноор хүмүүс бурханд ойртоно гэх юм уу, зөв ариун замд оруулна байх гэсэндээ биш, тийм тэнэг санаа хэнд ч төрөхгүй. Зүгээр л номлол дуулах нь шоронд уйдаж суухаас түр ангижруулдаг болохоор тэр юм. Бурхан буянд ойртсонгүй дээ биш, зам зуур шатан дээр юм уу, гадаа хашаан дотроос янжуур тамхины нэг хоёр сорж болох иш олдож магад гэдэг горьдлого төрж байгаа юм. Нус цэрний сав юм уу, гадаа шороон дотор хэвтэж байж болох татаад хаясан тамхины ганц хоёр сорж болох иш төдийхөн л бурхнаас олон хувь эрхэм чухал санагдана. Энэхүү жижигхэн, сүрхий үнэртэй зүйл бурхан болоод хойд насаа бодох сэтгэлийг дийлээд гарчихсан байв. 

	Үүнээс гадна номлол ч мөн улсад хөгтэй санагддаг юм байж. Цэргийн санваартан хошууч3 Отто уг нь тун сайн хүн юм. Номлол нь ер бусын сонин, уран цэцэн, хуарангийн уйтгарыг жаал сэргээж өгөхөөр байдаг билээ. 

	Сэтгэл санаагаар унасан хөөрхий хоригдлуудыг дэмжихийн тулд бурхны цаглашгүй их өршөөл нигүүлслийн тухай тун олон юм яггүй эвтэйхэн урсгаж, номлолын ширээн дээрээсээ хараал, ерөөл тавьж. «Явцгаа, номлол дууслаа, Бурхан өршөөг!» гэж сүрхий уянгалуулан өгүүлдэг билээ. Мөргөлийг тун өвөрмөц байдлаар хийнэ. Ариун сан тавих бүх горимыг өөрчилсөн бөгөөд сүрхий согтоод ирэхээрээ огт шинэ залбирал, шинэ мөргөл өөрийнхөө шинэ ёс горим санаагаар зохиож урьд хожид хэн ч үзэж дуулаагүй юм хийдэг байлаа. 

	Жишээ нь ламтан тахилын ариун юмтайгаа юм уу ном судраа барьсаар халти үсэрч уначхаад, дэргэдэх хоригдлуудаас авсан тахилчийгаа зориуд дэгээдэж унагаалаа гэж чангаар загнан, дороо өршөөлт бурхныхаа өмнө хөөрхий хүнийг ганцаарыг нь чангаланд хийх, хоёр гараас нь өлмийг нь газар хүрэхтэй үгүйтэйгээр дүүжлэх шийтгэл оногдуулаад гарахад бөөн инээдэм болдог сон. Энэ нь урьдаас төлөвлөгдсөн зүйл болохоор шийтгүүлсэн хүний царай тэнэгэр болж шоронгийн сүмд тоглож байгаа инээдмийн жүжгийг улам ч наргиантай болгоно. Энэ жүжгийн чухал хэсгийг тахилч тоглох үүрэг оногдсоныг тэр сайн гүйцэтгэв. 

	Цэргийн ангийн лам байхдаа яг таарсан Отто Кац хошууч уул нь еврей хүн билээ. Харин тэгэхэд их хамба Кон, түүний дотнын нөхөр Махар нар бас л еврей байсан болохоор үүнд гайхах юм огт алга. 

	Цэргийн санваартан хошууч Отто Кацын өнгөрсөн амьдрал суут хамба лам Коныхыг бодвол их л эрээнтэй бараантай ажээ. Цэргийн ангийн лам байхдаа яг таарна Отто Кац хошууч уул нь еврей хүн билээ. Отто Кац худалдааны дээд сургуульд суралцаж байсан бөгөөд анх цэргийн албанд сайн дураараа оржээ. Отто мөнгөний баталгаа бичгийн ба ингэж баримт бичиж өр тавих тухай сүрхий сайн мэдэж байсны гайгаар «Кац ба Ко» гэдэг хоршоог нэгэн жилийн дотор бүрэн дампууруулаад хаячихжээ. Даанч муухайгаар сүйрэх болсон тул хөгшин Кац улсын өөрт нь итгэмжлэн өгсөн хөрөнгө мөнгийг эзнээс нь болоод, хувь нийлсэн хоршоо хүнээсээ далдуур жаал зугаа янзалж аваад хойд Америк руу явахад хүрсэн бөгөөд хоршоо хүн нь Аргентин руу явахад хүрчээ. 

	Залуухан Отто Кац «Кац ба ко» гэдэг хоршоог ийнхүү хойд, өмнөд Америкийн хооронд харгүй сайхан хувааж өгсний дараа хэний ч өв хөрөнгийг залгамжилж явна гэж хүлээх найдлагагүй, цэргийн албанд орохоос өөр толгой хоргодох газаргүй, хүнд байдалд орчихжээ. 

	Цэрэгт сайн дураараа орсон Отто Кацад шашинд сахил хүртэх христос болох нэг сайхан санаа төрөв. Христос шашинд чин сүжиг барин орсноор бурхан түүнд дээшилж дэвшихэд нь тус болжээ. Энэ алхмаа Отто Кац бурхны хүүтэй хийж байгаа наймаа арилжаархуугаар үздэг байлаа. 

	Оттог Эмаузскийн сүмд сүр жавхлантайгаар сахил хүртэж Альбан багш өөрөө адис тавин христос шашинд оруулан авчээ. Их нүргээнтэй том явдал бол, ёслол дээр Отто Кацын алба хааж байсан хорооны нэг сүсэг бишрэлтэй хошууч, Градчаны язгууртан охидын сургуулийн нэг хөгшивтөр бүсгүй, мөн загалмай зүүлгэсэн эцэг нь болох шашны нэг хэсгийн тэргүүлэгч лут хамартай хүн бас байлцав. Дарга болох шалгалт урагштай өнгөрч саяхан христос шашинд орсон Отто Кац цэргийн алба хааж үлдэв. Эхлээд ажил үйлс овоо бүтэмжтэй баймаар төлөвтэй, цэргийн дээд сургуульд орох санаа агуулж явсан боловч нэг өдөр архи уучхаад сүмд өчиж сэлмээ ламын орхимжоор сольчихсон юм байжээ. Градчаны хамба ламд бараалхсаны ачаар шашны сургуульд оров. Сахил хүртэхийнхээ өмнө Вейвьд гудамжнаа байдаг нэг зэгсэн нэр хүндтэй «Дан бүсгүй зарц нартай айлд» мал болтлоо согтоод, шулуухан найран дээрээсээ адис тавиулахаар очсон гэдэг. Сахил хүртсэнийхээ дараа хуучин хороондоо ирж алба хаажээ. Хошуучаар томилсны дараа морь худалдан авч Прагын гудамжаар ханхалзаж явах болсноос гадна хорооныхоо дарга нарын наргиан бүрд дуртай оролцдог байв. 

	Хошуучийн суудаг байшингийн шатан дээр өрөө авч чадаагүй хүмүүсийн хараал олонтоо сонсогддог ажээ. Отто Кац гудамжнаас бүсгүйчүүл дагуулж ирэх юм уу, олж ирүүлэхээр зарц цэргээ явуулан мөрийтэй тоглоомд дуртай бөгөөд жаахан булхайтай тоглодог гэж ор үндэсгүй бишээр ярих боловч цэргийн лам хүний уужим хувцасны нь ханцуйд тамга нуугаастай байгааг илчилсэн хүн ер үгүй. Дарга нар хоорондоо түүнийг «гэгээн багш» гэж дууддаг юм. Өөрийн нь түрүүнд хуарангийн шоронд ирж номлол уншдаг байсан хүнийг бодох нь ээ юу номлохоо урьдаас бодно гэж ер үгүй. Түрүүчийн хүн нь номлолын ачаар хуарангийн шоронд орогсдыг засаж болно гэж баттай итгэсэн хүн байв. Тэр ариун явдалт ламтан нүдээ бишрэнгүйгээр эргэлдүүлэн байж, янхан бүсгүйчүүлийн тухай, нөхөртэй эмэгтэйчүүлийн тухай хууль дүрэмд өөрчлөлт нэмэлт оруулах явдал чухал байгаа болон эр нөхөргүй атал эх болсон бүсгүйчүүдийн тухай хуулийг өөрчилж нэмэх, тийм бүсгүйчүүдээс төрсөн хүүхдийг хэрхэн хүмүүжүүлбэл зохих тухай номлодог байв. Номлол нь чухамхүү хийсвэр чанартай, тухайн үйл явдалтай холбоо уялдаагүй болохоор үнэнийг хэлэхэд, сонсоход залхуутай баймаар санагддаг ажээ. Гэтэл цэргийн яам Отто Кацын номлол тэгээд хүн бүхэнд наргиантай таатай санагдана. 

	Арван зургаадугаар тасгийнханд өмд огт өмсүүлж болохгүй хэн нэг нь оргоод явчхаж мэднэ. Осолтой болохоор сүм рүү дотуур өмдтэй нь тууж аваачив. Ёслол эхлэх цаг ч боллоо. Дотуур цагаан өмдтэй Лха тэнгэр нь зайлсан хорин хүнийг яг номлол айлдах тавцангийн дор зогсоосонд аз болж зам зуураасаа тамхины иш олсон нэг нь нуух хармаагүйн харгаагаар зажлан зогсоно. Эргэн тойрон хуарангийн шоронгийнхон зогсож хорин өмдгүйчүүдийг шохоорхон харна.

	Ном айлдах индэр дээр хошууч даравчаа хангинуулан алхаж гаргав. 

	— Номхон! Мөргөл уншихад бэлтгэ! Миний хойноос дагаад уншаарай. Хөөе, тэр ард байгаа цэрэг чи, битгий гар луугаа нусаа нийгээд бай! Муу золиг бурхны өргөөнд ороод байна шүү чи, болохгүй бол чинь чангаланд хийлгэж орхино шүү, хө. «Бурхан багш минь» гэдэг уншлагыг мартаад орхи оо биз дээ, алив уншаад үзье... Тэгнэ ээ тэр, олигтой юм болохгүй гэдгийг би мэдээд байсан юм. Та нар «Бурхан багш минь» гэдгийг яаж ч дийлэх вэ дээ. Махтай шошийн будаатай хоол хоёрыг чихэж аваад, түрүүлгээ харж хэвтэн хамраа ухаж, бурхан багшийн тухай бодох ч үгүй байх нь л та нарт дээд жаргал. Аль би худлаа яриад байна уу? гэлээ. Жавдан тэгээд индэр дээрээс дор нь зогсоод бусдын адил чадах хэрээрээ зугаагаа гаргаж байгаа дотуур өмдтэй хорин буянт үйлтэнг харахад арын эгнээнд хонго руугаа няслалцаж тоглож байлаа. 

	— Нээрэн зүгээр, сонин юм байна гэж Швейк хажуудах нэг нөхрийнхөө цэргийн албанаас чөлөөлөхийн тулд гурван кроноор бүх хурууг нь тас цавчжээ гэж сэрдэгдэж байгаа хүндээ шивнэв. 

	— Үүгээр зогсохгүй. Өнөөдөр бас л зэгсэн балгачихсан байна, тэгэхлээр нүгэл хилэнц рүү хөтлөх ээдрээт замын тухай дахиад ярьж гарах болно гэж цаадах нь хариуллаа. 

	Хошууч үнэхээр өнөөдөр хийморьлог байв. Яах гэж байгаагаа өөрөө ч мэдэхгүйгээр бурхны тавиурын хайсан дээгүүр үргэлж тэгнэж бөхөлзөөд байснаа тэнцүүр алдаж золтой л доошоо өнхөрчихсөнгүй. 

	— Алив та минь, нэг дуу аваад орхи гэж дээрээс хашхирснаа, — Аль, би та нарт шинэ дуу зааж өгөх үү? Намайг дагаад дуулцгаа гээд:

	 

	Хонгор хайртаас минь илүү амьтан

	Хорвоод ер байдаг болов уу? 

	Би ч ганцаараа тийшээ гүйдэггүй, 

	Бишгүй л улс тэмүүлээд байх юм 

	Хонгорын минь царайг харах гэж 

	Хорвоогийн хүмүүс зүг зүгээс цуглах юм, 

	Ариун нэр нь Мария гэдэг 

	Алдар цуунд гарсан хүүхэн дээ 

	 

	гэж дууллаа. 

	— Муусайн залхуу новшнууд юу ч сурахгүй шүү. Та нарыг цөмийг чинь буудах нь зөв гэж би санаж байна. Цөм ойлгов уу? Энэ ариун газраас баталж хэлэхэд бурхан гэдэг бодит зүйл бөгөөд... зовох юмгүйгээр та муусайн новшнуудыг байж цөхтөл чинь залхаагаад өгнө дөө. Юу гэвэл та нар бурхан багшид сүсэглэхийн оронд нүгэл хилэнцийн ээдрээтэй замаар явж байна... гэхэд Швейкийн хажуу дахь хүн:

	— За тэр, эхлээд орхилоо. Зэгсэн балгасан байж таарах нь, гэж баярлаж шивнэлээ. 

	— Нүгэл хилэнцийн ээдрээтэй зам гэдэг бол... муу хар усан тэнэгүүд минь, буруу муу зантай тэмцэлдсэний замыг хэлж байгаа юм аа. Ивээлт бурхан багшид сүсэглэн засрахын оронд чангаланд хэвтэж байхыг илүүд үзэн төөрөлдөж байгаа та нүгэлтнүүд дээшээ тэнгэр лүү хараагаа хандуул, тэгвэл дийлж гарна. Та нарын сэтгэл санаа номхорч тайвширна шүү, танхай балмад золигууд минь... Алив тэр араар битгий шуугиад байгаарай. Та нар ямар хашаанд байгаа азарга биш бурхны сүмд байж байна шүү дээ. Үүнийг анхаарч үзээрэй хонгорууд минь... Би юу ярьж байгаад зогслоо доо? Аа тийм сэтгэхүй ертөнцийн тухай ярьж байсан, за сайн. Малууд минь, та нар хүн гэдгээ санаж энэхэн хорвоогийн бүрэг харанхуйг нэвтлэн өнө мөнхийн өргөн уудам хараагаа тавьж эндхийн бүх юм хуурамч хоосон, мөнх бус бөгөөд ганц бурхан л мөнх юм гэдгийг ойлгох ёстой, их сайхан шүү. Тийм биз, эрхмүүд ээ? Өршөөлийг бурхан ариун гэгээн санаагаа та малуудын цэвдэгшиж гүйцсэн зүрхэнд шингэж, өгөөмөр их өршөөлөөрөө гэмт буруу явдлыг чинь засаж, ариун гэгээн орондоо аваачин үеийн үед өршөөж энэрэг хэмээн намайг өдөр шөнөгүй залбирдаг гэж бодож байгаа бол тун их эндүүрч байгаа хэрэг шүү. Диваажинд та нарыг хөтөлж аваачих санаа надад ер алга... гээд хошууч зогсов. 

	— Тийм санаа огт алга аа гэж шуудхан дуугараад, — Та нарын төлөө би юу ч хийхгүй. Хийе ч гэж бодохгүй, юу гэвэл та нар засаршгүй хар хогууд мөн. Дээд бурхны цаглашгүй их энэрэл та нарыг амьдралын замаар урагшаа хөтлөхгүй, ариун сайхан хайр өршөөл нь та нарт хүртэхгүй, юу гэвэл ийм шаарны амьтадтай зууралдах санаа бурхан багшид яагаад ч төршгүй... Хөөе тэр шалдангууд! Миний юу ярьж байгааг дуулж байна уу? гэхэд өмдгүй хорь, зэрэг дээш харж, нэгэн дуугаар:

	— Яг үнэн, дуулж байна гэв. 

	Хошууч цааш нь 

	— Номлол зөвхөн сонсох чинь бага аа. Биднийг хүрээлэн байгаа бүрэнхий дотор дээд тэнгэрийн өршөөл та усан тэнэгүүдэд хүрэхгүй, юу гэвэл бурхны өршөөл энэрэлд хүртэл хэмжээ хязгаар гэж бас байдаг юм шүү. Хөөе ард байгаа тэр илжиг, чи битгий адгуус шиг янцгаагаад бай хө, чангаланд хийгээд хатаачихна шүү. Энэ дор зогсож байгаа та нар ч мөн архи наргианы газар ирчхээд байна гэж бүү бодоорой. Бурхны хайр өршөөл цаглашгүй хэдий боловч төвшин зөв явдалтанд хүртэхээс биш, бурхны сургаал, цэргийн дүрэм горимыг үл хэрэгсэгч муусайн новшнуудад хамаагүй. Үүнийг би та нарт хэлье гэсэн юм. Бурханд та нар залбирч ч чаддаггүй, сүмд ирэхдээ театр, киноны газар зугаагаа гаргахтай адилаар бодож байна. Намайг энд өөрсдийгөө зугаацуулж, цэнгүүлж байхаар ирсэн юм бодохыг чинь болиулж, эд бүгдийг мартуулаад өгье дөө. Муусайн гөлөгнүүд та нарыг чангаланд нэг нэгээр чинь хорьж орхиё. Би та нартай шал дэмий л цагаа үрж байна. Энд миний оронд их маршал өөрөө юм уу, гэгээн хамба ламтан байжээ ч гэсэн та нарыг засаж, бурханд сүжигтэй болгож дийлэхгүй гэх сэн. Гэлээ гэхдээ намайг хэзээ нэг цагт дурсаж «үгүй бидэнд сайн санасандаа л...» гэж бодох цаг та нарт ирэх вий гэв. 

	Шалдангуудын дотор нэг хүн мэгшин уйлах чимээ гарсан нь Швейк байлаа. 

	Хошууч доошоо харвал Швейк гараараа нүдээ нухалж хажуугийн улс хөөр хөгжөөн болж байна. 

	— Та нар цөм энэ хүнээс үлгэр дуурайл авцгаа гэж хошууч Швейкийг заагаад, — Энэ хүн яаж байна? Уйлж байна, чи битгий уйл! Уйлаад юу хийх вэ. Чи засрах санаатай байна уу? Энэ ч хонгор минь, амаргүй дээ. Чи одоо уйлж байвч нөгөө муухай өрөөндөө очоод новш минь, бахь байдгаараа байх болно. Наад нүгэл хилэнцэд автсан сэтгэл чинь цайрч, явбал зохих ариун цагаан буяны мөрийг хөөх болтол, бурхны цаглашгүй их энэрэл өршөөлийн тухай чи их юм бодож наад зангаа засах гэж удтал мэрийх хэрэг болно. Зөв замд орохыг хичээсэн нэг чинь хартал уйлж байна, тэгэхэд та нар яаж байна? Яах ч үгүй байна, муусайн чөтгөрүүд. Хар л даа тэр нэг чинь хивдэг амьтнаас төрсөн юм шиг юм хивээд нөгөө нь, тэр бурхны сүм дотор цамцныхаа бясааг түүж байна. Үгүй өрөөндөө маажиж малтаж болдоггүй, заавал мөргөл уншлагын үеэр ингэж байх хэрэгтэй юм биз дээ. Гэсгүй, та ер нь журам горимыг сайн сахиулахгүй байна шүү! Та нар чинь энгийн нэг танхай харчуул биш цэргийн улс, сүмд ч гэсэн цэргийн хүний ёсоор л байцгаа, чөтгөр алгадмарууд минь! Бурханд сүсэглэж үз бясаагаа хариад түүхгүй юү. За энэ балмад явдлыг чинь хэлж өгөөд би зогсъё. Үүний түрүүчийн мөргөл дээр тэр арын эгнээнд сангийн дотуур хувцсаар талх наймаалж аваад тахил өргөж байхад түүнийгээ чихэж байсан шигээ дэндэлгүй мөргөл уншлагын цагт хүн шиг байцгаахыг шаардаж байна гээд хошууч индэр дээрээс бууж тахилын өрөө рүү ороход гэсгүй араас нь дагаж одов. Хурам болоод гэсгүй гарч ирэн шууд Швейк рүү очиж хорин шалдангуудын дундаас угз татан авч тахилын өрөө рүү оруулав. 

	Хошууч зөөлөн сандал дээр налайн тамхи ороож сууснаа Швейкийг орж ирэхэд:

	— За та ороод ирэв үү. Би энд жаахан эргэцүүлээд таны үнэн санааг гадарлав. Энэ сүмд миний номлолыг дуулаад уйлж орхисон хүн ганц л та шүү, мэдэв үү? гээд босон харайж Швейкийг сэгсчив.

	Франциск Салеский гэгээний баргар том хөргийн доор очиж зогсон:

	— Муу нохой чи тоглоом тохуу хийж тэгж уйлсан биз, үнэнээ хэл! гэж зандрав. 

	Франциск Салеский гэгээн гүнгэрваа дотроос Швейкийг асуух байртай харж, нөгөө талаас зовж шаналсан нэгэн хүний дүрс гайхан ширтэнэ. Тэр хүний ар бөгс рүү хөрөөний ир орж Ромын нэр үл мэдэх цэргүүд хичээнгүйлэн хөрөөдөж байгаа ажээ. Тэр хүний царай шаналсан юм уу, сэтгэл хангалуун байгаа, зовлон үзэж хатуужин байгаа төрхгүй, зүгээр л «Би яагаад та бүхнээр ингэтлээ тамлуулах болов оо?» гэсэн мэт гайхсан төлөвтэй. Яг үнэн, ноён хошууч аа, бүхнийг чадагч бурхан хийгээд лам багш таны өмнө наманчлан хэлэхэд би нээрээ тоглоом тохуу хийж л уйлсан юм гэж Швейк аз мэдэг гэж төлөвхнөөр өгүүлэв. Та ном айлдахдаа нүгэл хилэнцтэйг хэмжүүлэх гэж хэдий их мэрийсэн боловч тийм хүн дутагдалд байхаар үнэн зөв явдалт хүмүүс нэгэнт үгүй болжээ гэж таныг бүү бодоосой гэсэндээ уйлчихсан юм. Би ч мөн өөрөө сэтгэлээ сэргээж жаахан зугаа гаргая гэж бодсон юм гэв. 

	Швейкийн цагаан цайлган царайг хошууч хянуур харав. Нар, Франциск Сальск гэгээний баргар дүрийг гийгүүлж, нөгөө талын ханан дахь зовлон эдлэгч хүний гайхсан царайг зөөлрүүлэв. 

	Хошууч сандал дээрээ дахин налайгаад, 

	— Та миний сэтгэлд таалагдаж эхэллээ шүү. Аль хороо вэ? гэж зогьсуулан асуув. 

	— Ноён хошууч, танд зүрхэлж айлтгахад, ерэн нэгдүгээр хорооны ч хүн гэмээр, биш ч гэмээр ер нь юу болоод яваагаа ойлгохгүй байна аа гэлээ. 

	Хошууч зогьссон хэвээр, 

	— Энд та ямар хэрэгтэй сууж байгаа юм дээ? гэж асуулаа. 

	Сүм дотор бадралт бишгүүр хөгжмийг орлож хуур хөгжим эгшиглэх дуу гарна. Цэргийн албанаас зайлсхийсэн хэргээр шоронд орсон хөгжмийн багш сэтгэл санаагаа шашны хамгийн гунигт аялгуугаар илтгэн байна. Хөгжмийн эгшиг хошуучийн зогьсолттой хосолж, урьд хожид байгаагүй эртний грекийн болов уу гэлтэй хөг аялгуу болох ажээ. 

	— Ноён хошууч, танд зүрхэлж айлтгахад, яагаад энд сууж байгаа учраа би үнэхээр мэдэхгүй юм. Би гомдол мэдүүлж байгаа юм биш ээ, зүгээр л миний үйлс урагшгүйтээд байна. Би хичээгээд байхад хамаг юм, тэр хананд байгаа зовлонт хөөрхийнх шиг буруугаар эргээд болж өгөхгүй байна гэхэд хошууч хөрөг рүү харж инээмсэглээд:

	— Үгүй та нээрээ надад таалагдаад байна гээч! Таны тухай байцаагчаас асууж сураглахаас биш дээ. За цаашаа тантай дэмий яриад байх юм алга. Энэ ариун уншлага сэлтээс бушуухан нэг салах юм сан, гэснээ "Эргээд!" гэж командлав. Ном айлдах жавдангийн дор зогсож байгаа ижил нөхөд болох шалдангууд дээрээ эргэж ирээд, хошууч чамаар яах гээ вэ? гэж сонирхоход нь Швейк товчхоноор:

	— Шал согтуу байна гэж жишим ч үгүй хариулав. 

	Ариун тахил өргөх дараагийн ёслолыг олноороо машид шохоорхон, илтэд таалалтайгаар ажиж байв. Хошууч тахилаа заавал унагаана гэж нэг хоригдол мөрий тавьж бүх оногдол талхаа өгөх, хоёр алгадахаар мөрийцөөд хождов. 

	Сүмд цуглараад, хошуучийн мөргөл хийхийг харж байгаа хоригдлуудад төрсөн сэтгэлийг шашин шүтлэгтэй хүмүүсийн мистицизм буюу үнэн сүсэгт католик шашинтны бишрэл гэж хэлж болохооргүй бөгөөд театрт жүжиг үзээд учир явдал нь сайн олдож өгөхгүй байхад бушуухан гогцоо нь тайлагдаж юу болохыг нь үзэх сэн гэж ярьдаг тэр сэтгэлтэй л илүү төсөөтэй ажээ. Хошуучийн шүтээний өмнө тавьж байгаа жүжгийг цөм ихэд шохоорхоно. Хошуучийн буруу харуулаад өмсчихсөн мөргөлийн хувцаснаас хоригдлууд нүд салгахгүй бөгөөд шүтээний өмнө тоглож байгаа үзэгдэлд хөөрч, эргэлдэж байв. Хорин наймдугаар хороонд аар саар юм хулгайлах талаар мэргэжиж, цэргийн албанаас зайлсхийж байгаад ирсэн, урьд хийдэд мөн сууж үзэж байсан хонгор шаргал үстэй тахилч ариун тахилгын эрэмбэ горим уншлагыг санах гэж үнэхээр чармайж байлаа. Хошуучийн дэргэд тахилч, хэлж сануулагч хоёр ажил зэрэг гүйцэтгэхдээ, хошууч огт хэнэггүйгээр бүхэл бүтэн бадгууд хойно өмнө нь оруулан айлдахад саад үл хийнэ. Ердийн тахилга хийхийн оронд хошууч судар дотроосоо христос бурхны мэндэлсэн өдөр үйлдэх тахилгын уншлагыг явуулж гарсанд хоригдлууд машид хөгжилдөв. Хошуучийн дуу гэж дорой, юу болж байгааг ч сонсохгүй болсонд сүм нь гахайн саравч аятай тэр аяараа хашхирсан шуугиан болчхов. 

	Шүтээний өмнөхөн нэг хүн

	— Үгүй мөн сайн ногоорчээ. Сүрхий согтож шүү. Нэг газар хүүхнүүдтэй нийлж л уусан байж таарна гэж сэтгэл их хангалуун байртай өгүүлэв. 

	Хошууч шүтээний өмнө лав л гурав дахь удаагаа «мөргөл дууслаа, явцгаа бурхан өршөөг!» гэж улаан арьстнуудын дайран орох уриа мэтээр муухай хашхирахад цонхны шил доргиж байв. Тэгснээ аяган дотор ганц дусал ч болов дарс үлдэж үү, үгүй юу гэж тонгойж үзээд ярвайснаа, мөргөл дуулагч нарт:

	— За муусайн шаарнууд минь, одоо гэртээ харьж болно, дууслаа. Ар дуганд ариун шүтээний өмнө байгаа ёсоор үнэнхүү сүсэглэн бишрэхгүй байхыг чинь би ажсан. Балмад амьтад! Дээд бурхан болоод, энд Мария дагина, бурхан багш, христосыг төлөөлж байгаа миний өмнө ч та нар инээж хөхөрч, ханиаж барьж, хөлөөрөө чимээ гаргахаас ер зовохгүй байна аа, золигууд! Сүүлд дахин ийм байдал гаргавал та нарыг ёстой л нэг цээрлүүлээд өгнө шүү. Өнгөрсөн уншлага дээр миний ярьж өгсөн тэр тамаас гадна газар дээр ч мөн там байдаг юм байна гэдгийг мэдүүлээд өгнө шүү. Тэр нэг дэх тамд нь та нар уналгүй аврагдаж болох юм аа гэхэд, хоёр дахь тамаас нь би хэлтрүүлж өгөхгүй шүү... Эргээд! гэж командална. 

	Хошууч хоригдлуудыг эргэж тойрох хуучны улиг домог болсон сайхан заншлыг ийнхүү өвөрмөц байдлаар чадмагаар дагаж гүйцэтгээд тахилын өрөөнд орж, хувцсаа сольж өмсөөд сүмийн сүлжмэл гэртэй морин шилнээс дарс аягалуулж уучхаад хашаан дотор уяатай байсан морин дээрээ хонгор үст тахилчаараа түшүүлэн байж мордлоо. Тэгтэл Швейкийн тухай санаанд нь ороод бууж албан өрөөнд байцаагч Бернис дээр оров.

	Цэргийн мөрдөн байцаагч Бернис юуны өмнө ихэс дээдсийн барилтай бүжигт гойд сайн, завхай зайдан хүн бөгөөд ажил дээрээ лав уйдаж суудаг байж таарах, бэлэн шүлэгтэй явах гэж герман шүлэг өврийн дэвтэртээ хуулж авдаг хүн билээ. Бернисийн гарт маш их хэмжээний тогтоол, учир нь олдохоо бүрмөсөн больчихсон хэргүүд байдаг болохоор Градчан дахь хээрийн цэргийн шүүхэд хүндэтгэх сэтгэл төрүүлдэг, ер нь цэргийн шүүн таслах газрын нэгэн чухал гогцоо нь болсон хүн юм. Хэрэг тулгасан бичиг цаасан дээрх юмыг ямагт мартчихдаг болохоор санаагаараа зохиож, хүний нэр ус хутгаж, тулгаж буй хэргийнхээ утга авцалдааг алдаад ирэхээрээ юу санаанд орсныгоо тулгадаг байлаа. Цэргийн албанаас зайлсхийсэн хүнийг хулгайн хэргээр, хулгайчийг цэргийн албанаас зайлсхийсэн хэргээр тасалж хий бичиг баримт үйлдэн улс төрийн хэрэг сэдэж хүнийг хийж үйлдэнэ гэж зүүдлээ ч улайлгахын тулд янз янзын арга ов хэрэглэнэ. Эзэн хааныг доромжилсон ч хэрэг болгоно. Өөрийнхөө энэ зохиож олсон гэмт хэргүүдийг үй олон албан хэрэг, бичиг цаасан дотроос нь ямагт л олдохоо больдог бичиг баримтын нь оронд өөрөө үйлдсэн хуурмаг баримтаар нотолж өгнө. 

	— За сайн байна уу? Ажил төрөл ямаршуу байна гээд хошууч гар барихад, цэргийн мөрдөн байцаагч Бернис хариуд нь:

	— Урагшгүй байна. Миний албан хэргүүдийг хутгаад хаячхаж, одоо чөтгөр өөрөө ч ер учрыг олж дийлэхгүй. Өчигдөр би нэг самуун гаргах гэсэн этгээдийн тухай хэргий нь бүрэлдүүлээд дарга нарт явуулчихсан чинь, самууны хэрэг биш лаазтай мах хулгайлсан хэрэг юм гээд буцаачихсан байна. Түүнээс гадна би бас буруу дугаар тавьчихсан байсныг тэд яаж олж мэдсэн юм, бодоод бодоод олохгүй юм гээд нулимав. 

	— Дахиж очиж хөзөр тоглох уу? гэж хошууч асуусанд:

	— Юу ч үгүй, хожигдож орхисон шүү. Сүүлчийн удаа би нөгөө нэг халзан хурандаатай тоглоод аль байдгаа алдаж гүйцсээн. Гэхдээ би нэг хүүхэн ажиж аваад байна даа... За гэгээн багш та юу хийж байна даа? гэвэл хошууч:

	— Надад цэрэг хэрэгтэй байна. Миний сүүлчийн тэр дээд боловсролгүй нягтлан бодох дагуул чинь ёстой сүрхий адгуус байсан юм. Гай зовлонгоос гэтэлгэж өгөөч гэж үргэлж бурханд мөргөж үг дуу болоод салж өгөхгүй болохоор нь явган ангитай цуг дайны талбар луу явуулчихсан. Тэр ангийг юу ч үгүй хиар цохигдсон гэж дуулсан. Дараа нь гуанзанд орж суучхаад миний мөнгөөр архи уухаас өөр юм хийдэггүй нэг этгээд ирүүлсэн. Тэрийг нь ч яах вэ тэсээд байж болохтой юм аа гэхэд, даан ч айхавтар шивэртэй болохоор нь бас явган ангитай явуулахаас өөр замгүй болсон. Өнөөдөр намайг ном айлдаж байхад нэг амьтан тоглоом тохуугаар уйлчихсаныг би олж авлаа. Нэр нь Швейк, арван зургаад сууж байгаа юм байна. Юунд түүнийг тэнд хорьсон нь надад сонирхолтой байна. Яаж ийж байгаад гараад явчхаж болох эсэхийг мэдвэл сонин байх сан гэв. 

	Байцаагч, Швейкийн хэргийг эрж ширээнийхээ нүдийг онгичсон боловч бахь байдгаараа юу ч олсонгүй. 

	Удтал эрсний дараа, 

	— Лингард ахмад дээр байж таарах нь ээ. Миний энэ бичиг цаас ер нь хаана орчихдог юм бэ, чөтгөр бүү мэд. Би түүнийг чинь Лингард руу л явуулчихсан юм байх. За байз би утасдаад орхиё. Байна уу? Мөрдөн байцаагч Бернис ярьж байна. Ахмад гуай, Швейк гэгч нэг хүний хэрэг танд байна уу, үгүй юү, үзэж өгөхгүй юу. Над дээр байх ёстой гэж үү?.. Хачин юм аа... Өөрөө танаас хүлээж авсан гэнэ ээ. Нээрээ хачин юм аа... Арван зургаадугаарт сууж байгаа юм. Тийм ээ, арван зургаагийнхны хэрэг над дээр байгааг мэдэж байна аа. Ахмад гуай, зүгээр л Швейкийн хэрэг таны тэнд нэг газар хэвтэж байгаа юм болов уу гэж санасан юм... Тиймэрхүү янзаар битгий ярьж бай гэж гуйя гэнэ ээ? Аа танай юу ч зүгээр тэгж хэвтэж байдаггүй юм вий? Байна уу? Байна уу? гээд цэргийн мөрдөн байцаагч ширээнийхээ ард урам нь хугарсан байртай суугаад, мөрдөн байцаалтын ажлын эмх цэгцгүйн тухай яриа дэлгэв. 

	Ахмад Лингард тэр хоёр нэлээд түрүүнээс аваад бас биедээ дургүй болчхоод хэн хэн нь буулт хийх дургүй байжээ. Лингардын хэрэг ажилд холбогдолтой бичиг гарт нь дайралдвал Бернис сүүлд хэн ч ирээд олохооргүй газарт шургуулчих бөгөөд Лингард ч мөн Бернисий нь л юмыг адилхан нуучихдаг байлаа. Хэргийн эзэд чиг мөн тэгээд л мартагдаж орхидог байв4.

	«Швейкийн хэрэг төрийн эргэлтийн дараа хойно л сая «хуурмаг нүүр гаргахаа больж манай эзэн хаан болоод манай төрийн эсрэг илэрхийгээр тэмцэг гэж байсан» гэсэн цохолттойгоор цэргийн хээрийн шүүхийн архиваас олдсон Швейкийн хэргийг Иозеф Кудель гэгч нэг хүний хавтаст хэрэг дотор хавчуулчихжээ. Хавтсан дээр нь хэрээс тавиад дор нь «тогтоол ёсоор гүйцэтгэсэн» гээд он, сар тавьжээ». 

	— За ингэхлээр Швейкийн хэрэг эндээс олдохоо больжээ. Нааш нь дуудуулж ирээд ямар ч юм хүлээхгүй бол явуулчихна. Танай руу хүргээд өг гэж тушаана бусдыг нь чи өөрөө хороотой нь ярьж тохиролц гэж Бернис хэлэв. 

	Хошуучийг явсны дараа мөрдөн байцаагч Бернис Швейкийг авч ир гэсэн боловч энэ үеэр цагдаагийн захиргааны газраас 7267 дугаар хавтаст хэрэг бүхий явган цэрэг Мейксперийн тухай бичиг баримтыг манай хүсэлтийн дагуу ахмад Лингардтын гарын үсэгтэйгээр ирүүлснийг хүлээн авав гэсэн утас авсан тул үүдэнд хүлээлгэв. 

	Швейк тэр зуур цэргийн мөрдөн байцаагчийн албан өрөөг ажиж байв. 

	Эндхийн байр байдал, ялангуяа цэргийн ангиудаас Галици, Сербид явуулсан харгислалын тухай зургууд тийм ч аятайхан сэтгэгдэл төрүүлэхгүй байв. Тэр нь шатааж сүйтгэсэн байшин барилга, дүүжилсэн хүмүүсийн хүндэд мөчир нь бөхийсөн түлэнхий мод сэлтийн зураг ажээ. Сербид авсан, гэр бүлээрээ жижиг хүү эцэг эхтэй хамт дүүжлүүлсэн зураг бүр ч лут харагдана. Хэдэн хүн дүүжилсэн модыг хоёр буутай цэрэг хамгаалж наана нь цэргийн дарга дийлсэн баатрын сүртэй, янжуур татан зогсоно. Цаана нь цэргийн хээрийн гал зуух ажиллаж байгаа харагдана. 

	Мөрдөн байцаагч цахилгааныг уул бичиг хэрэгт нь үдэх зуураа, 

	— За Швейк таныг яавал таарах байна аа? Та ямар хэрэг хийчихсэн хүн байна даа? Хэргээ хүлээх үү, аль тань тухай ялын тогтоол боловсруултал хүлээх үү? Тэгж таарахгүй шүү! Энгийн нэг тэнэг юмнууд мөрдлөг явуулдаг тийм шүүхийн өмнө ирчхээд байгаа шиг бүү бодоорой. Манай энд чинь эзэн хааны цэргийн шүүх шүү. Зүй ёсоор оногдох хатуу шийтгэлээс аврагдах ганц зам бол хэргээ чин сэтгэлээс хүлээх явдал мөн гэв. 

	Хэрэгтэн хүний бичиг цаас нь үрэгдээд орхивол хэрэглэдэг «өөрийн тусгай аргатай» хүн юм. Энэ арга нь үзтэл гойдын нарийн биш болохоор иймэрхүү янзаар явуулсан мөрдлөгийн үр дүн нь хий хоосон болж дуусдагт гайхах юмгүй билээ. Хэрэгтэн хүний хэрэг нь байхгүй, юунд буруутаж хуарангийн шоронд ямар хэрэгтэй сууж байгааг огт мэдээгүй байж байцаалгаж байгаа хүний нүүр царай, зан төрх төдийгөөр ямар хэрэгтэй шоронд сууж байгаа тухай дүгнэлт хийхүйц ажигламтгай, дадлагажсан хүн гэж өөрийгөө үздэг байв. Бернис хараа хурц, хүний байрыг гүнзгий сайн таньж мэддэгийнхээ ачаар нийлээд арван хоёр хос дотуур хувцас хулгай хийсэн (түгээгчийн туслах байж байгаад) нэг цыган хүнийг гуанзанд славян гаралтай хаан бүхий биеэ даасан Чехословак улс байгуулах гэж цэргүүдэд ухуулга хийх байгаа улс төрийн хэрэгт ял тулгажээ.

	— Баримт бичиг бидний гарт байна, та ганцхан чухам ямар нэртэй гуанзанд хэдийд ухуулга хийсэн болоод таны яриаг сонсож байсан цэргүүд аль хорооных болохыг л хүлээх үлдээд байна гэж тэр золгүй цыганд тулгасанд, хөөрхий хүн он сар, гуанзны нэр, огт сонгож байгаагүй цэргүүдийн хороог хүртэл зохиож хүлээгээд, байцаалтаас буцаж явах замдаа хуарангийн шоронгоос шуудхан оргосон гэдэг. 

	Швейк таг дуугүй байхыг хараад Бернис, 

	— Та хэргээ огт хүлээх дургүй байна уу? Яагаад энд орж ирсэн, ямар хэрэг тулгагдаж байгаа тухайгаа хэлэх дургүй байна уу? Тэр тухай намайг сануулж хэлэхээс өмнө хүлээвэл дээр л байх сан даа, дахин сануулъя, хэргээ даруй хүлээ. Энэ чинь мөрдөн байцаалтыг хөнгөвчилж таны ялыг зөөлрүүлэх учир өөрт чинь сайн байх. Энэ талаар бол манайх иргэний шүүхтэй адил юм аа гэлээ. 

	Швейк сая нэг ам нээж, зүрхэлж илтгэсэнд, энэ хуарангийн шоронд би хээрээс олдсон хүүхдийн байдлаар л сууж байгаа хүн дээ гэж цагаахнаар өгүүлэв. 

	— Энэ чинь юу гэсэн үг вэ? 

	— Зүрхэлж илтгэхэд, үүнийг тайлбарлахад их амархан... Манай гудамжны нэг нүүрс борлуулдаг хүнд ямар ч гэмгүй хоёр настай хүү байсан юм. Тэр хүү нэг өдөр Виноградын тэндээс явсаар бүр Либно орчхоод, явган хүний зам дээр сууж байхад нь цагдаа олоод авсан байна билээ. Тэгээд цагдаагийн газар аваачаад нэг өрөөнд түгжиж орхиж, хоёрхон настай хүүхдийг тэр шүү. Тэгэхлээр хүү хэдийгээр гэмгүй байсан мөрт шоронд хийсэн байгаа биз. Тэр хүүгээс ямар хэргээр сууж байгааг нь асуувал ярьж чаддаг байлаа ч гэсэн хэлэх үг олохгүйеэ дээ. Би бас л тиймэрхүү байдалтай мөн л олдож ирээд байсан хүн дээ гэв. 

	Мөрдөн байцаагч Швейкийн бие, нүүр царайг хяламхийж хараад мухардав. Швейкийн бүх байр төрх нь тун ч хайхрамжгүй, үнэхээрийн гэм буруугүй шинжийг илтгэн байх тул Бернис унтууцсандаа өрөөн дотуур холхив. Хошуучид энэ Швейкийг явуулна гэж амлаагүй сэн бол энэ хэрэг юү болж дуусах байсан, чөтгөр бүү мэд ээ. 

	Тэгж тэгж байцаагч ширээнийхээ цаана зогсоод ийш тийшээ юм харсан шигээ хэнэггүй зогсож байсан Швейкт:

	— Ингэхээр байна аа, дахиад миний нүдэнд нэг л удаа өртдөг юм бол мөддөө мартахгүй болгоод өгнө шүү... — За үүнийг аваад яв гэлээ.

	Швейкийг арван зургаа руу буцаагаад тууж явах зуур Бернис харгалзагч Славинийг дуудаад:

	— Цаашдын шийдвэр гарах болтол Швейкийг ноён хошууч Кацийн мэдэлд шилжүүл. Гаргах бичиг хийж өг. Швейкийг хоёр хуягаар туулгаж хошуучийнд аваачиж өг гэж товчхон тушаав. 

	— Ноён дэслэгч ээ, түүнийг чинь гавтай аваачиж өгөх үү? гэхэд байцаагч ширээ шааж,

	— Хар мал! Гаргах бичиг хийж өг гэж би тодорхой хэлээгүй юү! гэж зандрав. 

	Тэгээд өнөөдөр Лингард Швейк нараас болж уурласан хамаг хорсол хилэнгээ байцаагч харгалзагчид гаргаж баахан аашлаад эцэст нь:

	— Чи тэгээд... чи ер нь... титэм өмссөн илжиг юм гэж өөрийгөө ойлгов уу, үгүй юү? гэв. 

	Эзэн хаадыг л ингэж хэлж болох авч жирийн муу харгалзагч хүртэл энэ үгэнд сүрхий зэвүү нь хүрч гарахдаа гадаа гудамж угааж байсан хоригдлыг өшиглөж авав. Швейкийн тухайд гэвэл хуарангийн шоронгийн бүх амт шимтийг бүрэн аваг гэж ганц ч бил ээ шөнө илүү хонуулахаар шийдэв. 

	Хуарангийн шоронд өнгөрүүлсэн шөнө ер нь хүнд үл мартагдах сайхан дуртгал үлдээдэг юм. Хуарангийн нэг шөнө арван зургаадугаарын хажууханд байдаг ганцаар хорих муухай нүхнээс ямар нэг юмаар буруутсан учир харгалзагч Славикийн тушаалаар бага дарга Ржеп хавиргануудыг нь хугачиж байгаа хоригдол цэргийн орилох дуу дуулдсаар байв. Тэр хүний орилох дуу тасрахад арван зургаадугаар байранд таг чиг болоод, хоригдлуудын хумсанд өртсөн бясаа л часхийх нь дуулдаж байлаа.

	Хаалганы дээр хананд нь догол гаргаж хамгаалах тор бүхий керосин дэн барьсан нь бүүдгэр гэрэл тусган тортог татна. Керосины үнэр, хүний хир болсон биеийн үнэр болоод бие засах газрын бүр арван зургаадугаар өрөө рүү өмхийгөөр утаад байгаа үнэртэй нийлээд ой гутмаар ажээ. 

	Муу хоол шингэж өгөхгүй, ихэнх хоригдлуудын гэдэс дүүрч зовоогоод, шөнийн нам гүмд нэг нь галлаад орхихын хамт өөр нэг хүн угтаж авахын зэрэгцээгээр бусад нь доог тохуу хийцгээнэ ээ. 

	Хонгилоор хуяг жигд алхах чимээ гарч, үе үе үүдний жижиг нүх онгойж «Догшин сахиус» дотогшоо харна. 

	Дунд талын орон дээр хүн нам дуугаар ярих нь:

	— Намайг оргох гэж оролдсоны дараа нааш нь хүргүүлсэн юм. Түрүүн нь би арван хоёрдугаарт сууж байсан юм шүү дээ. Тэнд арай хөнгөн хэрэгтэн суудаг ухаантан юм. Нэг өдөр манайд тосгоны нэг тариачин эр оруулсан. Цэргийн хүмүүс гэртээ хонууллаа гэж хоёр долоо хоног хорих болсон юм гэнэ. Эхлээд улс төрийн хуйвалдаан байж таарна гэж бодож байсан боловч сүүлдээ мөнгөөр хонуулдаг байсан нь илэрчээ. Тэр хүн уул нь хамгийн хөнгөн хэрэгтнүүдтэй цуг суух учиртай байсан боловч тэнд нь зайгүй байсан болохоор манайд оруулж дээ. Гэрээсээ ер юу эс авчирсан гэж санана. Гэрээс нь юу эс илгээдэг байсан гэж та минь бодно оо. Яагаад ч юм бэ, бүү мэд, шоронгийн хоолноос гадна өөрийнхөө хоол идэх зөвшөөрөл олгосон юм билээ. Бас тамхи татахыг ч зөвшөөрсөн. Гэрээсээ гахайн хоёр шулдан гуя, нэг томоо бөөрөнхий талх, өндөг, масло, янжуур, тамхи... Ер нь л хүний хүсэж мөрөөдөж болох бүхнийг авч ирсэн... Эд бүгдийгээ тэр хоёр шуудайнд хийж хадгалах бөгөөд ганцаараа л идэх юм ухаарчээ. Бусад нөхөд юу л олдвол хувааж иддэг байтал бидэнтэйгээ хуваах санаа төрөхгүй байхаар нь сайнаар хэлээд үзлээ дээ. Тэгсэн хорголоо тоолмор чинь "үгүй, үгүй энд би хоёр долоо хоног сууна, та нарт өгдөг байцай, ялзарсан төмс хоёр идээд ходоодоо муутгаж орхивол яана?" гээд болдоггүй. Харин оногдол хоол, талхаа өгч байж болно хуваагаад үү, ээлжээр иддэг сэн үү, өөрсдөө мэд гэсэн. Юмны учир нарийн олдог эр байсан, бие засах нүхэн дээр суух дургүй хавчиж байгаад дараа өдөр салхинд гарах үед хашаан дотор зайдуу газар суудаг байлаа. Гэрээсээ хөтөвчөө хүртэл авч ирсэн, айхавтар танхи эр билээ. Чиний тэр оногдол хоолоор чинь юугаа хийх юм бэ? гэж орхиод бид хоёр гурван өдөр тэслээ. Тариачин эр гахайн мах, өндөг, масло түрхсэн талх цохиод л сайхан байх юм аа. Янжуур татахдаа хүнд ганц ч соруулах дургүй, биднийг тамхи татахыг зөвшөөрөөгүй болохоор «Догшин сахиус» үүдний нүхээр харчихвал намайг чангаланд хорьчихно гээд халгаадаггүй. Ер нь л гэхэд бид гурван өдөр тэслээ дээ. Дөрөв дэх хоногийн шөнө учрыг нь олох цаг болсоон. Мань эр өглөө сэрлээ... Өглөө бүр, өдөр орой хоолныхоо өмнө удаан залбирал уншиж шүлэглэдэг байсныг хэлэхээ мартаж орхиж. Залбирч залбирч аваад л ханзан дороос шуудайгаа авахаар тонгойлоо. Шуудай байх нь байсан боловч хатаасан чавга шиг үрчийсэн байхгүй яах вэ. Юмыг нь хулгайлчхаж, хөтөвчнөөс өөр юм үлдээсэнгүй гэж хашхирч байснаа дуугүй болоод хэсэг зуур бодсоноо биднийг тоглоод юмыг нь нэгтээ нуучихжээ гэж шийдлээ. Тэгээд ихээ наргиантайгаар «гайгүй хар луйварчид юм даа, гэхдээ миний юмыг цөмийг нь эргүүлж өгөх юм чинь дээ. Та нар сүрхий овжин чадлаа шүү!» гэв. Манайд Либенээс ирсэн нэг хүн байсан юм аа. Тэр хүн нөгөө залууд «Чи хөнжлөөрөө толгойгоо сайн бүтээгээд арав хүртэл тоолсны дараа шуудайгаа үз» гэлээ. Хөөрхий залуу дуулгавартай хүүхэд шиг толгойгоо бүтээгээд «Нэг, хоёр, гурав...» гээд тоолж гарахад нь Либенийн хүн «Ийм хурдан биш ээ. Аажуухан тоол» гэвэл цаадах маань хөнжил дороо алгуурхан тасалдуулан байж дахин «Нэг... Хоёр... Гурав...» гээд тоолов. Арав хүртэл тоолж гүйцээд доош бууж шуудайгаа харснаа «Гэгээн Мария минь, сайн санаат хүмүүс минь! Үгүй энэ шуудай чинь хоосон хэвээрээ л байна шүү дээ!» гэж хашхирч эхлэв. Түүний тэнэг царайг та нар харсан бол уу? Бид элгээ хөштөл инээлдсэн. Нөгөө Либенээс ирсэн хүн «Алив хө, чи дахиад нэг үз дээ» гэлээ. Тэгэхэд байна шүү хөөрхий залуу яахаа ч мэдэхээ байж орхиод байсан болохоор дахин тоолж үзсэн шүү. Үнэмших үү, үгүй юү, та нар. Шуудайн дотор нь дахиад л хөтөвчнөөс өөр юу ч үгүй байгааг үзээд үүд цохиж «Миний юмыг хулгайлаад авчхаж. Намайг тоночихсон байна! Хуягууд! Онгойлгоорой! Бушуухан онгойлгож үзээч та минь!» гэж хашхирав. Харгалзагч нар даруй орж ирээд бага дарга Ржепийг дуудуулав. Бид цөмөөрөө, энэ өчигдөр орой болтол ганцаараа чихсээр байгаад юу байдгаа дуусгаж орхисон. Солиорч байна гэж мэдүүлсэн. Тариачин эр уйлж «Үгүй ядаж үртэс үйрмэг нь үлдсэн л байж таарна шүү дээ» гэж үглэв. Үлдсэн юм байна уу? гэж нэгжээд олоогүй нь мэдээж. Бид ямар тэнэг улс биш. Өөрсдөө идэж бараагүй юмаа дээд давхарт дүүжин олсоор дамжуулчихсан. «Үгүй үйрмэг үртэс заавал нэг газар үлдсэн байх ёстой» гэж тэр тэнэг үглэсээр байсан боловч юу ч олоогүй дээ. Бүхэл өдөржингөө юу ч идэлгүй, юм идэж, тамхи татаж байгаа хүн байна уу, үгүй юү л гэж ажаад байсан. Дараа өдөр нь үдийн хоолонд ам хүрэлгүй өнгөрсөн, орой нь байцайтай ялзарсан төмс амтархаж идэх болсоон. Урьд гахайн мах, өндөг идэх болохоороо мөргөдөг шигээ залбирч барихаа л байчихсан. Тэгж байтал бидний нэг маань яагаад ч юм мохоор тамхитай болсон чинь нөгөөх маань анх удаа бидэнтэй дуугарах болж "хоёр соруулахгүй юу?" гэсэн. Бид чухам чөтгөрийг нь соруулах вий, золигт гэлээ.

	— Та нарыг ганц хоёр соруулах юм бол уу л гэж би айж байсан юм. Тэгсэн бол таны хамаг яриа чинь амтгүй болчих байсан. Тиймэрхүү өгөөмөр сайн зан зөвхөн зохиол номд л гарахаас биш хуарангийн шоронд бэлтгэж зохисгүй тэнэг явдал болох сон гэж Швейк өгүүлэв. 

	— Та нар битүүлж байгаад нүдчихээгүй юү? гэж нэг хүн асуухад:

	— Үгүй тэр тухай санаагүй гэлээ. 

	Арван зургаадугаарт тэр бүх явдлын дараа тариачин эрийг хөнжлөөр нь битүүлж байгаад нүдчих хэрэг байсан уу, үгүй юү гэдэг тухай аяархнаар маргацгаагаад ихэнх нь «нүдэх ёстой байсан» гэж үзлээ. 

	Яриа аажмаар намдаж, хоригдлууд нойронд автан бясаа их байдаг газрууд, суга, гэдэс, цээжээ маажна. Керосин дэнгийн гэрэл унтахад бүү саад болог гэж бясаатай хөнжлөө толгой дээгүүрээ нөмрөв.

	Найман цагт Швейкийг дуудаад, албан өрөөнд оч гэж тушаав

	Албан өрөөний үүдний зүүн талд хогны сав байдаг юм. Тэнд тамхины иш бий шүү гэж Швейкт нэг хоригдол зааж өгөөд, хоёрдугаар давхарт бол нэг сав бий. Шатыг есөн цагт шүүрддэг болохоор одоо тэнд заавал гооч бий гэлээ. 

	Гэвч Швейк тэдний итгэлийг хөсөрдүүлж, арван зургаадугаарт ер эргэж ирсэнгүй. Арван есөн шалдангууд энэ тухай элдвээр таамаглан ярилцана.

	Юмыг тун ч их хөөргөн бодох зантай, сэвхтэй шинэ цэрэг үүнд Швейк сумангийнхаа даргыг буудчихсан юм, одоо өөрийг нь талбай руу буудан хороохоор авч одсон байх гэв. 

	 

	
X бүлэг : ШВЕЙК ЦЭРГИЙН ЛАМЫН ДАГУУЛ ЦЭРЭГ БОЛСОН НЬ

	 

	— I —

	 

	Швейкийн адал явдал цаашаагаа жадтай буу барьж хошуучийнд хүргэж өгөх учиртай хоёр цэргийн дунд туугдан явж байгаагаар үргэлжлэв.

	Энэ хоёр цэрэг тун эсрэг тэсрэг байдалтай, нэг нь өндөр горзгор, нөгөө нь намхан бүдүүн, горзгорын нь баруун хөл, бүдүүний нь зүүн хөл доголон ажээ. Хоёулаа дайн болохын өмнө цэргийн албанаас бүрмөсөн чөлөөлөгдсөн байсан тул ар талд албан хааж байв. Хоёулаа Швейк рүү хааяа нэг хяламхийгээд гудамжаар төв царайтай алхахад Швейк дунд нь үе үе ёсолж явна. Энгийн хувцас нь дайчилгаанд ирэхдээ авч өмссөн цэрэг малгайны нь хамт хуарангийн шоронд үрэгдээд, түүний оронд өөрөөс нь лав бүтэн толгойгоор өндөр, гэдэс гүзээтэй лут эрийнх бололтой хуучин жагсаал хувцас олгожээ. Өмссөн өмд дотор нь дахиад гурван бүтэн Швейк орчихоор, хөлөөс аваад хүзүүг нь хүртэл шахуу тоогүй олон хуниас байх бөгөөд тэгтэл элбэгдсэн өмд дэмий сэлгүүцэгчдийн шохоорхлыг өөрийн эрхгүй татна. Тос, хир болж гүйцсэн тохойн дээрээ нөхөөстэй том цэрэг цамц өмссөн нь мануухайнд өлгөсөн навтас янзтай салбаганан, өмдний нь унжиж барьчихсан нь циркийн алиалагчтай төстэй ажээ. Хуарангийн шоронд солигдож ирсэн жагсаал малгай чих рүү нь халбайна. Сэлгүүцэгч улсыг шоолж инээлдэхийн хажууд Швейк дөлгөөн аятайхан харцтай нүдээрээ эелдэгхэн инээмсэглэнэ. 

	Иймэрхүү янзтай гурвуулаа хошуучийн суудаг Карлины гудамж руу дөхөн явав.

	Бага хотод зургийн хүрээлэнгийн доогуур өнгөрч явах үеэр намхан бүдүүн цэрэг Швейктэй яриа үүсгэж:

	— Чи аль нутгийн хүн бэ? гэлээ. 

	— Прагынх. 

	— Чи биднээс зугтаачихгүй биз? гэтэл горзгор нь ярианд оролцов. Намхан бүдүүн улс гол төлөв юмыг сайнаар бодох дуртай сайхан ааштай байдаг бол өндөр горзгор улс ихэвчлэн муугаар нь бодох дуртай байдаг нь хачин юм шүү. Энэ дагуу горзгор нь намхандаа, 

	— Зугтчихаж чадалгүй яах вэ? гэлээ.

	Намхан бүдүүн нь үүнд, 

	— Үгүй, энэ юундаа зугтаах юм бэ? Энэ чинь тэртэй тэргүй хуарангийн шоронд биш чөлөөтэй болсон хойно. Дугтуйтай бичгийг нь энэ аваад явж байна гэв. 

	— Хошуучид өгөх энэ дугтуйн дотор чинь юу байгаа юм дээ? гэж горзгор нь асуухад,

	— Мэдэхгүй гэв

	— За тэр шүү, өөрөө мэдэхгүй байж тэгж ярих чинь юу вэ? 

	Карливын гүүрэн дээгүүр тэд таг дуугүй өнгөрлөө. Гэвч Карливын гудамжинд бүдүүн намхан цэрэг дахин Швейктэй яриа үүсгэж:

	— Чамайг юунд бид хошуучид хүргэж явааг чи мэдэх үү? гэхэд Швейк хааш хэргээр:

	— Нүглээ наманчлаад маргааш дүүжлэх юм. Уг нь тэгдэг юм шүү дээ. Энэ чинь ухаандаа сэтгэл санаа засаж байгаа юм гэв. 

	Бүдүүнийгээ Швейк рүү илтэд өрөвдөн харж байхад горзгор нь, 

	— Чамайг ямар хэрэгт тэгж... яах гэж байгаа юм бэ? гэж хулгасхийн асуув. Хоёр хуяг хоёулаа хөдөөгийн гар урчуул үр хүүхэдтэй, гэр бүлтэй улс байжээ. 

	Швейк цагаахнаар инээмсэглээд, 

	— Мэдэхгүй, би юу ч мэдэхгүй юм, бодоход ийм л тавилантай юм байх гэлээ. 

	Намхан нь учир мэдэхгүй хүний байраар:

	— Тэгэхлээр чи золгүй муу өдөр төрсөн хүн байх нь ээ гэж өрөвдөнгүй дугараад, — Манай нутагт Иозефовын ойролцоо Ясены сууринд түрүүн Пруссийн дайны үед нэг хүнийг бас ингээд дүүжилчихсэн юм гэхэд горзгор нь үл итгэх байртай:

	— Хүнийг ямар ч хэрэг хийгээгүй байхад зүгээр л дүүжилчихгүй байх аа. Заавал нэг шалтгаан байх учиртай. Ийм хэргийг чинь зүгээр л нэг хийчихгүй шүү дээ гэв. 

	Швейк үүнд, 

	— Тайван цагт бас ч тийм байж мэдэх юм, дайны үед ганц хүн юу ч биш ээ. Хүн нэг бол дайны талбар дээр амь насаа үрж эсвэл эндээ дүүжлэгдсэн байх ёстой. Алин нь ч ялгалгүй гэлээ. 

	— Чи чинь ингэхэд нөгөө улс төрийн хэрэгтэн биш юм биз? гэж горзгор нь асуухад, дууны нь өнгө илтэд өрөвдсөн байртай ажээ.

	— Яриагүй улс төрийнх гэж Швейк инээмсэглэв. 

	— Чи үндэсний социалист намын5 хүн үү? гэв. 

	Тэгтэл намхан нь одоо мөн болгоомжлон ярианд оролцож:

	— Энэ бидэнд ямар хамаа байх вэ дээ. Тэгээд ч эргэн тойрон бөөн улс биднийг хараад байна. Уул нь нэг буланд бид жадаа авчихвал энэ... бүгд хүний нүдэнд онц содон байхгүй сэн. Чи арай зугтаачихгүй биз? Тэгэх юм бол биднийг хөөрхийдүүлнэ шүү, тэгнээ гэж туранхай горзгороосоо асуув. 

	Цаадах нь үүнд аяархнаар:

	— Жадаа ч бид авчхаж болох юм аа. Энэ чинь ямар ч гэсэн бидний л хүн гээд сэжиглэхээ болиод Швейкийг үнэн голоосоо өрөвдөх болов. 

	Тэгээд тохиромжтой нэг мухар олж жадаа аваад намхан бүдүүн нь Швейкийг зэрэгцээд яв гэж зөвшөөрлөө. 

	— Тамхи татах сан гэж лав бодогдож байгаа биз? гэж асууснаа, — Тийм үү? Хэн мэдэх вэ дээ... гээд үгээ гүйцээсэнгүй. 

	Уул нь «дүүжлэхийнхээ өмнө чамд тамхи татуулах ч юм уу, үгүй юм уу, бүү мэд» гэх гэснээ эвгүй үг болно гэж ойлгожээ.

	Ингээд хэдүүлээ цөм тамхи татаж, тууж явсан хоёр нь Краловградын хавьд байдаг гэр орон, эхнэр хүүхэд, алгын чинээ газар, ганц үнээнийхээ тухай ярьж гарав. 

	— Юм уумаар байх юм гэж Швейкийг хэлэхэд өндөр горзгор намхан бүдүүн хоёр өөд өөдөөсөө харав.

	Горзгорынхоо зөвшөөрөх төлөвтэй байгааг намхан нь мэдээд 

	— Ганц аяга пиво уухаар бол бид ч ормоор л байна гэхдээ хүн амьтан харж шохоорхоод байхааргүй нэг газарт шүү гэлээ.

	— «Кукликт» оръё, тэнд буугаа гал тогоонд нь өгчхөж болно гэж Швейк хэлээд, — Эзэн нь «Харцага» нийгэмлэгийн Серабона гэгч айж зоволтгүй сайн хүн бий. Тэнд чинь баян хуур, хийл хөгжим тоглодог, бүсгүйчүүл болоод, тэргүүн зэргийн цайны газруудад оруулдаггүй бусад хүндтэй хүмүүс цугладаг юм гэв. 

	Горзгор, бүдүүн хоёр дахин өөд өөдөөсөө хараад, горзгор нь шийдэж:

	— За яах вэ, оръё, Карлин хүртэл бас ч хол шүү гэв. 

	Зам зуураа Швейк хошин юм ярьж сайхан ааштай явцгаасаар «Кукликт» ирээд Швейкийн зөвлөсөнчлөн буугаа гал тогооны газар хадгалуулаад, баян хуур, хийл хөгжим «Панкрац гүвээний дээр сайхан цэцэрлэг бий» гэдэг олны дуртай дууны ая эгшиглэж байгаа нийтийн танхимд орлоо. 

	Нэлээн дорой царайтай, үсээ гялалзтал самначихсан залуухан хархүүгийн өвдөг дээр нэг авгай суугаад сөөнгөтсөн хоолойгоор:

	 

	Овжин хүүхэнтэй танилцсан чинь 

	Олуулаа түүнтэй зугаалаад байх юм

	 

	гэж дуулна. 

	Нэг ширээний ард шал согтуу загасчин унтаж, үе үе сэрэхдээ ширээ алгадан: «Тэгж болохгүй!» гэж үглэснээ дахин унтчихна. Шайрагны ширээний цаадах толины дорд талд сууж буй гурван хүүхэн төмөр замын нэг үйлчлэгчид, 

	— Залуу та биднийг дарсаар дайлаач! гэж хашхичиж байна.

	Хөгжимчдийн ойролцоо хоёр хүн өчигдөр авд орж баригдсан Марженка гэгч хүүхний тухай маргалдаж сууна. Баригдаад явахыг нь нүдээрээ үзсэн гэж нэг нь мэтгэхэд, үгүй өчигдөр орой нэг цэрэгтэй «Вальшум» буудал очиж унтахаар явсан гэж зүтгэх ажээ. 

	Үүдний дэргэд нэг цэрэг энгийн улстай хамт суугаад Сербид хэрхэн шархадсан тухайгаа ярьж байна. Цэргийн гар нь боолттой, хажуу дахь улсынхаа өгсөн янжууруудаар хармаагаа дүүргэжээ. Одоо цаашаа уух чадал үнэхээр алга гэж үглэсээр байхад нөхдийн нь нэг, халзан өвгөн тухай бүр тас дайран:

	— Үгүй чи цэргийн хүн, жаахан уучих! Дахин уулзах ч юм уу, үгүй ч юм уу, хэн мэдэх билээ. Дуртай хөгжмийг чинь тогло гэх үү? «Өнчин» гэдэг дуунд дуртай юу? гэнэ.

	«Өнчин» гэдэг нь халзан өвгөний дуртай дуу нь юм байж. Хурмын дараахан хийл, баян хуур хоёр «Өнчнийг» хангинуулж гарсанд өвгөний нүдэнд нулимс гялтганан, чичирхийлсэн муу хоолойгоор;

	 

	Энэхэн тэрхнийг мэдэхтэй болоод ирэхийнхээ хамт л

	Эхийнхээ тухай шалгаадаг болсон... 

	 

	гэж дуулахад, өөр нэг ширээнээс:

	— Боль оо! Чөтгөр алгадаг. Наад «Өнчинтэйгөө» тонил, цаашаагаа! гэж зандрах дуулдана. 

	Тэгээд өширхсөн ширээнийхэн эцсийн арга хэрэглэж:

	 

	Салж хагацах гэдэг ээ, та минь 

	Сэтгэл зүрхний зовлон шүү... 

	 

	гэж хангинуулав. 

	«Өнчнийг» дарж «хагацлыгаа» дуустал нь дуулж гүйцээд шархадсан цэргийг дуудан,

	— Франт аа! Наадуулыгаа хаяад наашаа ир! Наад муусайныгаа нулимж орхиод, наашаа янжуураа аваад ир! Чи тэдний зугааг гаргаж сууж яах нь вэ. Хөгийн золиг минь! гэцгээв.

	Швейк, хуягуудтайгаа эд бүхнийг шохоорхон ажиглана. Дайны өмнө энд байн байн ирж суудаг байсан Швейк урьд цагдаагийн газрын байцаагч Драшнер гэгч гэнэт баривчилга хийж ирдэг, янхан бүсгүйчүүд түүнээс ухаангүй айдаг, түүний тухай дуу ч зохиосон тухай дурсан хүүрнэв.

	Тэр ч байтугай нэг удаа бүсгүйчүүл хоолой нийлүүлэн:

	 

	Пан Драшнер гуайгаас айгаад 

	Дандаа үймээн шуугиан боллоо. 

	Даанч дэндүү согтсон 

	Дашрамгүй байлаа, хө

	 

	гэж дуулсан ч удаа бий. Яг тэр үеэр догшин сүртэй, хэлбэршгүй хатуу Драшнер бараа бологсдоо дагуулсаар ороод ирлээ. Тэгээд цагдаа нар улсыг цөмийг нь нэг буланд хашиж ёстой л ятуу агнаж байгаа юм шиг болж дээ. Швейк ч мөн хувийн үнэмлэх бичгээ үзүүл гэж шаардахад нь гай болж цагдаагийн газрын шалга гэсэн зөвшөөрөл бий эсэхийг асуучихсан учир мөн тэр буланд хөөгдөж оржээ. Дараа нь Швейк нэг толины дор суугаад орилсон шуугиан, хөгжмийн эгшгийн дор сууж байж шүлэг зохиогоод дор нь янхан бүсгүйчүүлд уншиж өгч байсан тэр нэг яруу найрагчийн тухай санав. 

	Швейкийн хуягуудад дурсан ярих тиймэрхүү юм ер байсангүй. Энэ бүхэн тэдэнд шинэ сонин зүйл ажээ. Эндхийн байдал сэтгэлд нь аятайхан санагдаж эхлээд, намхан бүдүүн нь түрүүлэн юу юугүй эндхийн байдалд дасаж өөриймшив. Ер нь бүдүүн улс юмыг сайн сайхнаар бодох зантайгаас гадна наргиан хувийн цэнгэлд их дуртай билээ. Горзгор нь хэсэг зуур биеэ хүчлэн барьж байснаа юмыг хараар бодох зангаа орхиж аажимдаа төлөв зан, хянуур байдлаа бүрэн алдав. 

	Тэгээд аяга пиво уусныхаа дараа улсууд хос хосоороо чех үндэсний бүжиг хийж байгааг хараад, очиж жаахан бүжиглэе байз гэлээ. 

	Намхан нь амьдралын баяр цэнгэлд бүрэн умбаж гарлаа. Хажууд нь нэг хүүхэн суугаад элдэв задгай зайдан үг дэлгэхэд хоёр нүд нь сээтэлзээд сүрхий байв. 

	Швейк пиво л ууж суулаа.

	Горзгор нь бүжиглэж дуусаад, хамт бүжиглэсэн бүсгүйтэйгээ цуг ирэв. Тэгээд хуягууд дуулж дахин бүжиглэж, зогсоо зайгүй ууж, олсон бүсгүйчүүлээ таална. Хайр сэтгэлийг мөнгөөр олж архи тамхинд мансуурсан энэ орчинд «Бидний сүүлд галав ч юүлдэг сэн үү» гэсэн үзэл ноёрхох ажээ. 

	Хоол идсэний сүүлээр нэг цэрэг ирж нийлээд таван кроноор цус халдварлах өвчин олгож өгье гэв.

	Арьсан дор нь юм хийх тарианы хэрэгсэл биед явна, гарт юм уу, хөлд чинь керосин тариад өгье6 гэв. Тариулсан хүн хоёр сараас доошгүй хэвтэнэ, шархаа шүлсээрээ норгоод байх юм бол бүр хагас жил ч болох юм уу, цэргийн албанаас бүрмөсөн чөлөөлөгдөнө гэв. 

	Ухаан санааныхаа тэнцвэрийг нэгэнт алдаж гүйцсэн горзгор арьсан доогуураа тариа хийлгүүлэхээр тэр цэрэгтэй хоёулаа бие засах газар луу орлоо. 

	Орой болоод ирэхийн үед хошуучийнх руу явах санал Швейкийг гаргахад намхан бүдүүн хэл ам нь нэгэнт ээдэрч эхэлсэн боловч жаахан азная гэж Швейкийг ятгав. Горзгор ч мөн, хошууч жаахан хүлээж болох юм гэдэг бодолтой болоод орхиж. Гэвч «Кукликээс» Швейк нэгэнт уйдсан учир ганцаараа явна шүү гэж сүрдүүлэв. 

	Ингээд хөдөлсөн хэдий боловч замдаа мөн нэг буудал хийхээр Швейкт амлацгаав. «Флоренцийн» цаана нэг жижиг цайны газар ороод, цаашаа баахан наргихын тулд бүдүүн эр мөнгөн цагаа зарав. 

	Түүнээс гараад хуягуудаа Швейк өөрөө авч явах болоод яггүй зүдэрлээ. Хоёр хуягийн хөл хариугүй гуйвж, ямагт л нэг тийшээ орох гэж зүтгээд болж өгдөггүй. Намхан бүдүүн нь хошуучид өгөх учиртай дугтуйгаа золтой л хаячихсангүй тул Швейк өөрөө авч явахад хүрэв. Өмнөөс нь дарга, бага дарга ирж явах бүрийд Швейк нөгөө хоёрыгоо сэрэмжлүүлэх ёстой боллоо. Ер бишийн их хүч чармайлт гаргасаар явж, Кралевийн гудамжинд, хошуучийн суудаг газарт Швейк нөгөө хоёрыгоо чирч ирлээ. Бууны нь жадыг өөрөө гараараа хийж өгөөд түлхэж татаж байж арайхийж өөрөө тууж яваа биш туугдаж яваа дүртэй болов.

	Хоёрдугаар давхарт «Хошууч Отто Кац» гэсэн хаягтай хаалганаас нэг цэрэг үүд тайлж гарч ирэхэд зэргэлдээ өрөөнөөс нь хүн ярих, шил хундага харших чимээ дуулдаж байлаа. 

	Гозгор тэр цэрэгт ёслоод, 

	— Завшаанаар илтгэхэд, ноён... хошууч... энэ хүнийг... юу... дугтуйтай бичгийн хамт хүргэж ирлээ гэж германаар арай ядан илтгэв. 

	— Орцгоо, үгүй та нар хаана ингэж ногоорчих оо вэ? Ноён хошууч ч мөн ялгаагүй гээд нөгөө цэрэг нулимав. 

	Цэрэг дугтуй авч одоход, гурвуулаа үүдний өрөөнд зэгсэн удаан хүлээж байтал үүд нээгдэж, хошууч зүгээр орж ирлээ гэхэд хэцүү бөмбөг адил үсрэн орж ирлээ. Дан дотуур хантаазтай, өрөөсөн гартаа янжуур барьжээ. 

	— За та хүрээд ирэв үү? гэж Швейкт хэлээд, — Энэ хүмүүс хүргэж ирсэн юм бий дээ... Үгүй... та нарт чүдэнз байхгүй биз гэв. 

	— Байхгүй шүү, ноён хошууч аа гэж Швейкийг хариулахад:

	— Аа... Яагаад танд чүдэнз байдаггүй юм бэ? Цэрэг хүн бүр тамхиа асаах чүдэнзтэй байх ёстой. Чүдэнз байхгүй цэрэг хүн гэдэг бол... Аан? ... гэхэд нь:

	— Зүрхэлж илтгэхэд, тийм, цэрэг гэдэг бол чүдэнзгүй хүн болно гэж Швейк хэлж өгөв.

	— Яриагүй зөв, чүдэнзгүй хүн болох бөгөөд хэнд ч тамхи асааж өгч чадахгүй юм аа. Нэгд энэ байна. Хоёрт бол та шивэртэй биш биз? гэлээ. 

	— Огт үгүй, шивэр байхгүй. 

	— За сайн. Хоёрт энэ байна. Одоо гуравт нь, архи уудаг уу? гэлээ.

	— Огт үгүй, архи уудаггүй, ром дарс л уудаг. 

	— Их сайн! Үгүй энэ цэргийг хар л даа. Энэ хүн дэслэгч Фельдгуберийн дагуул юм, нэг өдрөөр гуйж авчирсан юм. Ер нь юу ч уудаггүй, эв... ердөө л эв эрүүл явдаг хүн гэнэ ээ. Тийм учраас аяны сумантай цуг явах болно. Юу... Юу гэвэл надад ийм хүн хэрэггүй. Энэ бол дагуул биш үнээ мөн. Үнээ ялгаагүй дан ус уучхаад бух шиг мөөрч байдаг шүү дээ гэснээ нөгөө цэрэг рүү эргэж, 

	— Чи бол юу ч уудаггүй хүн! Ичихгүй байна уу? Хар тэнэг! Муугаа үзэж хоншоор дундуураа татуулна даа, хөөрхий! гэв. 

	Тэгээд Швейкийг хүргэж ирээд, буугаа түшин цэх зогсохыг дэмий мэрийн гуйвлаж байгаа цэргүүдийг сая тогтоон хараад:

	— Та нар чинь сог... согтуу юм шив! Албан үүргээ гүйцэтгэж яваад уучихжээ, хөөш! Энэ тухайд чинь та нарыг шо... шоронд хий гэж тушаана даа. Алив Швейк эдний зэвсгийг хурааж аваад, гал зуухны өрөөнд оруулж, эргүүл ирж автал манаж бай. Би одоо хуаран руу утасдлаа гэв.

	Ийнхүү «Дайны цагт агшин зуур өөрчлөгддөг» гэж Наполеоны хэлсэн үг энд бүрэн нотлогдож, өглөөхөн энэ хоёр нь Швейкийг жадтай буу барьж тууж, оргож зугтаах вий гэж айж явсан бол сүүлдээ тэд биш, харин Швейк өөрсдийг нь хүрэх газарт нь хүргэж ирээд явж явж Швейк эднийг манах учиртай болдог байна аа. Хэргийн байдал хаашаа хувирсныг даруйдаа ухаараагүй боловч гал зуухны газарт орж суугаад, Швейк үүдэн дээр жадтай буу барин зогсож байхыг хараад бүх учрыг даруй ойлгов.

	Юмыг сайнаар бодогч намхан нь би юу ч хамаагүй жаахан уучихмаар байх юм гэсэнд, горзгорын хараар боддог нь дахин хөдлөөд, эд бүгд бол нөхрөө чадсан өөдгүй булай хэрэг гэж хэлээд, чиний буруугаар бид ийм байдалд орлоо гэж Швейкийг чангаар зэмлэж гарав. Маргааш дүүжлүүлнэ гэж амлаад байсныг нь санаж, нүгэл наманчлах, дүүжлэх гэдэг цөм аргагүй хууран мэхэлсэн хэрэг байх нь гэж үг хаялаа. 

	Швейк юм дуугарахгүй үүдний хажуугаар нааш цаашаа холхино. 

	— Бид ёстой усан тэнэг юм хийжээ гэж горзгор орь дуу тавихад, Швейк бүх зэмлэлийг нь дуулсан хойно,

	— Цэргийн албан хаана гэдэг тоглоом биш ээ гэдгийг та нар одоо дор хаяад мэдэж авлаа шүү дээ. Би зөвхөн үүргээ гүйцэтгэж байна. Энэ хэрэгт би уул нь та нар шиг л санамсаргүй өртчихсөн хүн, гэтэл улсын ярьдгаар надад «аз дайрчээ». 

	Сайн санаат нь, би нэг жаахан юм уучих юм сан гэж цөхрөн өгүүлэхэд, горзгор босож үүд рүү ганхсаар очоод:

	— Биднийг тавиад хариул, битгий дэмий аашил даа, найз минь гэж Швейкт хэллээ.

	— Зайл! Би одоо та нарыг манах учиртай, одоогоор бол бид танил улс биш гэв. 

	Хошууч хүрч ирлээ. 

	— Би... би тэр хуарантай ер утсаар ярьж чадашгүй нь ээ. Тэгэхлээр харьцгаа, тэгээд албан үүрэг гүйцэтгэж яваад ууж согтуурч болохгүй гэдгийг санаж яваарай. Эндээс зайл гэлээ.

	Ноён хошуучийн нэр төрийг хамгаалж хэлэхэд хуаран руу ерөөсөө утасдаагүй, утас байхгүй учир зүгээр ширээнийхээ чийдэн рүү ярьж байсан билээ. 

	 

	 

	— II —

	 

	Хошууч Отто Кацийн дагуул болоод гурав хонохдоо Швейк ганцхан удаа л нүүр учрав. Гурав дахь өдөр нь дэслэгч Гельмихийн хөтөч ирээд, хошуучийг очиж ав гэлээ. Дагуул зам зуураа хошуучийг дэслэгч Гельмихтэй хэрэлдээд, төгөлдөр хуурыг нь хэмх цохичихсон гэж Швейкт ярив. Хошууч мал болтлоо согтсон, дэслэгч Гельмих мөн согтуу боловч хошуучийгаа гадаа шатан дээр гаргаад хаячихсан чинь үүдний дэргэд шалан дээр суугаад зүүрмэглэж байна гэв.

	Швейк хүрч ирээд хошуучийг зэгсэн сайн сэгсрээд авсанд цаадах нь яраглаад, нүдээ нээв.

	Швейк ёслон:

	— Ноён хошууч аа, би хүрээд ирлээ гэж илтгэв. 

	— Юу гэнэ ээ... Танд... энд юу хэрэгтэй юм бэ? гэхэд нь 

	— Зүрхэлж илтгэхэд би таныг авахаар ирлээ. Би ирэх ёстой байсан юм гэвэл, 

	— Намайг аваачихаар ирэх ёстой байсан юм гэнэ ээ? Бид тэгээд хаашаа очих юм бэ? гэв. 

	— Гэртээ харья, ноён хошууч аа

	— Үгүй би яах гэж харих юм бэ? Гэртээ байгаа юм биш гэж үү? гэхэд нь:

	— Огт үгүй шүү, хошууч гуай. Та хүний байшингийн шатан дээр байж байна. 

	— Үгүй би яаж... яаж энд ирчихсэн байдаг бил ээ? гэхэд нь, 

	— Зүрхэлж илтгэхэд, та айлд дайлуулж байж гэвэл. 

	— Дайлуулж бай... байж гэнэ ээ... үгүй би... би айлд дайлуулж байгаагүй, та... та эндүүрч байна... гэлээ. 

	Швейк хошуучийг өргөж босгоод хана түшүүлэв. Хошууч хаашаа хамаагүй гуйвж, Швейкийг налан мангуугаар инээмсэглэн байж:

	— Би одоо ер нь унаад өгөх нь байна шүү... гэж үглэнэ. 

	Тэгж, тэгж Швейк арайхийж нэг юм хана түшүүлээд орхисон чинь босоо чигээрээ унтаад өглөө.

	Швейк дахин сэрээвэл, хошууч хана даган гулгаж шалан дээр суух гэж зүтгэн:

	— Та ер яах гээд байна аа? Та юун хүн бэ? гэхэд нь, Швейк дахин хана түшүүлээд:

	— Ноён хошууч, танд зүрхэлж илтгэхэд би таны туслах цэрэг байна гэв. 

	 Хошууч Швейкийг налж унах гэж оролдон:

	— Надад ямар ч туслах цэрэг гэж байхгүй, би өөрөө ч хошууч биш. Би гэдэг чинь хар гахай... Эрхэм та намайг явуулчих, би таныг таньдаггүй шүү дээ гэж арай чарай, согтуу хүний илэн далангүй зангаар дотночлон өгүүлэв. 

	Хоромхон зуур ноцолдсоны дүнд Швейк илтэд дийлэх хошуучийг энэ завшаанаар шатаар чирч буулган үүдний өрөөнд оруулав. 

	Гэвч гудамжинд чирэгдэж гарахгүй гэж хошууч энд сүрхий эсэргүүцэн:

	— Эрхэм ээ, таныг... би таныг таньдаггүй. Отто Кац гэгчийг таних уу? Тэр чинь байна аа, би шүү дээ гэнэ.

	Үүдний цаана жаахан азнасныхаа дараа

	— Би Хамба ламтныд очсон. Их богдын мэлмийд би өртжээ. Ойлгож байна уу, үүнийг? ! гэж хашхирлаа. 

	Швейк «зүрхэлж илтгэхэд» гэхээ болиод өөриймсөг байраар:

	— Наад гараа буулга гэж байна шүү. Үгүй бол би нэг тавиад өгнө шүү! Гэртээ харья гэж байна, үгэнд ор! Олон юм бүү ярь! гэлээ. 

	Хошууч хаалганаас зууралдахаа болиод Швейкийг налав.

	— За тэгвэл нэг тийшээ явъя. Ганцхан «Шугам» руу би очихгүй шүү, тэнд би өртэй болчихсон юм гэлээ. 

	Швейк хошуучийг үүдний өрөөнөөс түлхэж гаргаад явган хүний замаар гэр өөдөө гэлдрэв. 

	— Наадах умаахум амьтан чинь хэн гэгч вэ? гэж дайралдсан улсуудын нэг нь хэрэгт дурласанд Швейк хариуд нь:

	— Миний дүү юм аа. Амралтаа аваад намайг эргэх гэж ирж. Амьд уулзана гэж санасангүй гэнэ ээ, тэгээд баярласандаа жаахан юм балгачхаж гэж тайлбарлав. 

	Сүүлчийн энэ үгийг хошууч дуулаад, нэг дуурийн аянаас авахын аргагүй хазгай буруу аялав. Дараа нь дээшээ болоод, гудамжаар яваа улсад:

	— Та нарын хэн үхсэн нэг чинь гурав хоногийн дотор штабын байранд очиж хүүрээ рашаанаар ариутгаарай... гээд дуугүй болон хамраараа газар харуулдаж ойчих гэв. 

	Швейк хошуучийг сугадаж аваад цааш гэлдрэв. Хошууч толгойгоо урагш нь гүдийлгэн нуруу нь хуга үсэрсэн муур аятай хөлөө чирч, аман дотроо, — Та нарын сүнсийг чинь бурхан өршөөх болтугай, бурхан өршөөг гэж үглэнэ. 

	Хөлсний тэрэг зогсох газарт хүрээд хошуучийг явган хүний зам дээр хана түшүүлэн суулгаад, өөрөө хөтөч нартай ярилцаж тохирохоор явав. Тэдний нэг нь энэ эрхмийг сайн мэднэ. Нэг удаа авч явсан, дахин ер суулгахгүй гэлээ. 

	— Хамаг юм руу маань нулимж гүйцээд, бас хөлс төлөөгүй. Суудаг газрыг нь олтлоо хоёр цаг хэртэй тэнэсэн гээч. Би гурав дахин эднийд очсон, бүтэн долоо хоног өнгөрсний эцэст л дөнгөж тавхан крон өгсөн дөг гэж хөтөч учирлав. Удтал хэлэлцсэний сүүлд нэг хөтөч хүргэж өгөхөөр боллоо. Хошуучийг авахаар эргэж ирэхэд нь унтаж л байх бөгөөд өмсөж явсан хар бүрх малгайг нь (гол төлөв энгийн хувцастай явдаг зантай хүн билээ) нэг хүн аваад явчхаж. Швейк хөтөчтэй хамжин хошуучийг сэрээгээд бүхээгтэй тэргэнд ачиж орхилоо. Тэнд орсон хойноо хошууч бүр ч умаахум болж, Швейкийг далан тавдугаар явган хорооны хурандаа Юст гэж эндүүрээд:

	— Найз минь, чи намайг ингэж чи, чи гээд байгаад битгий уурлаарай. Би гэдэг чинь ёстой нэг гахай юм аа гэж хэд хэд хэллээ. 

	Гудамжаар харайлгаж яваа тэрэгний донсолгоонд түрхэн зуур ухаан орж байх шиг болж дээшээ цэх суугаад үл мэдэх нэгэн дуунаас аялав. Янз нь өөрийн нь зохиосон зүйл бололтой. 

	 

	Аль бүхэнд азтай явсан 

	Алтан сайхан үеэ дурсана. 

	Тэгэхэд бид гэдэг чинь 

	Домажлицад Мерклинд сууж байв аа 

	 

	гэнэ. 

	Тэгснээ минутын дараа юу ч мэдэхээ болиод Швейк рүү эргэж өрөөсөн нүдээ онийлгон байж:

	— Авгайтан таны бие зүгээр биз? Та зуслангийн газар луу явж байна уу? гэлээ. Нүдэнд нь юм хоёр харагдаад байсан тул түр азнаснаа Швейкийг хуруугаараа заан:

	— Та чинь том болчихсон хүүтэй хүн үү? гэж асуув. 

	Хошуучийг суудлаасаа босох гэж оролдохоор нь Швейк, — Чи зүгээр сууна уу, үгүй юү? Чамайг би нэг жаахан сургаад өгье өө! гэж зандарлаа.

	Хошууч нам болоод тооройнх шиг онигорхон нүдээрээ юу болж яваагаа огтхон ч мэдэхгүй бүхээгийн цонхоор гөлөрнө. 

	Тэгснээ дахин хорвоогийн хамаг юмыг умартан Швейк рүү эргэн бие засах газар гэж бодон гуниглангуй дуугаар:

	— Эрхэм ээ, та намайг хамгийн сайн тасалгаанд оруулна уу? гээд өмдөө тайлах гэхэд нь Швейк:

	— Муу гахай чи наадахаа бушуухан товчлохгүй юу? гэж чангаар зандраад, — Чамайг тэртэй тэргүй хамаг хөтөч нар андахаа больжээ гэдгийг мэдээрэй. Нэг удаа хамаг юмыг нь шүлс... хийгээд хаячихсан байна. Одоо бүүр юу яах нь уу? Түрүүчийнх шигээ хөлс төлөлгүй өнгөрнө гэж бүү горьдоорой гэлээ. 

	Хошууч уйтгарлаагүй байртай ташаагаа тулаад:

	 

	Надад сайн хүн одоо нэгэнт үгүй болжээ. 

	 

	гэж дуулснаа гэнэт зогсоод:

	— Уучлаарай, сайн найз минь, чи усан тэнэг амьтан юм гээч. Би юу дуртай юмаа дуулж болдог юм байгаа биз дээ! гэв. 

	Тэгээд янз нь нэг дууны ая исгэрэх гэсэн бололтой хүчилсэн нь исгэрэлтийн оронд тэрэг зогстол чангаар тургиж орхилоо. 

	Жаахан азнасны дараа Швейкийн шийдвэрээр цаашаа хөдлөхөд хошууч хоосон соруулаа асааж гарав. 

	Бүтэн хайрцаг чүдэнз дэмий асааж хаяад, 

	— Асаж өгөхгүй юм. Та миний чүдэнзийг үлээчхээд байна даа гэснээ, санаа нь дороо төөрөлдөн, инээд алдаад: — Үгүй бас хогийн юм байх гэж! Трамвай дотор бид хоёулхнаа явж байдаг чинь юу вэ? Тийм биз дээ түнш ээ? гэв. 

	Тэгснээ хармаагаа тэмтэрч тэмтэрч:

	— Би билетээ хаяад орхиж. Вагоноо зогсоогоорой, билетээ ололгүй горьгүй гэж хашхичсанаа хүлцэнгүй байртай гараа сэгсрээд: — За за цаашаа хөдөлье гэв. 

	Тэгж байснаа гэнэт аман дотроо:

	— Ихэнхдээ ийм учрал болоход... үгүй цөм ая зүйгээр байна... Аливаа учралд байна шүү... Та нар төөрөлдөж л байх шиг байна... Гуравдугаар давхарт гэнэ ээ?.. Энэ чинь шалтаг зааж байгаа хэрэг шүү дээ... Миний тухай биш, таны тухай яриа шүү дээ, өршөөлт авхайтан минь... Хот дотор хүн зөөдөг төмөр замын тээвэр, алив мөнгөө аваарай... Нэг аяга хар кофе цай... гэх зэргээр үглэв. 

	Ингээд нойрондоо дарагдах зуураа зуушны газар цонхны дэргэд суух эрхийг нь хавчсан нэг хий хүнтэй мөчөөрхөн маргалдаж байснаа, бүхээгт тэргээ галт тэрэг гэж эндүүрэн толгойгоо гадагш гарган чех, герман хэлээр, 

	— Нимбурк галт тэрэг сольж суух газар шүү! гэж гудамжаар нэг хашхирна. 

	Швейк өөр лүүгээ угз татаж суулгасанд хошууч галт тэрэгний тухай мартаж орхиод элдэв амьтан, шувууны дуу дуурайж эхлэв. Эр тахианы дууг л бусдаас илүү удаан дуурайн «ку ка реку» гэж замаар дорвилог хашхирсаар явав. 

	Хэсэгхэн зуур тун ч хөдөлгөөнтэй болж сууж байж ядан бүхээгээс үсэрч буух ч гэж нэг үзэж дайралдсан бүх улсыг балмад танхай этгээдүүд гэж харааж байснаа цонхоор нусныхаа алчуурыг гаргаж хаячхаад "ачаа юмаа хаячихлаа, зогс" гэж хашхичив. Дараа нь ярианд орж:

	— Будейовицод нэг бөмбөрчин байсан юм. Тэгсэн мань эр гэрлээд, ганцхан жилийн дотор үхэж орхисон шүү гэснээ гэнэт тачигнатал инээж, — За ямар байна, мундаг хошин яриа шүү, тийм ээ? гэлээ. 

	Энэ бүх хугацаанд Швейк хошуучид тун ч хайр найргүй ширүүн байлаа. Хошуучийг бүхээгээс үсэрч буух, суудал хэмхлэх гэх зэргээр дүрсгүйтэх гэсэн тухай бүрд Швейк хажуу руу нь ёвроход цаадах нь тун ч нэг сайн мэдэж өгөхгүй л байлаа. Ганц удаа л эсэргүүцэж, Будейовиц руу явахын оронд Подмокл руу явж байна, цаашаа яасан ч явахгүй гээд бүхээгээс үсэрч буухыг оролдов. Гэвч Швейк энэхүү самууныг агшин зуур дарж, хошуучийг анх байсан суудалд нь эргүүлж суулгаад, унтуулахгүй байхыг мэрийв. Энэ зуур Швейкийн хэлсэн үгний хамгийн зөөлөн нь:

	— Битгий ногоорох гээд байгаач, өмхий новш минь гэсэн билээ. Хошуучийн сэтгэл гэнэт уярч нулимс асгаруулан, Швейкийг ээжтэй байсан уу, үгүй юү гэж шалгааж гарав. 

	— Нөхөр минь, энэ хорвоо дээр чинь эр бие ганцаар хүн юм шүү дээ, өрөвдөж, өмөөрч, энхрийлж, дотночилж үз л дээ гэж орь дуу тавина. 

	— Миний нэрийг битгий гутаа, больж үз, тэргүй бол хүн бүхэн чамайг мал болтлоо ногоорчхож гэж хэлнэ шүү гэж Швейк учирлахад хошууч хариуд нь:

	— Найз минь би юу ч уугаагүй, эв эрүүл байна шүү дээ, гэнэ.

	Тэгснээ гэнэт өндийж ёслоод:

	— Ноён хурандаа танд завшаанаар дуулгахад би шал согтуу байна аа. Би ч ёстой гахай юм аа! гэж арав гаруй удаа үнэнхүү цөхөрсөн байдлаар үнэнээ хэлэв. 

	Тэгснээ Швейкээс:

	— Та намайг машинаасаа гаргаад хаячих. Юунд намайг та авч явна вэ? гэж гуйж гарснаа суугаад: «Мөнгөн сарны туяанд...» Ноён ахмад та сүнс мөнх оршино гэдэгт итгэдэг үү? Морь тэнгэрийн оронд төрж болох уу? гэж аман дотроо ярина. 

	Хошууч чангаар инээд алдсанаа минутын дараа гунигтай болж Швейк рүү гөлрөн:

	— Үгүй ингэхэд, эрхэм таныг чинь би нэг газар үзсэн юм байх чинь. Та Вена хотод сууж байгаагүй биз? Та бид хоёр шашны сургуульд цуг байснаа санаж байна гэв. 

	Минут хэртэй латин шүлэг уншин зугаацаж явлаа. 

	— Анх тэргүүнд атаа хорслыг үл мэдэх алтан үе байсан билээ гэснээ, — Цааш нь уншиж чадашгүй нь ээ. Намайг гаргаад хаячих. Та яагаад намайг гаргаад хаячих дургүй байна. Би ердөө ч алзахгүй шүү гэнэ. 

	— Би хамраараа газар харуулдаж унах гэсэн юм гэж шийдмэг дуугарав. Тэгснээ, — Эрхэм ээ, сайн найз минь миний шил рүү нэг сайн тавиад орхиоч гэж аргадангуй гуйхад нь Швейк:

	— Нэг удаа юу? Хэд дахин уу? гэж асуув. 

	— Хоёр удаа гэхэд нь:

	— За май! гээд тавихад хошууч тун ч сэтгэл хангалуун инээмсэглэн чангаар тоолж байв. 

	— Энэ чинь хоол шингэхэд тун их тус болдог юм шүү, гэж хошууч хэлээд, — За одоо нүүр лүү нэг буулгачих гэхэд нь Швейк хүслийг нь даруй гүйцэтгэж өгөв. — Их баярлалаа. Миний санаа бүрэн ханалаа. За одоо хантаазыг минь ураад өгч үз гэлээ. 

	— Хошууч тун хачин хачин юм гуйна. Швейкээр хөлөө булгалуулах, багалзуураа жаахан шахуулах, хумсаа авхуулах, үүдэн шүдээ цөм цохиулах гэж гуйв. Зовлон зүдүүр үзэхийг чин сэтгэлээсээ эрмэлзэн толгойгоо тас татуулаад шуудайнд хийлгэн Влтав руу хаяулах7 гэлээ. 

	— Миний толгойд католикийн баримлууд дээрх шиг арваад ширээ од сийлээд орхих юм бол их зохих юм шүү гэж хөөрөн өгүүлснээ яриагаа морь уралдах руу оруулж төдхөн сонгодог бүжиг рүү халтирснаа мөн л удалгүй өөрчлөв. 

	— Чардаш бүжиглэдэг үү? «Баавгайн бүжиг» мэдэх үү? гэж Швейкээс асуугаад, — Яагаав, иймэрхүү гэж үсрэх гээд Швейкийн дээрээс ойчив. 

	Швейк хариуд нь хэд цохиж аваад суудал дээр суулгалаа. 

	— Надад нэг л хүсэл байх юм, чухам юу хүсээд байгаагаа өөрөө мэдэхгүй байна. Миний юу хүсээд байгааг та мэдэхгүй биз гэнэ. 

	Тэгээд хувь заяагаа бүрэн хүлцэн дагаж буй байртай толгойгоо унжуулав. 

	Гэнэт төлөвхнөөр ямар хүслэн байна вэ гэдэг надад ямар хамаа байх билээ. Танд ч гэсэн эрхэм минь энэ огт хамаагүй зүйл. Би таныг ер танихгүй. Та миний өөдөөс яаж ингэж сүрхий ширтэж зүрхэлнэ вэ? Хатгуур илдэнд сайн уу? гэлээ. 

	Хошууч одоо давшлах замд орж Швейкийг суудал дээрээс түлхэж унагаах гэж оролдоод, Швейк бяр чадлаар илүүгээ эрээ цээргүйгээр мэдүүлэн тайвшруулсны эцэст:

	— Өнөөдөр чинь даваа юу, баасан уу? гэж асуув. 

	— Мөн одоо чинь арван хоёрдугаар сар бил үү, зургаадугаар сар уу? гэж сонирхлоо. Ер нь гэхэд элдэв төрлийн юм шалгаахдаа яггүй авьяастайгаа харууллаа. 

	— Та эхнэртэй юү? Итали бяслагт дуртай юу? Танай гэрт бясаа бий юу? Бие чинь зүгээр биз дээ? Танай нохой чинь тахалтай байсан уу, үгүй юу? гэх мэтээр шалгаана. 

	Дараа нь аль байдгаа тоочиж, морь унахад өмнөх гутал ташуур, эмээл сэлт, өр тавьж авсан хэдэн жилийн өмнө өөрт нь сахуу өвчинтэй байсныг марганцаар эмчилдэг байсан гэж ярив. 

	— Өөр юуны ч тухай бодож чадахгүй юм гээд ингэж зогсох цаг ч байсангүй, энэ танд дэндүү хүнд хэцүү юм шиг санагдаж байж болох юм. Гэхдээ та хэл л дээ, — Ик! Яая гэх вэ дээ Ик! намайг уучилж үзээрэй гэлээ. Минутын өмнө ярьж байсан юмаа мартаж орхиод» — ... халуун сав гэдэг бол хоол юм уу ундааныг байсан янзаар нь халуун байлгадаг зүйлийн нэр юм... Хөзрийн «хорин нэг татах» «Мушка» хоёрын аль нь илүү шударга тоглоом гэж найз минь та боддог вэ?.. Үгүй нээрэн, би чамайг нэг л газар үзсэн юм байна аа! гэж дуу алдаад Швейкийг тэврэн нойтон уруулаараа үнсэх гэж дайрав. — Бид чинь хамт нэг сургуульд байсан шүү дээ... Чи ёстой сайн хүн! гэж өөрийнхөө хөлийг энхрийлэн харж хэлээд, — Гэхдээ бидний уулзалдаагүй энэ хугацаанд чи яасан их том болчих оо вэ? Чамайг хараад би үзэж өнгөрүүлсэн хамаг зовлонгоо мартаж байна шүү гэлээ. 

	Тэгтэл сэтгэл нь яруу найргийн зүг татагдаж халуун сайхан сэтгэлээр бүтсэн сайхан бүтээлүүдийн наран гэрэл шиг илч эргэж ирж буй тухай ярьж гарав. Дараа нь сөхрөн унаад «Ариун дээд дагина минь таалан соёрх» гэж залбирахдаа тачигнатал хөхрөх ажээ. 

	Хүрч ирээд зогссон хойноо бүхээг дотроос гаргах гээд бүр ядлаа. 

	— Бид ирэх газартаа ирээгүй байна аа! Та минь, туслаарай! Намайг хүмүүс хулгайлж байна! Цаашаа явах гэсэн юм! гэж орилно. 

	Хошуучийг яг л чанасан дунг хальсан дотроос нь ухаж гаргахын адил бүхээг дотроос этэж гаргахад хүрэв. Хөлөө сандалд тээглүүлчихсэн тул нэг үе дундуураа тасар татагдмаар ч байртай болж ирлээ. 

	Тэгж байхдаа Швейк, хөтөч хоёрыг чадаж байгаадаа хошуучийн сэтгэл тун хангалуун тачигнатал хөхрөн:

	— Та нар намайг тастаж хаях даг шүү, эрхмүүд ээ! гэнэ. 

	Шатаар арай чүү гулдруулсаар байрандаа нэг юм оруулаад зөөлөвчтэй жавдан дээр шуудайтай юм аятай өнхрүүлчхэв. Өөрөө захиалаагүй машины хөлс төлж чадахгүй гэж хошууч зөрөөд, бүхээгт тэргээр ирсэн гэж үнэмшүүлэхэд мөч гаруй хугацаа оров. Үнэмшсэн хойноо ч зөвхөн л сүйх тэргээр явдаг болохоороо бас л хөлс төлөхөөс татгалзаад болж өгдөггүй. 

	Хошууч, Швейк, хөтөч хоёр луу их ээ учиртайгаар нүд ирмээд, 

	— Та хоёр намайг дөнгөх санаатай, бид чинь явгаар ирсэн шүү дээ гэв. 

	Тэгснээ гэнэт төрсөн өгөөмөр сэтгэлийн үрээр түрийвчээ тэр чигээр нь хөтөч рүү чулуудаад:

	— Бүгдийг нь ав! Би хөлс төлчихтэйгөө байна аа! Ганц нэг зоос илүү төлөх гэдэг бол надад юу ч биш юм шүү! гэлээ. 

	Нарийн ярих юм бол гучин зургаан мөнгө түүнд юу ч биш байж, юу гэвэл түүнээс илүү юм ер байсангүй. Хөтөч хошуучийг нарийвчлан нэгжих зуураа алгадаж хаях тухай үг цухуйлгаж байв. 

	Хошууч үүнд нь ташуур өгч, 

	— Алгадаад ав л даа. Намайг тэсэхгүй гэж бодож байна уу? Тав, зургаа алгадахыг ч даана шүү, хө! гэлээ. 

	Хошуучийн хантаазнаас хөтөч таван крон олж аваад өөрийнхөө аз хийморьгүйг, өдий их цагийг нь үрж, олз олборгүй болгосон хошуучийг зүхсээр явж одлоо. 

	Хошууч аажмаар нойрсох зуураа хэдийн олон янзын төлөвлөгөө боловсруулсаар байв. Төгөлдөр хуураар тоглох, бүжгийн сургууль дээр очих, сүүлд нь загас шүүж идэх гэх зэрэг олон янзаар дүрсгүйтэх гэж санаархав. 

	Өөртөө байхгүй охин дүүгээ Швейктэй суулгах гэж амлаад, эцэст нь орон дээрээ аваачиж өгөхийг гуйгаад, өөрийгөө гахайтай адилтгаж болохуйц хүн гэдэгт үнэмшүүлэх хүсэлтэй байгаагаа дуулгаад унтчихав.

	 

	 

	— III —

	 

	Швейкийг өглөө өрөөнд нь ороход хошууч зөөлөвчтэй жавдан дээр хэвтээд, хэн ингэж дээрээс минь жавдангийн савхин бүрээстэй наалдтал ус асгаж орхидог билээ гэдэг бодолд гүнээ дарагдан байв.

	— Ноён хошууч, танд зүрхэлж айлтгахад... та шөнө... гээд Швейк: хүн ус асгаж гэж бодсон нь хэр их эндүүрэл болохыг цөөн үгээр ойлгуулав.

	Сэрэхэд толгой нь задарчих гээд байсан тул хошууч сэтгэл санаагаар тун ч уруу байв.

	— Үгүй би яагаад орноосоо зөөлөвчтэй жавдан дээр шилжиж орхисноо санахгүй юм гэхэд нь:

	— Та ер нь орон дээрээ хэвтээгүй. Ирээд л бид таныг үүн дээр хэвтүүлсэн. Орон дээр чирч аваачиж чадаагүй юм гэвэл:

	— Би яасан бэ? Хэрэг төвөг тариагүй биз? Би согтуу байсан уу, үгүй юү? гэв.

	Швейк үүнд ноён хошууч та ёстой ногоортлоо, мал болтлоо, шал согтуу байсан. Та нүүр гараа угааж, хувцсаа солиод өмсчихвөл арай дээр болох сон болов уу гэж санагдах юм гэж Швейкийг хариулахад:

	— Намайг хүн нүдэж нүдэж хаячихсан юм шиг л байх юм гэж хошууч гомдоод, — Бас ам цангаж байгаа гэж хачин... Би өчигдөр зодоон цохион хийгээгүй биз? гэлээ. 

	— Тийм юманд ч арай хүрээгүй дээ, ноён хошууч аа. Ам цангадаг чинь ч өчигдрийн цангаагаа гаргасных. Түүнээс чинь ангижирна гэдэг тийм ч амаргүй дээ. Миний таньдаг нэг мужаан байсан, тэр хүн тэгээд анх мянга есөн зуун арван оны шинэ жилийн орой юм уучхаад маргааш нь нэгдүгээр сарын нэгэнд ам нь хачин цангаад болж өгдөггүй, дахин юм авч уухаас өөр замгүй болсон. Түүнээс хойш одоо дөрвөн жил турш өдөр болгон тэгсээр байгаад түүнд нь тус болж чадах хүн ганц ч байдаггүй, юу гэвэл бямба гараг бүрийд бүтэн долоо хоног уух юмаа худалдаад авчихдаг юм. Манай ерэн нэгдүгээр хорооны хөгшин бага даргын хэлснээр ёстой л нэг гарах замгүй давтаж эргэлдсэн гай даа тэр чинь гэв. 

	Хошууч шартсандаа сэтгэл санаагаар дорой, муу ааш нь хөдөлчихсөн байв. Энэхэн үед хошуучийн яриаг дуулсан хүн болж гэм архи дарс уухыг хориглогч доктор Александр Батекийн «Манай шилдэг хүмүүсийг хөнөөж байгаа архин шуламтай эцсээ хүртэл тэмцье» гэдэг сэдэвтэй номлол дээр орчихлоо гэх юм уу, «Гоо сайхны сургаалын зуун дөл» гэдэг номыг нь жаахан гажигтайгаар уншиж байна гэж лавтай санахуйц ажээ. 

	Хошууч далан долоон үг дэлгэн, 

	— Хүн ухаан нь Арик, мараксин зэрэг дарс юм уу коньяк уувал ч бас гайгүй, гэвэл би өчигдөр муу можжевеловк архи уусан шүү. Нээрээ хачин юм аа, би яаж түүнийг ууж болов оо. Амтны нь муухайг яана! Ядаж интоорын хандмал дарс байсан бол ч бас гайгүй сэнж. Тэр муу можжевеловкод чинь өнгө амт гэж ер байхгүй, хоолой ирвэгэнүүлэхээс л цаашгүй шүү. Урьд нэг удаа Моривийд уусан шиг жинхэнэ можжевеловкийн дарс байсан бол ч бас яая гэх вэ. Гэтэл өчигдрийнх чинь тэгэхэд мод юм уу, модны тосоор нэрсэн хуурай архиар хийсэн юм байсан... Миний энэ хэхэрдгийг харахгүй юу. Архи гэдэг хор мөн гэж шийдмэг дуугараад, — Архи гэдэг бол жинхэнэ хийдэг ёсоор хийгдсэн байхаас биш Еврей нарын гараар, хүйтэн аргаар хийгдэж хэрхэвч болохгүй. Энэ талаар архи ром дарс хоёр адилхан байгаа юм. Сайн ром гэдэг тун ховор... Манай гэрт Брускэд суудаг ахмад Шнабелийнд байдаг сан, сайхан самрын хандмал дарс байдаг сан бол дотор минь дороо засрах юм сан гэж санаа алдаад түрийвчээ уудалж гарав. 

	— Надад ердөө гучин зургаахан мөнгө байх юм. Үгүй энэ диваныг зарчихвал яадаг юм... Швейк та юу гэж бодож байна? Авах хүн олдох болов уу? Гэрийн эзэнд ч яах вэ нэг хүнд түр хэрэглүүлсэн гэх юм уу, хулгайд алдчихлаа л гэнэ биз. Үгүй диван ч байж байг даа. Тэрэнд дорхноо би таныг ахмад Шнабель руу явуулъя, надад нэг зуун крон зээл өгөөд орхиг. Уржигдар хөзрөөр хожсон юм даг. Тэндээс юм бүтээж чадахгүй бол Вршовиц дахь хуарангийн дэслэгч Малер дээр оч. Тэнд юм бүтэхгүй бол хотын нөгөө талд Градчинд ахмад Фишер дээр очоорой. Намайг морины тэжээл төлөх учиртай болоод байна гээрэй, тэр мөнгийг би уучихсан юм. Тэгээд бүтээж чадахгүй бол төгөлдөр хуураа зарахаас биш, юу л болбол болог. Би тус бүрд нь хоёр, хоёр мөр зурвас өгье. Үнэмшүүлэхийг оролдож үзээрэй. Мөнгө тун их хэрэг болоод байна, намайг улаан ч мөнгөгүй сууж байна гээрэй. Ер нь л дуртай юмаа зохиож ярь, харин гар хоосон битгий ирээрэй, гар хоосон ирвэл дайны талбар луу явуулчихна шүү. Бас ахмад Шнабелиэс тэр хандмал дарс хаанаас авдгийг нь асууж хоёр шилийг аваад ир гэв. 

	Энэ үүргийг Швейк нэр төртэй биелүүллээ. Түүний цагаан цайлган, шулуун шударга царай ярьсан бүхнийг нь үнэмшилтэй санагдуулна. Ахмад Шнабель, ахмад Фишер, дэслэгч Малер нарт хошуучийг морины тэжээл төлөх хэрэгтэй болоод байна гэж учирлах нь эвгүй, хүсэлтийг нь улам жинтэй болгохын тулд мөнгө явуулах тэтгэврийн гэвэл дээр гэж Швейк үзжээ. 

	Очсон газар бүхнээсээ мөнгө оллоо. Ийнхүү нэр төртэй явж ирээд гар нүүрээ угааж, хувцсаа сольж өмсчхөөд байсан хошуучид гурван зуун крон үзүүлэхэд цаадах нь ихэд гайхав. 

	— Таныг маргааш нөгөөдөр дахиад л мөнгөний төлөө зовох хэрэг бүү гараг гээд би бүх газруудаас зэрэг авчихсан. Ажил овоо л урагштай байсан, гэхдээ ахмад Шнабелийн өмнө сөхөрч гуйхад хүрсэн, муухай харамч золиг юм аа. Гэхдээ таныг тэтгэврийн мөнгө төлөх хэрэгтэй болоод байгаа юм гэж хэлэхтэй зэрэг... гэтэл хошууч айхавтар хирдхийж:

	— Тэтгэврийн мөнгө өө? гэж давтан асуулаа. 

	— Тийм ээ, тэтгэврийн мөнгө... хаягдсан хүүхнүүдэд төлдөг татвар яагаа вэ, ноён хошууч аа. Та өөрөө намайг нэг юм зохиож яриарай гэсэн шүү дээ, өөр юм санаанд орсонгүй. Манай тэнд нэг оёдолчин таван хүүхэнд зэрэг татвар төлдөг байсан. Бүр аргаа барж, бас л хүнээс мөнгө зээлддэг сэн. Тэгэхэд байна шүү, түүний хүнд байдлыг хүн бүхэн ойлгож тусалдаг байсныг яана. Юун хүүхэн бэ? гэж надаас асуусан. Би тэгэхэд нь тун хөөрхөн, арван тав ч хүрээгүй охин гэсэн. Хаягийг нь асуусан. 

	— Энэ хэргийг та муугүй бүтээжээ. Юу ч гэхэв! гэж хошууч санаа алдаад өрөөн дотуур холхив. — Ямар муухай шившиг вэ? гэж толгойгоо дараад, — Хажууд нь толгой ангалзаад байхыг яана гэхэд, 

	Швейк учирлан:

	— Тэдэнд би манай гудамжинд суудаг нэг дүлий эмгэний хаягийг хэлж өгсөн. Би уул хэргийг олигтойхон л бүтээе гэж санасан юм. Тушаал гэдэг чинь тушаал л юм хойно. Гар хоосон гаралтай биш, нэг юм зохиож ярих л хэрэгтэй боллоо. Үүнээс гадна тэр үүдний өрөөнд төгөлдөр хуур авах гэж улс ирчхээд байгаа, төгөлдөр хуураа барьцааны газарт аваачуулах гэж би дагуулж ирсэн юм аа, ноён хошууч аа, төгөлдөр хуурыг маань аваад явбал муугүй сэн. Зай ч гарч, та бид хоёр овоо мөнгө олоод юу ч гэсэн ойр мөддөө л зоволтгүй болно. Төгөлдөр хуурыг яах гэж байна гэж эзэн биднээс шалгаавал, нэг утас нь эвдэрчихсэн үйлдвэр дээр аваачиж засуулах гэж байгаа юм гэж хэлнэ. Төгөлдөр хуурыг гаргаж тэргэнд ачих үед бүү гайхаж бариг гээд хаалгачид би бас тэгж хэлсэн... Бас зөөлөвчтэй жавдан худалдаж авах хүн ч надад бэлэн байна. Гэрийн хуучин хэрэгсэл худалдаж авдаг миний нэг танил хоолны дараа манайд ирнэ. Одоо чинь савхин бүрхүүлтэй жавдан үнэтэй байгаа цаг гэв. 

	Үргэлж толгойгоо барин цөхөрч гүйцэж байсан хошууч, 

	— Үүнд, Швейк та өөр юм юу ч бүтээж гийгүүлсэнгүй юү? гэхэд

	— Ноён хошууч, танд зүрхэлж айлтгахад, нөгөө ахмад Шнабелийн авдаг самрын хандмал дарснаас би хоёр шилийг авахын оронд таныг жаахан нөөцтэй, дуртай цагтаа гар дороо уух юмтай байг гээд таван шил авчирсан... Төгөлдөр хуур орж ирээд аваг даа, аягүй бол барьцааны газар хаачхаж мэднэ... гэв. 

	Хошууч арга тасарсан байртай гараа сэгсэрсэн бөгөөд хэдхэн минутын дараа төгөлдөр хуурыг тэргэн дээр ачиж байлаа. 

	Швейкийг барьцааны газраас буцаж ирэхэд хошууч самрын хандмал дарс задалчихсан, хоолон дээр татсан мах муу болгож гэж аашилж суув. Хошууч нэлээд халчихсан, 

	— Маргаашаас эхлээд шинээр амьдрах болно. Юу гэвэл архи ууна гэдэг хоосон хорвоогийн өчүүхэн муу явдал, хүн оюун санаагаараа бясалгаж амьдрах хэрэгтэй юм гэж Швейкт дуулгав. 

	Ийнхүү хагас цаг хэртэй цэцэрхлээ. Гурав дахь шилээ задалж суутал гэрийн хуучин хэрэгсэл худалддаг хүн ирсэнд хошууч жавдангаа сул шахуу өгөөд, бас сууж жаал зугаа юм ярилц гэж гуйв. Худалдаачин хүн шөнийн жижиг ширээ авахаар шалтгаацан одоход хошууч тун ч дурамжхан үдэв. Манайд тийм ширээ байдаггүй тоогүй, юм бүхнийг хүн урьдаас яаж ч зэхэх вэ дээ гэж харамсав. 

	Гэрийн хуучин хэрэгслийн худалдаачныг явсны дараа хошууч Швейктэй нөхөрсөг яриа дэлгэж дараагийнхаа шил юмыг хоёулаа хуваан уув. Бүсгүйчүүл, хөзрийг хошууч чухам юу гэж үздэг тухай баахан ярилаа. Швейк хошуучтай удаан сууж орой болтол нөхөрсөг яриа дэлгэв

	Шөнө болоод ирэхийн үед байдал өөрчлөгдөж, хошууч өчигдөр оройных шигээ умаахум болоод Швейкийг өөр нэг хүнтэй хутгаж:

	— Битгий л явчхаж үзээрэй. Нөгөө нэг бэлтгэн нийлүүлэхийн хонгор шаргал үстэй даргын сургуулийн хүнийг таних уу? гэлээ. 

	Швейк сүүлдээ хошуучид:

	— За боллоо! Одоо орондоо ороод үхэж үз! Мэдэв үү? гэж хэлтэл иймэрхүү яриа үргэлжлэв. 

	— Хэвтье, хонгор минь... Хэвтэлгүй яах вэ? Чи бид хоёр тавдугаар ангид хамт сурч, чиний грек хэлний даалгаврыг би хийж өгч байсныг санаж байна уу? Прагын ойролцоох Збраславт танайх зуслангийн байртай шүү дээ. Тийшээ чинь Влатаваар усан онгоцоор явж болдог юм. Влатавыг чи ер нь мэдэх үү? гэж үглэнэ. 

	Швейк хувцас шаахайг нь тайлуулав. Хошууч үгэнд нь ороод хий улсад гомдол мэдүүлэн, шүүгээ, зуун наст цэцэг рүү хандан:

	— Миний ах дүү нар надыг яаж байгааг та нар харж байгаа биз, эрхмүүд ээ! гэснээ орондоо орон, гэнэт шийдэмгийгээр:

	— Надад ямар ч ах дүү нар хэрэггүй! Газар тэнгэр хоёр ч миний л эсрэг зөрөх юм бол би тэднийг тоохгүй хаяна гэлээ. 

	Ингээд өрөөн дотор хошуучийн хурхирах дуу гарч эхлэв.

	 

	 

	— IV —

	 

	Энэ үеэр Швейк хуучин байрандаа, хөгшин зарц Мюллер авгайг эргэж очив. Гэрт нь Мюллер авгайн бүл бүсгүй байсан нь Мюллер авгай өөрөө Швейкийг дайчилгааны газар аваачиж өгсөн оройгоо л баривчлагдсан гэж уйлан байж дуулгав. Авгайн хэргийг цэргийн шүүх тасалж, нотлох баримт үгүй байсан учир Штейнгоф дахь хорих лагерьд аваачжээ. Авгайгаас захидал нэгэнт ирсэн байсанд, гэр бүлийн тэр дурсгалт бичгийг Швейк авч уншвал:

	 

	«Хонгор Аннушка минь, энд бид их сайхан цөм эрүүл саруул байна. Хажуу орны бүсгүй бижрүүт хижигтэй бас цусан хижигтэй ч хүн бий... Бусад талаар цөм сайн. Хоол унд хүрэлцээтэй, бид нийлж төмсөөр шөл хийж уудаг... Швейк гуай нэгэнт... юу яасан гэж би дуулсан, хаана хэвтэж байгааг нь чи мэдээд орхиорой, дайн дууссаны дараа булшин дээр нь цэцэг олж тавих юм шүү. Дээврийн хонгилын харанхуй буланд нь хайрцаг дотор фокстерьер үүлдрийн гөлөг байсныг чамд хэлэхээ мартаж орхижээ. Намайг... юу яахаар ирснээс хойш хэчнээн ч долоо хоног юм идсэнгүй вэ? Одоо ч өнгөрсөн байх хөөрхий гөлөг аль эрт цаашаа харсан байлгүй» 

	 

	гэжээ. 

	Хуудсан дээр хянах газар үзлээ. Эзэн хааны Штейнгоф дахь хорих лагерь гэсэн улбар тамга хөндөлдүүлэн даржээ.

	Мюллер авгайн бүл бүсгүй мэгшин уйлах зуураа

	— Үнэхээр ч тэр гөлөг үхчихсэн байсан. Та бас өөрийнхөө өрөөг одоо танихааргүй болсон гээч. Одоо тэнд чинь оёдолчин бүсгүйчүүл байгаа. Таны өрөөг бүсгүйчүүлийн хувцас оёх газар болгоод ханаар нь дүүрэн хувцасны загвар зураг өлгөж цонхон дээр нь цэцэг тавьсан гэж ярив. 

	Мюллер авгайн бүл бүсгүй яагаад ч тайвширч чадахгүй байв. Мэгшин үглэн байж сүүлдээ Швейкийг цэргийн албанаас оргоод одоо өөрт нь гай тарьж хөнөөх гэж байгаа болов уу гэж айж байгаагаа хэллээ. Тэгээд Швейктэй улаан цагаандаа гарч дампуурсан этгээд мэтээр ярив. 

	Швейк үүнд хогийн юм байна. Энэ чинь надад аятайхан санагдаж байна. Ингэхэд байна аа. Кейржова гуай би үнэхээр цэргээс оргосон. Харин оргохын тулд арван таван том бага дарга нарыг алахад хүрлээ шүү дээ. Ганцхан энэ тухай та хүнд л бүү хэлж үзээрэй гээд ийм хүйтнээр хүлээж авсан гэр голомтоо орхиж гарахдаа ийм заавар өгөв. 

	— Миний дотуур хувцасны шүүгээнд зах нударга сэлт байгаа хадгалж орхиорой, цэргийн албанаас ирэхээр өмсөх энгийн хувцастай байг. Бас хувцасны шүүгээн дотор цагаан эрвээхэйтэй болчих вий, үзэж байгаарай. Миний орон дээр унтдаг бүсгүйчүүдэд мэнд хүргээрэй гэв. 

	Швейк мөн «Хонхорын гуанзаар» шагайгаад Паливецийн эхнэр үзэхтэйгээ зэрэг лав цэргийн албанаас оргож яваа байх гэлээ. 

	Хуучин явдлаа давтан сөхөж манай муу нөхөр хэчнээн хянуур байлаа, тэгэхэд одоо ямар ч хэрэггүйгээр сууж л байна тэгэхэд энэ шиг нэг нь цэргийн албанаас оргож, наранд зугаалж явах юм. Өнгөрсөн долоо хоногт таныг бас л эрсэн. Бид танаас арай л хянуур байсан мөртөө болж өгөөгүй гайнд өртсөн дээ. Хүн бүрд тантай адил аз дайралдахгүй байна шүү гэж яриагаа дуусгавар болгов.

	Смиховт слесарь хийдэг нэг хижээл хүн энэ яриаг чагнаж сууснаа Швейк рүү дөхөж ирээд:

	— Эрхэм ээ, та гадаа гудамжинд намайг хүлээж байхгүй юу. Тантай хэдэн үг солих хэрэг байна гэв. 

	Гуанзны эзэгтэйн хэлснээр Швейкийг тэр хүн цэргээс оргосон гэж тооцоод яриа үүсгэн, өөрийн нь нэг хүү бий, тэр нь бас л цэргийн албанаас оргоод, одоо Иозефийн ойролцоох Ясени гэгч газарт эмэг эх дээрээ байгаа гэж дуулгаад, Швейкийг өөрөө цэргээс оргосон хүн биш гэж үнэмшүүлсээр байгааг харгалзалгүй гарт нь арван крон хүчээр атгуулав.

	Швейкийг гудамжны булан дахь дарсны газар луу хүчээр дагуулан явах зуураа 

	— Эхний үед энэ танд нэмэр болно. Би таныг сайн ойлгож, өрөвдөж байна, надаас айх юм ер үгүй гэв. 

	Швейк шөнө дүл болсон хойно гэртээ харихад хошууч эргэж ирээгүй л байв. Өглөөгүүр нэг юм ирээд Швейкийг сэрээж:

	— Маргааш гадаа мөргөл үйлдэхээр явах боллоо. Хар кофе цай, ром дарстай ууя гэснээ, — Үгүй устай хольж найруулсан нь дээр байх гэв. 

	 

	
XI бүлэг : ШВЕЙК ХОШУУЧИЙН ХАМТ ХЭЭРИЙН МӨРГӨЛ ҮЙЛДЭХЭЭР ЯВАВ

	 

	— I —

	Хүмүүсийг нөгөө ертөнцөд тонилгох бэлтгэлийг хэзээнээс нааш бурхан юм уу, хүний хий ухаанаараа бий болгосон өөр нэгэн дээд амьтны нэрээр хийдэг билээ. 

	Эртний финикиянууд олзлогдсон хүний хоолойг огтлохоос өмнө бурханд том мөргөл ёслол хийдэг байсан нь хэдэн мянган жилийн дараа шинэ үеийнхэн дайснаа гал мэсийн аюулаар хөнөөн дарахаар мордохдоо мөн мөргөл залбирал үйлддэгтэй чухамхүү чанар нэг болой. 

	Гвинейн арлууд болоод Полинезийн махчин омгууд олзлогдогсод болоод явуулын хүн, шашны номлогчид, олон төрлийн хоршоог төлөөлөн очигсод хийгээд зүг сонирхон тэнэгчид зэрэг аар саархан улсыг баяр ёслол болон идэхийнхээ өмнө бурхандаа тахилга өргөж олон янзын мөргөл уншлага үйлддэг юм. Шашны элдэв хувцас өмсгөлийн соёл тэдний дунд хараахан нэвтрээгүй байгаа болохоор иймэрхүү ёслолын үед бөгсөө л ойн шувуудын олон өнгийн өдөөр хийсэн юмаар хааж гоёдог билээ. 

	Шашны гэгээн шүүхийнхэн золгүйтэж буруутсан хүнийг түүдэг дээр шатаахынхаа өмнө их хурал хурж мөргөл ёслол үйлдэж залбирал буулгадаг байв. 

	Гэмт хэрэгтнийг цаазлах үед хөөрхий амьтны сэтгэлийг үймрүүлсэн хувраг хүн заавал байлцдаг.

	Германд ял тулгагдсан золгүй хүнийг далайсан сүхний дор хувраг хөтлөн аваачдаг. Австри Католик сүмийн лам нар дүүжлүүр лүү, францад хоёр шонд зоосон толгой огтлох бянт руу, Америкт лам нар хэрэгтнийг цахилгаан сандал руу, Испанид багалзуур боох нарийн хэрэгсэл бүхий сандал руу аваачдаг, орост цаазлуулах хувьсгалч нарыг сахал самбай болсон хар лам дагаж явах жишээтэй. Тэгэхдээ хуврагууд ял заагдсан хүнийг Христосын тэлэгдэж хадуулсан хөрөг бүхий загалмайгаар адислан, «эхлээд л чиний толгойг авна, дүүжилнэ, боож ална гэх юм уу, арван таван мянган вольтын хүчтэй цахилгаан дамжуулаад л гүйцнэ. Энэ чинь христосын үзэж өнгөрүүлснийг бодвол юу ч биш шүү» гэх байрын юм ярьж дэлхийн дайн хэмээх их хядалцаан бас л лам нарын мөргөл залбиралгүйгээр болоогүй. Аль аль талын цэргийн хороодын лам нар тэжээлгэж суугаа талынхаа ялалтын төлөө мөргөл залбирал үйлдэж байв. Австрийн цэргийн босож, самуурсан цэргүүд болоод Чехийн торгон цэргүүдийг цаазлах газарт хаан, лам нарыг харж болно.

	Өөрийгөө «хувилгаан» гэж нэрлэсэн Войтех хэмээгч дээрэмчин этгээд Балтийн тэнгисийн орчмын славян үндэстнүүдийг нэг гартаа жад, нөгөө гартаа загалмай бариад сүйтгэж явсан цагийнхаас өөрчлөгдсөн юм ер үгүй. 

	Бүх еврей даяар хүмүүс яргад нядалгааны мал мэт явж, тэднийг махчин хаад, ерөнхий сайд, цэргийн жанжин, эрхтэн дархтны зэрэгцээгээр бүх төрлийн шашны лам нар мөн адил аж. «Газар, агаар, тэнгисийн аль алин дээр» ч гэсэн хуурамч тангараг албадан уншуулаад бас хөөлцөж байсан. 

	Хээрийн мөргөл гэгчийг цэргийн анги анх дайны талбар луу хөдлөхөд мөн яг хядалцаанд орох, үхэхийн өмнө тус тус нэг удаа гүйцэтгэнэ. 

	Нэг өдөр дайны талбар дээр хээрийн мөргөл үйлдэж байтал дайсны нисэх онгоц бөмбөг хаяад, яг хээрийн шүтээн дээр буугаад манай багш ламтнаас ердөө цус нөж болсон бөөн навтас л үлдсэнийг санаж байна. Ламтны тухай сонин хэвлэл буян номын төлөө зовлон зүдүүр үзсэн хүн мэтээр бичиж байх зуур манай нисэх онгоцнууд дайсны талын лам нарыг мөн л тэгж алдаршуулах гэж оролдсоор байсан. 

	Энэ явдлыг бид хорон муухайгаар шоглон ярьдаг байсан. Багш ламтнаас үлдсэн тамтгийг оршуулсны дээр түр босгосон загалмайн дээр маргааш нь дурсгал болгон ийм юм зориуд биччихсэн байж билээ.

	 

	Гай гэдэг юм та биднийг

	Голж шилэлгүй дайрах л байж дээ 

	Диваажинд төрөх болно гэж биднийг 

	Даанч их номлодог байсан даа, та 

	Тэгтэл таныг тэнгэр таалж 

	Тас ниргэх тавилантай байж 

	 

	гэжээ. 

	 

	 

	 

	— II —

	 

	Швейк хуучин далайчдынхаас ч илүү чанга гойд сайхан дарс найруулав. Ийм дарсыг арван наймдугаар зууны үеийн далайн дээрэмчид ч гэсэн дуртайяа уух сан биз ээ.

	Отто Кац ламтан их л бахдаж

	— Та ийм гайхамшигтай сайхан ундаан хаана найруулж сурсан юм бэ? гэж асуувал Швейк хариуд нь:

	— Гэрэлт хорвоогоор тэнүүчилж явах үедээ л сурсан юм. Архинд орчихсон нэг усан цэрэг надад ингэж найруулахыг зааж өгсөн. Ууж согтсон хүн усанд уначихлаа гэхэд Ла-Маншийн хоолойгоор хөвөөд гарч чадахуйц чангаар найруулах ёстой. Сулхан найруулсан дарс уусан бол гөлөг аятай живээд үхэж орхино гэж тэр хүн ярьдаг сан.

	Лам багш үүнд,

	— Ийм сайхан дарс уусны дараа хээрийн мөргөлийг сайхан үйлдэнэ дээ, Швейк ээ. Мөргөлийн өмнө, замдаа сайн явахыг ерөөсөн, салахын хэдэн үг хэлье гэж бодож байна. Хээрийн мөргөл гэдэг чинь тоглоом биш шүү. Энэ чинь хуарангийн шоронд мөргөл үйлдэх юм уу, тэр муусайн новшнуудад ном айлдахтай ер адилгүй. Энд чинь ухаан санаа өөдрөг байлгүй горьгүй юм шүү. Эвхдэг гэх юм уу, хармааны шүтээн бидэнд бий... гэснээ гэгээн Мария минь!.. гэж толгойгоо дараад, — Бид хоёр гэж ёстой хар усан тэнэгүүд юм аа! Тэр эвхмэл шүтээнийг би хаана нуусан байсан бэ гээч? Нөгөө зарчихдаг зөөлөвчит жавдан дотор чинь нуусан байсан юм гэв. 

	— Гай дайрлаа дин лин багштан. Тэр гэрийн хуучин хэрэгслийн наймаачныг би хэдийгээр таньдаг боловч уржигдар авгайтай нь дайралдахад жижиг шүүгээ хулгайлсан хэргээр шоронд орчихсон гэнэ билээ. Манай Вршовицэд нэг багшийнд бий. Тэр шүтээний хувьд тун тоогүй юм болж байна даа. Юуны өмнө найруулсан дарсаа ууж гүйцээд явж тэр шүтээнийг эрье, юу гэвэл түүнгүйгээр хээрийн мөргөл үйлдэж болохгүй байх гэж санагдана гэлээ. 

	Ганцхан аяны шүтээн л дутагдаад байна. Бусад нь цөм сургууль хийх тавцан дээр бэлэн байгаа юм сан. Мужаанууд тавцан хийсэн. Гүнцгээ Бржевневээс зээлдэж авна. Тахилын цөгц уул нь өөрийнх нь байх учиртай, гэтэл хаана байж таарах вэ... гээд бодол болов. 

	— За би түүнийг хаячихсан байж гэж бодъё... Тэгвэл далан тавдугаар хорооны дэслэгч Витингерийн шагналын цомыг хэрэглэхээс дээ. Хэдэн жилийн өмнө Витингер «биеийн тамирын хишигтэн» гэдэг нийгэмлэгийн өмнөөс гүйлтийн тэмцээнд ороод тэр цомыг авсан юм. Сайн гүйдэг хүн байжээ. Венагаас Медлинг хүртэлх дөчин километр газрыг нэг цаг дөчин найман минутад гүйсэн юм. Үүнийгээ их гайхуулж ярина аа. Би бүр өчигдөр, юмыг яаж мэдэх вэ гээд энэ тухай ярилцаж тохирсон юм байхгүй юу... Би юмыг ч дандаа л цагт нь тултал хойш тавиад байдаг хар мал хойно. Үгүй би мангуу золиг чинь яагаад жавдангаа үзсэнгүй вэ? гэв. 

	Архинд орчихсон усан цэргийн жороор найруулсан дарсны нөлөөгөөр, лам багштан өөрийгөө хэр өөдгүй амьтан болохыг хамгийн муу муухай үгээр гарган харааж зүхэж гарав. 

	Швейк үүнд: Үгүй, явж тэр эвхмэл шүтээнийг чинь эрье л дээ. Бүр өглөө болчхож. Ёслолын хувцсаа өмсөөд, гарахынхаа өмнө нэг нэг аяга найруулсан дарс уугаад л гаръя гэв. 

	Тэгсээр байж тэр хоёр нэг юм гарлаа. Гэрийн хуучин хэрэгсэл наймаалдаг хүний эхнэр лүү очиж явах замдаа лам багштан «бурхны өршөөлөөр» өчигдөр их мөнгө хожсон, цаашид ийм азтай хэвээр байх юм бол мөд төгөлдөр хуураа барьцаанаас гаргаад авч чадна байх гэж Швейкт ярив. Энэ нь бөөгийн шашинтны аргагүйн эрхээр тахилга өргөнө гэж амлахтай төсөөтэй дуулдав.

	Гэрийн хуучин хэрэгсэл наймаалагчийн нойрмог авгайгаас ламтан, Швейк хоёр Вршовицэд суудаг нөгөө диваныг авсан багшийн хаягийг мэдэж авав. Багштан тун их найрсаг зан гаргаж бүсгүйн хацрыг чимхээд, хоолойг нь ч билээ гижигдэв. 

	Ламтан цэвэр агаарт сэтгэл санаагаа жаал сэргээх хэрэгтэй байна гэсэн тул хоёул бүр Вршовиц хүртэл явгаар алхав. 

	Вршовицэд, шүтлэг ихт хөгшнийд ортол эвгүй явдалд учирлаа. Жавдан дотор эвхмэл шүтээн байхыг олоод бурхны ид шид гэж бишрэн шүтээнийг Вршовицийн сүмд бэлэглэхээр ар талд нь: «Бурхны ариун их алдар нэрийг бишрэн халагдсан багш Коларжик, Христосын мэндэлсний 1914 дүгээр оны зун бэлэглэв» гэж бичих эрхтэй хэмээн үзээд бичсэн байлаа. 

	Дан дотуур хувцастайгаа байсан багш ихэд сандрав. Ярианаас нь үзвэл тийм юм олсноо бурхны үзүүлсэн ид шид, хишиг гэж үзэж байсан нь илт байлаа. Жавданг худалдан авч байхад, дотор нь «Тэр хайрцагт нь нэг юм байхгүй болов уу?» гэж бодогдоод байсан гээд зүүдэнд нь мөн бурхан орж, «Жавдагийнхаа шүүгээг онгойлгож үз!» гэж зарлиг болсонд багш даруй дагажээ. Тэгээд тахилын дийз тавих хонгилд эвхмэл жаахан шүтээн байхыг үзээд жавдангийн өмнө сөхрөн сууж удтал мөргөн бурханд чинь сүсэглэжээ. Үүнийг багш Вршовицийн сүмд тэр шүтээнийг оройн чимэг болгон тавьтугай гэж дээрээс буулгасан тэмдэг гэж үзжээ. 

	Багш ламтан үүнд, 

	— Энэ чинь бидэнд онц хамаагүй, тэр шүтээн таны юм биш байсан болохоор түүнийг та хараал хүрсэн тэр нэг тахилын газарт биш, цагдаагийн газарт л өгөх ёстой байсан гэхэд, Швейк дээрээс нь үг нэмэрлэж:

	— Тэр ид шидээсээ болж та аягүй юманд өртөх вий дээ. Та жавдан худалдаж авснаас биш шүтээн аваагүй. Тэр шүтээн чинь цэргийн газрын хөрөнгө юм. Тэр бурхны заалт чинь танд их ээ гай чирч магадгүй дээ. Тэр бурхан мурхныг хайхрах ч хэрэггүй байж. 

	— Згоржад нэг хүн газар хагалж яваад рашаан хийх гүнцгийн сав олжээ. Түүнийг уул нь нэг хүн хулгайлж аваад, хэрэг хуучирч мартагдтал булчхаад байж л дээ. Олсон хүн үүнийг бас л бурхны үзүүлсэн ид шид гэж үзээд тэр савыг хайлуулж ашиглахын оронд, барьц болгож байна гээд ламд аваачиж өгчээ. Лам тэгэхэд л бурхан тахилд гар хүрч нүгэл үйлдсэний эцэст сэтгэл нь зовоод эргүүлж авчирлаа гэж бодоод гэсгүйг дуудаж, гэсгүй нь цагдаа авчруулаад, гэмгүй хөөрхий тариачныг ялласан шүү. Юу гэвэл шүүхийн хурал дээр ид шидийн хурал дээр ид шидийн тухай нэг дэмий юм яриад биеэ зөвтгөхийг оролдон ариун дагинын тухай нэг юм ярьж, дээр нь бас дар эхийг оролцуулсны үр дүнд арван жилээр заагдсан шүү. Зүгээр л бидэнтэй цуг эндхийн лам дээр очиж сангийн хогшлыг эгүүлж авахад тусалсан нь илүү дээр байх. Эвхмэл шүтээн гэдэг чинь хэн дуртай хүнд л бэлэг барьчихдаг нэг муу муур юм уу, нусны алчуур төдийхөн биш шүү гэв. 

	Өвгөн хувцаслаж байх зуур хамаг бие нь чичирч, эрүү нь дагжих ажээ. 

	— Чин үнэнээ хэлэхэд, надад муу санаа өвөрлөсөн явдал ер үгүй. Бурхны тэр хишгээр Вршовиц дахь бурхны ядуу сүмийг чимэглэж тус болъё л гэж санаснаас өөр юмгүй, гэхэд Швейк үгийг нь тас дайран, ширүүнээр:

	— Цэргийн хогшлоор л тэр биз? Бурхны тиймэрхүү хишиг чинь ч зохихгүй дээ. Хотеборжийн Пивонька гэгч нэг хүн гарт нь хүний үнээтэй дөр ороод орхиход бас л бурхны хишиг гэж үзсэн юм гэдэг гэв. 

	Иймэрхүү ярианаас золгүй өвгөн бүр сандарч гүйцээд биеэ өмөөрч үг хэлэхээ ч больж, энэ хэргээс бушуухан салах сан хэмээн яаран хувцаслав. 

	Вршовицийн лам унтаж байгаад, сэрээхэд нь нойрмоглосондоо бас л хүний хойдох уншуулах гэж дуудаж байгаа юм гэж бодоод дуртай дургүй хувцаслах зуураа:

	— Үгүй энэ хүний хойдох уншихаас бүр болоод байна аа. Хүнийг нэг аятайхан унтаад орхихын хамт л үхээд орхих санаа ер яаж төрдөг юм бэ? Сүүлд нь тэгээд барьц өглөгийн тухай бас маргалдахыг яана гэж үглэнэ. 

	Ийнхүү үүдний өрөөнд Вршовиц дахь Католик шашинтай ард иргэдийн бурхны төлөөлөгч гэгч талаас, нөгөө талаас цэргийн газарт бурхныг төлөөлж энэ хорвоод төлөөлөн буй лам гуай нар нүүр учрав. Чухам гэвэл энэ нь цэргийн, энгийн хүмүүсийн хоорондын маргаан болов. Эвхмэл шүтээний байвал зохих газар нь жавдангийн шүүгээ огтхон ч биш гэж нутгийн сүмийн ламыг мэтгэхэд, цэргийн лам тийм ч байлаа гэсэн зөвхөн энгийн улс ирдэг сүмийн тахилын өрөөнд авч ирэх хэрэггүй байсан гэж байв. 

	Швейк ярианд оролцон ядуухан хүнийг цэргийн газрын эд хогшлоор баяжуулах гэдэг хялбархан гэх байрын энэ тэр үг нэмэрлэхээс гадна ядуухан гэдэг үгээ үл итгэх байраар ёжуун хэлж байв. 

	Эцэстээ тэд тахилын өрөөнд орж, сүмийн ламтан цэргийн багш ламд эвхмэл шүтээнийг нь өгөөд:

	«Вршовицэд байдаг сүмд тохиолдлоор ирсэн эвхмэл шүтээнийг авлаа. Цэргийн лам Отто Кац» гэсэн гарын үсэг авчээ. 

	Тэрхүү аяны шүтээн нь Вена хотын еврей мориц Малерийн шашны хурал мөргөл, ёслолын элдэв юм эрэх, гэгээдийн хөрөг зэргийг үйлдэгч хоршооны хийсэн зүйл байв. Гурван самбартай, гэгээний шашны хоосон алдар лугаа адил хуурамч алтадмал ажээ. Хүн санаагаараа л эс тааварлахгүй юм бол тэр гурван самбар дээр чухам юу зурсныг тухайлахын эрх тун ч үгүй. Энэ шүтээнийг Замбезийн бөөгийн шашинтан болон монгол буриадын бөө нарын аль нь ч хэрэглэсэн болохтой зүйл байв. Хурц өнгийн будгаар эрээлж мяраалж орхисон нь холоос харахад төмөр замчдын харааг шалгадаг өнгөт хүснэгтэрхүү харагдана. 

	Нэг л нүцгэн толгойг нь тойрон гэрэл цацарсан хүний өмхийрч, ялзарсан нугасны гүзээ аятай ногоорчихсон бие л тодоос тод харагдана. Тэр гэгээн хүнд муу юм хийж байгаа зүйл ер үгүй, харин ч хоёр талд нь бурхны элч байж таарах хоёрын зэрэг далавч бүхий амьтад байх мөртөө, нүцгэн гэгээн ийм амьтадтай цуг байгаадаа машид хэлмэгдэн бархирч байх шиг санагдана. Юу гэвэл тэр бурхдыг далавчтай муур ч юм уу, ном сударт гардаг мангас ч юм уу гэлтэй үлгэрийн муухай амьтан шигээр зуржээ. 

	Нөгөө талын самбар дээр нь дээд гурван шүтээн, эцэг хүү бурхан тэнгэр гурвын дүрийг гаргах учиртай хөрөг байв. Тагтааг зураач төдий л их гажуудуулж чадсангүй, цагаан тахиа гэмээр ер нь шувуу нь л шувуу мөн байв. 

	Харин эцэг бурхан нь Америкийн алаан хядаантай сонин кинонд гардаг зэрлэг догшин баруун зүгийн дээрэмчинтэй тун төстэй ажээ. 

	Хүү бурхан нь гэж огт өөр, овоо зэгсэн гэдэстэй, түүнийгээ усанд ороход өмсөх богино өмдөрхүү юмаар хаасан, наргиан хөгжөөнтэй залуу хүн зуржээ. Хүү бурхан ер нь биеийн тамирчин хүний галбиртай, загалмайгаа яг л ширээний бөмбөгний цохилуур аятай хээнцэр барьжээ. Холоос харвал гурван дээд шүтээний дүр нийлж бүдгэрэн, дээвэртэй буудал руу орж яваа галт тэрэг шиг юм болох ажээ. 

	Гурав дахь самбар дээр нь ямар гэгч бурхан байгаа юм, мэдэхийн эрх огт алга байгааг цэргүүд мөргөлийн үед чухам юу байгааг нь олох гэж ямагт маргалддаг юм. Нэг цэрэг Присазавск хязгаарын нутгийнхан нэг хүнийг мөн байна гэж таньж байсан гэдэг. Гэлээ гэхдээ тэр хөргийн дорд талд «Бурхны эх гэгээн Мария минь биднийг аварч өршөө!» гэсэн бичиг байлаа. 

	Швейк аяны шүтээнийг тэргэн дээр эсэн мэнд ачаад урд сандал дээр хөтөчтэй хамт суув. Багш ламтан тохитойхон намбайж суугаад хөлөө нөгөөх гурван нандин шүтээн дээр тавив. 

	Швейк хөтөчтэй, дайны тухай энэ тэрийг ярихад цаадах нь ёстой самуун дэгдээгч этгээд ажээ. Австрийн ялагдашгүй зэр зэвсгийн тухайд «Ингэхэд Сербид нэгний орчим та нарыг чинь юмгүйхэн болгоод тавьсан юм биз дээ?» гэх байрын элдэв үг хэлнэ. 

	Тэд хүнсний газрын харуулаар өнгөрч явтал манаач, юу ачиж яваа юм гэж асуухад Швейк өөдөөс нь:

	— Нандин гурван шүтээн, гэгээн Мария лам багштай ачиж явна аа гэлээ. 

	Энэ завсар сургуулийн талбар дээр дайнд мордох сумангууд тэднийг тэсэж ядан хүлээж байлаа. Удаан ч хүлээх хэрэг гарлаа. Швейк, лам багш хоёр эхлээд дэслэгч Витингерийн шагналын цомыг авахаар яваад, дараа нь Вршовиц хийдэд очиж мөргөлд зайлшгүй хэрэгтэй зүйлүүд болон гүнцэг сүмийн нэг шил дарс авлаа. 

	Хээрийн мөргөл үйлдэнэ гэдэг тийм ч амархан зүйл биш ээ гэдэг мэдээж хэрэг. 

	— Бүх хотоор дагуулж байна даа хөөрхий! гэж Швейк хөтчид хэлсэн нь үнэн байлаа. 

	Сургуулийн талбар дээр ирээд модон хаалгатай тавцан, аяны шүтээн тавих ширээ рүү очиж явтал лам багш тахилчийнхаа тухай мартчихсаныг мэдэв. 

	Мөргөлийн үед ламтны дэргэд явган цэргийн нэг хүн ямагт дагалддаг байснаа одоо холбоочин болсон нь дээр гэж үзээд дайны талбар луу яваад өгсөн ажээ. 

	— Багш гуай, энэ ч гайгүй хэрэг ээ. Би орилж үзье гэж Швейк хэлэв. 

	— Та тахилч болж чадна гэж үү? гэхэд Швейк хариуд нь:

	— Уул нь хэзээ ч тийм ажил хийж байгаагүй л дээ. Гэхдээ туршаад үзэж болох юм. Одоо чинь дайны цаг, дайны цагт хүмүүс урьд чадна гэж зүүдлээ ч үгүй явсан ажлаа зориглож барих болсон шүү дээ. Таныг «Бурхны өршөөл та бүхнийг орхихгүй» гэж хэлэхэд тэр нэг «та бүхний сүнсийг ч гэсэн мөн ялгаагүй» гэдэг тэнэг үгийг чинь яаж ийгээд заалгаад байхаас биш ер нь ч таны орчинд халуун будаа тойрч эргэлдэх муур адил бүртгэнээд байхад тийм ч бэрх биш юм шиг санагдана. Таны гарыг угаах, гүцнээс дарс аягалж өгөх тухай гэвэл ч... гэхэд багш ламтан:

	— За яамай! Ганцхан миний аяганд ус битгий хийгээрэй. Та одоо л нөгөө нэг гүцэнд нь дарс хийгээд бэлтгэчихвэл дээр байх аа. Тэгээд ч таны баруун зүүн гараар ирэхийг чинь би өөрөө хэлж өгөөд байна. Намайг нэг исгэрвэл «баруун талд», хоёр исгэрвэл «зүүн талд» ирж байгаарай. Судар харин надад битгий олон авчраад байгаарай. Ер нь гэхэд бүгд юу ч биш дээ золиг, айгаад байгаа юмгүй биз? гэхэд нь,

	— Багш ламтан, би ер нь юунаас ч айдаггүй, тахилч болохоос ч айхгүй л байна шүү гэв. 

	Ерөнхийдөө эд бүгд юу ч биш ээ гэж ламтны хэлдэг үнэн байж. Бүх юм ёс зүйгээрээ сайхан бүтэж байлаа. 

	Ламын айлтгал тун товчхон байсан нь:

	— Цэргүүд ээ, бид тулалдааны талбарт очихын өмнө бурхандаа чин сэтгэлээр сүсэглэхийн тулд энд цуглараад байна. Бурхан биднийг өршөөн ялалтад хүргэж, амь насыг маань даатугай. Та бүхнийг удаан чилээхээ больё. Хамаг сайн сайхныг ерөөе гээд дуусгав. 

	Зүүн жигүүрт зогсож байсан хөгшин хурандаа "Болно оо!" гэж командлав. 

	Хээрийн мөргөлийг мөн л дайны талбар дээр тулалдах арга ажиллагааг захирдаг хуульд адил захирагддаг болохоор нь хээрийн гэж нэрлэдэг билээ. Гучин жилийн дайны үед цэрэг удаан хол аялдаг байсан цагт хээрийн мөргөл мөн гайхалтай удаан болдог байсан. 

	Цэрэг хурдан хөдлөх болсон өнөөгийн техникийн үед хээрийн мөргөлийг мөн хурдан үйлдэх учиртай билээ... 

	Мөргөл яг л арван минутад багтав. Мөргөлийн үед багш ламтан исгэчиж байгаа нь ойр зогсож байсан хүмүүст жигтэй санагджээ. 

	Швейк дохиог дор нь ойлгож ном айлдах тавцангийн зүүн баруун талд ирж, «та бүхний сүнсийг ч гэсэн мөн ялгаагүй» гэдэг үгээ л давтаж байв. 

	Энэ нь тахилгын тавцанг тойрсон энэтхэг бүжигтэй төстэй байсан боловч ерөнхийдөө мөргөл хүмүүст их л таатай санагдаж, Лексвагийн модтой гудамж, ар талын бие засах газрууд бүхий тоос шороот сургуулийн талбайн уйтгарыг сэргээв. Бие засах газруудын эхүүн үнэрийг сүм хийдийн гүгэлийн анхилуун үнэр орлоно. Хүн бүхэн сайхан ааштай байв. Хурандаагийн дэргэд байгаа дарга нар нэг нэгэндээ шог юм ярина. Бүх юм зүй ёсоороо явагдлаа. Цэргүүдийн дунд энд тэндээсээ «алив нэг ганц соруулаач» гэх дуу сонсогдож, тамхины цэнхэр утаа тэнгэр өөд, тахилгын утаа мэт суунаглаж байв. Хурандаа өөрөө тамхиа асааж байгааг хараад бүх бага дарга нар хүртэл тамхи татлаа. 

	Тэгтэл «Мөргөөд!» гэх дуулдаж, тоос дэгдэн дөрвөлжлөн зогссон жагсаал бор хувцастан дэслэгч Витингерийн Вена - Медлинг хоёрын хоорондох зайнд гүйж авсан цомын өмнө өвдөг сөхрөв. 

	Аяга дүүрэн цэлэлзэж ламтныг ёс гүйцэтгэх бүрий цэргийн эгнээнүүдэд:

	— Мөн овоо шүү балгаж байна аа гэж сайшаан дуу алдацгаана. 

	Ёслолыг хоёр дахин гүйцэтгэсний дараа дахин «Мөргөөд!» гэж командлахад олон цэргүүд зэргээр: «Эзэн хааныг маань бурхан өршөөн хайрла!» гэж нирхийлгэхэд «Зэрэгц дундаа!» «Алхаад!» гэдэг команд дуулдлаа.

	Лам багштан аяны шүтээн рүү зангаад, 

	— Наад юмнуудаа цуглуул, хаанаас юу юу авсныгаа аваачиж өгөх хэрэгтэй гэж Швейкт хэлэв. 

	Мөнх хийдийн дарснаас бусдыг нь цөм зохих ёсоор нь нөгөө л хөтчөөрөө хүргүүлж буцааж өгөв. 

	Гэтэл буцаж ирээд золгүй хөтчийг удаан явсны учир цэргийн захиргааны газар очиж хөлсөө ав гээд явуулчихсаны дараа Швейк ламтнаас:

	— Эрхэм багш танаас зүрхэлж асуухад, тахилч хүн дагаж яваа ламтангаа заавал нэгэн шашин шүтлэгтэй байх учиртай юу, үгүй юу? гэвээс;

	— Тэгэлгүй яах вэ? Эс тэгвэл үйлдсэн мөргөл хүчингүй болно шүү дээ гэв. 

	— Багш ламтан минь! Бөөн эндүүрэл болжээ. Би чинь шашин шүтлэгээс гадуур болчихсон хүн шүү дээ. Миний үйлс ер бүтэхгүй л яваа юм даа гэж Швейкийг хэлэхэд, ламтан өөдөөс нь харж хэсэг зуур дуугүй байснаа мөрийг нь алгадаад:

	— Миний уугаад үлдээсэн хийдийн шилтэй архийг уучих, тэгээд л өөрийгөө дахин сүм хийдийн ивээлд багтсанд тооц гэв.

	 

	
XII бүлэг : ШАШНЫ НОМ ХАЯЛЦАВ

	 

	Цэргүүдийн амь сүнсийг даагч ламтны царайг Швейк бүхэл өдөржингөө олж харахгүй удаа тохиолддог л байв. Ламтан хувраг хүнийхээ үүрэгт ажлыг зугаа цэнгэлтэй хослон, гэртээ орж ирэх нь ховор, хааяа орж ирэхээрээ дээвэр дээгүүр гүйж яваад ирсэн муур шиг хамаг юмаа шавар шавхай болгочихсон заваан амьтан ирнэ. Гэртээ ирээд юм ярихтайгаа байвал унтахынхаа өмнө Швейктэй дээд эс юмс, сэтгэл санааны дээд баяр сэтгэхүйн, амьдралын баяр баясгалангийн тухай яриа дэлгэж, заримдаа Гейнегээс эш татахыг хүртэл оролдоно. 

	Швейк ламтантай хоёул тэслэх дэлбэлэх ангийн цэргүүд дээр очиж бас нэг мөргөл үйлдлээ. Тэнд хуучин сургуульд бурхны зарлиг тангараг заадаг байсан, гойдын сүсэг бишрэлтэй бас нэг лам эндүүрч уригдсан байлаа. Швейк мөргөл залбирал үйлдэхдээ үргэлж авч явдаг дашмагтай хар архинаас нэг балгахгүй юу гэхэд нь тэр хүн Кацийн нөхрийг өөртэй нь адил лам хүн байж гэж машид гайхлаа. 

	Отто Кац үүнд, муугүй коньяк шүү, уучхаад гэртээ харьж үз. Би өөрөө бүгдийг хийж орхино. Цэвэр агаарт жаал баймаар байна, толгой өвдөөд нэг л болж өгөхгүй гэв. 

	Сүсэгтэй ламтан толгой сэгсрээд явж өгсөнд Кац үүргээ ердийнхөөрөө гялалзтал биелүүллээ. Энэ удаа бурхны цус болгож Англи давстай ус, дарстай хольж уул номлол нь ердийнхөөсөө нэлээд унжирч хоёр үг хэлээд л «цаашлаад» «эргэлзээгүй» гэдэг үгс давтагдаж байв. 

	— Цэргүүд ээ! цаашлаад та нар өнөөдөр дайны талбар луу мордож байна, чин сэтгэлээрээ бурханд сүсэглэн залбиран, цаашлаад байна аа... өөртөө юу учрахыг та нарын хэн чинь ч мэдэхгүй байгаа гэдэг эргэлзээгүй. Цаашлаад байна аа... гээд шүтээний дэргэд, «Цаашлаад» «эргэлзээгүй» гэдэг үгс бурхан болгонд олон гэгээнтнүүдийн нэртэй хутгалдан урссаар л байв. 

	Сэтгэл хөөрч, уран үгний амтанд улайрсандаа багш ламтан 

	— Хаан хүн Евгений Совойскийг гэгээн зэрэгт өргөмжлөн, хөнгөн хөөрөг барих үед чинь та нарыг сахиус нь ивгээнэ гэж айлдав. 

	Гэлээ ч гэсэн хээрийн мөргөл элдэв муу учралгүй, хөгжилтэй аятайхан өнгөрч цэргүүд сэтгэлээ ханатал инээлдэж авав. 

	Швейк ламтан хоёрыг буцах замд нь эвхмэл шүтээнтэй трамвай тэргэнд оруулахгүй гэв. 

	Гэвч Швейк:

	— Зүгээр л байгаарай энэ шүтээн чамайг ниргэнэ шүү гэж сүрдүүлэв. 

	Арай гэж нэг гэртээ ирсэн чинь тахилын дийзээ хаячихсан байв. 

	— Тусгүй л юм боллоо. Христос шашинд анх удаа л мөргөлөө тахилгагүй үйлдэж дээ. Дийзээ хаясан тухай бид сонинд зарлах юм бол олсон хүн биднээс шан нэхэх болно. Мөнгө өгсөн ч өгөх хүн гарахгүй шахуу л биз. Үгүй өгдөг улс бас байдаг юм аа. Будейовицид, манай хороонд нэг хачиндуу ааштай, хүнээр овоогоос овоо боловч, тэнэг цэрэг байсан юм. Нэг өдөр гудамжнаас зургаан зуун крон олоод цагдаагийн газарт өгчихсөн байгаа юм. Шударга хүн гэж сонинд бичсэн байсан нь тэр залууд бөөн шившиг болсныг нь яана. Үг ч дуугарах хүн олдохоо больсон. Хүн бүр л нэг амаар, «Чи маанаг амьтан, яаж тэнэглэж байгаа чинь тэр вэ? Чамд өчүүхэн ч гэсэн хүний үнэр байдаг л юм бол үүнийхээ төлөө насан туршдаа нүүр улайж явах л болно доо» гэдэг байв. Түрүүн нь сайн байсан нэг хүүхэн нь ч дуугарахаа больсон. Чөлөөгөөр гэртээ хариад бүжиг хийж байтал нөхөд нь буудлын газраас чирээд гаргачихсан гэнэ билээ. Залуу хүн бодолд автан, автсаар яваад галт тэргэн доогуур орж дууссан... За бас нэг ийм юм болсон юм. Манай гудамжнаас нэг оёдолчин алтан бөгж олжээ. Цагдаагийн газарт өгөөд хэрэггүй гэж улс сэрэмжилсэн боловч зөрөөд болж өгсөнгүй. Цагдаагийн газар тун найрсгаар угтаж аваад, доржпалам шигтгээтэй алтан бөгж гээсэн тухай тэмдэглүүлээд байгаа гэжээ. Тэгснээ шигтгээг нь үзээд «ингэхэд байна, хонгор минь, энэ чинь доржпалам биш шил байна шүү дээ. Доржпаламыг нь хэдээр зарсан бэ? Чам шиг ийм юм олсон «Шударга улсыг» бид олоон үзсэн!» гэжээ. Тэгжээ байтал ашгүй өөр нэг хүн хуурамч шигтгээтэй бөгж гээсэн нь мэдэгдсэн (Гэр бүлийн дурлалт зүйлэрхүү юм байсан ч бил үү) боловч, оёдолчин ууртаа цагдаагийн газрыг дайрч доромжилсны учир гурав хоног шоронд суух л болж таарсан даа. Гэхдээ хууль ёсны шагнал болох үнийнх нь аравны нэг хувь болох нэг крон хорин мөнгийг авахаа авсан. Тэр нь хорин кроны үнэтэй эд байсан юм байх. Оёдолчин харин тэр хууль ёсны шагналыг аваад, бөгжний эзний нүүр лүү шидэж орхисон чинь цаадах нь доромжиллоо гэж шүүхэд өгөөд арван кроноор торгуулчихжээ. Түүнээс хойш олсон юмаа зарладаг шударга хүн бүрийг хорин кроноор торговол зохино, юм олбол яах ёстойг үзүүлэхийн тул олны өмнө балбаж нойтон голтой нь л үлдээж байх хэрэгтэй гэж газар бүхэнд ярих болсон... Миний бодоход манай тахилын дийзний ар талд хорооны тамга байгаа хэдий боловч албаны юмтай холбогдохоос хүн бүхэн төвөгшөөх биз ээ. Бөөн чирэгдэлд орохгүйн тулд зүгээр л усанд хаячихсан нь дээр. Өчигдөр «алтан цэцэг» гуанзанд хөдөө тосгоноос ирсэн нэг хүнтэй яриа дэлгэлээ. Тавин зургаа хүрчхээд байгаа гэнэ. Морин тэргээ юунд албаар хураасан юм бол гэж мэдэхээр тойргийн захиргаанд орох санаатай Пакуд ирсэн юм байж. Тойргийн захиргаанаас хөөгдөж гараад буцаж явахдаа дөнгөж сая ирээд талбай дээр зогсож байсан цэргийн ачаа хөсгийг сонирхон зогсжээ. Цэргийн хүнс лаазтай мах ачиж явсан нэг залуу морио түрхэн харж байгаач гэж гуйгаад тэр чигээрээ эргэж ирсэнгүй. Ачаа хөсөг хөдлөхөд, тэр танил маань дагаж явахаас өөр замгүй болоод бүр Унгарын нутаг цуг орж шүү. Тэнд өөрөө нэг хүнд ачаагаа түр харуулж байж мултраагүй сэн бол Серби ортол чирэгдэх байж шүү. Ухаан алдчих шахсан юм ирж, хойшид сангийн хогшил хөрөнгөтэй юманд ер ойртохгүй л гэж байна билээ гэв. 

	Оройн нь өглөө нөгөө цэргийн ангид хээрийн мөргөл үйлдэх гэж байсан сүсэгтэй ламтан эднийд айлчилж ирэв. Хүн бүрд сүсэг бишрэл төрүүлэхийг эрмэлзэх ганц сэтгэл барьсан хүн ажээ. Түрүүн бурхны зарлиг сургууль зааж байхдаа хүүхдүүдийг шилэн хүзүүдэх аргаар сүсэг бишрэлтэн болгон хүмүүжүүлдэг байсан тул түүний тухай «Бурхны сургаалын хэрцгий багш», «хүзүүдэх хорхойтой сургаалчин» гэх маягийн гарчигтай өгүүллэгүүд хааяа сонинд нийтлэгддэг байв. Хүүхэд ер нь Австрийн арга барилын дагуу л ном сайн тогтооно гэж багш үнэмшдэг байжээ. Сүсэгт ламтан нарынхаа нэгний эцэгтэй харанхуй гудамжинд мөргөлдсөний гайгаар доголох болсон ажээ. Тэр хүү нь гэгээн гурван сахиус байдаг ингэхэд эргэлзсэний улмаас бурхны сургаалын багш эцэг бурхны төлөө нэг, хүү бурхны төлөө нэг, гэгээн сүнсний төлөө нэг, нийт гурав сайн хүзүүдэж авсан гэдэг. Хуучин бурхны сургаалын багш асан энэ хүн өнөөдөр нэгэн мэргэжлийн хүн болох Кацыг засаж залж, сүсэг бишрэлийн ачаар сэтгэлийг нь ариутгахаар иржээ. 

	Ингээд яриа үүсгэн:

	— Танайд Христосын загалмайт бурхан өлгөөстэй байдаггүй нь хачин юм. Та хаана мөргөдөг юм бэ? Таны судар хаана байгаа юм бэ? Танай өрөөний ханыг ганц ч бурхны ариун дүр гийгүүлэхгүй байна аа. Таны орны ард юун зураг байгаа юм бэ? гэсэнд Кац инээмсэглээд:

	— Энэ чинь «Гусанна усанд орж буй нь» гэдэг зураг, дор нь байгаа тэр нүцгэн хүүхэн чинь миний хуучин нөхцөж байсан нэг бүсгүй. Баруун талд нь хөгшин самурай дуучин бүсгүйтэй юуны явдал үйлдэж байгаа нь нэлээд өвөрмөц сонин зураг шүү, тийм байгаа биз? Миний судар ном гал зуухны өрөөнд байдаг юм. Хөөе Швейк! Тэр судрыг авч ирээд гурав дахь хуудсан дээр нь нээ гэв. 

	Швейк гал зуухны өрөөнд ороход лонхны бөглөө пүд гэж суга үсрэх чимээ гурав дахин дуулдав. 

	Ширээн дээр гурван шил дарс гараад ирэхэд сүсэгтэн лам машид гайхан хирдхийв. 

	Кац үүнд, 

	— Энэ чинь сүм хийдийн сулхан дарс шүү ламтан. Овоо зэгсэн сайн нэрсэн, амт нь мозельск дарстай төстэй юм гэвэл сүсэгтэн лам тас зөрж:

	— Дарс уухгүй, таны дотор сүсэг бишрэлийн үр асаах гэж нааш ирсэн билээ гэв. 

	— Гэтэл ламтан таны хоолой хатчихна шүү дээ. Ууж орхи, би үгийг чинь дуулъя. Би угийн айхавтар хүлцэнгүй, хүний санаа бодлыг сонсож чаддаг юм гэж Кац хэлэв. 

	Сүсэгт лам жаахан балгаад нүдээ анивчина. 

	— Золиг шиг сайн дарс шүү ламтан, тийм байгаа биз? гэж Кацыг асуухад чин сүсэгт хүн: 

	— Та чинь хараалын муу үг хэлж байна аа гэж ширүүн хэлэв. 

	— Заншиж орхиод тэр. Заримдаа алдас болох үг хэлж байгаагаа мэдэх юм. Швейк, алив ламтанд хундагал. Бурхан шүтээн, ариун гэгээн сүнс, бие цогцсыг нь дурдан хараачихдаг шүү. Танд үнэнээ хэлэхэд надтай адил удаан хугацаанд цэргийн алба хаагаад үз, тэгвэл мөн л ийм болоод ирэх вий. Ингэж хараахад амархан, бурхан сүнс, шүтээн гэдэг чинь хувраг хүний амны уншлага болсон зүйл хойно. Нээрэн ч аятайхан дуулдаж байгаа биз, тэгээд ч цөм бидний мэргэжилтэй холбоотой үгс хойно! Уучих ламтан гэхэд бурхны сургаалын хуучин багш ая дагаад уучхаад, юм хэлэх санаа байвч чадахгүй юу хэлэхээ эргэцүүлж байгаа бололтой байв. 

	Кац цааш нь, 

	— Хүндэт та таван минутын дараа дүүжлэгдэх ялтай хүн шиг баргар царайлалгүй жаал сэргэлэн бай л даа. Та нэг баасан гарагийг пүрэв гараг гэж андууран гуанзанд гахайн махаар хийсэн хоол идэж орхисноо бурхны хатуу цээрлэлээс айн бие засах газарт гүйж ороод хоёр хуруугаа амандаа хийж ирээд л огиулсан юм гэнэ билээ гэж би дуулсан юм. Би хувьдаа бол мацаг өдөр мах идэх тамд унахаас айдаггүй хүн. Уучлаарай, наадахаа уучих! Арай аятайхан болж байгаа биз? Эсвэл та халуун тамын тухайд цаг үеийн дагуу, шинэ үзэлтнүүдтэй адил дэвшилтэт үзэл баримталдаг хүн үү? Өөрөөр хэлэх юм бол хөөрхий нүгэлтнийг жирийн хүхэртэй тогоонд буцалгахын оронд өндөр шахалттай нарийн зуух хэрэглэж нүгэлтнийг хайрахдаа ургамлын тос ашигладаг, шарахад эргүүлэх шор нь цахилгаан хөдөлгүүрээр эргэж байдаг гэж үздэг үү? Сая сая жилийн туршид хөөрхий золгүйчүүдийг засмал зам тавихад хэрэглэх уурын индүүгээр нухчиж, тусгай машинаар муухай дуу гаргуулж, нүгэлтний орилоон чарлааныг хальсанд бичиж аваад дээш нь диваажинд буянтныг цэнгүүлэхээр хүргүүлдэг биз? Диваажинд үнэртэй ус цацагч ажиллаж, Брамсийн хөгжмийг чихний чийр болтол, зугтаагаад тамд нь очих юм сан гэж залхтал үргэлж хангинуулна биз? Бурхны элч нарын далавчийг бүү холгоог гэж бөгсөнд нь нэг нэг хөвсгөр зөөлөвч хадсан байх юм, тийм ээ? Ламтан та уучих! 

	Ламтны дотор аягүй болов бололтой, 

	— Швейк та хар архи аягалаад өгөөч гэнэ. 

	Сүсэгтэн лам сэхээ ороод шивгэнэн:

	 Шашин шүтлэг гэдэг бол ухаан санаагаараа бишрэх зүйл... Гэгээн гурван сахиус байдагт үл итгэгч хүн бол байна аа... гэтэл Кац үгийг нь тас дайран: — Швейк та лам багштанд дахиад нэг хундага хатуу юм барьчих, жаал сэхээ орог. Швейк та тэгээд юм хүм ярьж өг л дөө гэв. 

	— Лам багштан танд зүрхлэн айлтгахад байна аа... гэж Швейк яриа үүсгэн, — Влашимд нэг лам байлаа. Хуучин гэрийн даамал бүсгүй нь хүүхэд мөнгө санг нь аваад оргочихсоны дараа нэг шинэ бүсгүй зарцлах болов. Сүм хийдийн эцэг болсон гэгээдийн тоонд орох Августин гэгээний сургаалыг хөгшин болсон хойноо судлах болжээ. Тэр сургаал дотор нь Австрали тивийнхэн гэж байдагт итгэсэн хүн бүрийг сүм хийдийн ивээлээс үлдэн гаргах ёстой гэж байсныг олж уншжээ. Ингээд зарцаа дуудан, «Ингэхэд та чинь слесарь, механикийн ажилтай нэг хүүтэй, тэр чинь Австрали руу яваад өгсөн гэж ярьсан байх аа. Хэрэв тийм бол тэр чинь Австралийн хүн болжээ гэсэн үг. Гэтэл Августин гэгээн айлдахдаа Австралийнхан гэж байдагт үнэмшсэн хүн бүрийг сүм хийдийн ивээлээс үлдэн хөөвөл зохино гэжээ» гэв. «Багштан, хүү маань надад захидал, мөнгө ирүүлдэг шүү дээ» гэж бүсгүйг хэлэхэд «Тэр чинь чөтгөрийн ов арга. Гэгээн Августины сургаал ёсоор ямар ч Австрали гэж ер байхгүй. Буруу номтон л таныг үймрүүлж уруу татаж байгаа хэрэг» гэж даа ламтан хариулав. Ням гарагт багш ламтан хөөрхий бүсгүйг олны өмнө сүм хийдийн ивээлээс хагацааж хараагаад, Австрали гэж огт байхгүй юм шүү гэж хашхирч байжээ. Тэгсэн сүмээс нь шуудхан хий судлын эмнэлэг рүү аваад явчихсан гэдэг. Ер нь аваачиж эмчлэхэд болох улс олон бий. 

	Урсулинийн гэлэнмаа нарын хийдэд Мария дагинын сүүтэй лонх байдаг юм. Бенешовын ойролцоох өнчин хүүхдүүдийн газарт ариун рашааны эх болсон лурдийн рашаан авчирч өгсөн чинь хөөрхий өнчдийн дотор хачин айхавтар муудаж, урьд хожид үзээгүй ихээр гүйлгэж зовоосон гэв. 

	Сүсэгтэн ламын нүд эрээлжилж ирээд, дахин нэг хундага хатуу юм ууж, толгойд нь гарсны дараа сая сэхээ оров. 

	Нүдээ онийлгон байж Кацаас:

	— Мария дагина ариунаар бүрэлдэн төрсөнд та итгэдэггүй, Креститель хадгалж байгаа гэгээн адисч Иоаннын хуруу жинхэнэ өөрийнх нь гэдэгт үнэмшдэггүй юм уу? Үгүй та ер нь бурханд итгэдэг хүн үү? Итгэдэггүй юм бол та яагаад цэргийн лам багш гэж байгаа юм бэ? гэж асуусанд Кац хариуд нь өршөөнгүйгээр мөрийг нь алгадаад:

	— Нэгэн мэргэжлийн эрхэм минь, үхэхээр явж байгаа цэргүүдэд бурхны ивээл хэрэгтэй гэж улс үзэж байгаа цагт цэргийн ламтны хэргэм зэгсэн цалинтай, ядаргаа багатай ажил юм. Сургуулийн талбайгаар гүйх, аялалд зүдэрч явахаас энэ нь илүү таалагдсан юм. Урьд би дарга нараас тушаал авдаг байсан бол одоо юу дуртайгаа хийж байна. Би хий хоосон юмыг төлөөлөн өөрөө бурхныг орлож байна. Хэн нэгэн хүний нүглийг цагаатгаж өгөх дур хүрэхгүй бол сөхрөөд гуйсан ч өгөхгүй дээ. Харин тэгж гуйх хүн золиг шиг ховор юм даа гэлээ. 

	Сүсэгтэн лам зогьсож

	— Бурхан багшдаа хайртай, тун ч их хайртай!.. Алив надад нэг жаахан дарс өгөөч. Би бурхан багшийг хүндэлдэг, онц их хүндлэн биширдэг. Түүнээс өөр хэнийг ч тэгж хүндэлдэггүй шүү! гээд лонхнууд ойтол чангаар ширээ шаав. 

	— Бурхан гэдэг бол хорвоогийн бус бөгөөд бүх үйл хэрэг нь төгс үнэн зөв наран лугаа адил амьтан бөгөөд үүнийг хэний ч үгэнд гуйвахааргүй бат үнэмшжээ, би! Гэгээн Иосифыг хүндэлдэг, бүх гэгээнүүдийг хүндэлдэг, тэр ч байтугай Серапион гэгээнийг хүртэл хүндэлдэг... Нэр нь даанч олхиогүй юм шүү гэхэд Швейк;

	— Тийм ээ, тэр чинь нэрээ солиулах гэж хөөцөлдөөд үзэхэд муугүй юм даг гэв. 

	Бурхны сургаалын хуучин багш цааш нь, 

	— Гэгээн Людмилд, Бернард хайртай, тэр чинь Сен-Готарде явуулж олон хүний аминд орсон юм байгаа юм. Тэр чинь лонх коньяк архи хүзүүндээ зүүчхээд цасанд булагдагсдыг эрж явдаг юм. 

	Ярианы чиглэл өөр болоод сүсэгтэн ламхай дэмий юм бурж гарав. 

	— Би нялх хүүхдүүдийг хүндэлдэг, өвлийн дунд сарын хорин найман чинь тэдний сахиуст өдөр байгаа юм. Иродийг би үзэж чадахгүй... Тахиа унтаж байх цагт шинэ өндөг олохын эрх байдаггүй гэснээ, инээд алдаад дуу аялан: "Үнэн явдалт, гэгээн бурхан..." гэж залбиран дуудсанаа гэнэт зогсож Кац руу эргэж ширүүнээр: — Намрын эхэн сарын арван таванд сар эхийн хишиг гүйцэх өдрийн баяр болдогт та итгэдэггүй юү? гэж асуув. 

	Наргиан ид дундаа орж шинэ шинэ лонх гарч ирээд Кац байн байн:

	— За хө, бурханд үл итгэнэ гэж хэл, үгүй бол чинь хундагалж өгөхгүй шүү гэх нь дуулдана. 

	Анхны христос шашинтныг хянан хавчдаг цаг эргээд ирсэн юм шиг санагдах ажээ. Бурхны сургаалын багш асан хүн ромын цэнгэлдэх хүрээлэнд зовлон эдлэгсдийн нэгэн дууг аялснаа хар тэнхээгээрээ:

	— Бурхан багшдаа биширнэ, хэзээ ч сүсэг бишрэлээсээ няцахгүй, чиний дарс надад хэрэггүй, өөрөө дарс авчруулж чадах юм чинь гэж хашхирна. 

	Сүүлдээ ламтныг хэвтүүлсэнд, нойрсохынхоо өмнө тангараг өргөх адил гараа гозойлгон:

	— Эцэг бурхан, хүү бурхан, ариун сүнсэнд итгэн биширнэ. Алив мөргөлийн судар өгөөч гэв. 

	Швейк тэгэхэд нь Отто Кацын шөнийн ширээн дээрээс гартаа дайралдсан нэг ном аваад бариулчихсан чинь сүсэгт ламтан Боккаччогийн «Декамерон» гэгч садар самуун явдлыг өгүүлсэн ном барьсаар нойрсов. 

	 

	
XIII бүлэг : ШВЕЙК ХҮМҮҮСИЙН ЕРӨӨЛ УНШИХАД ОЧИЛЦСОН НЬ

	 

	Дөнгөж сая хуарангаас авч ирсэн зааврыг цэргийн лам Отто Кац үзэж бодол болон суугаа нь цэргийн яамны удирдамж ажээ. 

	Хүнд шархадсан нас барж буй эр цэргийн хүнд ерөөл уншуулах талаар үүний өмнө хүчинтэй байсан бүх заавруудыг цэргийн яам дайны үед түр өөрчилж доорх зүйлүүдийг цэргийн ангийн хуврагуудад мэдэгдэж даган мөрдүүлсүгэй. 

	Үүнд:

	1. Дайны талбар дээр ерөөл уншуулахыг зогсоосугай. 

	2. Хүнд өвдсөн болоод шархадсан хүмүүс ерөөл уншуулах зорилгоор ар тал руу шилжихийг хориглоно. Үүнийг зөрчсөн хүмүүст цээрлэл үзүүлэхийн тулд зохих цэргийн ангид даруй мэдэгдэж байхыг цэргийн ангийн хуврагуудад үүрэг болгосугай. 

	3. Цэргийн ар талын эмнэлгүүдэд, цэргийн эмч нарын шийдвэрийн үндсэн дээр нэгдсэн журмаар ерөөл уншихыг зөвшөөрнө, юу гэвэл энэ нь уул байгууллагуудын ажилд саад тотгоргүй юм. 

	4. Онцгойлох учрал тохиолдвол ар талын цэргийн эмнэлгийн захиргаа тэндээ зарим нэг хүнд ерөөл уншуулахыг зөвшөөрч болно. 

	5. Цэргийн хуврагууд, цэргийн эмнэлгийн захиргааны дуудлагаар, захиргаанаас зөвшөөрсөн хүмүүст очиж ерөөл айлтгах үүрэгтэй. 

	Маргааш Карловын талбай дээр хүнд шархдагсдад ерөөл тавихаар ирнэ үү гэж цэргийн эмнэлгээс ирүүлсэн бичгийг ламтан дахин уншиж үзэв. 

	— Ингэхэд байна аа, Швейк, энэ чинь ер олхиогүй зүйл мөн биз дээ? Ямар бүх Прага хотод ганцхан цэргийн лам байдаг, тэр нь би биш дээ. Үгүй, саяхан манайд унтсан нөгөө сүсэгтэн ламыг тийш нь явуулахаа яасан юм? Явж тэр Карловын талбай дээр очиж ерөөл уншихаас биш, яажшуу ч бил ээ мартаж орхиж гэхэд, Швейк хариуд нь,

	— Яах вэ, багш ламтан хөтөлбөр судар худалдаж авъя. Ерөөл унших тухай түүн дотор чинь бий. Хуврагуудын хөтөлбөр судар гэдэг чинь харь орноор яваа хүмүүсийн замын лавлах л гэсэн үг, жишээ нь Эмаузскийн хийдэд туслах цэцэрлэгч нэг хүн байсан юм. Хувийнхаа хувцас хунарыг гамнах, хувраг хувцас өмсөхийн үүднээс шавь болох хүсэл төрөхөд, хөтөлбөр судар худалдан авлаа. Тэгээд хэрхэн загалмайлан адислах, тэргүүн их нүглийг үл үйлдэн тэвчиж чадсан ганц хүн хэн болох, сэтгэл ариунтай байх гэдэг юу юм бэ гэх зэрэг аар саар юмыг тогтоох хэрэгтэй болжээ. Гэвч сүүлдээ хийдийн ногооны газарт ургасан бүх өргөст хэмхийн талыг сэм зарчхаад шившиглэгдэн хөөгдсөн. Тэгээд надтай уулзахдаа «өргөст хэмх зэргээ ч би хөтөлбөр судартай сударгүй зарчих л байсан юм даа» гэж байлаа гэв. 

	Швейкийг хөтөлбөр судар худалдаад авч ирэхэд ламтан эргүүлж байснаа:

	— За тэр шүү, лам хүн зөвхөн хамбын ариутгасан рашаан хэрэглэн ерөөл тавих учиртай юм байна. Ингэхлээр бид өөрсдөө ерөөл тавьж болохгүй нь байна шүү дээ, Швейк. Ерөөлийг хэрхэн тавих тухай сударт айлдсаныг надад уншаад өгөөч гэхэд Швейк авч уншсан нь:

	«... Өвчтөн хүмүүст сэрэхүй эрхтэнд ариулсан рашаан түрхэн нигүүлсэн өршөөж энэхүү ариун рашаанаар дамжин чиний сонсохуй, харахуй, үнэрлэхүй, амтлахуй, мэдрэхүй эрхтэн болон ам хэл, алхах гишгэхээрээ үйлдэгдсэн бүх нүгэл хилэнцийг тайлан соёрхмуй» гэж уншин үйлдэнэ гэв. 

	— Хүн мэдрэхүй эрхтнээрээ яаж нүгэл хилэнц үйлддэг юм бол мэдэх сэн, Швейк та үүнийг надад тайлбарлаад өгч чадахгүй биз? гэж ламыг өгүүлэхэд, Швейк хариуд нь:

	— Хилэнцийг олон янзаар үйлдэж болно оо, ламтаан. Жишээ нь хүний өвөр хармаа тэмтрэх юм уу, бүжиглэгч яваад... яаж маягладгийг та өөрөө мэднэ хойно гэв. 

	— За тэгвэл алхах гишгэхээрээ яаж үйлдэх вэ, Швейк? 

	— Жишээ нь хүмүүст өрөвдүүлж хайрлуулахын тул доголоод гарах юм бол. 

	— Үнэрлэхүй эрхтнээр? 

	— Өмхий самхай үнэрээс хамраа буруулбал

	— За тэгвэл шохоорохлоор. 

	— Бүсгүйчүүлийг хараад шүлсээ гоожуулбал. 

	— Үг хэлээр бол? 

	— Тэр ч яах вэ ламтан сонсохуйтайгаа хамт шүү дээ. Нэг хүн дэмий чалчиж, нөгөө нь чагнаж сууваас... 

	Ийнхүү ном хаялцсаны дараа ламтан дуугүй болсноо дахин:

	— Тэгэхлээр бидэнд хамбатаны ариутгасан тос хэрэгтэй болох нь ээ. Май энэ арван кроныг аваад нэг шилийг олж үз. Аж ахуйд лав тийм рашаан үгүй байх гэв. 

	Хамба ламтны ариутгасан тос олж ирэхээр Швейк гарлаа. Ийм рашаан олох нь Божена Немцовагийн өгүүлсэн үлгэрт гардаг мөнхийн усыг хайхаас илүү хэцүү ажээ. Швейк, хэд хэдэн эмийн мухлагаар оров. «Хамба ламтны ариутгасан тос нэг шилийг өгөөч» гэхийн хамт л мухлагийнхан нэг бол өөдөөс нь инээд алдаж, эсвэл айж хэлмэгдэн лангуун доогуураа нуугдчихаад байхад Швейкийн царай төлөв төвшин хэвээрээ л байв. Эмийн сангуудаар явж үзэхээр шийдэв. Анх дайралдсан газрын нь хүн туслах ажилчнаа дуудаад, Швейкийг хөөж гарга гэв. Өөр нэг эмийн санд утсаар түргэн тусламж дуудах гэсэн ба гурав дахь эмийн сангийн хүн харж Длоугийн гудамжинд янз бүрийн тос, маажин зардаг Полакийн хоршоо гэж бий. Тэдний агуулахад хэрэгтэй тос, түрхэх юм лавтай олдоно байх гэв. 

	Длоугийн гудамжинд байдаг Полакийн хоршооны гүйлгээ сайн, юм авах гэж орсон хүн ер гар хоосон гардаггүй юм байна. Шарханд сайн тос асууж орсон хүнд хуянгийн тос өгөөд болох нь тэр. 

	— Хамба ламтны ариутгасан тос арван кронд тааруулаад өгөөч гэж Швейкийг гуйхад хоршооны эзэн туслагчдаа:

	— Алив Таухен гуай, та энэ хүнд олсны гуравдугаар тос зуун граммыг хийгээд өгөөч гэв. 

	Туслах нь шилтэй тосоо цаасаар ороох зуураа зохих үүргийнхээ дагуу:

	— Дээд зэргийн тос доо. Бийр, маажин тос сэлтийн хэрэгцээ гарвал манайд ирж байгаарай. Сайн л юм өгнө шүү. Манайх чинь буурьтай хоршоо л доо гэж Швейкт хэлэв. 

	Энэ зуур хошууч урьд шашны сургуульд байхдаа тогтоож аваагүй юмаа судраар нөхөн цээжилж суув. 

	Зарим нэг гойд гүнзгий, цэцэн үгнүүд нь ламтанд аятай санагдан тачигнатал хөхөрч байв. 

	«Ерөөлийг өөрөөр бас сүүлчийн удаа ариулах» гэж нэрлэдэг. «Сүүлчийн ариутгал» гэдэг нь сүм хийдийн газраас тэр хүнийг ариутгаж байгаа эцсийн удаагийн ариутгал болж таардаг учраас тэр болой. 

	«Хүндээр өвдсөн бөгөөд ухаан санаа сууж гүйцсэн Христос Католик шашинтан бүр ерөөл уншуулж болно». 

	«Өвчтөн хүн болбол ухаан санаа саруул, юм сайн санахтай байгаа үедээ ерөөл уншуулах хэрэгтэй» гэх мэт. 

	Зарлага ирж, маргааш эмнэлэг дээр ерөөл унших үед «дорд тушаалтныг шашин номын дагуу хүмүүжүүлэхийн төлөөний авхайчуулын холбооныхон» байлцах болно гэсэн мэдэгдэлтэй дугтуй авчирч өгөв. Давдгануур бүсгүйчүүдээр бүрэлдсэн энэ холбоо эмнэлэгт байгаа цэргүүдэд бурхад, гэгээдийн хөрөг болон «Эзэн хааныхаа төлөө амиа өгч буй католик дайчны тухай өгүүллэгийг» тарааж өгдөг юм. Тэр ном дотор дайны талбарыг өнгийн будгаар зурсан зураг бий. Алагдсан хүн, морь энд тэндгүй хэвтэж, онхолдсон тэрэг, дээшээ харчихсан үхэр буу сэлтийн цаана алсад их бууны үрлэн сум дэлбэрч тосгон шатаж байна. Наад талд нь хөлөө тас татуулсан, үхэж байгаа цэргийн дээрээс Лха тэнгэр бөхийж, барьж буй цэцгийг нь багласан туузан дээр «надтай хамт ингээд энхжинд очтугай» гэсэн бичиг байна. Амьсгал хурааж байгаа цэргийн эр үүнд хайр хишиг хүртэж байгаа янзаар маасайн инээсэн байдаг юм. 

	Дугтуйн доторх бичгийг Отто Кац уншиж үзээд нулимж, дотроо «маргааш чинь яггүй өдөр болох нь дээ хөөрхий» гэж бодов. 

	Өөрөө тэр «муусайн новшнууд» гэж нэрлэдэг тэр холбооныхныг хэдэн жилийн өмнө гэгээн Игнатын сүмд цэргүүдэд ном айлдаж байсан үеэсээ аван мэддэг байв. Тэгэхэд Кац ном айлдахыг чухалд үздэг байсан цаг, холбооныхон дандаа хурандаагийн ар хананд сууна. Нэг өдөр ном айлдсаны дараа хар хувцастай, эрих барьсан хоёр өндөр туранхай бүсгүй ирж цэргүүдийг шашин номын замаар хүмүүжүүлэх тухай бүтэн хоёр цаг дэмий юм ярьж шалаад салж өгөхгүй, сүүлдээ бүр тэсэж чадахаа болиод «Уучлаарай авхайтан, намайг ахмад тоглох гэж хүлээгээд байгаа юм сан» гэж байж нэг юм мултарчээ. 

	Швейк хоршооноос буцаж ирээд баяртайгаар

	— За би тостой ирлээ. Олсны гуравдугаар тос дээд зэрэг. Бүтэн батальонд ч хүрнэ. Уул хоршоо нь буурьтай сүрхий, янз бүрийн тос, маажин, бийр сэлт наймаалдаг юм гэнэ. Бидэнд одоо бас хонх дутуу байна гэхэд нь:

	— Хонхоор яах юм бэ? гэвэл;

	— Олсны гуравдугаар зэргийн тос болон бурхан багштай хамт залрах замд хүн ардад малгайгаа авч хүндэтгэх дохио болон жингэнэх учиртай, ёс тийм юм. Үүнийг огт үл хэрэгсэж, малгайгаа эс авсан хүнийг баривчилж байсан удаа олон. Жижковт нэг удаа гэсгүй малгайгаа мөн аваагүй нэг сохор хүнийг нүдэж орхисны дээр, тэр хүн сохор л болохоос биш хэлгүй дүлий биш гэдэг нь шүүхэд очоод батлагдсан тул шоронд суусан гээч. Юу гэвэл хонхны дууг дуулсан хэр нь бусдыг уруу татаж, малгайгаа аваагүй, шөнийн цаг байсан ч гэсэн ялгаагүй гэж үзсэн билээ. Эд бүгдийг чинь бурхны ариун цогцсын баярын өдөртэй адил дагаж мөрдөх ёстой юм аа. Өөр цагт биднийг хүмүүс огтхон ч анзаарахгүй байсан бол одоо бидний өмнө малгайгаа авч бөхөлзөнө. Багш та дургүйцэхгүй бол би яах ийхийн завгүй хонх олоод ирье гэв. 

	Швейк ийнхүү зөвшөөрөл аваад явж хагас цагийн дараа хонх олж ирэв. 

	— Энэ чинь «Кржижков» гэдэг буудлын газрын хашааны хаалганых. Хүн амьтан яваад тасрахгүй удаан хүлээхээс аргагүй болсноос гадна таван минут хэр айн сандарсны үнээр авч ирэв ээ, хөөрхий гэхэд нь

	— Би цайны газар луу очлоо. Швейк хүн ирвэл хүлээж байг гэв. 

	Ламтан яваад цаг хэр болсны дараа буурал үс, ширүүн харцтай хижээлдүү, мод шиг хөшилдсөн хүн хүрч ирэв. Тун ч шийдмэг зэвүүцсэн дүртэй аж. Манай хөөрхий ертөнцийг үгүй хийж хомсон хорвоогийн тоос болгон хийсгэх тавилангаар ирсэн юм. Аятай юм бүхнийг ширүүн догшин харна. Айхавтар огцом, ширүүн, хүйтнээр ярих аж. 

	— Гэртээ бий юү? Цайны газар луу явсан гэнэ ээ? Хүлээж бай гэсэн гэнэ ээ? За яамай, өглөө болтол ч гэсэн хүлээнэ дээ. Цайны газар орох болбол мөнгө байдаг, өрөө төлөх болохоор л үгүй биз? Хувраг хүн шүү, та минь! гээд гал тогооны өрөөний шалан дээр нулимав. 

	Швейк ирсэн хүнийг сониучирхан ажиж, 

	— Та энд битгий нулимаарай гэвэл ширүүн эрхэм зөрж дахин нулимаад, 

	— Дахиад ч нулимна даа, хө, харсан биз! Яасан зовдоггүй юм бэ? Цэргийн газрын хувраг хүн байж! Бөөн хар шившиг! гэнэ. 

	— Та боловсон хүн юм бол айлын гэрт нулимдаг зангаа орхиуштай юм даа. Аль эсвэл дэлхийн дайн дэгдсэн болохоор юу дуртайгаа хийгээд байж болох юм гэж санав уу? Захын гахайнууд шиг загналгүй төлөв төвшин, аятай найрсаг, үг хэл зөөлөнтэй байх ёстой. Энгийн тэнэг хар чи дур зоргоороо танхайрч болохгүй дээ, хө! гэж Швейк сануулсанд, ширүүн зантай эрхэм суудлаасаа босон харайж, уур нь шатсандаа чичрэн байж:

	— Та юу гэж хэлнэ гэнэ ээ! Би боловсон биш хүн байх нь уу!? Таны бодлоор бол би ер хэн гэгч шиг байна? Алив хэлээд орхи! гэж хашхичив. 

	Швейк үүнд эгц өөдөөс нь харан; 

	— Ёстой хогийн хомбоо гэдэг чинь та юм байна гээч! Хот дундын тэрэг, галт тэрэг юм уу, өөр олон нийтийн газар явж байгаа юм шиг нулимна гэнэ ээ. Тэнд «Нулимахыг хориглоно» гэж дандаа бичсэн байдагт би гайхдаг юм. Одоо үзвэл танаас болдог юм байх нь гээч. Таныг янз нь энд тэндгүй сайн мэдэх болсон бололтой гэв. 

	Ширүүн эрхмийн шар хөөрч Швейк, ламтан хоёрыг аль муугаар зүхэж гарав. 

	«Та хоёр таарсан муусайн шаарнууд байна. Лам нь ямар бол, сүм нь тийм байна гэдэг ёсоороо доо, хөөрхий» гэж ирсэн хүнийг эцэстээ дүгнэхэд Швейк тайвнаар:

	— Та үгээ дуусав уу? Аль гаргаж шат руу хаягдахаасаа өмнө бас ганц нэг үг нэмж хэлүүштэй байна уу? гэж асуулаа. 

	Ширүүн эрхэм аль байдаг муу үгээ цөмийг хэлж орхисон болохоор олигтой хараал дахин ололгүй дуугүй болсонд, Швейк нэмж юу хэлэхийг нь хүлээгээд тусгүй гэж шийдэв. 

	Тэгээд хаалгаа онгойлгож, ширүүн дүртэй эрхмийг шат руу харуулж зогсоогоод араас нь өөрөө хөл бөмбөгний олон улсын спортын мастеруудын багийн хүн шиг байлаа. Гэвч зовох юмгүйгээр лут өшиглөж орхив. 

	 

	[image: Image]

	 

	Тэгээд ширүүн эрхмийн хойноос

	— Сүүлд тохитой томоотой айлд ирэхдээ, хүн шиг аашилж байх вий гэж хашхирав. 

	Ширүүн дүрт лам багшийг хүлээж, цонхон доогуур удтал холхихыг Швейк цонхоо онгойлгоод ажиж байв. 

	Тэгсээр байж ламтантай уулзахад цаадах нь дагуулан өрөөндөө оруулаад өөдөөсөө харуулж суулгав. 

	Швейк шүлс хаядаг сав авчран нөгөө хүний өмнө дуугүй тавьчихлаа. 

	— Швейк та яаж байна аа? гэхэд:

	— Багш танд зүрхэлж илтгэхэд, энэ эрхэм шалан дээр нулимсны улмаас түрүүн жаахан тааруу явдал гарсан юм гэв. 

	— Гарч бай даа, Швейк. Бидэнд хоёулхнаа ярих жаал зугаа юм байна гэхэд Швейк цэрэг хүний ёсоор цэх болж номхон зогсоод:

	— Багштаны тушаасан ёсоор гарч байя гээд гал зуухны өрөө рүү оров. 

	Өрөөнд энэ зуур сонирхолтой яриа болж байлаа. 

	Ламтан ирсэн зочноос, би эндүүрээгүй бол та мөнгөн баримтаар өр авах гэж ирсэн байх аа? гэж асуулаа. 

	— Тийм ээ, миний найдаж байгаачлан... гэтэл лам санаа алдаад:

	— Хүн ер нь найдахаас өөр аргагүй байдалд орчих удаа олон юм. Эх зах нь үл мэдэгдэх амьдрал дотроос хүний эрхэмлэн дуулдаг итгэл, найдвар, хайр сэтгэл гэгч гурван чухал зүйлсийн «найд!» гэдэг нь чихэнд мөн ч чимэгтэй дуулдана шүү... 

	— Багш ламтан, би найдахдаа уул мөнгөө... гэтэл, ламтан үгийг нь таслан, 

	— Хүндэт эрхэм минь, ярих юун билээ. Дахин хэлэхэд «найдах» гэдэг үг аж төрөхийн төлөө махарч явахад зориг хүч өгдөг юм. Та ч мөн найдвар бүү тасар. Бусдад мөнгө баримтаар олгодог гэмгүй цагаан хүн байх нэгэн сэтгэлийг барьж, зохих цагт мөнгөө эргүүлэн авна аа гэж найдаж сууна гэдэг мөн сайхан аа. Миний хармаанд зуун крон ч байхгүй хэдий боловч мянга хоёр зуун кроныг тань төлж өгнө л гэж найдах, байнга найдах хэрэгтэй юм. 

	— Тэгвэл та чинь... гэж зочныг ээрүүтэж дуугарахад, 

	— Тийм, харин би л тэр гэж ламтан хариулав. 

	Зочны царай дахиад л зөрүүд ууртай болчхов. 

	— Эрхэм ээ, энэ чинь луйвар болж байна, гээд босоход нь:

	— Хүндэт хүн та тайвширч үз гэв. 

	— Энэ чинь луйвар мөн, та миний итгэлийг урвуулан ашиглаж байна! гэж зөрүүд зочин хашхичив. 

	— Танд агаар солих явдал яриагүй тустай байх нь. Энд тун ч бүгчим байна... гэж ламтан хэлээд, — Швейк! Энэ эрхэм цэвэр агаар амьсгалах хэрэгтэй болоод байна гэлээ. 

	— Багш танд зүрхэлж илтгэхэд би түрүүн нэг удаа хөөж гаргасан билээ гэж гал зуухны өрөөнөөс дуугарав. 

	Лам үүнд, 

	— Дахиад гүйцэтгэ! гэж командлахад тушаал нь даруй түргэн, ширүүн дориунаар биелэгдэв. 

	Швейк шатан дээрээс эргэж ирээд, 

	— Үүнийг авирлаж гарахаас өмнө салдаг нь ашгүй юм боллоо... Малешицэд нэг ном их уншдаг, нууцаар архи зардаг хүн байсан юм. Юм бүхэн дээр л ариун судрын цэцэн сургаалаас эш татна. Тэгээд зодолдсон хэн нэг хүнийг ташуурдах болохоороо «ташуурдахаас өрөвдөнө гэдэг бол үр хүүхдэдээ өс санасантай адил. Хайртай сайн бол цаг тухайд нь цээрлүүлж байх нь зүй. Архины байранд хэрэлдэж болохгүйг үзүүлээд өгье чамд!» гэдэг сэн. 

	— Хувраг хүн үл хүндэлбэл юунд хүрдгийг Швейк чи харсан биз? гээд ламтан инээмсэглэж, — Ионн Златоуст гэгээн айлдахдаа «Лам багшаа хүндлэн шүтсэн хөвүүн христос бурханд хүндээр сүсэглэсэн лугаа чанар нэгэн болой. Лам багш болбоос бурхныг төлөөлөх учир түүнийг гомдоогч хүмүүн бурхныг гомдоож байгаа нь болой» гэсэн билээ. Маргаашийн ажилд бид олигтойхон бэлтгэх хэрэгтэй. Өндөг, үхрийн махтай шаръя. Дарс найруул, дараа нь элдвийг эргэцүүлэн сэтгэж амаръя. Юу гэвэл оройн мөргөлд дурдсанчлан «энэ айлын бүх өштөн дайны явууллага нь бурхны авралаар зайлсан» юм. 

	Хорвоо дээр сүрхий шургуу хүмүүс байдгийн нэг нь ламтны гэрээс хоёр удаа хөөгдөж гарсан хүн байжээ. Оройн хоол дөнгөж болоод байтал нэг хүн хонх дуугаргав. Швейк онгойлгож өгөхөөр очоод төдхөн ирж:

	— Нөгөөдөх чинь дахиад хүрээд ирж, одоохондоо хоолоо тавтайхан идэж байх зуур сууж байг гээд халуун усны өрөөнд оруулаад түгжиж орхилоо гэж илтгэсэнд ламтан хариуд нь:

	— Швейк та өөдгүй юм хийсэн байна. Айлд зочин айлчлахад бурхан мөн айлчилдаг гэдэг билээ. Хуучин, хурим найрын үеэр марзан муухай улсуудыг авчран амьтан хүн хөгжөөлгөдөг байсан. Цаадхаа аваад ир, биднийг жаал баясгаад өгөг гэв. 

	Минутын дараа Швейк нөгөө шургуу хүнтэй орж ирэхэд, царай нь айхавтар баргар ажээ. 

	— Та суу, бид яг хоолоо идэж дуусаж байна гэж лам эелдгээр өгүүлээд, — Сая загас давстай идэж дуусгаад, одоо үхрийн махтай шарсан өндөг рүү орж байна. Ертөнц дээр бидэнд мөнгө зээлдүүлдэг сайн хүмүүс байгаа хойно жаахан наргиж болохгүй юун билээ гэв. 

	Баргар царайт хүн: 

	— Би тоглоом тохуу болох гэж наашаа ирээгүй шиг санагдана. Өнөөдөр энд гурав дахь удаагаа ирж байна. Одоо юмны учир эрхбиш нэг олдох байгаа гэж найдна гэв. 

	— Багш танд зүрхэлж илтгэхэд, энэ чинь ёстой нэг дигваранз байна даа! Либинад Божуек гэж яг нэг ийм эр байсан юм. «Эксиер» гэдэг нэг пивоны газраас нэг орой арван долоон удаа гаргаж хаяхад «гансаа хаячхаж» гээд үүд цонхоор чихэж хашаан дээгүүр давж орж ирээд болдоггүй. Гал командынхан аваагүй бол яндангийн нүхээр орж ирэх байсан шүү. Сайд юм уу, депутат болж болохоор шургуу эр билээ. Мөн ч сайн болгоож тавьсан даа, тэгэхэд! гэж Швейк ярив. 

	Шургуу хүн саяны ярьсан юмыг дуулаагүй юм шиг хуучнаараа зүтгэн:

	— Би энэ ажил төрлийнхөө учрыг бүрэн мэдэж авмаар байна, та миний үгийг дуулж үз гэв. 

	Лам үүнд, 

	— Үүнийг танд зөвшөөрнө өө. Хүндэт хүн та ярь, юу дуртайгаа л яриад бай, тэр зуур бид найраа үргэлжлүүлж л байя. Таны ярианд саад болохгүй болов уу гэж найдна. Швейк ээ, хоол аваад ир! гэлээ. 

	Шургуу хүн яриа үүсгэн, 

	— Одоо дайн үймээнтэй байгааг та мэдэж байгаа. Тэр мөнгийг танд би дайны өмнө зээлдүүлсэн бөгөөд дайн дэгдээгүй бол ингэж шамдаж нэхэхгүй байсан. Гэвч би гашуун туршлага амссан хүн гээд карманаасаа тэмдэглэлийн дэвтэр гарган, — Миний энд бүгд бичээстэй байгаа, дэслэгч Яната надад долоон зуун кроны өртэй байсан атлаа Дринэд болсон тулалдаанд алагдахаа зовоогүй байх юм. Бага дэслэгч Прашек оросын фронт дээр олзлогдсон гэнэ. Гэтэл надад хоёр мянган кроны өртэй хүн. Ахмад Вихтерле мөн төдий хэрийн өртэй атлаа оросын Равнагийн тэнд өөрийнхөө цэргүүдэд алагдаж орхиж. Дэслэгч Махек Сербид олзлогдсон, гэтэл мянга таван зуун кроны өртэй хэвээр, тиймэрхүү хүмүүс миний дэвтэрт олоон байна. Нэг нь Карпатын тэнд баримт ёсоор өрөө төлөлгүй алагдаж, нөгөө нь олзлогдож бас нэг нь тэгэхээс тэгэх гэж Сербид усанд живж, дөрөв дэх нь Унгарт цэргийн эмнэлэгт нас барчхаж байгаа юм аа. Одоо тэгэхлээр миний сэтгэл зовж буй учрыг та ойлгож байгаа биз дээ. Би өөрөө эрчимтэй шургуу хөөцөлдөхгүй бол энэ дайн намайг баллах нь. Та өөртөө ямар ч аюул тулгарч байгаа юмгүй гэж хэлж болно. Тэгвэл үүнийг үз! гээд тэмдэглэлийн дэвтрээ нүүр өөд нь чичлэв. 

	— Харж байгаа биз, цэргийн лам Латнаш долоо хоногийн өмнө Бриед халдвартын эмнэлэгт үхчихсэн. Үсээ л үгтээхээс өөр зам байна уу надад, мянга найман зуун крон төлөөгүй мөртөө хумх өвчтөний байранд өөрт нь ямар ч хамаагүй хүнд ерөөл тавьж байгаад тэр шүү. 

	— Тэр чинь тэр хүний үүрэг шүү дээ, хонгор минь. Би ч мөн маргааш ерөөл тавихаар явна гэж лам өгүүлэхэд, Швейк хажуугаас нь:

	— Бас л хумх өвчтөнд ерөөл уншихаар шүү. Та бидэнтэй цуг явж, бусдын тусын тулд биеэ гаргуунд гаргах гэж юу байдгийг нүдээр үзэж болох юм гэв. 

	Шургуу хүн гуай цааш нь, 

	— Ламтан гуай, би үнэхээр цөхөрч гүйцсэн байдалд орчхоод байна. Миний хамаг өр авлагатай улсыг нөгөө ертөнцөд тонилгох гэж дайн дэгдээдэг юм гэж үү дээ? гэв. 

	— Таныг мөн цэрэгт дайчлаад, дайны талбарт очихоор чинь багш бид хоёр анхны их бууны суманд бурхны авралаар тасар татуулаасай гэж гүрэм уншина гэж Швейк хэллээ. 

	Нөгөө дигваранз цааш зүтгэж, 

	— Эрхэм ээ, би тантай чухал ажил төрөл ярих гэж байна. Танай энэ зарц бидний ажил хэрэгт оролцохгүй байг. Энэ ажлаа өнөөдөр дуусгах боломж өгөхийг шаардаж байна гэв. 

	Швейк үүнд, 

	— Багш уучлаарай, өөрийнхөө ажил төрөлд битгий оролц гэж та өөрөө тушаа, тэргүй бол би цаашид ч эр цэргийн шударга хүний хувьд таны эрх ашгийг хамгаалах болно. Энэ хүний хэлдэг зөв, эндээс өөрөө, бусдын тусламжгүйгээр гарах сан гэж байгаа л даа. Би өөрөө ч мөн зодоон зохиогч биш, томоо тохитой хүн гэхэд, ламтан зочин хүн байгааг анзаарахгүй дүр үзүүлэн:

	— Эд бүгд надад халшралтай санагдаад эхэллээ, энэ хүн бидэнд шог сонин юм ярьж зугаацуулах юм бодсон чинь та, хоёр удаа үүнтэй үзэлцсэн хэр нь энэ ажил төрөлд оролцохгүй бай гэж тушаахыг шаардаж байна. Шашин номын ийм чухал явдлын өмнөх орой, бүх сэтгэл санаагаа бурханд хандуулах учиртай байхад дэмий нэг мянга хоёр зуухан кроны тухай шалж, санаа сэтгэлээ төвлөрүүлэн тунгааж, бурханд сүсэглэхэд саад тотгор хийж, одоо юу ч өгөхгүй гэж дахин хэлүүлэх гэж албадаад байх юм. Энэ ариун оройг бузарлахгүйн тулд үүнтэй дахин ярилцахыг хүсэхгүй байна. «Лам багш танд юу ч өгөхгүй» гэдгийг Швейк та өөрөө хэлж үз гэв. 

	Швейк энэ үгийг ирсэн хүний чихэн дээр чангаар хашхирсан боловч шургуу хүн суусан хэвээр аж. 

	— Энд удаан ингэж овойж суух санаатай юм болов уу цаадах чинь, асуугаач Швейк гэж ламтан хэлэхэд нөгөө дигваранз улаан цайм зүтгэн:

	— Таныг өрөө төлөхөөс нааш би ер хөдлөхгүй гэв. 

	Лам босож цонх руу очоод:

	— За тэгвэл наад хүнийг чинь, Швейк таны мэдэлд өглөө. Яадаг санж дураараа бол гэхэд уригдаж ирээгүй зочныг Швейк мөрөн дээрээс нь шүүрч аваад, 

	— Явъя хүн гуай, бурхан гурав гэсэн тоонд дуртай юм шүү гээд, ламтны цонхны шилэн дээр хуруугаараа тогшиж аялах, гашуудлын хөгжмийн ая дор түрүүчийнхийгээ чадмаг, эвлэг, түргэн хийж орхив. 

	Сүсэг бишрэлийн юм эргэцүүлэн бодож өнгөрөх гэсэн орой хэд хэдэн шаттай болов. Ламтан бурханд сүжиглэн хичээж балгасны ачаар шөнийн арван хоёр цаг болоход тэдний байрнаас

	 

	Аян дайнд биднийг мордоход 

	Амраг охид уухилан хоцров. 

	 

	гэж дуулах сонсогдоход эрэлхэг цэрэг Швейк мөн дагаж дуулалцах ажээ. 

	Цэргийн эмнэлэгт нүглээ наманчилж ерөөл уншуулахыг настай хошууч, урьд банканд алба хааж явсан бэлтгэл дарга, ийм хоёр хүн эрмэлзэж байв. Хоёулаа Карпатын ууланд гэдэс рүүгээ нэг нэг сум зоолгож аваад энд зэргэлдээ орон дээр хэвтэж байгаа ажээ. Бэлтгэл даргын ерөөл уншуулах гэж мэрийсэн учир бол өөрийн нь ахлах дарга хошууч наманчилж ерөөл уншуулах гээд байгаа тул өөрөө мөн эс аялдваас дээд тушаалтнаа хүндэтгэх ёсыг алдсан хэрэг болно гэж бодсоных ажээ. Сүсэг бишрэлтэй хошууч нь ерөөл өвчнөөс гэтэлгэж өгөх болов уу гэж горьдсон юм байна. Гэхдээ ерөөл уншуулахынхаа урьд шөнө хоёул нас нөгчөөд, өглөө ламтан Швейкийн хамт заларч ирэхэд хоёр дайчин хоёул цагаан даавуун дороо царай нь хөхөрчихсөн хэвтэж байв. Амьсгал давхцаж үхсэн хүн болгоны царай ийнхүү хөхөрдөг билээ. 

	Тэр хоёр хүнд одоо юу ч тус болшгүй болсон гэж захиргааны өрөөнд дуулгахад Швейк унтууцаж багш бид хэчнээн сүртэй сайхан явлаа, тэгэхэд хамаг юм ингээд талаар болох гэж дээ гэв.

	Үнэхээр ч тэд наашаа сүртэй нь аргагүй заларч иржээ. Задгай тэргээр явж Швейк хонх цохиж, ламтан шилтэй тосоо алчуураар ороож бариад төвшин царайлан, малгайгаа авч зогссон улсыг түүгээрээ адисалж явав. 

	Швейк хонхоо чадах хэрээрээ жингэнүүлэвч малгай авч хүндэтгэх хүмүүс үнэндээ тийм ч олон дайралдахгүй, тэрэгний араас хүүхдүүд гүйлдэж, нэг нь банзнаас зүүгдэн, бусад нь:

	— Араас чинь, хар аа тэр араас чинь! гэж хашхиралдана. 

	Швейк хонхоо жингэнүүлж, хөтөч хойноос зүүгдсэн жаалуудыг ташуураар ороолгосон шүү явав. Усны гудамжинд гэгээн Марягийн зиндааны гишүүн, хаалгачин бүсгүй гүйж ирж ламтнаас явуут адис хүртээд загалмайлан залбирснаа нулимж:

	— Бурхан тахил барьчхаад чөтгөр шиг нисэж явах юм. Ингэж яваад мэнгэр өвчинд нэрвэгдэхэд ч холгүй дээ гэж амьсгаадсаар хуучин байрандаа эргэж ирэв. 

	Хонхны дуу тэргэнд хөллөсөн гүүг л юу юунаас илүү зовоох аж. Урьд лав хонхтой холбогдсон нэг явдал учирсан бололтой. Гүү эргэн эргэн харж, үе үе зам дээр зогсож бүжиглэх маягаар дороо эргэлдэх гэж оролдоно. 

	Швейкийн ярьсан тэр сүр жавхаа л үүнд орших аж. Лам санхүүгийн тооцоогоо нэг тийш болгохоор захиргаанд орж эмнэлгийн нягтланд цэргийн санхүүгээс авах ёстой замд болон рашаан авсны зардал зуун тавь орчим кроны өр нэхэв. Цэргийн эмнэлгийн дарга, лам хоёр энэ талаар ширүүн маргалдаж, ламтан ширээ алгадаад:

	— Ерөөлийг үнэ төлбөргүйгээр тавиулдаг юм гэж ахмад та бүү бодоорой. Морин цэргийн дарга хүнийг морин заводоос морьд авхуулахаар явуулахдаа замын мөнгө өгдөг биз дээ! Тэр хоёр хүн хүлээж чадалгүй нас барсан нь тун ч тоогүй, тэргүй сэн бол та нараас дахиад тавин кроны гарз гарах байсан юм гэлээ. 

	Швейк харуулын байранд ламтныг хүлээхэд шилтэй тосонд цэргүүд ихэд сониучирхана. Нэг нь энэ тос, буу, жад цэвэрлэхэд болохтой л юм байна гэхэд Чех моравын өндөрлөг нутгаас ирсэн, бурхан шүтээнд бишрэхтэйгээ яваа залуухан цэрэг хажуугаас нь тийм үг бүү ярь, нарийн нууц тарни, ид шидийн тухай бүү марга, Христос шашинтан бид сүсгээ алдаж огт болохгүй гэж гуйв. Бэлтгэл цэргийн нэг өвгөн тэр балчраараа байгаа шувуухайг хараад:

	— Сүсэглээд дэмий л болов уу, их бууны үрлэн сум толгойг чинь тас татахаа л татна. Биднийг дэмий л хуурч байгаа хэрэг! Дайны өмнө манай тэнд нэг депутат албархан очиж хорвоо ертөнц энхжиний орон болно гэж байсан. Бурхан багш дайн болохыг эс таалж, бүгдээрээ ах дүү шиг аж төрөг гэж байгаа бололтой яриад байсан. Тэгсэн дайн дэгдээд орхихын хамт л сүм болгонд манай зэр зэвсгийн ялалтын төлөө мөргөл үйлдэж онгон шүтээн нь манай цэргийг жолоодож байгаа жанжин юм гэх байртай ярих болсон. Энэ эмнэлэгт би хүн оршуулахыг мөн ч олон үзэв. Огтолсон гар хөлийг тэргээр ачаад л аваачих юм байна шүү дээ! гэв. 

	Өөр нэг цэрэг, 

	— Цэрэг хүнийг нүцгэн оршуулж, үхсэн нэгний нь жагсаал хувцсыг амьд хүнд өмсүүлэх юм. Тэгж ээлжлүүлээд байдаг юм байна гэхэд, Швейк хажуугаас нь:

	— Бид дайнд ялж гартал тэр шүү дээ гэвэл, тасгийн дарга тэр булангаас:

	— Иймэрхүү боол чанарын дагуул ч ялж гарах вий, хөөрхий! Иймэрхүү юмнуудыг дайны талбар луу, бууны жад өөд, өргөст төмөр саад руу хөөж шинэ шидэгчийн сумнаас хамгаалах чухал нүх рүү чихэж, цусыг нь хольж байгууштай. Ар талд сагсганаж явахдаа цөм сайн боловч дайны талбар дээр очиж үхэх дуртай хүн ер үгүй дэг гэв. 

	Швейк, үүнд, 

	— Үгүй миний бодоход жад бие рүү нүрхийгээд орж явчих ёр дог байх шүү. Гэдэс рүүгээ сум хийлгэчих ч зүгээр л бий, их бууны сум хүнийг тасар татаж хөл, гэдэс дотор нь энд тэнд очиж орхисон байхыг харах бүр ч сайхан байх. Мэл гайхаж орхисондоо болоод юү болсны учрыг өөрт нь хэлж амжихаас өмнө үхчихнэ гэлээ. 

	— Залуу нас нь хайран бодогдож энэ балай цагт юунд ч төрөв? Яргын газар үхэр нядлах адил алуулж байхын учир юу вэ? гэж залуу цэрэг гуньхран сүүрс алдаж энэ хэнд хэрэгтэй юм бэ? гэж санагдлаа гэхэд;

	Уул нь багш явсан нэг цэрэг нөхрийнхөө бодлыг таасан мэтээр:

	— Зарим эрдэмтэд дайн дэгдээхийн учрыг наран дээр толбо гарснаар тайлбарладаг юм. Тийм толбо гараад ирэхийн хамт л газар дээр нэг аймшигтай юм заавал учирдаг. Карфагенийг дайран эзлэхэд... гэтэл тасгийн дарга үгийг нь тас дайран:

	— За чи номчирхохоо боль, зүгээр наад шалаа шүүрд, өнөөдөр чиний ээлж шүү. Тэр нарны балай хар толбо бидэнд ямар хамаатай юм бэ? Тэнд хорин толбо байлаа ч гэсэн ямар тэднээр дээл хийж өмсөх биш гэхэд Швейк ярианд оролцон:

	— Үгүй нарны толбо чинь үнэхээр чухал зүйл байгаа юм. Нэг өдөр нарны дээр толбо гараад, тэгсэн тэр өдөр нь намайг Нуслед байдаг «Банзег» гэгч гуанзанд хүн нүдээд хаячхаж билээ. Түүнээс хойш ийш тийшээ юманд явахынхаа өмнө золигийн толбо гараад ирээгүй байгаа гэж би сонин хардаг болсон юм. Толбо л гараад ирэх юм бол бурхан өршөөг, би чинь хаашаа ч гарахгүй гэртээ хүлээж суудаг болсон. Монпеле галт уул Мартаникийн бүхэл бүтэн арлыг устгаад хаячихад нэг эрдэмтэн, «Үндэсний улс төрийн бодлого» сэтгүүлд бичихдээ: Наран дээр том толбо гарсныг уншигчдад эртнээс сануулсаар байсан гэж билээ. «Үндэсний улс төрийн бодлого» сэтгүүлийг тэр арал дээр цаг тухайд нь хүргэж өгөөгүй, тэгээд л бөөн гай гарсангүй юү! гэв. 

	Энэ завсар цэргийн ламтан дээр захиргааны өрөөнд «доор тушаалынхныг шашин шүтлэгч болгон хүмүүжүүлэх эвлэлийн» нэг олхиогүй хөгшин авгайтай учрав. Тэр авгай хар өглөөнөөс аван цэргийн эмнэлгээс явж, бурхдын хөрөг баруун солгойгүй тарааж өгснийг шархадсан, өвдсөн цэргүүд нус, цэрний сав руу хаялжээ. Тийм ээ, чин сэтгэлээр наманчилж, засран хойд насандаа бурхны их өршөөл энэрлээр энхжиний оронд төрөхийг хичээх хэрэгтэй гэж чалчин, хүмүүсийн чихэнд чийр болж байсан ажээ. Ламтантай ярилцаж байхдаа царай эвгүй цонхигор байв. 

	— Энэ дайн цэргүүдийн сэтгэлийг зөөлрүүлж засахын оронд зэрлэг араатан мэт болгож байна гэв. 

	Дор нэг цэрэг авгайн өөдөөс хэлээ гаргаад «Янхирцаг» «Дүлий годил» гэж гэнэ. 

	— Нээрээ энэ чинь тун ч аймшигтай юм болж байна шүү багш аа. Улс амьтан даанч муухай эвдэрчээ гэж германаар хэлэв. 

	Тэгээд цааш нь цэргүүдийн шашин шүтлэгийн хүмүүжил ямаршуу байвал таарна гэж бодож байгаа тухайгаа яриа дэлгэж гарав. Цэрэг хүн бурхан шүтэж, сүсэг бишрэл ихтэй байвал л эзэн хааныхаа төлөө эрэлхгээр тулалдаж хойд насандаа энхжиний оронд төрөхөө мэдэх болохоор үхлээс айхгүй болно гэв. 

	Иймэрхүү дэмий цэцэрхэл нэлээдийг гаргаж хэлээд ламтныг явуулахгүй нэлээд их чалчих төлөвтэй байв. Гэвч лам гуай яриаг нь таслан онц эелдэг бишээр салж, харуулын тасалгаа руу, 

	— Швейк, гэртээ харья! гэж хашхирав. 

	Гэртээ харих замдаа тэд ямар ч сүр жавхлан бадруулсангүй. 

	— Үүнээс хойш өөр дуртай улс л ерөөл тавихаар явж байг. Сүнсийг нь аврах гэсэн хүн бүрийн төлөө улаан мөнгө чангаалцалдах болох юм байна. Санхүүтэй үзэлцэхээс өөр юм алга, муусайн новшнууд! гэв. Швейкийн барьж яваа лонхтой ариутгасан тосыг хараад хөмсгөө зангидан:

	— Наад тосоороо өөрийнхөө болоод миний гутлыг тосолчихсон чинь л онох вий, Швейк гэлээ.

	— Үүгээр чинь би бас үүдний цоожоо тослохыг оролдоно оо, тэгэхгүй бол таныг шөнө ирэхэд тун ч муухай чахрах юм гэж Швейк хэлэв. Ийнхүү мөргөл тавих ажил эхлэлгүйгээр дуусав.

	 


XIV бүлэг : ШВЕЙК ДЭСЛЭГЧ ЛУКАШИЙН ДАГУУЛ ЦЭРЭГ БОЛОВ

	 

	— I —

	 

	Швейк удаан жаргаж чадсангүй. Хатуу ширүүн хувь заяаны эрхшээлээр ламтантай нөхөрсөг аятай байсан харьцаа тасрав. Өнөө хүртэл багш ламтан овоо зэгсэн хүн шиг байсан бол энэ үйлдсэн хэрэг нь түүний багийг хуу татлаа. 

	Лам гуай Швейкийг дэслэгч Лукаш гэгчид худалдаж орхисон. Энэ нь чухамдаа орост ч хамжлагатныг хэзээ ч ингэж худалддаггүй байв. Чухам гэвэл хөзрийн мөрийд алдаж орхив. 

	Энэ хэрэг тун санамсаргүй болжээ. Нэг өдөр дэслэгч Лукашийнд сайн нөхөд цугларав. «Хорин нэг» гэдэг тоглоомд лам байдгаа алдаж гүйцээд хэлсэн нь:

	— Миний дагуулыг барьцаанд аваад хэдэн крон та нар зээлүүлэхгүй юү? Хачин тэнэг амьтан, гэхдээ бие байдал нь гэж цаанаа нэг хөгтэй олон дайралдахааргүй амьтан та нарын хэнд ч тийм дагуул байхгүй гэж андгайлж болно гэв. 

	— Зуун крон өгье. Нөгөөдөр хүртэл тэр мөнгөө буцааж өгч чадахгүй бол тэр ховор амьтнаа над руу явуулчхаарай. Миний дагуул гэж нэг олхиогүй амьтан, дандаа л сүүрс алдаж гэр орондоо захидал бичиж байдгаас гадна, гартаа юу дайралдсан бүгдийг хулгайлдаг юм. Би зодоод үзсэн тус болдоггүй. Надтай дайралдах болгондоо л нудруулах боловч бас л нэмэргүй. Үүдэн шүдийг нь цөм цохиод өгсөн хэр нь засарсан юм алга гэж дэслэгч Лукаш ярив. 

	— За тохирлоо, нөгөөдөр нэг бол зуун крон, эсвэл Швейкийг аваарай гэж ламтан хөнгөмсгөөр зөвшөөрчээ. 

	Авсан зуун кроноо мөн алдаж орхиод, гэр өөдөө гутарсхийн гэлдрэв. Нөгөөдөр хүртэл зуун крон хаанаас ч олж чадахгүй, Швейкийг хүн мөсгүй муу зарснаас гадна хямдхан зарчихлаа гэдгээ сайн мэдэж огтхон ч эс эргэлзэнэ. «Түүний оронд хоёр зуун крон гэж хэлэх нь ч яалаа» гэж өөрийгөө зэмлэнэ. Хэдхэн минутын дараа гэрт нь хүргэж өгөх, тэргэнд суусан хойноо сэтгэл нь зовохын хажуугаар мөн ч уярах шиг болж ирэв. 

	Үүднийхээ хонхыг дарж байх үедээ «би ер нь муухай юм хийжээ. Түүний тэнэг боловч цагаан цайлган харцтай тулгарахад хэцүү еэ» гэж бодов. 

	Өрөөнд ороод,

	— Швейк хонгор минь, өнөөдөр надад хачин ер бусын явдал учрав аа. Би тоглоомд тун ч аз муутай байлаа шүү. Тэгээд байна шүү, би тамга ирэхээр нь банканд юу байсанд нь явж орхилоо. Татсан чинь арав олоод ирдэг байна. Банк барьж байсан хүний гарт дөнгөж муу боол байсан мөртөө бас харж нэг татаад орхидог байгаа. Сүүлд нь би хэд хэдэн удаа тамга, арав барьж байгаад үзэлцсэн тухай бүр л банк баригч ижил тоо татаад болж өгдөггүй. Байдаг мөнгөө өгөөд дуусах нь тэр... гээд жаал түгдэрснээ, — За тэгээд эцэст нь таныг мөрийд алдчихсан. Таны барьцаанд зуун крон зээлдэж авсан юм. Нөгөөдөр түүний нь эргүүлж өгөхгүй бол та миний биш дэслэгч Лукашийн дагуул болж таарах нь ээ. Би үнэхээр харамсаж байна... гэтэл Швейк

	— Зуун крон ч надад бий, танд зээлдүүлж болох юм даа гэв.

	— Алив түүнийг надад өгөөч, би одоохон дэслэгч Лукашт аваачаад өгч орхиё. Танаас салахад би үнэхээр дургүй байгаа юм шүүгээд ламтан эргээд явчхав. 

	Ламтныг дахин заларч ирэхэд Лукаш баахан гайхлаа. 

	Лам хийморьлог байдлаар, 

	— Чиний өрийг өгөхөөр ирэв. Алив надад ч бас хөзөр хуваагаарай гэв. 

	Тэгээд ээлж ирэхэд, 

	— За хө нэг татаад орхиё, тоглоно оо гээд дахин тойрч ирэхэд нь, — Нэгийг авна! Болно оо! гэтэл банк баригч:

	— Хорь гэж дуулгав. 

	Швейк шинэ боолчлолоос биеэ гаргаж авахын тулд зээлдүүлсэн мөнгөний сүүлчийн дөчин кроныг банканд нийлүүлэхдээ ламтан:

	— Минийх арван ес байсан юм шүү гэж аяархнаар дуугарав. 

	Буцаж явах замдаа бүх хэрэг шувтрах нь энэ, Швейкийг юугаар ч аварч чадахгүй нь ээ, Лукашийнд албан хаах тавилантай аж гэдэгт үнэмшив. 

	Швейкийг үүд тайлж өгөхөд ламтан:

	— Яагаад ч болсонгүй дээ, Швейк. Хувь тавилангаас зайлж болдоггүй юм даг аа. Би таныг зуун кронтой чинь алдаж орхив. Би юу чаддаг бүхнээ хийж хичээсэн боловч хувь заяа илүү хүчтэй юм. Хувь тавилантыг дэслэгч Лукашийн савар луу түлхэж орхив... Бид ингээд хагацах цаг ирж дээ гэлээ. 

	— Та яав? Банк барьж байгаад тастуулчхав уу, зүгээр тойроход оролцож яваад алдчихав уу? гэж Швейк тайвнаар асуув. — Хөзөр ирэхгүй байх нэг муу, хэтэрхий аз дийлээд байх ч бүр муу юм шүү. Здеразэд Вейвод гэгч нэг цайрчин байсан юм. Тэр хүн «Зуун наст» гэдэг цайны газрын арын гуанзанд байн байн «501» тоглодог байлаа. Нэг өдөр ямар чөтгөр нь хатгасан юм санж вэ «алив тооны тав таван мөнгөөр харж нэг татъя» гэж хэлжээ. Тэгээд тоглохоор сууж, өөрөө банк барьж дээ. Улс цөм алдаж, банк нь хэдэн арав дахин өслөө. Өвгөн Вейвод бусдыгаа ганц ч болов хожуулах санаатай «Алив муу жижиг хөзөр аваад ир» гээд байсан боловч гай болж тэгэхээс тэгэх гэсэн мэт үргэлж л том сайн хөзөр очоод байжээ. Банк өсөж зуу гараад ирж, тоглож байгаа улсын дотор банканд юу байгаагаар нь тоглох чадалтай хүн үгүй, Вейводын бүр хар хөлс цутгаж орхиж «Алив жижиг муу хөзөр яваад ир!» гэхээс л өөр юм дуулдахгүй, хүмүүс тав таваар тавиад алдаад л байдаг. Нэг яндан хөөлөгч хүн хор нь буцалсандаа гэртээ гүйж хариад мөнгө авч ирэх үед банк зуун тавь гаруй крон болчхоод байсанд цааш нь явлаа. Вейвод банкнаас салахын түүс болж хожихгүйн тулд гуч хүртэл ч хамаагүй татлаа татаад байя гэж шийдсэнээ хожим ярьж билээ. Тэгсэн чинь шууд л хоёр тамга сугалаад ирж гэнэ. Тэгээд зориуд шальтай юмгүй хүний дүр үзүүлэн «Арван зургаа» гэсэн чинь яндан хөөлөгчийнх дөнгөж арван тав байж гэнэ. Тэгж аз нь хазайх гэж ер байх уу даа! Хөөрхий өвгөн Вейводын царай зэвхийрч тун өрөвдмөөр харагдаж, хажуугийн нь улс булхайлж байна гэж шивнэлдэж хараалын үг хэлэх нь дуулдах болов. Өвгөн хэдийгээр хамгийн шударга тоглодог хүн авч, урьд нэг булхайлж байгаад зодуулсан юм ч гэх хүн гарав. Банк крон кроноор өссөөр таван зуу хүрчхээд байхад буудлын эзэн тэссэнгүй. Пиво нэрэх заводод өрөө төлөхөөр бэлдчихээд байсан мөнгөө гаргаж ирээд ширээнд сууж эхлээд зуу зуун кроноор хоёр удаа алдаад орхив. Дараа нь нүдээ аньж, аз сэргэг гэж сандлаа хөмөрч эргүүлээд банканд юу байгаад нь явлаа. «Ил гараад тоглоё» гэж хэллээ. Өвгөн Вейвод хожигдохын тулд хорвоо дээр юугаа ч хайрлахааргүй байлаа. 

	Долоо ирээд, түүнийг өөртөө үлдээхэд хүмүүс гайхав. Буудлын эзэн хорин нэгтэй болчхоод байсан болохоор инээд нь хүрч суув. Өвгөнд дахиад нэг долоо ирж, бас л авлаа. Буудлын эзэн өвгөнийг тавлаж, «Одоо тамга, арав хоёрын нэг ирнэ дээ. Вейвод гуай таныг баларсан гэж толгойгоороо ч мөрийцөхөд бэлэн байна» гэж байв. Вейводыг татахад цөм амьсгаа даран хүлээтэл дахин нэг долоо гараад ирдэг байгаа. Буудлын эзний царай хувхай цайчхаад сүүлчийн нь мөнгө байсан юм санж (гал зуухны өрөө рүү оров). Минутын дараа дагалдан нь байсан жаал хүү гүйж ирээд буудлын эзэн цонхны бариулаас дүүжлээстэй байна, очиж салгаач гэж хашхирав. 

	Бид очиж түүнийг тайлж аваад, сэхээж дахин тоглохоор суув. Мөнгөтэй хүн нэгэнт үгүй, хамаг мөнгө цөм Вейводын банканд байв. Вейвод аанай л аль байдгаа алдахыг хичээн «муу жижиг хөзөр ялгаад ир!» гэх боловч залилж булхайлан зориуд шүүгдэхийн эрхгүй, хөзрөө гаргаж хариулах болдог. Өвгөний ийм азтай байгаад хүмүүс хордож, цөм улайрчихлаа. Бэлэн мөнгө хүрэхгүй бол гарын үсэг зурж тоглохоор ярьж тохиров. Тоглоом хэдэн цаг үргэлжилж, өвгөн Вейводын өмнө мөнгө мянга мянгаараа овооров. Яндан хөөлөгч банканд бүтэн хагас сая гаруй крон Здеразын нэг нүүрс борлуулагч сая орчим «Зуун наст цайны газрын» хаалгач найман зуун мянган крон бага, бүр хоёр сая гаруй крон тус тус өртэй болчхов. Хонжворын хагасыг буудлын эзэнд өгөхөөр ялгаж тавьсан таваг дотор л гурван зуун мянган кроны өрийн бичиг байлаа. Өвгөн Вейвод элдэв арга чарга хайж, байн байн бие засахаар гарахдаа өөр хүнд банкаа бариулавч эргээд ирэх үед нь хожсон, хорин нэг ирсэн гэж дуулгана. Шинэ хөзөр авчруулсан нь бас тус болсонгүй. Вейводыг арван тавтай зогсчиход, нөгөө хүнд нь арван дөрөв байх жишээтэй. Цөм өвгөн Вейводыг хялайн харж, бэлнээр наймхан крон алдсан нэг чулуучин, хүн хүнээс илүү их зүхэж байлаа. Нарт хорвоо дээр Вейвод мэтийн хүн амьд явж зохихгүй, ийм амьтныг хавирга сүврэгийг нь хугачиж гадаа гаргаж хаяад, нохойн гөлөг аятай усанд живүүлчихвэл зохино гэж илээр хэлж байв. Тэгтэл ашгүй нэг бодол толгойд нь орж, «Би бие засаад ирье, чи миний оронд тоглож бай» гэж яндан хөөлөгчид хэлээд, малгайгүй чигээрээ Мысликовийн гудамжинд цагдаа дуудахаар гүйж гаран эргүүлтэй дайралдаж тийм тийм газар мөрийтэй тоглоом тоглож байна гэж дуулгажээ. Цагдаа нар түүнийг гуанзандаа эргэж ор, хойноос чинь дагаж орно гэж гэнэ. Вейводыг буцаад ирэхэд бага эмч өөрт нь хоёр сая илүү, хаалгач гурван сая илүү алдчихаад байна гэж дуулгав. Буудлын эзэнд өгөхөөр зориулсан таваг дотор таван зуун мянган кроны өрийн зурвас хийжээ. Удалгүй цагдаа нар дайран орж ирэхэд нөгөө чулуучин «бушуухан зайлцгаагаарай!» гэж хашхирсан боловч нэгэнт хождож, мөнгийг хурааж аваад цөмийг нь цагдаагийн газарт аваачив. Здеразыг нүүрс борлуулагч эсэргүүцэл үзүүлсний учир хүч хэрэглэн аваачив. 

	Тоглоомын банканд хагас миллиард илүү кроны өөрийн зурвас, бэлнээр мянга таван зуун крон байв. Ийм толгой эргэм их тоо үзээд цагдаагийн газрын зааварлагч «өнөө хүртэл би ер ийм юм үзээгүй. Энэ чинь Монте-Карлогийнхоос ч хол давуу юм байна» гэж билээ. Өвгөн Вейводоос бусад нь цөм цагдаагийн газар хонох болов. Вейводыг мэдэгдсэний хувьд суллан, хураагдсан мөнгөний гуравны нэг хувь буюу зуун жар гаруй сая кроныг хууль ёсны шагнал болгон олгоно оо гэж амлажээ. Эд бүгдээс болж өвгөний ухаан солиорчхоод хоносон бөгөөд, өглөө нь Прагаар нэг хэсэж үл татах шүүгээнүүдийг бөөн бөөнөөр нь захиалж байж билээ... Хөзөрт аз нь орох гэдэг чинь тэр дээ, хөөрхий гэж ярив. 

	Ингээд Швейк дарс усанд найруулан халаахаар одлоо. Шөнө болоход Швейк ламтныг нэлээн зовж байж оронд нь оруулсан хойно багшийн нулимс гарч орь дуу тавин:

	— Найз минь, би чамайг зарчихсан, шившигтэй муухайгаар зарчихсан. Намайг хараа, зүх, зод би тэгүүлэхдээ таарсан амьтан. Чамайг би араатны саварт хийж орхилоо. Чиний өөдөөс эгцэлж харахын эрх алга аа, намайг нүд, тасар тат, алаад хая! Түүнээс олигтой юм үзэхээргүй амьтан юм. Намайг чухам хэн болохыг мэдэх үү? гээд нулимстай нүүр лүүгээ шаан намуухан дуугаар, — Адгийн шаар юм шүү дээ, би чинь... гээд нам цохиулсан юм шиг унтчихав. 

	Маргааш нь ламтан Швейкийн нүүрийг харахаас бэрхшээн гэрээсээ эрт гарч яваад, шөнө орой болсон хойно сая явган цэргийн нэг бүдүүн эр дагуулсаар орж ирэв.

	Мөн Швейкийн өөдөөс эгцлэн харахгүй байж

	— Швейк, юм хаана хаана байдгийг заагаад өгч орхи, дарс найруулж халаахыг хэлж өгөөрэй. Өглөө та дэслэгч Лукашийнд очих болох нь гэв. 

	Швейк дарс найруулан халаахыг зааж, халааныхаа хүнтэй хоёул шөнийг тавтай өнгөрүүлэв. Өглөө тэр бүдүүн цэрэг хөл дээрээ арай чүү тогтохтойгоо, ардын дуунуудаас эх адаггүй хольж; «Ходивын хажуухнаар горхи урсана, Миний хонгор бидэнд улаан дарс аягалан, уул өндөр сайхан хангай минь, харгуй замаар хүүхэн явж байна. Цагаан уулын орой дээр тариачин газраа хагална» гэх зэргээр гиншгэнэнэ. 

	— За чиний төлөө би санаа зовохгүй байна аа, иймэрхүү чадвартайгаас хойш багшийнд чи тэсээд байна аа гэж Швейк хэлэв. 

	Ийнхүү дэслэгч Лукашийг өглөө босоход л эрэлхэг цэрэг Швейкийн шулуун шударга цагаан цайлган царай нэн түрүүн нүдэнд нь тусжээ.

	Тэгээд:

	— Ноён дэслэгч, танд зүрхэлж илтгэхэд, би нөгөө ламтны хөзрийн мөрийд алдсан Швейк гэгч байна гэв. 

	 

	 

	— II —

	 

	Александр Македонский дагуул цэрэгтэй байсан гэх бөгөөд дагуул цэргийн зан барил эрт дээрээс тогтсон уламжлалтай. Юу ч л гэсэн феодализмын үед баатруудын зэвсэг баригчид энэ үүргийг гүйцэтгэж байсан гэдэг эргэлзээгүй. Жишээ нь Санчо Панчог Дон Кихотын юу нь байсан гэх вэ? Харин дагуулуудын түүхийг өнөө болтол хэн ч бичээгүй нь л гайхалтай, бичсэн байсан сан бол тэнд Толедыг бүсэлж байлдах үед Альмавирын ван өлсөхийн эрхэнд дагуулынхаа махыг давс ч үгүйгээр идсэн тухай бид олж унших сан. Ван өөрийн дуртгалд бичихдээ зарц нь мах зөөлөн, шүүслэг, тахианы мах ч гэмээр, илжигний мах ч гэмээр байсан гэжээ. 

	Дашрамд дурсахад, цэрэг дайны уран чадварын тухай Швабийн нэг хуучин номд дагуулын сахих мөрдөх зүйлийг заасан байдаг. 

	Хуучин цагт дагуул гэж ариун шударга, үнэнч, даруу, эр зоригтой, ажилсаг, мөс нуруутай, чухам л нэг хүний дээд сайн хүн байх учиртай ажээ. Манай үе энэ хүмүүсийн зан төлөвийг их эвдсэн. Өнөөгийн дагуулууд гол төлөв л шударга сайн үйлийг үл эрхэмлэн, үнэнч бус байх бүлгээ. Эзэндээ худлаа хэлж мэхэлж эзнийхээ амьдралыг халуун тамтай адил болгох нь олон. Эзнийхээ амьдралыг хорлож хохироохын тул хамгийн хорон аргыг сүвэгчилж чаддаг зусар долигонуур боолууд билээ. 

	Шинэ үеийн дагуулууд дотор Альмавирийн вангийн дагуул шударга журамт Фернандо шиг эзэндээ махаа давсгүйгээр зооглуулах хүн ер олдохгүй, нөгөө талаас дарга нар шинэ цагийн дагуулуудтай нэр сүрийнхээ төлөө амь тавин тэмцэлдэхдээ мөн хамгийн эрс ширүүн арга хэрэглэх болсныг бид үзэж байна. Заримдаа энэ цаашлаад бүр аллага хядлага болдог ч удаа байна. Жишээ нь 1912 онд Грацед шүүхийн хуралдаан болж, дагуулаа үхтэл жанчсан нэг ахмадын хэргийг голлон хэлэлцэж билээ. Ахмад хоёрхон удаа л тийнхүү зодсон учир ахмадыг тэгэхэд цагаатгасан. Тиймэрхүү хүмүүсийн бодлого бол дагуулын амь нас ямар ч үнэ цэнгүй зүйл билээ. Дагуул гэдэг бол эд юм, алганы загатнаа гаргах сүрлэн хүн, үй түмэн үүрэг бүхий зарц боол юм. Ийм байдал хөөрхий боолыг зусар бялдууч овжин болгоход хүргэдэг нь гайхалтай бус аа. Дагуул хүний зовлон манай гараг дээр болж гэм ганцхан хуучин цагийн том гуанзны газрын зарц хүүхдүүдийн үйл лайтай л зүйрлүүлж болох юм. Тэр хүүхдүүдийг ганц зодох жанчих аргаар л сайн хүн болгож хүмүүжүүлэх гэдэг сэн билээ. 

	Гэхдээ дагуул даргынхаа итгэгдсэн сайн хүн нь болтлоо дээш мандаж суман, тэр ч байтугай батальоны ганц аянга нь болчих ч удаа бий. Бага дарга нар цөм юүхэн хээхнээр түүнд нүүр тал олохыг хичээнэ. Чөлөө авах эсэх түүнээс хамаарна. Илтгэх хуудсанд бичигдээд очсон цагт зөөлөн хөнгөн өнгөрүүлэх тухай тийм дагуул мөн гуйж өгч чадна. 

	Дайны цагт тийм дагуулууд эр зоригтон гэгдэж том бага мөнгөн медалиудаар шагнагдах нь олон. 

	Ерэн нэгдүгээр хороонд хэд хэдэн тийм дагуул байсныг би мэднэ. Хулгайлж авсан нугасаа гайхам сайхан шарж чаддагийн ачаар нэг дагуул том мөнгөн медаль хүртсэн. Бас нэгний нь гэрээс сайхан идэх юм ирдэг, хоол ундаар хамгийн айхавтар их гачигдаж байх үед хүртэл дарга нь хөдөлж чадахгүй болтлоо чихдэг байсны ачаар бага мөнгөн медаль хүртсэн. 

	Дагуулдаа шагнал олгуулах тухай илтгэлдээ тэр дарга бичсэн нь:

	«Дайн тулаанд гайхам их эр зориг гаргаж амь насаа үл хайхран, давшиж буй дайсны шуурган галын дунд даргаасаа нэг ч алхам холдоогүй тул шагнуулахаар уламжлав» гэжээ. 

	Чухамдаа цаадах нь ар талд тахианы хашаа л хувхайлж явсан хүн шүү дээ. Дарга, дагуул хоёрын харьцааг дайн эвдэж, цэргүүдийн хамгаас илүүгээр үзэн ядагч этгээд дагуул болов. Ангид нэг лааз мах таван хүний дунд өгч байхад, дагуулд бүтэн оногдоно. Дашмаг нь хэзээд ром дарс юм уу, хар архиар дүүрэн. Бүхэл өдөржин зөөлөн чихэр, даргын амтат хатаасан талх хивж, даргынхаа тамхинаас татаж, бүтэн цагаар хоол унд бэлтгэн шарж хуурна. Биеийн нь хэмжээг авч байж оёсон хувцас өмсөнө. 

	Дагуул, тушаал дамжуулагч хоёр ойр дотно харьцаатай, хоол унднаасаа элбэг дэлбэгээр илүүчилж, эрх ямбаа хуваалцана. Энэ хоёр дээр ахлах бичээч мөн нэмэгдэж даргатай ойр дотно байдгийн хувьд бүх ажил явдал төлөвлөгөөг мэдэж байна. 

	Дарга нь суман даргын дагуултай сайн үерхдэг тасаг л илүү их юм дуулсан байна. «Хоёр цаг гучин таван минутад зугтааж эхэлнэ» гэж дагуул хэлэх л юм бол үнэхээр яг хоёр цаг гучин таван минут болоход Австрийн цэргүүд ухарч эхлэх жишээтэй. 

	Дагуул хээрийн гал тогоотой мөн тун өөриймсөг, тогооны хажуугаар дуртайяа эргэлдэнэ. Тэгэхдээ том гуанзанд хоолны цэс барьж суугаа юм шиг энэ тэр хоол захиалсан шиг байхыг яана. 

	— Би өвчүүнд дуртай, чи өчигдөр тэгэхэд надад сүүл өгсөн байна билээ. Алив миний шөлөнд нэг жаахан элэг хийгээд орхи, миний энэ булчирхай иддэггүйг чи мэднэ шүү дээ гэнэ.

	Дагуул сандрал үймээн дэгдээхдээ тун чадмаг, хамгаалах шуудууг онгоц бөмбөгдөөд ирэх үед сүнс нь зайлж, өөрийнхөө болоод даргынхаа юмыг аван хамгийн бат бөх бэхэлгээнд ороод, их бууны суманд оногдохгүйн тулд хөнжил доогуур толгойгоо шургуулна. Энэ үед даргыгаа шархдаж, өөртэй нь цуг ар тал руу холхон явуулж өгөөсэй гэж л ганцхан мөрөөднө. 

	Элдэв «нууц» юм ярьж үймээн сандралыг улам ихэсгэнэ. «Янз нь утсан харилцуураа хурааж эхлэв бололтой» гэж тасгуудад аминчлан дуулгах бөгөөд «Бүр хураачихсан шүү» гэж хэлж чадахаар байвал сэтгэл ихэд ханах жишээтэй. 

	Ухрахад дагуул шиг дуртай хүн гэж ер үгүй. Тэр үед толгой дээгүүрээ их бууны сум сүнгэнэж, үрлэн сум дэлбэрч байгааг ч мартана. Ядрахыг ч мартаж, юмаа барьсаар ачаа хөсөг зогсож буй штаб руу гүйнэ. Австрийн хөсөг тэргийг ихэд ойшоож үзэж дагаж явахдаа тун дуртай... арга ядвал эмнэлгийн хоёр дугуйтай тэргэнд ч сууна. Явган явахад хүрвэл туйлдаж доройтсон хүний дүртэй болон, даргынхаа юмыг нүхэнд булж хаяад зөвхөн өөрийнхөө юмыг л чирнэ. 

	Дарга зугтаж амь гараад өөрөө олзлогдох явдал учирвал тэр цагаас аван өөрийн нь өмч болсон даргынхаа юмыг авахаа үл мартан хар нүдний цэцгий шигээ хайрлаж хамгаална.

	Олзлогдсон нэг дагуулыг би мэднэ. Тэр хүн Дубногоос Киевийн дэргэдэх Дарниц хүртэл явган туулсан. Өөрийн нь аяны үүргэвчээс гадна олзлогдолгүй зугтаж амжсан даргын нь үүргэвч, бас таван янзын чемодан, дахиад хоёр орны бүтээлэг, дэр байсан толгой дээрээ тавьж явсан баадантай юмыг нь тоололгүйгээр тэр шүү. Хоёр чемоданыг нь хасгууд булаагаад авчихсан гэж надад гомдоллож явсныг яана.

	Тэр олон юмаа чирсээр бүхэл Украинаар зовлонгоо эдэлж туулсан тэр хүн ер санаанаас гардаггүй юм. Ер нь тэр чигээрээ нэг хөсөг тэрэг гэсэн үг ээ. Тэр бүгдийг үүрч барьж хэдэн зуун километр туулаад, дараа нь бүр Ташкент хүрч, юм бүхнээ нарийн соргог харж хамгаалж явж яаж чадав аа гэхээс үл ухагдана. Хөөрхий тэнд олзлогдогсдын хуаранд хижиг өвчинд нэрвэгдэн чемоданууд дээрээ нас барсан гэдэг. 

	Одоо тэр цагийн дагуулууд Бүгд Найрамдах Улсын маань нутгаар нэг тархаж, байгуулсан баатарлаг гавьяагаа дурсан ярьж суудаг бий. Тэд л Сокаль, Дубно, Ниш Пиав шиг дайран байлдаж байсан тус бүр л Наполеон жанжин байсан байж таарч байгаа даа. «Би тэгэхэд л манай хурандаад, одоо штаб руу залгаж эхлэх цаг болсныг мэдэгд гэлээ шүү» гэсэн шүү ярьж сууцгаагаа байх. 

	Олонх дагуулууд харгис ширүүн цэргүүд тэднийг үзэж чаддаггүй байсан. Зарим дагуул хов өргөж, цэрэг барьж хүлэхийг харах тун дуртай байдаг билээ. 

	Тэд тусдаа нэг бүлэг тасарч, хар амиа хэт хичээсэн улс болсон юм аа. 

	 

	 

	— III —

	 

	Дэслэгч Лукаш ихэд буурч доройтсон Австрийн эзэн хаант улсын жинхэнэ жагсаал дарга хүн аж. Даргын сургуульд олон ааш, хуурмаг зан сурчээ. Нөхдийнхөө дунд германаар ярина, бичнэ, гэхдээ чех ном уншина, дан чехчүүдээс бүрдсэн даргын түр сургуулийнханд хичээл заахдаа «бид чех хэвээрээ л үлдье, харин энэ тухай хэнд ч мэдэгдэхийн хэрэг алга. Би ч бас чех хүн...» гэж аминчирхан ярьдаг байв. 

	Чехийн ард түмнийг ер нь холхон байвал, зохих нууц байгууллага ухаантайгаар сэтгэнэ. 

	Харин бусад талаараа тун сайн хүн. Хээрийн сургуулийн үед дарга нараас эмээж байх ёстой атал онц айдаггүй, сумангийнхаа төлөө санаа тавьж саравчинд тохитой байрлуулна. Үе, үе хомсхон цалингаараа цэргүүдэд торх пиво авч өгнө.

	Лукаш аяллын үед цэргүүдээ дуулуулах дуртай. Сургуульдаа гарах, буухдаа дуулж явах ёстой гэнэ. Сумантайгаа зэрэгцэн алхаж:

	 

	Шөнө болохын хамт л

	Шуудайнаас овьёос цухуйлаа даа хө, хө

	 

	гэж дагаж аялна. 

	Ховор шударга шулуун зантай, аар саар юмаар өө эрдэг зангүй болохоор цэргүүд өөрт нь сайн бөгөөд бага дарга нар харин айх гэж учиргүй. Хамгийн ширүүн айхавтар бага даргыг л сарын дотор хонь болгоод тавьчихдаг билээ. 

	Загнаж аашлах удаа байвч харааж зүхэхгүй, хэлэх үгээ олж ярина. 

	— Тэгэхэд байна аа, хонгор минь, уул нь таныг шийтгэх дургүй байвч цэргийн дайчин чадвар сахилга батаас шалтгаалдаг учир яах ч арга алга. Сахилга батгүй цэрэг гэдэг «салхинаа ганхаж буй зэгс» гэсэн үг. Хувцас хунар чинь хааш яаш, товчоо муу хадсан юм уу, дутуу байлгавал цэрэг хүний хувьд гүйцэтгэх үүргээ мартаж байна л гэсэн хэрэг. Өчигдрийн үзлэг дээр таны товч дутуу байсны төлөө тийм үл ялих нарийн горим цэргийн албанд байгаагүй сэн бол хэн ч үл анзаарах зүйлийн төлөө шоронд хийж байгаагийн учир ойлгогдохгүй байж болох юм. Гэвч цэргийн талбайд бие байдалдаа ийнхүү хааш хэрэг хандвал шийтгэдэг учиртай. Яагаад тэр вэ? Гол нь таны товч дутуу байсанд биш, таныг журам дэглэмд сургахын тул тэр юм. Өнөөдөр товчоо хадахгүй гэдэг чинь залхуурсных, маргааш болоход буугаа задлаад арчих яршигтай санагдана. Нөгөөдөр нэг буудлын газар жадаа хаяж, эцэст нь манаан дээр унтаж орхих болно. Эд бүгд зөвхөн л тэр нэг золгүй товчноос аван залхуурах болсны гай байх юм. Ийм байна даа хонгор минь! Хойшид зохих үүргээ алгуур мартан мартсаар хүлээж болох илүү хүнд цээрлэлээс сэргийлэхийн тулд таныг шийтгэж байна. Таныг би таван өдөр хорилоо, тэгээд ус талх хоёр идээд суухдаа шийтгэл гэдэг бол өс хонзон авч байгаа бус уул цэрэг хүнийг засах тодорхой зорилго бүхий хүмүүжлийн арга юм аа гэдэг талаар эргэцүүлж бодохыг чин голоосоо хүсье гэдэг билээ. 

	Лукаш аль эрт ахмад болох учиртай хүн авч дарга нартайгаа хэтэрхий шулуун шударга байж, хэнд ч долигонохыг үл хүсэхийн гадна үндэсний асуудлын талаар хэтэрхий их хянуур байдаг нь ч тус болсонгүй. Өмнөд Чехийн нуур ихтэй, балар ойтой нутагт төрсөн бөгөөд орон нутгийнхаа тариачдын зан төрхийг хадгалжээ. 

	Лукаш цэргүүдэд зөв шударга хандаж аар саар зүйлээр өө сэв эрдэггүй мөртөө дагуулынхаа хувьд шал өөр тун ч өөдгүй булай амьтад дайралдсаар ирсэн болохоор ер үзэж чаддаггүй ажээ. 

	Дагуулыг эр цэргийн хүнд эс тоолон нүүр ам руу нь дэлсэж нударч үг хэл, зодоо нүдээний хүчээр хүмүүжүүлэх гэж мэрийнэ. Олон жилийн туршид тэдэнтэй үр ашиггүй тэмцэлдэж байнга халж соливч ямагт л «Бас нэг хар мал дайралджээ!» гэдэг дүгнэлтэд хүрдэг байв. Дагуулаа дорд муу төрлийн амьтанд тооцно. 

	Лукаш адгуус амьтанд маш их дуртай ажээ. Гарцайн уран шувуу, ангирын муур, пинчер үүлдрийн нохой өөрт нь байжээ. Байн байн сольдог дагуулууд нь тэдгээр амьтадтай харилцахдаа ширүүн хатуу, өөрсдийн нь хэрэг хийсэн цагт, дэслэгч, болгож тавьдаг шиг л үзэлцдэг байлаа.

	Уран шувууг хоолоор хатаана, нэг дагуул ангирын муурын нүдийг бүлт цохиж орхисон билээ. Нохойг гар дор дайралдсан тухай бүр ороолгоно, эцэст нь Швейкийн түрүүхэнд байгсдын нэг нь хөөрхий нохойг Панкрац дахь алуурчинд үгүй хийлгэхээр өөрийнхөө арван кроныг хүртэл хайхрахгүй аваачиж өгөөд дэслэгчид хэлэхдээ нохойг гадуур гаргаж явтал зугтаж орхилоо гэв. Дараа өдөр нь тэр дагуул сумангийн хамт аялалд гараад явсан гэдэг. 

	Швейк тэднийд хүрч ирээд, энэ минутаас эхлэн үүрэгт ажилдаа орлоо гэж дуулгахад, дэслэгч өрөө рүүгээ дагуулж ороод:

	— Таныг овоо хүн гэж цэргийн лам Отто Кац гуай хэлсэн юм. Бодоход та арай тэр хүний ингэж итгэсэн сэтгэлийг гутаахгүй биз. Над арван хэдэн дагуул ирээд хэн нь ч онц удаж чадаагүй. Булаах муу зан, худал хуурмаг явдлыг би үл хүлцэн хайр найргүй залхаадаг болохыг дуулгая. Миний юу хэлснийг үг дуугүй биелүүлж, хэзээ ямагт гагцхүү үнэнийг л ярьдаг байхыг шаардана. Би л «Гал руу харайгаад» гэсэн бол дуртай ч, дургүй ч байсан харайхад л хүрнэ. Та хаашаа хараад байна аа? гэв. 

	Швейк тортой уран шувуу өлгөөтэй байгаа хана өөд ихэд шохоорхон харах аж. Дэслэгчийн асуултыг сонсоод зөөлөн сайхан харцаар өөдөөс нь эгцлэн ширтэж, аятайхан цагаан цайлган дуугаар:

	— Ноён дэслэгч, танд зүрхэлж илтгэхэд, энэ чинь гарцын уран шувуу юм аа гэлээ. 

	Швейк, дэслэгчийн яриаг ийнхүү тас дайрсандаа бантаад годойтол номхон зогсож өөдөөс нь нүд цавчилгүй эгцлэн харна.

	Дэслэгч ширүүхэн үг хэлэх гэснээ Швейкийн гэмгүй байрын царайг хараад зөвхөн:

	— Багш ламтан таныг хорвоод ховорхон чалчаа эр гэж хэлсэн. Янз нь эндүүрээгүй бололтой гэхэд:

	— Зүрхэлж илтгэхэд багш ламтан үнэхээр эндүүрсэн юмгүй. Намайг дайтаж байгаа ангид албан хааж байтал нийтээрээ мангуу юм гэж хүлээгээд цэргийн албанаас чөлөөлсөн.

	Энэ шалтгаанаар хорооноос хоёр хүнийг хариулсны нэг нь би, нөгөө нь Фон Кауниц гэгч ахмад билээ. Тэр хүн байна аа, дэслэгч гуай, гудамжаар явж байхдаа баруун гарынхаа хуруугаар хамрынхаа баруун нүхийг, зүүн гарынхаараа зүүн нүхийг зэрэг ухаж явдаг сан. Олхиогүй үг хэлсэнд уучлаарай. Сургууль дээр биднийг дандаа ёслолын байдлаар жагсаагаад: «Цэргүүд ээ... өнөөдөр чинь... лхагва гараг болохыг санаарай. „Яагаад гэвэл маргааш болбол пүрэв гараг болох юм аа... ээ...» гэх жишээтэй ярьдаг сан гэв. 

	Дэслэгч Лукаш хэлэх үгээ олохгүй дал мөрөө цөхрөх байдлаар хавчисхийгээд Щвейкийн хажуугаар үүд цонх хоёрын хооронд холхив, Швейк тэгэхэд дэслэгчийн явсан зүг баруун зүүн тийшээ зэрэгцэх маягаар толгой эргүүлэх бөгөөд чухамхүү нэг гэмгүй цагаан царайтай байх тул дэслэгч хормойгоо буулгаж, хивс рүү ширтэн байж, тэнэг ахмадын тухай Швейкийн хэлсэнтэй огт уялдаагүйгээр;

	— За ийм байна даа. Хамаг юм эмх журамтай, цэвэр сайхан байх учиртай, хэрхэвч худал хэлж болохгүй. Би шулуун шударгад дуртай хүн. Худал хуурмагийг хүлцэж чадахгүй бөгөөд хайр гамгүй залхаах болно. Та миний үгийг ойлгов уу?

	— Дэслэгч гуай яг үүнээс би ойлголоо. Худлаа хэлэхээс муу юм гэж үгүй. Худлаа далимдуулаад л эхлэх юм бол тэр тэгээд дүүрлээ гэсэн үг. Пелгржимавийн ойролцоох нэг тосгонд Марек гэгч багш байв аа. Багш ойн манаач Шперын охины хойноос хөөцөлддөг байлаа. Ойн манаач үүнд охинтойгоо ой дотор сэм уулзаад байх юм бол олж очоод гахайн хатуу үс, давс хоёроор буугаа цэнэглэж байгаад хонго руу чинь хийчих нь шүү гэж багшид хэлүүлбэл, багш өөдөөс нь тэр бүгд худал улсын яриа гэж хэлүүлжээ. Тэгтэл нэг өдөр сэтгэлт охиноо хүлээж суутал ойн манаач дайралдаад нөгөө хэлснээ хийх гэтэл нь багш зүгээр цэцэг түүж яваа гэж аргацаагаад өнгөрчээ. Сүүлд нь нэг дайралдаад цуглуулгад оруулах цох түүж явна гэж дээ. Иймэрхүү янзтай худлаа хэлээд л байж. Эцэст нь зөвхөн туулайнд урхи тавих гэж явсан юм гэж андгайлахад ойн манаач дор нь барьж аваад цагдаад хүргэж өгчээ. Хэрэг цаашилж, шүүхэд очоод багш золтой ч шоронд ороогүй шүү. Хэрэг хийчих юм бол нуулгүйгээр тийм тийм юм хийчихлээ шүү гэж үнэнээ хүлээсэн нь дээр гэж үздэг хүн. Шулуун шударгын тухайд гэвэл тун сайхан зүйл бөгөөд тийм хүн мэдээж өөдрөг сайн явна. Жишээ нь алхаагаар уралдах үед заль гаргаж гүйгээдэхийн хамт л дороо болохоо болиод явчихдагтай адил юм. Жишээ миний холын хамаатан нэг ах байдаг бөгөөд шулуун шударга хүн болгонд нэр хүндтэй, унтахаар хэвтэх бүрдээ «Өнөөдөр би бас л шулуун шударга байв аа» гэж бодож чадах болохоороо хүүхэд мэт сэтгэл тэнэгэр байдаг билээ гэв. 

	Энэхүү урт ярианы үед дэслэгч Швейкийн гутал руу гөлрөн байж, «Бурхан минь би өөрөө мөн л иймэрхүү дэмий юм чалчдаг шүү дээ, ганцхан хэлж байгаа хэлбэр нь жаахан ялгаатай юм биз дээ» гэж бодлоо.

	— Та одоо гутлаа цэвэрлэж, хувцсаа нямбай аятайхан, товч бүч бүрнээр өмсөх хэрэгтэй, энгийн нэг гуйлгачин аятай биш, эр цэргийн хүн шиг харагдах ёстой. Та нарын нэгэнд ч цэргийн хүний галбир огт үгүй байдаг нь гайхалтай. Надтай дайралдсан дагуулууд дотроос ганцхан нь эр цэргийн хүний маягтай байсан атал сүүлдээ миний ёслолын хувцсыг хулгайлж аваад еврей нарын тэнд аваачиж зарсан юм гээд, дэслэгч дуугүй боллоо. Гэвч мөн яриа үүсгэж Швейкийн хийх ажлуудыг тоочин заагаад ялангуяа үнэнч зарцын хувьд гэртээ юү болж байдаг тухай гадагш дэмий чалчиж болохгүй гэдгийг онцлов. 

	— Манайд бүсгүйчүүл орж гардаг гэж онцлон хэлээд, — Дараа өдөр нь би албандаа очих явдалгүй бол бүсгүй хүн ирж хонох ч удаа бий. Тийм үед та бидэнд кофе цай орон дотор байхад авчирч өгч байх болно, гэхдээ харин намайг хонх дуугаргасны хойно тэр шүү, ойлгов уу? гэв. 

	— Яг үнэн, ноён дэслэгч ээ, би ойлголоо. Гэв гэнэт давхиад орж очих нь зарим бүсгүйд аягүй санагдаж болно. Би нэг өдөр гэртээ бас бүсгүй хүн дагуулж ирээд, яг сайн жаргаж байх үеэр манай зарц авгай орон дотор кофе уулгахаар авч ирж таарав аа. Зарц хүүхэн сандарсандаа хамаг нурууг минь халуун цайгаар шалзалж орхиод бас «сайхан нойрсов уу?» гэснийг яана. Бүсгүй хүн ирж хонох үед яаж байвал таарахыг би юу эс андах билээ гэв.

	Сургууль, хөзөр албанаас бусад бүх чөлөө цагаа нөхцөөдөг дуртай юмны нь тухай яриа үүссэнд дэслэгчийн ааш сайхан болж, 

	— За сайн, Швейк бүсгүйчүүдтэй бид тун ая зүйтэй байх ёстой гэв. 

	Дэслэгчийн байрны чухамхүү нэг амин сүнс нь бүсгүйчүүл ажээ. Орж гардаг хорь гучаад бүсгүйчүүл гэр орныг нь тух тавтай болгох, ирж өнгөрүүлэх хугацаандаа орон байрыг юухан хээхнээр чимэглэх гэж оролдоно. 

	Цайны газрын эзний эхнэр бүтэн хоёр долоо хоног, нөхрийгөө ирж аван автал суух зуураа дэслэгчид ширээний гойдын хөөрхөн нэг бүтээлэг хатгаж өгөөд дотуур хувцаснууд, орны арын юмыг дуусгах байсан боловч нөхөр нь энэхүү жаргалыг зогсоож билээ.

	Гурван долоо хонож байж эцэг эх нь ирж авсан өөр нэг бүсгүй дэслэгчийн унтлагын өрөөг бүсгүй хүний хээнцэр тасалгаа болгох гэж газар сайгүй аар саар юм шил шаазан өлгөөд орны нь дээр Лха сахиус өлгөв. 

	Унтлагын өрөө, хоолны тасалгаанд илтэд харагдах эмэгтэйчүүдийн нөлөө мөн гал зууханд хүртэл нэвтэрч, тэнд нэг үйлдвэрийн эзний гэргий хайр сэтгэлийнхээ хамт авч ирсэн гал тогооны элдэв хэрэгсэл, ногоо жижиглэх машин, жижиг талх зүсэх хэрэгсэл, элэг хөшиглөх юм, шанага, халбага сав суулга, хайруул, талхны хайруул зэрэг өдий төдий юм байх ажээ. 

	Гэвч өөрөөс нь гадна толгой холбоотой бүсгүйчүүл Лукашт хорь гаруй байдаг, энэ нь энэхүү цэрэг хувцастай хүүхний дон шүглэсэн азаргад лав муу нөлөөтэй гэж бодохоос тэр авгай тэсэж чадалгүй долоо хоногийн дараа арилаад өгчээ. Лукаш сүүлчийн хоёр жил элдэв юманд сүжигтэй болж яваа болохоор нөхөцсөн бүсгүйчүүдийнхээ дурсгалт юмс фото зургийг цуглуулж олон хүнтэй захидал харилцаатай байдаг ажээ. Бүсгүйчүүдийн хэд хэдэн татуурга, дөрвөн хос хатгамал бүхий дэгжин өмд, гурван нарийн сиймгэр цамц, торгомсог алчуур дэслэгчид байх бүлгээ. 

	Дэслэгч, 

	— Өнөөдөр би жижүүртэй, шөнө л ирнэ. Байраа сайн янзлаарай. Миний сүүлчийн дагуул залхуу хойргоосоо болоод аяны сумантай дайны талбар луу алхаж яваа шүү гэж Швейкт хэлэв. 

	Уран шувуу, ангир муурын тухай мөн зохих тушаал өгөөд гарахдаа, босго дээрээс шударга журмын тухай мөн хэдэн үг хэлэхгүй байж тэссэнгүй.

	Явсны дараа Швейк байраа цэвэрлэж, юм хүмээ сайтар эмхэлж цэгцэлсэн тул Лукашийг шөнө ирэхэд:

	— Ноён дэслэгч танд зүрхэлж илтгэхэд, хамаг ажлаа хийсэн. Ганцхан муу муур л өөдгүй аашилж, таны уран шувууг идэж орхилоо гэж илтгэхэд нүүр бардам байв. 

	— Юу гэнэ ээ, хө?! гэж дэслэгчийг зандрахад:

	— Ноён хошууч, танд зүрхэлж илтгэхэд, ийм юм боллоо. Муур уран шувуунд дургүй, оролдоод амраадаггүйг би аль эртний мэднэ. Тэгэхлээр би тэр хоёрыг ойр дотно танилцуулж, золигийн муур өөдгүй ааш гаргах гэж оролдвол, уран шувууг зөнд нь байлгах хэрэгтэй гэдгийг үхэн үхтлээ мартахгүй болтол нь сургаад өгье гэж саналаа. Би ер нь амьтанд тун их хайртай хүн л дээ! Манай байшингийн бүрх малгай хийдэг нэг хүн муураа яг тэгж сургасан юм. Эхлээд гурван уран шувууг нь идчихсэн, одоо ганцыг ч идэхгүй, уран шувуу ирээд дээр нь суусан ч ажрахгүй болсон гээч. Би бас туршиж үзэх санаатай, уран шувууг торноос нь гаргаж ирээд муурт үнэрлүүлсэн чинь энэ муухай амьтан намайг сэхээ авахын завгүй ухасхийж толгойг нь тас хазчихдаг байгаа. Үүнийг чинь тийм олхиогүй юм хийнэ гэж огт санасангүй. Жишээ нь дэслэгч гуай, нэг муу бор шувуу байсан бол бас яая гэх вэ, гэтэл тийм хөөрхөн гарцын уран шувууг тэр шүү. Ямар ховдог хомхой, өдтэй нь идэж, таалалтай нь аргагүй архирч байсныг яана. Үнэнийг ярихад муур хөгжмийн ямар ч хүмүүжил үгүй амьтан болохоороо уран шувуу жиргэхийг огтхон ч тэсвэрлэж чаддаггүй юм. Сайхан гоёыг нь ер мэдэхгүй болоод тэр шүү дээ... Би энэ муурыг сайнаас сайн аашилсан, гэхдээ энэ золигийн амьтныг юу гэж шийдэхийг тань хүлээж, хуруу ч хүрээгүй байгаа гэв.

	Үүнийг яриад дэслэгчийн өөдөөс эгцлэн тун ч цагаан цайлганаар харахад цаадах нь нэлээн ширүүн залхаах санаатай дөхөж очсоноо буцаж зөөлөн сандал дээр суугаад:

	— Ингэхэд Швейк та ер хэзээний усан тэнэг амьтан уу? гэж асуувал, Швейк ёсорхгоор хариу өчин:

	— Яг тийм шүү, ноён дэслэгч ээ, хар багаас аван миний ажил ер бүтэж өгөхгүй юм. Юм бүрийг л сайн талаар нь болгох санаатай оролдоход ер олигтой юм болохгүй өөртөө болоод бусдад гай л чирэх юм. Энэ хоёрыг сайн танилцуулж, бие биед нь дасгах л гэсэн юм. Золиг муур уран шувууг идэж орхиод, танилцах, ижилсэх хэрэг түүгээр шувтарсанд миний буруу даанч үгүй, хэдэн жилийн өмнө «Штупартов» гэгч зочид буудалд нэг тоть муур дуурайж мяу мяу гээд байхаар цаадах нь бариад идчихсэн байж билээ... Энэ мууруудын амь бөхтэйг яана. Ноён дэслэгч та үүнийг үгүй хий гэж надад тушаавал хаалган завсар хавчуулж л аргалахаас өөрөөр юм бүтээхгүй гэв. 

	Тэгээд Швейк тун ч гэмгүй царайтай, цагаан цайлган инээмсэглэсээр муурыг ямар ямар аргаар хороодог тухай дэслэгчид ярьж гарав. Ярьсан зүйл нь амьтныг өмгөөлж хайрлах нийгэмлэгийнхнийг бол лав галзууруулж салах сан биз ээ.

	Швейк энэ талаар үнэхээр их юм мэддэг байсанд дэслэгч Лукашийн уур мартагдаад:

	— Та адгуус амьтан арчилж чаддаг уу? Амьтанд хайртай юу? гэж асуув. 

	— Нохойд л би хамгаас илүү хайртай, юу гэвэл зарж борлуулж чаддаг хүнд хамгийн орлоготой амьтан байгаа юм. Харин миний ажил онц урагштай байгаагүй, би хэтэрхий шударга хүн л дээ. Тэр мөрт л эрүүл саруул, сайн үүлдрийн нохойны оронд юунд гуриатаж хоцорсон юм өгөв гэж гомдол гаргадаг л байсан. Нохой бүр эрүүл саруул, үүлдэр сайнтай байдаг юм шиг гээч. За тэгээд хүн бүр нохойны үүлдэр уудмын тухай баримт бичиг шаардана. Тэгээд л тийм гэрчилгээ хэвлэж, Коширжийн туйпууны завод дээр төрсөн нэг муу манааны нохойг Баварын Багейлийн Армян тайж гуайн сайн үүлдрийн нохдын үүлдрийн цэвэр цусных болгохоос өөр аргагүй болдог. Тэгэхлээр л цэвэр цусны сайн нохой оллоо гэж авсан хүн их дуртай. Тэдэнд Врошовицийн сагсгар хавыг таксы үүлдрийн нохой гээд зарчхаад германы ийм ховор сайн нохойны үс яагаад ийм сагсгар, хөл нь муруй биш байдаг юм бол гэж гайхахаас цаашгүй. Томоохон нохойны газрууд бүр тэгдэг юм. Тэнд нохдын үүлдэр угсааны тухай ямар хачин муухай заль ов хэрэглэдгийг дэслэгч та үзсэн бол яана «Би ёстой цэвэр цусны нохой шүү» гэж өөрийнхөө тухай үнэн хэлчихээр ноход гэж тун ховор. Нэг бол жингэр юм уу, жингэрийн эх нь олхиогүй юмтай орооцолдож орхисон, эсвэл хэдэн эх нохойноос төрөөд нэгний нь чих, нөгөөгийн нь сүүл, бас нэгний нь хамрын үс, дөрөв дэхийн нь хоншоор, тав дахийн нь жижиг хөл, зургаа дахийн нь том багыг дуурайсан байх жишээтэй. Хэрэв эр нохой арван хоёр янзын амьтан байсан гэж бодвол тиймэрхүү нохой хаашаа муу юм харагдахыг дэслэгч та төсөөлөөд бод л доо. Би балабан нэртэй нэг нохой худалдаж авсан юм. Олон хольцоос болоод ойгоргогүй муухай төрсөн болохоор ноход хүртэл тойроод байдаг сан. Хайхрах амьтан ер үгүй болохоор өрөвдсөндөө худалдаж авсан юм. Манайд өрөөний буланд уруу царайлаад л хэвтдэг байсныг би пингер нохой гээд зарчхаж билээ. Тэр нохойг давстай гичийн өнгөтэй болгох гэж би бас их зүдэрсэн шүү. Сүүлдээ эзэнтэйгээ хамт Муравыг орсноос нь хойш ер үзээгүй гэж ярив. 

	Энэ ов мэхийн тухай яриа дэслэгчид таалагдаж ирсэнд Швейк яриагаа саад тотгоргүй үргэлжлүүлэн:

	— Нохой бүсгүйчүүлтэй адилхан будаж шунхдаж чадахгүй болохоор худалдах санаатай байгаа хүн л янзлахад хүрнэ. Жишээ нь: Буурал орчихсон хөгшин нохойг нэг настай юм уу есөн сартай гөлөг гэж зарах санаатай байвал ляпис8 худалдаж авч шингэлээд хар өнгөөр будаж орхивол цоо нялх юм болоод орхино. Хүч тамир оруулахын тулд мышьяк9 моринд өгдөг хэмжээгээр өгч шүдийг нь зэвэрсэн хутга үрдэг цаасан зүлгүүрээр цэвэрлэх хэрэгтэй. Худалдахаар авч явахынхаа өмнө балга дарс ам руу нь цутгачих нь зүйтэй. Нохой дороо л сэргэж цовоо жавхаатай болоод хуцаж, хотын захиргааны гишүүн юм уучхаад байгаа юм аятай хүн бүрд эрхлээд гарна. Хамгийн гол нь худалдаж авах хүний толгойг эргэж гүйцтэл яриад л яриад л байх хэрэгтэй юм шүү, ноён дэслэгч ээ. Хэн нэг хүн болонк нохой авах гэхэд гэрт чинь анч нохойноос өөр юу ч алга байвал тэр хүнийг анч нохой аваад буцтал нь ятгаж чадах хэрэгтэй. Таны гар дээр фокстерьер хаваас өөр юмгүй байж гэж бодъё, тэгсэн хашаа сахиулах зуудаг герман гарз нохой авах хүн ирвэл гарз нохойны оронд хавыг тань хармаалаад явтал, залхаж ядтал нь ярих ёстой. Намайг адгуус амьтан худалдаж байх үед нэг бүсгүй ирлээ. Тэр авгай нэг тотитой байсан нь цэцэрлэг рүү нисээд гарчхаж гэнэ. Тэр үед хашааны нь ойролцоо тоглож байсан хүүхдүүд тотийг барьж аваад сүүлний нь хамаг өдийг суга татаж аван цагдаа нар шиг малгайгаа чимж орхиж (гэнэ.) Тоть сүүлгүй болоод ичсэндээ өвчилж нэмэр дээр нь малын эмч эм өгсөөр үхүүлчихжээ. Тэр авгай тэгээд түүнийхээ оронд хараалаас өөр юм мэддэггүй бүдүүлэг биш, сургаалтай сайн тоть олж авах гэсэн юм байж. Манай гэрт ганц ч тоть үгүйгээс гадна олдох арга сүв ч үгүй байсан болохоор би яах вэ? Манайд ердөө л таг сохор муухай ааштай бульдог нохойноос өөр юм байсангүй. Тэгэхлээр байна шүү, дэслэгч гуай, өдрийн дөрвөн цагаас аваад оройн долоон цаг хүртэл ятгаж байж тотины оронд сохор нохойгоо авхуулж билээ. Тэр чинь аливаа дипломат харилцааны хүндрэлээс бэрхтэй зүйл байж билээ. 

	Авгайг гарахад нь би «одоо муусайн жаалууд наадахын чинь сүүлийг тас татах гээд үзэг» гэсэн. Тэр авгайтай дахин ярилцах учрал гараагүй, сохор нохой байрны нь хамаг улсыг зууж, авгай өөрөө Прагаас гарч явахад хүрсэн байна билээ... Ноён дэслэгч гуай сайн амьтан олно гэдэг тун ч бэрх, нээрээ шүү... гэв. 

	Дэслэгч үүнд,

	— Би өөрөө нохойд дуртай, манай зарим нөхөд дайнд нохой авч мордсон. Сүүлд нь тэр нөхөд бичихдээ үнэнч сайн нөхөр болсон нохойтой байхад фронтын алба онц ажиглахгүй өнгөрөөд байх юм гэж бичсэн байсан. Та янз нь нохойны үүлдэр угсааг сайн мэддэг юм байна, надад нэг нохой байвал та... бодоход сайхан арчлаад байж чадах байх. Нөхөр болсон сайн нохойтой болъё гэвэл таны бодоход ямар үүлдрийнх нь дээр вэ? Урьд надад пинчер нохой байсан л юм. Гэхдээ аль нь зүгээр байдгийг мэдэхгүй л байна... гэхэд Швейк тосож аваад:

	— Ноён дэслэгч ээ, миний санахад пинчер их л аятайхан нохой, пинчерийн үс нь ширүүн, хоншоор дээрээ сахалтай, сая тавигдсан хоригдол шиг харагддаг болохоор хүн бүр дуртай байдаггүй юм аа. Пинчер нохой харахад үзэмжгүй муухай боловч ухаантай. Эрх муусайн сенбер ноход бол тэдэнд хаана нь ч хүрэхгүй. Пинчер чинь фокстерьераас ч ухаантай. Би урьд нэг нохой мэддэг байсан... 

	Гэтэл дэслэгч Лукаш цагаа хараад:

	— Орой болчхож, би унтаж амаръя. Маргааш бас л жижүүртэй. Та харьж маргааш өдөржингөө пинчер нохой эрж үзээрэй гэв.

	Дэслэгч унтахаар явж, Швейк, гал зуухны өрөөнд заасан жавдан дээр хэвтээд даргынхаа хуарангаас авч ирсэн сониныг жаал харав. 

	Швейк саядаа болсон явдлуудыг сонирхон уншиж байснаа, 

	— Үгүй бас, Султан хаан, байлдааны медалиар, эзэн хаан Вильгельмийг шагнасан байна, тэгэхэд надад одоо хүртэл жижиг «мөнгөн медаль» байдаггүй гэж өөртөө хэлэв. 

	Швейк бодол болж байснаа, гэнэт босон харайж:

	— Золтой л мартчихсангүй гээд дэслэгчийн өрөө рүү оров. 

	Дэслэгч бөх гэгч унтаж байхад нь Швейк сэрээгээд:

	— Ноён дэслэгч, танд зүрхэлж айлтгахад, нөгөө муурын тушаал танаас авсангүй, гэвэл цаадах нь нойрон дундаа нөгөө тийш эргэх зуур «гурван өдөр шоронд!» гэж аман дотроо үглээд унтчихав. 

	Швейк өрөөнөөс аяархан гарч золгүй муурыг зөөлөн жавдан дороос татаж гаргаад:

	— Гурван өдрийн шорон! гэж хэлэв.

	Ангор муур эргэж зөөлөн жавдан доогуур шургав.

	 

	 

	— IV —

	 

	Швейк пинчер нохой эрэхээр гарахыг завдтал залуухан бүсгүй үүдний хонхыг дарав. Ирсэн бүсгүй дэслэгч Лукаштай ярих юм сан гэлээ. 

	Бүсгүйн хажууд хоёр том чемодан байх бөгөөд шатаар бууж яваа зөөгчийн малгайг Швейк харж амжжээ.

	— Гэртээ үгүй байна гэж Швейк хатуу хэлсэн боловч залуу бүсгүй нэгэнт үүдний өрөөнд орж ирээд шууд тушаах байраар 

	— Чемодануудыг өрөөнд оруул! гэв.

	Швейк үүнд, 

	— Ноён дэслэгчийн зөвшөөрөлгүйгээр, болохгүй. Өөрийн нь эзгүй хойгуур юу ч битгий хийгээрэй гэж дэслэгч тушаасан билээ гэвэл:

	— Та солиоров уу! гэж залуу бүсгүй дуу алдаад, — Би дэслэгчийнд айлчилж ирж байна шүү дээ гэв.

	— Энэ тухай миний мэдэж байгаа юм алга гэж Швейк хариулаад, — Ноён дэслэгч албан дээрээ байгаа, шөнө л эргэж ирнэ. Би өөрөө пинчер нохой эрж олох тушаал авсан хүн. Ямар ч чемодан, ямар ч бүсгүйн тухай мэдсэн юм ер алга. Би гэрээ цоожиллоо, таныг гарна уу гэж хичээнгүйлэн гуйя. Энэ талаар надад өгсөн тушаал ер үгүй болохоор үл таних бүсгүйг ганцаарыг нь байрандаа үлдээж би чадахгүй. Манай гудамжинд зуушны мухлагийн Бильчицкийнд мөн ингээд гаднын хүн үлдээчихсэн чинь хувцасны нь шүүгээг онгичиж аваад алга болчихсон байсан, гэснээ бүсгүй цөхөрсөн царай гарган уйлж байхыг Швейк хараад, — Үүгээр би таны тухай муу юм хэлэх гэж байгаа хэрэг огт биш, гэхдээ энд үлдэж хэрхэвч болохгүй. Өөрөө бодоод үз надад энэ байрыг итгэмжилж харуулсан хойно юухан хээхнийг нь ч гэсэн л хариуцна шүү дээ. Тэгэхлээр таныг биеэ дэмий зовоохыг болино уу гэж дахин хүлцэнгүй еэ хүсье. Ноён дэслэгчээс тушаал аваагүй цагт төрсөн ахаа ч гэлээ үл оруулна. Тантай иймэрхүү янзтайгаар ярилцах болж байгаадаа би их харамсаж байна, гэвч цэргийн албанд юуны өмнө сахилга журам чухал гэв. 

	Залуу бүсгүй энэ зуур жаал сэхээ орж цүнх дотроосоо танилцуулах хуудсаа гарган харандаагаар хэдэн үг бичээд жижигхэн хөөрхөн дугтуйнд хийж сүрхий гутрангуй байраар: 

	— Үүнийг дэслэгч гуайд аваачиж өг, хариуг нь би энд хүлээе. Май замдаа энэ таван кроныг хэрэглэ гэвэл, өөрөө морилж ирсэн зочныг салж өгөхгүй байгаад Швейк дургүйцэн хариуд нь:

	— Тэгж бүтэхгүй. Энэ таван кроноо өөрөө ав. Энэ сандал дээр тавилаа шүү. Яах вэ, харин хуаран руу надтай цуг очвол болно. Тэндээ намайг хүлээж бай, би захидлыг чинь аваачиж өгөөд хариу авч ирье. Харин энд та хүлээж хэрхэвч болохгүй гэж хэлээд чемодануудыг үүдний өрөөнд оруулж ордны түлхүүр баригч авгай шиг түлхүүрээ хангинууланхан үүдэн дээр зогсож, их л учиртайгаар:

	— Цоожиллоо доо... гэв. 

	Залуу бүсгүй арга тасарсан байртай шатны тавцан руу гарахад Швейк үүдээ цоожлоод түрүүлэн алхав. Ирсэн бүсгүй араас нь нохой шиг даган шогшсоор мухлагт тамхи авахаар ороход нь сая нэг юм гүйцэв. Цаашаа зэрэгцэн явж яриа үүсгэхийг оролдон:

	— Та мадаггүй дамжуулж өгнө биз? гэхэд

	— Нэгэнт хэлснээс хойш өгнө өө гэв. 

	— Дэслэгч гуайг олох уу?

	— Мэдэхгүй дээ.

	Цуг яваа бүсгүйг дахин ам нээтэл хоёул дуугүй зэрэгцэн алхав. 

	— Тэгвэл та дэслэгч гуайг олохгүй гэж санаж байна уу? 

	— Үгүй, тэгж бодохгүй байна. 

	— Таны бодоход хаана байж таарах вэ? 

	— Мэдэхгүй дээ? 

	Ингээд яриа нэлээд удаан хугацаагаар тасарснаа залуу бүсгүй мөн юм асууж яриа үүсгэнэ.

	— Та захидлаа гээчхээгүй биз? гэхэд, 

	— Одоохондоо үгүй л байна гэв. 

	— Та тэгэхлээр дэслэгч гуайд заавал аваачиж өгнө биз? 

	— Тэгнэ ээ. 

	— Дэслэгчийг та олох уу? 

	— Мэдэхгүй гэж би түрүүн хэлсэн шүү дээ. Цаг үргэлж л нэг юмны тухай шалгаагаад, хүмүүс яахаараа ингэж хэрэгт дуртай байдаг юм бэ. Энэ чинь жишээ нь гудамжинд дайралдсан хүн бүрийг зогсоож өнөөдөр хэдний өдөр билээ гээд байсантай адил юм гэв. 

	Ийнхүү Швейктэй ярилцан тохирох гэсэн хамаг оролдлого тасарч хуаран хүртэл цаашаа дуу шуугүй явав. Хуаранд очоод Швейк бүсгүйг түр хүлээж үз гэж гуйгаад, өөрөө харин хаалган дээр зогсож байсан цэргүүдтэй дайны тухай яриа дэлгээд гарав. Энэ яриаг бүсгүй машид амтархан чагнаж байж таарах бололтой, юу гэвэл үнэнхүү зовж шаналсан байртай нааш цааш холхиж, Швейкийн мангуу царайлан фронтын байдлын тухай бурсаар байгааг эгдүүцэн харж байв. Ийм мангуу царай ер нь тэр үед «дэлхийн дайны сонсгол мэдээнд» дараа нь «Австрийн хаан хүү оросын онгоц сөнөөсөн хоёр нисэгчтэй ярилцаж буй нь» гэсэн бичигтэй нийтлэгдсэн зургаас өөр газар дайралдахгүй сэн болов уу. 

	Швейк хаалганы дэргэдэх вандан дээр суугаад, Карпатын фронт дээр манай цэргийн давшилт няцсан, нөгөө талаас Перемышлийн командлагч генерал Кусманек Киевт орсон мөн Сербид манай арван нэгэн түшиг бэхлэлт үлдсэн болохоор сербчүүд манайхных удаан ухраан хөөж чадахгүй гэж ярина. 

	Дараа нь Швейк хэд хэдэн нэрт тулалдааныг шүүмжлэн ярьснаа, бүх талаасаа бүслэгдсэн тасаг цэрэг зайлшгүй бууж өгөх хэрэгтэй гэж лут мэргэн үг хэлж байгаа нь ажээ. 

	Ханатлаа ярьж аваад цөхөрч гүйцэж байгаа бүсгүй дээр очиж, 

	— Одоохон эргээд ирнэ, ийш тийшээ битгий явчхаж үзээрэй гэв. 

	Өөрөө дээшээ албан өрөө рүү орж дэслэгч Лукашийг эрж олов

	Дэслэгч энэ үед нэг бага дэслэгчид хориглох нүхний нэгэн загвар хэлж өгч, цаадхыгаа яаж зурахыг мэдэхгүй, геометрийн тухай ямар ч ойлголтгүй хүн юм гэж зэмлэж байв. 

	— Хар л даа, ингэж зурах хэрэгтэй. Жишээ нь энэ шугаман дээрээс бид яг босоо шугам буулгая гэвэл түүнтэйгээ тэгш өнцөг гаргахаар татах хэрэгтэй, ойлгож байна уу? Тэгвэл та хориглох шуудуугаа зөв ухаж, дайсан руу түрээд орж явчихгүй, зургаан зуун метр зайтай байх болно. Хэрэв таны зурснаар ухах юм бол бидний байр дайсны байрлалтын шугамаас ч цааш хэтэрч, шуудуу маань дайсны хориглолт руу эгц хөндлөн очих нь. Та тэгэхлээр мохоо өнцөг гаргасан шугам зурах хэрэгтэй байна. Уул нь их амархан зүйл шүү дээ, тийм байгаа биз? гэв. 

	Энх цагт банкны мөнгөний нярав байсан бэлтгэл бага дэслэгч зургийн дээрээс тонгойвч ойлгосон юм огт үгүй цөхөрнө. 

	Швейк дэслэгч рүү очиж:

	— Ноён дэслэгч, танд зүрхэлж айлтгахад, нэг бүсгүй танд энэ захидлыг өгөөд хариу хүлээж байна гээд эрээ цээргүй учиртайхнаар нүдээ ирмэхэд бага дэслэгч амарсан байртай санаа алдав. 

	Дэслэгчийн уншсан зүйл өөрт нь төдий л таатай санагдсангүй. 

	 

	«Хайрт Генрих минь, 

	манай нөхөр намайг өсгий даран хөөж яваа. Танайд хоёр хоног айлчлахаас өөр аргагүй. Чиний дагуул гэж ёстой нэг хар мал. Би зовж явна. 

	Кэты чинь» 

	 

	гэж германаар бичжээ. 

	Дэслэгч Лукаш санаа алдаад, Швейкийг хажуугийн хүнгүй өрөөнд оруулан үүд хааж, ширээнүүдийн хоорондуур жаал холхиж байснаа Швейкийн өмнө ирж зогсоод:

	— Тэр бүсгүй чамайг мал гэж бичсэн байна. Чи тэр хүүхнийг яаж орхи оо вэ? гэхэд:

	— Дэслэгч танд зүрхэлж айлтгахад, би тэр хүүхнийг яагаа ч үгүй. Би зохих ёсоор л байсан. Харин тэр бүсгүй даруй байрыг маань эзэмшээд гарах гэсэн. Би танаас энэ тухай ямар ч шийдвэр аваагүй болохоороо бүсгүйг тэнд үлдээгээгүй. Тэгээд ч бас хоёрын хоёр чемодантай, гэртээ ирж байгаа шиг л ирсэн байна билээ.

	Дэслэгч дахин чангаар санаа алдахад, Швейк мөн сүүрс алдав. 

	— Юу?! гэж дэслэгч зандрахад Швейк өөдөөс нь:

	— Ноён дэслэгч танд зүрхэлж илтгэхэд. энэ чинь хүнд учрал. Хоёр жилийн өмнө Войтешскийн гудамжны нэг хана цааслагчийнд мөн залуу авхайтан ирчхээд, сүүлд нь яаж ч оролдоод гарч өгөхөө больсон шүү. Эцэстээ аргаа бараад бүсгүйг өөртэйгөө хамт гэрлийн хийгээр хордуулж байж уул явдал төгсөж билээ. Бүсгүйчүүлтэй орооцолдох гэдэг бөөн гай. Би эднүүдийг ёстой нэвт харж байна гэв

	Дэслэгч Швейкийн үгийг аялдан, 

	— Нээрээ хүнд учрал аа, бас! гэсэн нь урьд амнаас нь гарч яваагүй цэцэн үг билээ. 

	«Хайрт Генрих» үнэхээр хясаантай байдалд оржээ. 

	Тршебонигоос гурван сард нэг удаа Прагаас юм хүм худалдан авахаар тогтмол ирээд гурав хоног цэнгэдэг заншилтай Мицекова авгай ирэх болоод байхад нөхөртөө хөөгдсөн хүүхэн хэд хонохоор ирж байдаг. Түүнээс гадна нөгөөдөр нэг авхай ирэх учиртай. Бүтэн долоо хоног бодсоны эцэст, тэртэй тэргүй сар болоод инженертэй суух гэж байгаа болохоор дэслэгчийнд заавал ирнэ гэж тодорхой ам өгсөн билээ. 

	Дэслэгч ширээн дээр ширээ сандайлан толгойгоо унжуулж дуугүй бодол болж байснаа доошоо сууж албан хуудсан дээр:

	 

	«Хайрт Кэти минь 

	Оройн 9 цаг хүртэл би албан дээрээ байх болно. 10 цагт харина. Өөрийн гэр шиг тавтай байна уу. 

	Миний дагуул Швейкийн хувьд гэвэл чиний бүхий л хүслийг биелүүл гэдэг тушаал нэгэнт өгсөн

	Чиний Индржих» 

	 

	гэж бичээд дугтуйлахаас өөр арга олсонгүй. 

	— Энэ захидлыг авхайтанд өг. Тэр хүнтэй эелдэг, зохистой байж, юу хүссэнийг нь хууль гэж үзэж гүйцэтгэж байхыг танд тушаан ёсорхог, сайхан ааштай, юм хүмийг нь ам хуурахын үүднээс биш үнэн сэтгэлээсээ сайн хийж өгөөрэй. Май, энэ зуун крон ав, сүүлд тооцоогоо гаргаарай. Таныг лав юм хүмд илгээх байлгүй. Бүсгүйд өдөр, оройны хоол зэргийг захиал. Түүнээс гадна гурван шил дарс, хайрцаг анхилуун янжуур аваарай. За одоогоор өөр юмгүй шив. Явж болно, дахиад хэлэхэд авхайтны харцаар л юу хүссэн бүгдийг нь гүйцэлдүүлж байгаарай гэж дэслэгч захив. 

	Залуу бүсгүй Швейкийн барааг харах горьдлого тасраад байсан тул түүнийг хуарангаас захидал барьсаар шууд өөр лүүгээ явж ирэхэд ихэд гайхав. 

	Швейк ёсолж, захидлыг гардуулаад:

	— Ноён дэслэгчийн тушаал ёсоор авхайтан тантай би эелдэг зохистой байж, таны харцаар бүхий л хүслийг тань ам хаахын тулд биш үнэн сэтгэлээр мэрийж гүйцэтгэх ёстой болов. Танд хоол унд өгч, хүссэн зүйлийг тань авч өгөхийг тушаасан. Үүний тулд ноён дэслэгчээс зуун крон авснаас би гурван шил дарс, хайрцаг анхилуун тамхи авах учиртай гэж илтгэв. 

	Бүсгүй захидлыг уншихын хамт даруй дахин шийдмэг болж Швейкийг тэрэг хөлсөл гэж тушаав. Энэ хүслийг нь Швейк биелүүлсэнд хөтөчтэй хамт урд суу гэж тушаав. 

	Гэртээ харилаа. Байранд орж ирмэгц гэрийн эзэгтэйн орыг чадамгай орлож Швейкээр чемодануудаа унтлагын өрөөнд оруулаад хивс гөвүүлэв. Толины ард аалзны үл мэдэг нарийн шүлс татчихсан байсныг үзээд хачин их унтууцав. 

	Эд бүгд нь авгай энэхүү тулалдааны байрыг удаан эзлэхээр завдаж буйг илтгэх ажээ. 

	Швейк хөлөртлөө хөдөллөө. Хивс гөвөөд иртэл хөшигнүүдийг авч бас сэгсрэх хэрэгтэй гэж үзэв. Сүүлд нь зочид өрөө, гал зуухны цонх угаах даалгавар авлаа. Үүний дараа бүсгүй гэрийн хэрэгслийг зөөж тавьж эхлэв. Үүнийг хийхдээ авгай их л ааш муутай, бүгдийг нь энэ тэр буланд зөөж тавьсан хойно бас л сэтгэлд нь тохирсонгүй, дахин зөөж янзалж гарав. 

	Бүх л байрыг хөл толгойгүй эргүүлж түйвээснээ, орон гэр янзлах сонирхол нь бага багаар буурч, онгичиж сандраах ажил алгуураар зогсов. 

	Шүүгээн дотроос ор дэрний цэвэр хэрэгсэл өөрөө гаргаж цагаан даавуу, дэрний уутаа өөрөө солив. Үүнийг ор дэр аятайхан засахад дуртай хүний байртай хийж сэтгэл ихэд догдлон байгаа харагдана. 

	Дараа нь Швейкийг хоол, дарсанд явуулж, өөрөө нимгэн сиймгэр хувцас өмссөн нь их л сэтгэл булаам харагдах болжээ. 

	Хоолон дээр нэг шил дарс ууж, анхилуун тамхи өдий, төдийг татаад оронд орж хэвтэв. 

	Швейк гал зууханд цэргийн оногдол талхаа амталсан архинд дүрэн цохиж суув. 

	Гэнэт, унтлагын өрөөнөөс, 

	— Швейк! Хөөе Швейк ээ гэж дуудав. 

	Швейк үүд нээтэл залуу бүсгүй дэрнүүд дунд тун ч хорхой хүрэм учиртайхан хэвтэж байлаа. 

	— Ороод ир гэхэд нь Швейк ор луу дөхөж очив. 

	Бүсгүй цаанаа л нэг учиртай инээмсэглэсээр Швейкийн чийрэг бие, махлаг шилбийг нь шохоорхон харж байснаа хамаг юмыг нь бүтээж халхалж байсан торгомсог эдийг сөхөн, ширүүн дуугаар «Наад шаахай, өмдөө тайлаад, юугаа гарга...» гэж тушаав. 

	Дэслэгчийг хуарангаас ирэхэд эрэлхэг цэрэг Швейк:

	— Ноён дэслэгч танд зүрхэлж илтгэхэд, авхайтны хамаг хүслэнг таны тушаал ёсоор гүйцэтгэж, ор нэр болголгүй үнэн сэтгэлээр мэрийж зүтгэсэн гэж ам бардам илтгэв. 

	— Баярлалаа, Швейк. Олон юм хүсэв үү, тэгээд? гэхэд Швейк хариуд нь:

	— Гайгүй, зургаа орчим юм хүссэн. Одоо тэр явдлынхаа дараа үхсэн юм шиг унтаж байна. Харцаар нь хамаг хүслэнг нь би биелүүлсэн дээ гэв. 

	 

	 

	 

	— V —

	 

	Австрийн цэрэг Дунай, Рабе голын шугуйд хашигдан ил бууны мөндөр мэт суман дор зогсож байх үед Австрийн бүтэн бүтэн суман цэргийг Карпатад хүнд их бууны сум тасар бусар татан шороогоор булж, дайн явагдаж буй газар болгонд шатаж байгаа хот тосгоны гэрэлд тэнгэрийн хаяа улайж байсан тэр үед дэслэгч Лукаш Швейк хоёр нөгөө нөхрөөсөө зугтааж ирээд гэрийн эзэгтэйн үүрэг гүйцэтгэж байгаа бүсгүйтэй онцын таатай бусаар жаргал эдэлж суув.

	Нэг өдөр бүсгүйг зугаалахаар гарсан хойгуур түүнээс хэрхэн хагацах тухай Лукаш Швейктэй цэргийн зөвлөлдөөн хийв.

	— Хаана байгааг нөхөр нь мэдээд ирж авбал л дээр санжээ, дэслэгч ээ. Үүнийг эрж байгаа гэж та хэлсэн, нөгөө миний аваачиж өгсөн захидалд өөрөө ч мөн тэгж бичсэн байсан. Авхайтныг гэртээ байгааг мэдэгдээд, ирж авч болно гэсэн утас явуулчихвал болох нь тэр. Вшенорийн нэг харшид өнгөрсөн жил тиймэрхүү юм болж билээ. Тэгэхэд нөхөртөө эхнэр нь өөрөө утас бичсэн, нөхөр нь ирж эхнэрээ аваачихдаа нөхөцсөн хүний нь намалдгийг нээсэн дээ. Гэхдээ тэр нээлгэдэг нь энгийн хүн байсан, цэргийн дарга хүнийг бол тэгж зүрхлэхгүй л дээ. Ер нь гэхэд танд огтхон ч буруутай зүйл үгүй, та хэнийг ч урьж дуудаагүй, энэ бүсгүй, нөхрөөсөө хойчийгоо яаж даахыг өөрөө мэдэж л байж зугтаасан хүн. Үзээрэй, утас явуулсан нь сайн болох вий. Нөхөр нь нэг хоёр удаа байлгаад авсан ч яах вэ... гэж Швейкийг ярьтал Лукаш үгийг нь таслан:

	— Уг нь их л боловсронгуй хүн, би танина. Пивоны хөрөнгө бөөнөөр нь худалдаалах ажил эрхэлдэг юм. Түүнтэй ярилцах нь нээрээ зөв өө. Утас явуулъя гэв. 

	Алив ажил төрлийн утас товчхон байдагчлан Лукаш мөн: 

	 

	«Танай эхнэрийн одоо сууж байгаа хаяг нь, гээд...» 

	 

	өөрийнхөө сууцны хаягийг бичив. 

	Нэг өдөр тэрхүү пивоны хөрөнгө бөөнөөр худалдагч хүнийг гэнэт орж ирэхэд Кэти авгай ихэд хирдхийн гайхав. Кэти авгайтан тэгээд энэ чухал үед гойд их самгардалгүйгээр, тэр хоёрыг хооронд нь танилцуулан:

	— Манай нөхөр ... Энэ хүн ноён дэслэгч Лукаш гэж танилцуулахад худалдаачин аргагүй төлөв төвшин, халамжит нөхрийн байртай байв. 

	Кэтийн санаанд ийнхүү танилцуулахаас өөр юм ер орж ирсэнгүй. 

	— Вендлер гуай, та суу гэж дэслэгч айлчинд эелдгээр хэлээд, хайрцагтай янжуур гарган худалдаачин руу сарвайж, — Татахгүй сэн болов уу? гэлээ. 

	Боловсронгуй худалдаачин ёс дагаж нэгэн янжуур аваад утаагаа үлээх зуур: 

	— Дэслэгч гуай, тэгээд дайны талбар луу мөд явах гэж байна уу? гэж болгоомжлон асуув. 

	— Будейовицод байдаг ерэн нэгдүгээр хороонд шилжүүлж өгнө үү гэж би хүсэлт гаргачхаад байгаа. Дарга нарын сургуульд ажил төрлөө дуусаад орхихын хамт л тийшээ явж таарна байх. Одоо дарга нар маш олон шаардагдаж байна. Гэтэл дарга нарыг сургуульд орж болохуйц залууг тэр эрхээ эдлэхийг үл эрмэлзэн, дарга болохын оронд жагсаалын цэрэг байсан нь дээр гэж үздэг тоогүй явдал одоо ажиглагдаж байх юм гэвэл:

	— Манай худалдаанд дайн сүрхий их хохирол учрууллаа. Гэхдээ энэ дайн төдий их удаан үргэлжлэхгүй болов уу гэж бодох юм гэж худалдаачин, дэслэгч, эхнэр хоёр луугаа ээлжлэн харж өгүүлэв. 

	Дэслэгч Лукаш үүнд: 

	— Манай байдал тун тохиромжтой сайн байна. Одоо төвийн гүрнүүдийн зэр зэвсэг явна гэдэгт хэн ч эргэлзэхгүй болов. Австри, Турк, Германы ган бат хүчний эсрэг франц, Англи, орос гурав хүчээр тун ч дорой байна л даа. Зарим газарт бид үл ялих хохирол үзсэн нь үнэн. Гэхдээ бид оросын шугамыг Карпатын уул, Дунайн дундад газар хоёрын хоорондуур сэт дайраад орхихын хамт л дайн зогсоно гэдэг огт эргэлзээгүй зүйл ээ. Үүнтэй нэгэн адилаар францчууд бүх дорд нутгаа алдаж, Германы цэрэг Парис руу цөмрөн орох болоод байна. Энэ бас тов тодорхой болов. Үүнээс гадна Сербид манай явуулж байгаа уран арга тун амжилттай болж байгааг бас бодолцох хэрэгтэй. Манай цэргүүд хүчээ бөөгнөрүүлэн хуралдуулахын тул ухарч байгааг дайны цагт сийрэг хүлээцтэй байх учрыг үл мэдэх олон хүн эрс буруугаар тайлбарлаж байгаа юм. Дайны талбарын өмнөд хэсэгт манай нарийн боловсруулсан уран арга зохих үр дүнгээ өгөхийг бид удалгүй үзэх болно. Та үүнийг харахгүй юу... гээд дэслэгч худалдаачны мөрөөр найрсгаар тэврэн хананд байсан дайны талбарын зураг руу аваачиж, зарим газруудыг заан тайлбарласан нь:

	— Манай хамгийн найдвартай түшиг газар маань өмнөд Бескид байгаа юм. Карпатын хэсэг дээр манайд бас л хүчирхэг бэхлэлт түшиг байгааг харж байгаа биз дээ. Энэ шугам руу хүчирхэг цохилт өгөөд л бид Москва хүртэл сааталгүй давшина. Дайн бидний төсөөлж байгаагаас ч түргэн дуусна шүү гэв. 

	Яриаг зорьж ирсэн зүйл рүүгээ яасхийн эвтэйхэн халтируулахыг бодолхийлэн байсан худалдаачин үүнд, 

	— Туркчүүд тэгээд яах юм бол? гэж асуув. 

	Дэслэгч түүнийг ширээ рүү дахин дагуулж ирэх зуураа 

	— Туркчүүд найдвартай сайн байна. Туркийн парламентын дарга Галибей Али-бей хоёр Венад ирсэн. Дарданелийн тэндээс Туркийн армийн жанжнаар германы маршал Лиман фон Зандерс, Гольц-паша Константинополиос Берлинд хүрэлцэн ирсэн. Манай энэ хаан Энвэр-паша, усан цэргийн дэд жанжин Уседон-паша, генерал Жевд-паша нарыг одон тэмдгээр шагнасан байна билээ. Өдий ахархан хугацаанд овоо олон шагнал шүү гэв.

	Хэсэг зуур өөд өөдөөсөө харцгаан дуугүй суув. Тэгтэл ийнхүү эвгүйгээр дуугүй суухыг болихоор дэслэгч ам нээж:

	— Вендлер гуай, та хэдийд ирэв? гэвэл

	— Өнөө өглөө ирлээ гэв. 

	— Та манайхыг олж, намайг гэртээ байхад ирсэнд би баярлаж байна. Би өдрийн хоолны дараа хуаран руу яваад, үргэлж тэндээ хонодог, шөнийн албатай хүн. Тэгээд байр маань чухамдаа гол төлөв эзгүй байдаг болохоор авхайтанд би найр тавьж, гэртээ айлчлахыг урьсан билээ. Прагад байх зуур нь авхайтны тавыг хэн ч алдуулахгүй. Хуучин танил тал байснаа бодож... 

	Гэтэл худалдаачин хоолойгоо засаад:

	— Дэслэгч гуай, Кэти маань их хачин зантай бүсгүй. Үүний төлөө таны халамж анхаарал тавьсанд чин сэтгэлээсээ талархаж байна. Зүв зүгээр байснаа мэдрэлээ эмчлүүлэхээр Прага руу явчихсан байхгүй юу. 

	Би ажил төрлөөр хөөцөлдөж яваад гэртээ ирсэн чинь хүнгүй, Кэти байдаггүй... гээд үнэн цагаанаар ярьж буй хүн болох гэж муухан инээмсэглэн, эхнэрээ хуруугаараа занав.

	— Намайг ажил төрлөөр яваад өгсөн болохоор, өөрөө л мөн гэрээ орхиод явчхаж болох юм бодсон биз. Чи... юу гэж лав бодоогүй дээ... гэхэд яриа буруу тийшээ эргэж буйг дэслэгч Лукаш үзээд боловсронгуй худалдаачныг дахин дайны талбарт зураг руу аваачин, зурсан газруудыг зааж:

	— Танд нэг сонин юм анхааруулахаа мартаж орхиж. Энэ баруун өмнө зүг рүү харан нумлаж, аяндаа бэхлэлт болсон уул нурууг хараач. Холбоотнууд үүгээр довтолж байгаа юм. Дайны хамгаалалтын гол шугам, энэ бэхлэлт хоёрыг холбож буй энэ замыг хааснаар бид эдний баруун жигүүр болоод, Висла мөрөн дээр байсан хойд арми хоёрын нь холбоог тасалж байгаа юм. Одоо та ойлго оо биз? 

	Пивоны хөрөнгөний худалдаачин үүнд, 

	— Бүх учрыг одоо мэдэж авлаа гэснээ угийн ая зүйг их бодогч хүн тул үүний нь буруугаар ойлгож мэднэ гэж дороо эргэн, хуучин суудал дээрээ сууж, 

	— Дайнаас болоод манай пивоны хөрөнгө гадаадад гарч зарагдахаа болив. Франц, Англи, Орос, Балканы хойгийн орнуудад пивоны хөрөнгө гаргах ч бүр зогссон. Одоогоор Итали руу гаргаж байгаа хэдий боловч, Италийг мөн энэ хэрэгт оролцоод явчих болов уу гэж айх юм. Гэвч бид ялсныхаа дараа зах зээлийн үнийг өөрсдөө тогтоох болно доо гэв. 

	Дэслэгч сэтгэлийг нь засан,

	— Итали баттайгаар төвийг сахина. Энэ бүр төв... гэтэл дайн, пивоны хөрөнгө, эхнэр эд бүгд нийлэн гэнэт дотрыг нь харанхуйлуулж, уур нь дүрсхийсэн худалдаачин үгийг нь тас дайран:

	— Үгүй Австри, Унгар, Германтай гурван давхар гэрээгээр холбогдсоноо Итали яагаад харгалзахгүй байна аа? Италийг Франц, Сербийн эсрэг хөдлөх юм байх гэж би бодож байсан юм. Тэгсэн бол дайн өдийд дуусаж байхгүй юу. Манай агуулахад пивоны хөрөнгө муудаж байна. Дотоод гүйлгээ муу, гадаадад гаргах газар огт үгүй, Итали төвийг сахин байдаг! Тийм л юм бол мянга есөн зуун арван хоёр онд юунд бидэнтэй гурван давхар гэрээгээ шинэчлэн байгуулсан юм бэ? Италийн гадаад явдлын яамны сайд сан Жульяно гуай юу бодож сууна вэ? Энэ эрхэм юу хийж байна аа? Аль унтаж байдаг хүн үү? Миний нэг жилийн эргэлтийн хөрөнгө дайны өмнө хэд байсан, одоо хэд байгааг та мэдэх үү?.. 

	Дэслэгч тайвнаар тамхиныхаа утааг цагариглуулан үлээж, Кэти авгайтан нэг цагариг нөгөөгөө хөөж гүйцэн зад цохиж байгааг ихэд сонирхон ажиж суув. 

	Худалдаачин дэслэгч өөд ууртайгаар хараад:

	— Та намайг юу ч мэдэхгүй байгаа гэж бүү бод, Германчууд Парист юу юугүй тулж очсон мөртөө, яагаад хил рүүгээ ухарч байна вэ? Маас, Мозель хоёрын хооронд яагаад их бууны ширүүн тулалдаан дахин үргэлжилж байна. Комбра-Вевр у Марша надаас жил бүр таван зуун шуудай хөрөнгө авдаг байсан. Пиво нэрэх гурван завод шатсаныг та мэдэх үү? Вогезэд Гартмансвейлерийн пиво нэрэх завод мөн шатсан. Мильгаузийн орчим Нидерсбахын Пивоны лут том заводыг газрын хөрстэй тэгшлээд хаячихсан. Эд бүгд манай хоршоонд жилийн мянга хоёр зуун шуудай хөрөнгөний хохиролтой гэсэн үг. Клостергекийн пивоны заводыг авах гэж германчууд Бельгичүүдтэй зургаан удаа тулалдаад чадсангүй, бас л жилд гурван зуун тавин шуудайн алдагдал гэв.

	Сэтгэл хөдөлсөндөө эмх цэгцтэй ярьж чадахаа ч болиод, босож эхнэр лүүгээ очин:

	— За Кэти, чи даруй надтай цуг гэртээ харина. Хувцсаа өмс! гэв.

	Минут хэр болсны дараа биеэ зөвтгөх гэсэн байдлаар 

	— Энэ бүх явдлуудаас болоод бүр цухалдаж гүйцэх юм. Урьд бол би тийм түргэн зантай хүн байгаагүй л юм сан гэжээ. 

	Эхнэр нь хувцаслахаар гарсан хойно, дэслэгчид аяархнаар

	— Энэ чинь анх удаа ингэж зугтааж байгаа хүн биш ээ. Өнгөрсөн жил нэг багштай алга болоод, бүр Загребет очиж олдсон юм. Тэгэхэд нь би завшааныг ашиглаж Загребийн пивоны заводод зургаан зуун шуудай хөрөнгө өгч байх гэрээ байгуулж билээ. Юу ч гэх вэ дээ, дорно зүг ер нь ёстой нэг орлогын эх булаг байсан юм даа. Манай хөрөнгө чинь бүр Константинополь хүртэл гүйж байлаа шүү дээ. Одоо бидний орлого тал хувь буураад байна. Засгийн газар одоо дотоодын пиво нэрэлтийг багасгах юм бол бидэнд сүүлчийн цохилт өгөх нь тэр ээ гэв. 

	Тэгээд дэслэгчийн өгсөн янжуурыг татан, цөхөрсөн дуугаар:

	— Ганцхан Варшав хот л манайхаас хоёр мянга гурван зуун далан шуудай хөрөнгө авч байв даа. Тэндхийн хамгийн том пиво нэрэх завод нь Августинскийх. Тэдний төлөөлөгч жил бүр манайд айлчилж ирдэг байсан. Нээрээ цухалдахаас аргагүй байна шүү! Хүүхэд шуухадгүй маань л бас их аз гэв. 

	Варшавын августинскийн заводын төлөөлөгч жил бүр айлчлан ирдэг байснаас арга буюу уялдан гарсан энэхүү дүгнэлтийг дуулаад дэслэгч үл мэдэг инээвхийлэхийг худалдаачин ажаад, учир тодруулан ярих хэрэгтэй гэж үзэн:

	— Шопрон, их канижед байдаг Унгарын пивоны заводууд жил бүр надаас мянга орчим шуудай хөрөнгө авч, Александрийд хүртэл аваачдаг, гадаадад гаргах пивондоо хэрэглэдэг байсан. Одоо зам хаалттайгаас болоод огтхон ч захиалга хийхгүй байна. Би хөрөнгөө гучин хувь хямдруулан өгөх гэсэн атал ганц ч шуудайг авсангүй. Ажил төрөл зогсож, унаж, хоосрол дайрч байхад бас гэр бүлийн ийм олхиогүй явдал нэмэрлэж байх ч гэж! гээд пивоны хөрөнгөний худалдаачин дуугүй болов. 

	Ийнхүү таг сууж байтал явахаар бэлтгэж гүйцсэн Кэти авгай ирж:

	— Би чемодануудаа яах вэ? гэж асуув. 

	Хэрүүл, маргаан аливаа гэнэтийн эв зүйгүй явдалгүйгээр ийнхүү хэрэг шувтарсанд худалдаачин сэтгэл хангалуунаар. 

	— Би ирж авна аа. Кэти юм хүм авах хэрэгтэй бол одоо явалгүй горьгүй, галт тэрэг хоёр хорьд хөдөлнө гэв. 

	Эхнэр нөхөр хоёр дэслэгчтэй найрсгаар салах ёс гүйцэтгэв. Хэрэг явдал ийнхүү төгссөнд туйлгүй баярласан худалдаачин үүдний өрөөнд салахдаа дэслэгчид хэлсэн нь:

	— Дайнд яваад гай болж шархадвал манайд очиж тэнхрээрэй, бид сайн сувилж арчилна шүү гэв. 

	Кэти авгайтны замын хувцсаа өмссөн өрөөнд орж ирээд угаагуур дээр дөрвөн зуун крон, зурвас хоёр байхыг дэслэгч олж үзэв. 

	 

	«Миний нөхөр энэ усан тэнэг хараас дэслэгч та намайг өмгөөлөн авч чадсангүй. Танай байранд мартагдсан нэг юмыг аваад явах адил дагуулаад гарахад та зүгээр хараад хоцров. Түүнээс гадна та намайг өөрийндөө айлчлуулсан гэх байрын юм хэлж байх шиг билээ. Бодоход үлдээж байгаа дөрвөн зуун кроноос илүү их зарлага танаас гаргуулчхаагүй болов уу гэж найдна. 

	Үүнийг та дагуултайгаа хувааж хэрэглээрэй» 

	 

	гэсэн байв. 

	Дэслэгч Дукаш энэхүү зурвасыг минут хэр барьж зогссоноо алгуурхан урж хаяад угаагуур дээрх мөнгийг инээмсэглэн харснаа Кэти авгай толины өмнө үсээ самнаад сэтгэл догдолсондоо ширээн дээр мартаж орхисон самыг харж нөгөө дурсгалт цуглуулгадаа хийж нэмэрлэв. 

	Үдийн хоолны дараа дэслэгчид пинчер нохой эрэхээр явсан Швейк хүрч ирлээ. 

	— За Швейк танд азтай юм болсон. Манайд байсан нөгөө бүсгүй яваад өгсөн, нөхөр нь ирж авсан. Таны үзүүлсэн бүх тусыг бодоод угаагуур дээр дөрвөн зуун крон өөрт чинь үлдээсэн байна билээ. Та тэр бүсгүйд энэ мөнгө чухамдаа тэр бүсгүй замдаа хэрэглэхээр авч гарсан нөхрийнх нь мөнгө болохоор нөхөрт нь зохих талархлаа илэрхийлэх ёстой. Би танд бичих захидлыг тань хэлээд өгье гээд бичүүлсэн нь:

	 

	«Өршөөлт эрхэм ээ! 

	Танай гэргийг Прагаад байх зуур тус болж байсан учир надад дөрвөн зуун крон үлдээсэнд нь чин сэтгэлээсээ баярласныг гэргийдээ дамжуулж өгнө үү. Тэр бүгдийг би дуртай таалалтайяа хийж байсан болохоор энэ мөнгийг авч чадахгүй. Иймд эгүүлэн явуулахдаа...» 

	 

	гэснээ 

	 

	— За Швейк, чи бичээч цааш нь, чи юунд хавьчаад байна. Би юу гэж хэлээд зогслоо? гэхэд Швейк ээдрээтсэн дуугаар:

	 

	
— «Эгүүлэн явуулахдаа...» гэсэн гэж дуугарав. 

	— За сайн, «эгүүлэн явуулахдаа гүнээ хүндэтгэж байгааг үнэмшүүлэн батлав. Танай гэргийд хүндэтгэн ёсолж, ариун мутрыг нь үнсье 

	Дэслэгч Лукашийн дагуул Иозеф Швейк...» Зза болов уу? гэхэд, 

	— Үгүй ноён дэслэгч ээ. он сар алга байна гэв. 

	— Мянга есөн зуун арван дөрвөн оны арван хоёрдугаар сарын хорин» За одоо дугтуйн дээр хаяг бичиж энэ дөрвөн зуун кроны хамт аваачаад шуудангаар явуулчих гээд, дэслэгч Лукаш «Салсан эхнэр» гэдэг дуурийн аянаас хөгжилтэй нь аргагүй исгэрч гарав. 

	Швейкийг шуудан руу очихоор гарч явахад, 

	— Ингэхэд байна аа, Швейк таны нөгөө эрж.. байгаа нохой юу болсон бэ? гэж асуувал:

	— Ноён дэслэгч ээ. болохтой нэг нохой байна аа. Гайхалтай хөөрхөн нохой. Авч ирэхэд л хэцүүхэн байна. Маргааш дөнгөөд аваад ирэх ч болов уу, зуудаг золиг юм! гэв.

	 

	 

	— VI —

	 

	Сүүлчийн үгийг дэслэгч Лукаш дуулсангүй, гэтэл энэ нь чухаг үг байв. «Новш чинь юу дайралдсанаасаа үмхээд авах юм» гэж Швейк давтан хэельюү гэснээ сүүлдээ «дэслэгчид энэ чухамдаа ямар хамаатай юм бэ? Нохойтой болох сон л гэж байгаа юм, нохойтой болог» гэж бодоод өнгөрөв. 

	«Надад нохой олоод ир» гэж хэлэх ч амархаан, хүн бүр нохойгоо сайтар харж цагдана, үүлдэр угсаа муутай ч байлаа гэсэн тэр шүү, хөгшин эзэгтэйнхээ хөлийг дулаацуулахаас өөр юунд ч хэрэггүй муу хавыг хүртэл эмгэн нь хайрлаж бусдад муучлуулаагүй билээ. 

	Нохой ялангуяа үүлдэр сайтай нэг нь өөрөө нэг л өдөр эзнээс нь хүн хулгайлаад авчих вий гэж гадарладаг. Зугаалан явах үед л хулгайлах вий, хулгайлж л орхино доо гэж үргэлж айж явна. Жишээ нь нохой эзнээсээ салж гүйгээд эхний үед бусад ноходтой наадаж, алив ёс горимыг үл харгалзан дээр дээрээсээ харайлж, үнэрлэж, дөрвөн хөлөө дээш тэрийлгэн өнхөрч (тэгэхдээ бас сагстай төмс зарж байгаа бүсгүйн хавьд шүү) ер нь гэхэд л цэнгэж гарна. Хорвоо түүнд сургууль төгсөх шалгалтаа амжилттай өгсөн залууд санагддаг шиг үнэхээр сайхан санагдаж байна.

	Тэгснээ гэнэт нөгөө сайхан ааш нь дороо үгүй болж нохойд өөрт нь балраад орхих шиг санагдах нь ажиглагдана. Тэгээд бачимдан гудамжаар нааш цаашаа гүйж, юм үнэрлэн цөхөрч гүйцсэн байдлаар гиншин, сүүлээ хавчиж, чихээ хулмайлган гудамжны голоор хаашаа явж байгаагаа өөрөө ч мэдэхгүй нааш цаашаа харайж, хэрэв үг дуугарч чаддаг сан бол «гэгээн Мария минь одоо ч намайг хулгайлчихна аа» гэх байсан даа. 

	Та нохойны зах ер орж үзсэн үү? Тэнд машид айн хэлмэгдсэн ноход байдгийг үзсэн үү? Тэд чинь цөм хулгайн ноход. Том хот чинь зөвхөн нохой хулгайлж амьдардаг бас нэг янзын хулгайч нар төрүүлжээ. Бээлийн чинээхэн гэрийн жижиг ноход пальтоны хармаа, авгайчуулын том дугтуйнд багтахаар жижиг ноход байдгийг үнэхээр ч тэнд хийгээд авч явдаг удаа бий. Тэгэхэд нохойны хулгайч нар бол хөөрхий амьтныг тэндээс хүртэл сугалаад авчихна шүү. Хотын гаднах зуслангийн харш манаж байгаа Герман үүлдрийн зуудаг цоохор гарз нохойг шөнө дунд хулгайлаад явчихна. Цагдаагийн нохойг эзний нь хамар дорхноос хөтлөөд арилна. Таныг нохойгоо оосроор хөтлөөд явж байвал тас огтолж орхиод алга болчиход тасархайг хараад алмайран зогсоход хүрэх жишээтэй. Гудамжинд дайралдаж буй нохдын тавин хувь нь хэд хэдэн эзний гар дамжсан байдаг юм. Хэдэн жилийн өмнө гөлөг байхад нь зугаалуулж яваад хулгайд алдчихсан өөрийнхөө нохойг худалдаж авах удаа хүнд бишгүй дайралдана.

	Нохойг баалгаж шээлгэхээр гаргах үед л хүн хулгайлаад авчих аюул тун их. Ялангуяа бааж байгаад алдагдсан ноход тун олон. Нохой тэр үедээ ийш тийшээ их хараад байдгийн учир ч тэр юм. 

	Нохой хулгайлах хэд хэдэн арга бий. Нохойг нэг бол хармаа суйлах адил улаан цайм авна. Үгүй бол хөөрхий амьтныг муу аргаар дасгана. Нохой эзэндээ үнэнч сайн амьтан гэдэг нь зөвхөн сургуулийн унших бичиг, амьтны судлалын суралцах дотор л тийм байдаг билээ. Хамгийн үнэнч сайн нохойд адууны махаар хийсэн зайдас үнэртүүлээд орхивол тэгээд өнгөрөх нь тэр. Цуг явж байсан эзнээ мартаж, эргэн хойноос чинь дагаж гүйнэ. Тэгэхдээ бүр шүлс нь гоожиж, зайдас идэх гэхээс сүүлээ хөдөлгөн эрхэлж, гүү рүү хөтөлж яваа тогтож ядсан азарга адил хамар нь сарталзана. 

	Бага хотын ордны шатны дэргэд пивоны жижиг газар байрлажээ. Нэг өдөр пиво уух, өрөөний алсын харанхуй буланд энгийн хүн, цэрэг хоёр сууж байв. Толгойгоо ойртуулан нэг юм нууцархан шивнэлдэх нь Венецийн бүгд найрамдах улсын үеийн худалдаачдын царайтай төстэй байв. 

	— Өдөр болгон өглөөний найман цагт зарц нар түүнийг Гавличковын талбайн булан дахь цэцэрлэгт гудамж руу гаргаж зугаалуулдаг юм. Муу новш чинь зууна гэж учиргүй, гар хүргэж илүүлэх ч үгүй шүү гэж энгийн хүн нь цэрэгтээ шивгэнэнэ.

	Цэрэг рүүгээ улам ойртоод, энгийн хувцастай нь шивнэн:

	— Үгүй бүдүүн зайдас хүртэл идэхгүй юм хөөш гэхэд:

	— Хайрсныг ч гэсэн үү? гэв. 

	— Тийм ээ, хайрсныг ч үгүй юм гэхэд хоёул унтууцан нулимав. 

	— Үгүй тэгээд тэр чинь тэгээд юү гудардаг золиг вэ? 

	— Хэн мэдэх вэ чөтгөр. Хамба ламтан шиг сүрхий эрх танхи болчихсон нохой ч байдаг юм шүү гэв. 

	Цэрэг, энгийн хүн хоёр хундагаа тулгаад дахин шивнэлдэж гарав.

	— Нэг удаа бас Кламовкийн нохдын саравчинд өгөх чухаг хэрэгцээ болоон Шпиц үүлдрийн нэг нохой бас бүдүүн зайдас яагаад ч идэж өгдөггүй шүү. Гурван өдөр хойноос нь хөөцөлдөөд эцэст нь тэсэж чадалгүй дагуулж явсан авгайгаас нь, энэ чинь юу гудардаг нохой вэ дээ гэж асуучхав. Тун ч хөөрхөн амьтан юм даа гэвэл, эзэгтэйд нь таатай санагдаж, давтаж жигнэсэн маханд л их дуртай юм гэв. Би давтсан мах авчраад өгсөн нөгөө муу монди чинь хардаг ч үгүй шүү. Учрыг мэдвэл гахайн махнаас өөр юм зооглодоггүй амьтанд би тугалын мах авчирч буруутаж гэнэ ээ. Тэгээд гахайн давтсан мах худалдаж авахад хүрлээ. Нэг сайн үнэрлүүлж орхиод цаашаа гүйтэл нохой дагаад харайлаа. Эзэгтэй нь сандарч: «Пунтак! Пунтак!» гээд л дуудан бачимдахад Пунтик нь дуулахтай мантай болжээ. Пунтик давтсан махны хойноос булан тойрон гүйж ирэхэд нь би оосорлож аваад дараа өдөр нь Кламовкийн нохдод нийлүүлчихсэн байв. Хэнхэлдгэн дээр нь хэдэн цагаан толбо байсныг би хараар будчихсан чинь хэн ч танихааргүй болж билээ. Харин бусад ноход (зэгсэн л олныг авсан даа) адууны махан халуун зайдсанд сайхан л хууртдаг сан... Уул нь Швейк чи тэр зарц бүсгүйгээс нохойны юунд дуртайг асуучихвал л дээр юм сан. — Чи цэрэг хүн, бие бялдраар ч бас зүгээр, чамд тэр хүүхэн хэлчих л байх. Би нэг удаа асуугаад үзсэн чинь царай ч гэж өөдгүй, сармагчин шиг хүүхэн билээ дээ, эр цэргийн хүнтэй бол үг солино тэр гэв. 

	— Тэр чинь үнэхээр цэвэр цусны пинчер үү? Манай дэслэгч заавал тийм нохойтой болно гээд өөр юм ер тоохгүй байгаа юм шүү. 

	— Хорхой хүрэм хөөрхөн пинчер, ёстой цэвэр цусных! Энэ чинь чи Швейк, би Благник гэдэг аргагүй үнэний нэгэн адил үнэтэй зүйл. Гол нь түүний юү гудардгийг л би мэдмээр байна. Тэгээд дуртай юмыг нь өгөөд хөтлөөд ирнэ гэв. 

	Хоёр түнш дахин хундага тулгав. Швейкийг дайны өмнө нохой худалдах ажил эрхэлдэг байхад Благник нохой олж очдог байсан юм. Благник ажилдаа ёстой мэргэжсэн хүн. Нядалгааны хүнээс галзуурсны сэжиг бүхий нохдыг худалдаж аваад цааш нь дамжуулдаг юм гэлцдэг. Нэг удаа өөрт нь хүртэл галзуу тусч Венын палтравскийн эмнэлэгт гэртээ байгаа юм шиг тавлаж байжээ. Одоо цэрэг болсон Швейктээ харамгүй сэтгэлээр туслахыг өөрийн үүрэг гэж үзэв. Прага болон хавь орчны хамаг нохдыг андахгүй мэднэ. Буудлын газарт ийнхүү шивнэн буйн учир бол хагас жилийн өмнө эзний такси гөлгийг хүүхдийн угжтай сүү хөхүүлж байж дасган, хормой доогуур нууж хулгайлаад явчихсанаа мэдэгдэхгүйг хичээсэн хэрэг ажээ. Тэнэг гөлөг Благникийг эхийгээ гэж бодсон бололтой, хормой дороос нь ганц ч ган хийгээгүй юм. 

	Благник ганцхан сайн үүлдрийн ноход хулгайлах бөгөөд энэ талаараа шүүхийн мөрдөн шинжлэгч ч хийж чадахуйц хүн. Нохойг нохдын саравч, амь хүнд ялгаагүй алив аргаар олж нийлүүлнэ. Гудамжаар явахад урьд хулгайлсан ноход архирах, өшөөрхөг зарим нохой араас нь цоройж шүлсээрээ будах удаа олон ажээ. 

	Дараа өглөө нь найман цагийн алдад эрэлхэг цэрэг Швейк Гавличдовын талбайн булан дахь цэцэрлэгт гудамжаар зугаалж явах нь нөгөө зарц бүсгүй, пинчер хоёрыг хүлээж байгаа хэрэг ажээ. Тэгтэл ч нөгөө хоёр нь гараад ирлээ. Хажуугаар нь сахлаг ширүүвтэр үстэй, ухаалаг хар нүдтэй нохой гүйж өнгөрөх нь шээж байсан нохой болгоны зангаар их л сэргэлэн цовоо харагдана. 

	Морины хомоолоор өглөөний зууш хийж байсан болжмортой хөөцөлдөнө. 

	Дараа нь нохойг харж хандах үүрэг бүхий зарц бүсгүй хажуугаар өнгөрлөө. Үсээ сүлжиж, толгойгоо тойруулан намбатай аятайхан тогтоосон, хижээлдүү насны авгай байх бөгөөд нохойдоо чимээ өгөн исгэрч гинж, гоёмсог уяа... хоёроор далланхан явна.

	Швейк авгайтай яриа үүсгэж:

	— Уучлаарай авхайтан, Жижков руу очиход хаахнуур явах байна аа? гэв. 

	— Бүсгүй зогсоод, ов заль гаргаж байгаа юм биш байгаа гэсэн байртай өөдөөс нь харвал Швейкийн цагаан цайлган царай үнэхээр л Жижков руу очих хэрэгтэй цэрэг хүн мөн байна гэж итгүүлэв. Бүсгүйн царай зөөлөрч, тийшээ явах замыг эелдгээр зааж өгөв. 

	— Прагад саяхан шилжиж ирээд байгаа, уул нь хөдөө нутгийн хүн л дээ, та бас Прагын хүн биш биз? гэв. 

	— Би Водняных гэхэд Швейк өлгөж аваад: — Үгүй бид чинь бараг нэг нутгийн улс байна шүү дээ, би өөрөө Противинагийнх гэлээ. 

	Өмнөд Чехэд хээрийн сургууль хийж яваад тэр нутгийн газар зүй овоо мэддэг болсон нь бүсгүйн сэтгэлийг төрсөн нутгийн нь дулаан элчээр уяруулав. 

	— Тэгвэл та Противинагийн талбай дээр байдаг махны худалдаачин Пейхарыг мэдэх ёстой доо? 

	— Мэдэлгүй яах юм бэ? Тэр чинь миний ах байхгүй юу. Манайхан түүнд чинь цөм сайн байдаг. Тусархаг сайн хүн, сайн мах зардаг, дутуу жинлэж хуурна гэж ер үгүй гэв. 

	Бүсгүй үл таних цэрэгт сүрхий талтай болж 

	— Үгүй та арай Ярешийн хүү биш биз? гэхэд, 

	— Яриагүй мөн гэв

	— Та аль Ярешийнх нь вэ? Противинийн ойролцоох Корчийн тэнд суудгийнх уу? Аль Ражицын тэндхийнх үү? 

	— Ражицод суудгийнх нь. 

	— Тэр чинь ямар байна даа? За тэгээд нөгөө пиво зөөсөөр байгаа юу? 

	— Тэгэлгүй яах вэ, зөөсөөр л байгаа. 

	— Үгүй тэр чинь одоо жар нэлээн гарчхаад байгаа биз дээ? 

	— Хавар жаран найм хүрсэн гэж Швейк тайван хариулаад, — Саяхан нэг нохойтой болсон, одоо юманд явахад жаал зугаатай болжээ. Яг тэр болжмор хөөж явах шиг ийм нохой, ачаан дээр нь суугаад явдаг юм... Ямар хөөрхөн нохой вэ, ёстой гоё амьтан юм аа! гэв. 

	— Тэр чинь манайх гэж шинэ танил нь Швейкт хэлээд, — Энд би хурандаа гуайнд ажил хийдэг юм. Манай хурандааг таньдаггүй биз? гэвэл:

	— Танина аа, их эрдэмтэй хүн. Манай Будейовицэд мөн нэг хурандаа байсан... 

	— Манай эзэн сүрхий ширүүн хүн. Манайхныг Сербид сүрхий ялагдаж гэнэ гэж саяхан цуу гарахад гэртээ галзуу юм шиг ууртай хүрч ирээд гал зууханд хамаг таваг хага хаялж, намайг хүртэл халах гэсэн гэв. 

	— Тэгвэл энэ чинь танай нохой байжээ. Манай дэслэгч нохой үзэж чаддаггүй нь тоогүй. Өөрөө би нохойнд их дуртай хүн гээд хэсэг азнаснаа, — Нохой чинь тэгээд ер нь юу дайралдсанаа бас иддэггүй юм шүү гээд тавьчихлаа. 

	— Манай Люкс их тамсаг, түрүүндээ мах харах ч дургүй байснаа одоо дахиад идэх болсон. 

	— Юунд илүү их дуртай юм дээ? 

	— Элгэнд, чанасан элгэнд л их дуртай. 

	— Тугалын тэр үү? Гахайныхад уу? гэхэд Швейкийн «нэг нутгийн» бүсгүй үүнийг муухан цэцэрхэх гэсэн оролдлого гэж үзэн инээмсэглээд:

	— Аль ч ялгаагүй ээ гэв. 

	Хоёулаа хэсэг зуур хамт зугаалав. Дараа нь пинчер ирж нийлэхэд бүсгүй түүнийг оосорлож авлаа. Пинчер Швейктэй тун ч эрээ цээргүй өөдөөс нь цоройн, хоншоороороо ч болтугай өмдийг нь урах гэж оролдоно. Тэгснээ гэнэт, Швейкийн бодлыг гадарласан юм шиг харайж цовхчихоо болиод «намайг бас л хулгайлж таарах нь шив» гэх гэсэн мэт хялам хялам харан хойноос уруу царайлан гэлдрэх болов. 

	Нас ахисан бүсгүй, энд өдөр болгон оройн зургаан цагт зугаалдаг. Прагад ганц ч эрэгтэй хүнд итгэдэггүй гэж Швейкт ярив. Нөхөрт гарах хүсэлтэй байгаа тухайгаа нэг удаа сонинд зарлажээ. Тэгсэн нэг слесарь ирж, шинэ нээлт хийнэ гэж байж найман зуун кроныг нь салгаж аваад алга болчихжээ. Хөдөө нутгийн хүмүүс хамаагүй их шулуун шударга юм. Хүнтэй суувал заавал хөдөөгийнхтэй, тэгэхдээ дайн дууссаны дараа л болно. Дайны үед хүнтэй суудаг тэнэг хэрэгт үзэж байна, бусдын адил бэлэвсрээд л үлдэхээс цаашгүй гэж ярив. 

	Швейк бүсгүйн дотор өдий төдий их горьдлого төрүүлж, орой зургаан цагт ирнэ гээд нөгөө нохой ямар ч хамаагүй элгэнд дуртай юм гэдгийг найз Благниктээ хэлэхээр явав.

	— Тэгвэл үхрийн элгээр зочлоод үзье, хө. Үхрийн элгээр би фабрикийн эзэн Вэгурийн эзэндээ тун сайн нэг нохойг хуурчихсан юм даг. Маргааш чамд тэр амьтныг бүрэн бүтэн авчирч өгнө өө гэв. 

	Благник хэлсэн үгэндээ хүрчээ. Швейк байраа цэвэрлэж дуустал үүдний цаана нохой хуцах дуу гарч Благник ороход төрөлхөөсөө улам их сэгсийсэн, цааргалан буй пинчер чирч оруулав. Торонд орсон олон бар амьтны цэцэрлэг үзэхээр ирсэн тарган цатгалан хүнийг харах адил пинчер нүдээ муухай эргэлдүүлэн аягүй харна. Нохой шүдээ хавиран архирч "тас татаад идчихнэ" гэх байдалтай ажээ. 

	Нохойг гал зуухны ширээнээс уяад эзнээс нь салгасан бүх явдлыг Благник нэгд нэгэнгүй ярив. 

	— Би чанасан элэг барьсаар зориуд хажуугаар нь өнгөрлөө. Нохой үнэрлэж, миний хавьд цовхчиж гарав шүү. Би өгөлгүй цаашаа явлаа. Нохой ч дагалаа. Тэгэхлээр нь би цэцэрлэгт гудамжнаас гарч Бредавскийн гудамж руу эргээд тэнд нэг жаахан элэг өгсөн. Нохой намайг алдчихгүйн тулд явуут үмхэлж байсан. Би Индржишскийн гудамж руу эргээд дахин нэг хэсгийг хаяж өгсөн. Тэгээд гударчихын нь хамт гинжилж аваад Вацлавскийн талбайгаар Виноград оруулж. Вршовиц хүрэн хүртэл чирч ирэв шүү. Зам зуур энэ нохой элдвийн ааш бас их гаргалаа даа хөөрхий. Намайг Трамвайн зам хөндлөн өнгөрөхөд, тал дайруулах гэсэн байртай зам төмөр дээр хөндлөн хэвтэж орхиод босдоггүй... Ингэхэд би Фукийн бичгийн цаасны дэлгүүрээс гэрчилгээний хоосон хүснэгт худалдаж аваад авчирсан. 

	Нохойны гэрчилгээ хуурамчаар үйлдэхдээ Швейк та мэргэжсэн хүн хойно! гэв. 

	— Түүнийг чи өөрийн гараар бөглөх ёстой сон, Бюловын нохдын саравчнаас авсан Лейпцигийн гаралтай гэж бич. Эцэг нь Арнгейм фон Кальсберг жингэр Эмма фон Траутенсдорф, эхийн нь уг гарал Зигфрида фон Бузенталь гэх юм шүү. Эцэг нь залуу пинчерүүдийн уралдаанд Берлиний үзэсгэлэн дээр мянга долоон зуун арван хоёр онд тэргүүн шагнал хүртсэн. Эх нь Нюрембүргийн үүлдэр сайт ноход үржүүлэх нийгэмлэгийн алтан медаль хүртсэн гэнэ ээ. Энэ ер нь хэр хөгшин байж таарах бол, юу гэж бодож байна? гэвэл, 

	— Шүдийг нь харахад хоёр настай л болов уу.

	— Тэгвэл нэг нас хагас гэж бич, 

	— Үсийг нь муухан янзалсан юм байна. Швейк чи чихийг нь хараач, 

	— Үүнийг засаж болно. Жаал засаад ирэхээр нь сайхан янзлаад өгнө, одоо тэгвэл наадах чинь улам ярдаг болчхож мэднэ. 

	Хулгайлагдсан нохой учир зүггүй архирч, уухилж, нааш цаашаа цовхчиж байснаа ядраад, цаашаа юу болохыг хүлээн хэлээ унжуулж хэвтэв. Бага багаар тайвширч, хааяа нэг өрөвдөлтэйгөөр гиншинэ. 

	Благникийн үлдээсэн элгийг Швейк өгсөнд нохой ам хүрсэнгүй. Элэг хяламхийх төдий болоод, тэр хоёрын өөдөөс «үүнд чинь нэг хууртаад, баларсан, одоо та хоёр л үүнийгээ гудар!» гэх байртай харав. Нохой их л хүлцэнгүй байртай хэвтэж зүүрмэглэж байгаа дүр үзүүлж байснаа гэнэт нэг юм санав бололтой оцойж суугаад урд хоёр хөлөөрөө юм гуйж эхлэв. Хөөрхий нохой нэгэнт номхорлоо.

	Гэвч энэхүү өрөвдөлтэй зан нь Швейкийг огтхон ч уяруулсангүй. 

	— Хэвт! гэж нохойг зандрав. Хөөрхий амьтан гомдонгуйяа гиншсээр хэвтлээ. Гэрчилгээнд нь ямар нэр тавих вэ? Урьд нь Люкс гэдэг нэртэй байсан юм даруй өөрт нь ухагдахаар төсөөтэй нэр олбол зүгээр дээ, гэж Благник хэлэв. 

	— За Макс гэсэн ч яах вэ, харахгүй юу Благник, чихээ хөдөлгөөд гарахыг нь. Макс босоорой! гэхэд уул нэр, төрсөн гэрээс нь салгасан хөөрхий пинчер цаашид юу гэж тушаахыг хүлээн босож зогсов. 

	— Миний бодоход үүнийг одоо тайлчхаж болно байх аа. Яахыг нь үзье гэж Швейк шийдэв. 

	Нохойг тайлаад орхихын хамт даруй үүд рүү очиж, эдгээр хүйтэн сэтгэлт хүмүүсийн сэтгэлд найдсан бололтой үүдний дэгээ рүү гурав дахин огцмоор хуцав. Гадаа гарах гэсэн хүслийг нь хүмүүс ойлгож өгсөнгүйд урьд гөлөг байхад нь хурандаа ариун цэвэрч байхыг цэргийн ёсоор чанд шаардан сургаж байх үед шээж орхиход гаргаад хаячихдаг байсныг санан лав учир болно гээд үүдний дэргэд сарьчихав. 

	Гаргахын оронд Швейк:

	— Үгүй энэ чинь зальтай амьтан байна гээч, энэ чинь ёстой муу зүгийн ов байна гэв. 

	Швейк суран бүсээр Люксийг нэг ороолгож аваад, шээс рүү нь хоншоороор нь дүрсэнд удтал түүнийгээ цэвэрлэн долоов. 

	Нохой ичсэндээ гиншиж гал зуухны өрөөгөөр мөрөө үнэрлэн цөхөрч тэвдэн гүйв. Дараа нь гэв гэнэт ширээ рүү очоод суугаад, шалан дээр тавьсан элэгний үлдэгдлийг үмхэж орхиод пийшингийн хажууд очиж, элдэв зовлон үзсэний эцэст унтчихав. 

	Салахынхаа үед Благникаас,

	— Чамд хэдэн крон өгвөл таарах вэ? гэж Швейкийг асуухад, цаадах нь зөөлнөөр:

	— Энэ тухай яриад яах вэ, Швейк. Хуучин сайн нөхрийнхөө төлөө, ялангуяа цэргийн албанд байх үед нь би юу ч хийхээс буцахгүй. За сайн суугаарай найз минь, наадахыгаа Гавличевын талбайгаар ер бүү хөтөлж яваарай, гай болж мэднэ шүү. Чамд дахиад ямар нэгэн нохой хэрэг болбол манайхыг чи мэдэх хойно гэв. 

	Люксийг Швейк сайн унтуулаад, тэр завсар өөрөө махны мухлагаас хагас кило элэг авч, чанаад бээлхэн хэсгийг нохойныхоо урд нь тавин сэрэхийг нь хүлээв. Макс бүр сайн сэрээж амжаагүй байхдаа амаа долоож эхлээд суниаж, элгийг үнэрлэснээ үмхэж орхив. Дараа нь үүд рүү очиж түгжээ рүү хуцах туршлагаа давтлаа. 

	— Макс нааш ир! гэж Швейк дуудав. Макс итгэл муутайхан дөхөж очиход Швейк өвөр дээрээ аваад илж гарав. Тэгэхэд Макс анх удаа оготор сүүлээ нөхөрсгөөр хөдөлгөн Швейкийн гарыг болгоомжтойгоор хазаж тоглов. Дараа нь гарыг нь аяархан зуусаар Швейк өөд: «Яах гэх вэ, хонгор минь, нэгэнт чадагдаад өнгөрснөө мэдэж байна» гэх байртай ухаалгаар харав. 

	Нохойгоо илсээр Швейк эелдэгхэн дуугаар үлгэр ярив.

	— Урьд эрт цагт Люкс гэдэг нэг нохой байж гэнэ ээ. Нохой нэг хурандаагийнд байдаг, зарц бүсгүй нь гадаа гаргадаг байжээ. Тэгсэн нэг өдөр хүн ирээд Люксийг хулгайлчхаж, Люкс нэг дэслэгчийн нохой болж цэргийн албан хаах болж Макс гэдэг нэртэй болов... Алив Макс хөлөө өгөөрэй. Ингэхлээр муу зулзага минь чамайг өөдтэйхөн шиг байвал хоёулаа сайн байя. Эс тэгвэл цэргийн албанд чи зовлонгоо эдэлнэ шүү гэв. 

	Макс өвөр дээрээс нь буун харайгаад дэслэгчийг хуарангаас эргэж ирэхэд Швейк тэр хоёр хэзээ язааны сайн нөхөд болчихсон байв. 

	Швейк Макс руу харж бодол болон:

	— Нарийвчлан үзвэл цэрэг хүн бүр чухамдаа гэрээсээ хулгайлагдан ирсэн байх юм, гэв. 

	Дэслэгч Максийг үзээд хачирхан баярлаж Макс ч гэсэн сэлэм зүүсэн хүн дахин үзсэндээ баярлав.

	— Хаанаас нохой олж, хэдэн крон төлөв гэж Лукашийг асуухад цэрэгт дайчлагдсан нэг танилаа бэлэглэсэн юм гэж Швейк хэнэг ч үгүй хариулав. 

	Дэслэгч нохойтой тоглох зуур, 

	— За сайн, Швейк дараа сарын нэгэнд нохой олсны шанд надаас тавин крон аваарай гэхэд, 

	— Авч чадахгүй, ноён дэслэгч ээ гэв. 

	Дэслэгч үүнд ширүүнээр, 

	— Таныг манайд алба хаах болсон өдөр танд би үг бүрийг дагаж бай гэж тушаасан. Таныг тавин крон ав л гэж би хэлсэн хойно та түүнийг аваад сайн архидаж орхих ёстой. Швейк та тэр тавин кроноор юу хийх вэ? гэхэд, 

	— Ноён дэслэгч, таны тушаал ёсоор архидаж орхиё гэлээ. 

	— Хэрэв тэр тухай би мартаж орхивол, тавин крон өгөх ёстойг сануулахыг би танд тушааж байна. Ойлгов уу? Үүнд чинь бөөс байхгүй биз? Юу ч гэсэн сайн угааж цэвэрлэ. Маргааш би албатай нөгөөдөр үүнтэй цуг би гадуур гарна гэв. 

	Швейкийг нохойгоо угааж байх зуур, уул эзэн хурандаа нь гэртээ аль байдаг муу хараалаа барж, үл мэдэгдэх хулгайчийг цэргийн хээрийн шүүхэд өгнө, буудан дүүжилнэ. Хорин жил шоронгийн тав болгоно, тасар бусар цавчиж хаяна гэж занаж байв.

	Хурандаагийн гэрээр нэг германы муухай хараал дуулдаж, 

	— Тэр муу луйварчинг би чадаад өгье гэж занана. 

	Швейк, дэслэгч Лукаш хоёрт гайтай сүрхий аюул тулгарав. 

	 

	
XV бүлэг : БАЛАРСАН НЬ

	 

	Хурандаа Фридрих Краусон Циллер фон Циллергут (Циллергут гэж хурандаагийн өвөг нар дээр арван наймдугаар зууны үед архинаас өгөөд уучихсан, Зальцбург дахь нэг тосгоны нэр) гайхалтай тэнэг хүн билээ. 

	Хамгийн энгийн юмны тухай ярихдаа хүртэл үргэлж л хүмүүсийг ойлгов уу, үгүй юу гэж шална. Жишээ нь: «Эрхмүүд ээ, энэ бол цонх, цонх гэж ер нь юу байдгийг мэдэх үү?» гэх юм уу «Хоёр талаараа сувагтай замыг засмал зам гэж нэрлэнэ. Тийм шүү эрхмүүд ээ. Харин суваг гэж юу болохыг та нар мэдэх үү? Суваг гэдэг бол нэлээд тооны ажилчдын ухаж гүнзгийрүүлсэн зүйлийг хэлнэ. Ингэхлээр сувгийг чинь зээтүүгээр ухдаг юм. Ер нь зээтүү гэж юу байдгийг мэдэх үү?» гэнэ. Юм бүхнийг тайлбарлах дуртай шинэ бүтээлийн эзэн түүнийхээ тухай ярих дуртай байдагчлан хорхойсон байж нуршина. 

	«Эрхмүүд ээ, ном гэдэг бол их бага хэмжээгээр дөрвөлжлөн зүсэж, дээр нь юм хэвлээд нийлүүлэн үдэж хавтаслаж цаасны цавуугаар наасан олон цаасыг хэлнэ. Цаасны цавуу гэж юу байдгийг та бүхэн мэдэх үү? Цаасны цавуу гэдэг маань цавуу шүү дээ». 

	Хурандаа даанч усан тэнэг болохоор, дарга нар барааг нь харахтайгаа зэрэг л "гудамж нь тэгшлэн зассан газар байх ба захаар нь өндөрлөн байшингийн нүүрний дагуу гаргасан явган хүний зам хоёроос бүрэлдэнэ. Байшингийн нүүрэн тал гэдэг бол гудамж юм уу, явган хүний зам дээрээс харагдаж буй хэсгийг нь нэрлэнэ. Байшингийн ар талыг харж явган хүний зам дээрээс харж үл болохыг гудамжны гол руу ороод харвал амархан итгэж болно" гэх байрын цэцэрхлийг нь дуулахгүйн, тулд зам буруулан явдаг билээ. 

	Нэг удаа энэхүү сонин туршлагаа дор нь хийж үзүүлэхийг завдсан боловч аз болоход тэргэнд дайруулчихжээ. Тэр цагаас хойш улам ч тэнэг болж дарга нарын дуудаж зогсоож, шарсан өндөг, нар, халууны шил, амталсан боов, цонх болон шуудангийн тэмдэгтийн тухай эх захгүй яриа дэлгэнэ. 

	Энэхүү тэнэг эр харьцангуйгаар ахар хугацааны дотор албан тушаал дэвшиж сүрхий нөлөөтэй хүмүүсийн өршөөл ивээлд багтаж байдаг нь үнэхээр гайхмаар. Жишээ нь бригадын генерал, түүний чухамхүү тэнэг болохыг үл харгалзан их л таалдаг юм. Хээрийн сургууль дээр хурандаа хороогоороо санаанд багтамгүй юм хийлгэж, зохих газарт тогтсон цагт хэзээ ч амжиж очихгүйгээс гадна пулемётын галын өөдөөс жагсаалаар явуулна. Хэдэн жилийн өмнө Өмнөд чехэд хээрийн сургууль дээр эзэн хааны нүүрэн дээр хороотойгоо алга болчхоод Моравин орж, хээрийн сургууль дуусаж, цэргүүд хуарандаа ирчхээд хэвтэж байхад бас хэд хоног төөрч тэнэсэн билээ. Энэ ч гэсэн хурандаад онц юм бололгүй өнгөрсөн. 

	Бригадын генерал болоод хуучин Австрийн өөрөөсөө тэнэгээрээ дутуугүй цэргийн эрхтнүүдтэй нөхөрсөг дотно байдгийн ачаар элдэв шагнал, одон зэргийг авч, түүгээрээ машид бахархан өөрийгөө нарт хорвоогийн хамгийн шилдэг дайчин, цэрэг дайны алсын бодлогын хамгийн сайн онолч, цэргийн бүх шинжлэх ухаанд нэвтэрхий хүн гэж үзнэ. 

	Хорооныхоо үзлэг дээр цэргүүдтэй ярих д уртай ямагт л цэрэгт хэрэглэж байгаа винтов бууг яагаад «манлихеровки» гэж нэрлэсэн юм бэ? гэдэг ганц асуулт тавина. 

	Хорооныхон түүнийг элэг доог хийн, «за нөгөөх Манлихеровкоо» дэлгээд гарлаа гэцгээнэ. Тун их өширхөг зантай, аль нэг шалтгаанаар өөртөө эс таалагдсан дарга нарт бүдүүлэг муухай аашилна. Дарга нараас хэн нь гэрлэх гэвэл дээш нь мэдүүлж, тэр хүний тухай хамгийн олхиогүй муугаар тодорхойлохоо эс мартана. 

	Залуу ахуй цагт нь нэг хүн Фридрик Краус фон Циллергут усан тэнэг хүн гэж үнэн бодит байдлыг хэлсний улмаас хоёул буудалцан хурандаа өрөөсөн чихнийхээ хагасыг тал хяргуулсан юм байна. 

	Хурандаагийн оюун ухааны чадлыг авч үзэх юм бол усан тэнэг нь бүх нийтэд баттай илэрч алдаршсан франц Иосиф Габсбургийнхээс хэрхэвч дээгүүргүй гэдэг дүгнэлтэд хүрнэ. Яг л тэгж эх захгүй бурж, тэнэг аашлах нь, тун ч олон.

	Нэг өдөр дарга нар цугларсан наргиан дээр Шиллерийн тухай яриа болсонд хурандаа Краус фон Циллергут гэнэт ямар ч уялдаа авцалдаагүйгээр:

	— Би тэгэхэд байна аа, эрхмүүд ээ, өчигдөр бух тэргээр хөдлөгддөг анжис үзлээ. Бодоод үзээч эрхмүүд ээ, бух тэргээр нэг биш шүү хоёроор гээч! Утаа гараад байхаар нь ойртоод очтол бух тэрэг байна. Тэгтэл нөгөө талд нь бас нэг байж байх юм. Энэ тэгээд инээдтэй зүйл биш гэж үү, эрхмүүд ээ! Хэл л дээ? Нэг бух тэрэг хүч хүрэмгүй юм шиг хоёр байдгийг нь ээ!

	Тэгээд жаал азнаснаа нэмж:

	— Бензинээ дуусаад орхихоор машин өөрийн эрхгүй зогсохгүй юм. Үүнийг би бас өчигдөр нүдээрээ үзлээ. Тэгэхэд юм эрчээрээ бас явдаг тухай дэмий яриа дэлгэдгийг яана аа, эрхмүүд ээ! Явахгүй, зогсоод байрнаасаа ч хөдөлдөггүй шүү. Бензин байдаггүй гэнэ ээ, инээдтэй хэрэг биш үү, аа? гэжээ. 

	Тэнэг мөртөө хурандаа тун ч их сүсэгтэй хүн. Гэртээ шүтээнтэй. Игнатын сүмд байн байн очиж нүглээ наманчлан мөргөл үйлдэхээс гадна дайн дэгдсэн цагаас аван Австри Германы зэр зэвсгийн ялалтын төлөө хичээнгүйлэн мөргөсөөр байгаа болой. Христос шашин, германы ноёрхох үзэл хоёрыг хутгана. Ялагдагсдын газар, эд хогшлыг булаан авахад бурхан туслах ёстой мэтээр ойлгоно. 

	Олзлогдсон хүмүүс дахин хүргэж ирсэн тухай сониноос уншаад цухалдана. 

	— Цааш нь олзлогдогсдыг юунд тэгнэ вэ? Цөмийг нь буудчих л хэрэгтэй. Ямар ч өршөөл байж болохгүй! Хүүрүүдийн дунд л бүжиглэх хэрэгтэй! Сербид бас хүн ардын толгойг дараалан хүйс тэмтэрвэл таарна. Хүүхэд багачуулыг жадлаад дуусгах ёстой гэнэ. 

	Дайны үед францын олон сая чөтгөрүүдийг үзэн ядаж 

	 

	Уур савссан хүний мах, яс хоёр 

	Уулнаас өндөр, үүлнээ тултал аваарай 

	 

	хэмээн сэтэл зоволгүй хядаад байхыг германчуудад уриалан шүлэг бичиж байсан германы яруу найрагч Фирордтаас энэ чинь юугаараа ч дутахгүй хүн шүү дээ. 

	 

	* * *

	 

	Дэслэгч Лукаш дарга нарын сургуульд хичээлээ зааж дуусаад Максыг дагуулан зугаалахаар гарав. 

	— Ноён дэслэгч, танд зүрхэлж сануулахад, наадах чинь, зугтаагаад явчих вий, болгоомжтой байгаарай. Хуучин гэрээ санаж байгаад, таныг сул тавивал давхиад алга болж мэднэ шүү. Мөн Гавличковын талбайгаар явахгүй бол дээр гэж зөвлөмөөр байна... «Мария дарь эхийн хөрөг» гэгч байшинд байдаг Манны мухлагийн хэрүүлч муухай нохой байдаг юм. Гэгээн Гаштал сүмийн үүдэнд зогсдог гуйлгачин аятай тэр хавьдаа хүний нохой харахын хамт л юм хүмээс нь хороочих вий гэж дайраад болдоггүй золиг байгаа юм гэв. 

	Макс баярлан цовхорч тойрч гүйсээр оосроо сэлмэнд нь ороож, гадна гарах гэж байгаад баярлаж байгаагаа элдэв байдлаар илэрхийлнэ. Хоёул гадагш гарч Панск гудамжны буланд нэгэн бүсгүйтэй уулзахаар болзсон тул Пршикопын зүг чиглэв. Дэслэгч алба ажлынхаа тухай элдэв бодолд автан явав. Дарга нарын сургуульд маргааш юун тухай лекц унших сан бил ээ? Уулын аль нэг өндөрлөгийг бид яаж тэмдэглэдэг бил ээ? Өндрийг бид яагаад дандаа далайн түвшинтэй жишиж тэмдэглэдэг вэ? Бид далайн түвшинтэй харьцуулан, уулын бэлээс нь аван орой хүртэлх өндрийг яаж тодорхойлдог вэ?.. Цэргийн яам ямар чөтгөрөө хийж ийм юмыг сургуулийн хөтөлбөрт оруулдаг юм бэ? Энэ чинь зөвхөн их буучдад л хэрэгтэй зүйл шүү дээ. Үгүй ингэхэд жанжин штабын гаргасан зураг гэж байдаг шүү дээ. Дайсан 312 метрийн өндөрлөгт гараад ирсэн хойно тэр уулын, далайн түвшнээс дээших өндрийг юунд заасан юм, гэх юм уу өөрийн нь өндрийг тодорхойлон бодож суух сэхээ байхгүй байх аа. Зураг руу хараад л даруй тодорхой болно. 

	Панскийн гудамжнаас холгүй явтал «Зогс!» гэсэн муухай дуу гарч Лукашийн эдгээр бодлыг нь сарниулав. 

	Үүний сацуу нохой дэслэгчийн гараас тэмүүлж ийнхүү муухай зандарсан хүн рүү баярлан хуцсаар гүйж очив. 

	Дэслэгчийн өмнө хурандаа Краус фон Циллергут зогсож байсанд Лукаш ёслоод харсангүйн учир дүрэм зөрчив гэж уучлал гуйв. 

	Ёслохгүй бол зогсож аашилдгаараа хурандаа, дарга нарын дунд нэрд гарсан хүн. 

	Ёслох гэдэг бол ялалтын гол үндэс, Австрийн цэргийн хүчин чадал үүн дээр суурилж байсан юм гэж тэр бээр үзнэ. 

	«Ёслоход цэрэг хүн хамаг сэтгэл санаагаа бүрэн зориулах учиртай» гэж ярьдаг юм. Бага даргын бурангуй үхширмэл зан энэ үгэнд нь нэвт шингэжээ. 

	Цэргийн дүрэм ёсоор нарийн сайн, төв төвшин царайтайгаар ёслохыг шаардана. Хажуугаараа өнгөрсөн цэргээс аваад дэд хурандаа хүртэлх хүн бүрийг ийнхүү шахаж шаардана «Мэнд хүргэе» гэх байртай гараа саравчиндаа хааш хэрэг хүргэж ёсолсон цэрэг хүнийг өөрөө хуаран руу дагуулан аваачиж шийтгэнэ. 

	«Би харсангүй» гэдгээр хурандаагийн өмнө зөвтөнө гэж ер үгүй. 

	«Цэрэг хүн олны дунд явахдаа дүрмээр заагдсан үүргээ биелүүлэхийн тулд дарга нараа харж, хайж явах учиртай, дайны талбар дээр суманд өртөөд үхэхийнхээ өмнө ёслох учиртай. Ёсолж чаддаггүй, даргаа хараагүй дүр үзүүлдэг буюу хааш хэрэг ёсолсон болдог цэргийг би хүн биш адгуус гэж үзнэ» гэдэг билээ. 

	— Ноён дэслэгч ээ, бага тушаалын дарга нар ахлахдаа ёслох үүрэгтэй, энэ дүрмийг өөрчлөөгүй байгаа, хоёрт, хэдийнээс эхлээд ноёд дарга нар хулгайлсан нохой дагуулан гадуур зугаалах заншилтай болсон юм бэ? Тийм ээ, хулгайн нохойтой! Хүний нохой гэдэг бол хулгайн нохой мөн гэж хурандаа ширүүн дуугарав. 

	— Энэ нохой бол, ноён хурандаа... гээд дэслэгч Лукашийг маргах гэтэл, хурандаа үгийг нь ширүүнээр тас дайран

	— Минийх ээ, ноён дэслэгч ээ. Наадах чинь миний Люкс байна гэв. 

	Нохой Люкс ч бай, Макс ч бай хуучин эзнээ үзэхийн хамт шинийгээ ор тас мартаж ухасхийн тавиулаад хурандаа руу цоройж, сэтгэлтэй бүсгүйгээсээ аятай үг дуулсан гимнази сургуулийн зургаадугаар ангийн сурагч шиг учир тоймгүй баярлав.

	— Хулгайлсан нохой дагуулж гадуур зугаалах гэдэг дарга хүний нэр төрд ямагт харш болно оо, ноён дэслэгч ээ. Та мэдээгүй биз дээ? Дарга хүн нохой худалдаж авахдаа хожим нь муу явдал гарахгүй гэдэгт заавал баттай үнэмшсэн байх ёстой гэж хурандааг аашилж байхад Макс - Люкс хуншгүй зан гарган эзэн нь «туу, барь түүнийг!» гэж турхираад байгаа юм аятай дэслэгч рүү архиран, шүдээ арзайлгана. 

	Хурандаа цааш нь 

	— Та хулгайн морь унаж явахыг өөртөө зохилдох хэрэг гэж үзэх үү? Миний пинчер алга болсон тухай «Богемин», «Галеблатте» сонинуудад нийтэлсэн зарлалыг уншсан уу? Эсвэл даргынхаа сонинд нийтэлсэн зарлалыг та уншдаггүй хүн үү? гээд хурандаа алгаа ташив. — Үгүй энэ залуу дарга нар уу! Сахилга бат хаана байна? Хурандаа хүн зарлал нийтэлж байхад дэслэгч уншдаггүй байх гэж!

	Хурандааг мичтэй төстэй болгосон хууз сахлыг нь харан «зөнөсөн золиг чиний улаан нүүр лүү хоёр сайн тавиад өгөх юм сан» гэж дэслэгч бодож зогсоно. 

	— Цуг жаахан явъя гэж хурандаа хэлээд, аятай сайхан яриагаа үргэлжлүүлэн алхаж: — Дайны талбар дээр дэслэгч танд ийм явдал дахин учрахгүй. Ар талд хулгайлсан нохойтой сэлгүүцэж явна гэдэг үнэхээр муухай. Тийм шүү. Даргынхаа нохойг дагуулчхаад зугаалж явах гэдэг! тулалдааны талбар дээр бид өдөр бүр хэдэн зуун дарга нараа алдаж байхад... Тэгээд бас зарлал уншихгүй ээ. Нохой үгүй болсон тухай би зуун жил дараалан зарлаж болох шүү дээ. Хоёр зуун жил! Гурван зуун жил ч тэр. 

	Хурандаа нусаа чангаар нийсэн нь ямагт тун ч их уурласны тэмдэг билээ. Тэгээд:

	— Одоо та цаашаа зугаалж болно оо гээд эргэж дарга шинелийнхээ хормойг ташуураараа цухалдан ороолгосоор яваад өглөө. 

	Дэслэгч Лукаш гудамжны нөгөө талд гартал дахин «Зогсоод!» гэх дуулдсан нь гэртээ үлдсэн эхийнхээ тухай санааширсаар яваад хурандааг үзээгүй зол муут нэгэн бэлтгэл явган цэргийн хүн өртсөн нь тэр ажээ. 

	Цэргийг аль муухайгаар зүхэн аашилж, шийтгэл оногдуулахын тул өөрөө хуаран руу гарч одов.

	«Швейкийг яавал таарах вэ? гэж дэслэгч эргэцүүлнэ. Нүүрийг нь нялга болгоод тавьчихъя! Үгүй энэ багадна. Зооноос нь бүсний сур зүсээд авсан ч тэр муу новшид хөнгөднө!» 

	Болзсон бүсгүйтэй уулзах тухай бодохоо болиод уур нь шатсан, дэслэгч гэр өөдөө алхав. 

	Трамвайнд суух зуураа «олхиогүй хогийг алъя!» гэж бодлоо. 

	 

	* * *

	 

	Эрэлхэг цэрэг Швейк энэ зуур хуарангаас ирсэн зарлагатай сонин яриа дэлгэж суув. Зарлага дэслэгчээр гарын үсэг зуруулах бичиг авч ирээд хүлээж суугаа ажээ.

	Швейк зарлагыг кофе цайгаар дайлж, Австрийн бяц дарагдах тухай яриа болж байлаа.

	Үүнийг ямар ч эргэлзэх юмгүй зүйл мэтээр ярина. Олон олон цэцэн үг уудлан гаргаж ирнэ. Тэрхүү цэцэн үг тус бүр шүүхэд дуулджээ гэхэд улс орноос урвасны баталгаа болж, хоёулыг нь дүүжлэх сэн билээ. 

	— Эд бүгдээс болоод эзэн хаан лав мангуурч гүйцсэн биз ээ гээд Швейк, — Ер нь ч ухаалаг хүн байсан биш, энэ дайн тэгээд бүр ч авах юмгүй болгож тавих нь лавтай гэхэд хуарангаас ирсэн цэрэг:

	— Усан тэнэг эд! гэж нухацтай гэгч дуугарав. — Дүнз шиг таг амьтан. Дайн болж байгааг ч мэдэхгүй байгаа вий. Энэ тухай түүнд айлтгахаас зовсон байлгүй. Ард түмэндээ гаргасан урианд гарын үсэг зурлаа гэдэг хоосон мэх. Огт мэдэгдсэн юмгүй нийтэлж орхисон хэрэг. Тэр ерөөсөө юу ч мэдэхгүй юм чинь гэхэд Швейк магадлан шинжлэгч хүний байдлаар:

	— Тэр чинь байна аа... бор хоног нэг муу юм өнгөрөөж, нялх хүүхэд аятай хүн л хөхүүлж байхаас аргагүй гэнэ. Саяхан пивоны газар нэг хүн ярихдаа түүнд тэжээдэг хоёр эх бий, эзэн хааныг өдөрт гурван удаа аваачиж хөхүүлдэг гэж байна билээ гэв. 

	— Ээх! гэж хуарангаас ирсэн цэрэг санаа алдаад, — Биднийг хурдхан шиг дараад өгдөг ч болоосой. Австри жаал номхрох байгаа гэв.

	Яриа иймэрхүү янзтай үргэлжилнэ. Австрийн талд хэдэн аятайхан үг хэлэв. Тухайлбал иймэрхүү тэнэг улс нарт хорвоо дээр байж зохихгүй гэсэнд цэрэг түүнээс ажил төрлийн дүгнэлт уялдуулан гаргаж:

	— Дайны талбарт очихын хамт л дороо арилаад өгнө өө гэв. 

	Ийнхүү дэлхийн дайны талаар Чехчүүдийн үзэл санааг гарган хөөрөлдөнө. Хуарангаас ирсэн зарлага хэлэхдээ, Находын тэнд их бууны дуу гэнэт дуулдах болжээ. Оросын хаан мөдхөн Краковт орж ирэх юм байх гэж өнөөдөр Прагаар цуу явж байна гэв. 

	Цаашлаад Чехийн талх тариаг Герман руу гаргаж байгаа Герман цэргүүдэд шоколад чихэр янжуур тавьж олгодог тухай яриа болов. 

	Дараа нь хуучин цагийн дайн байлдааныг дурсан хүүрнэж, дайсны бүслэгдсэн хот руу муухай үнэртэй савнууд харвадаг байсан, дээр үед тэр олхиогүй үнэр дотор байлдах гэдэг мөн л амаргүй байжээ гэж Швейк үнэнээсээ нотолж байв. Мөн Швейк дайсан этгээд нэг хотыг гурван жилийн турш бүслээд өдөр бүхэн бүслэгдсэн улстай тиймэрхүү маягаар байлдан байсан тухай бас уншсан байжээ. 

	Бага дарга Лукаш ирж яриа тасраагүй сэн бол Швейк сонсууштай сонин сайхан нэг юм лав ярих байсан билээ.

	Лукаш Швейк рүү аймшигтай ширүүн муухай харснаа нэг бичиг дээр гарынхаа үсэг зурж зарлагыг явуулаад миний хойноос өрөөнд орогтун гэсэн дохио өгөв. 

	Бага даргын нүд уур хилэнтэйеэ гялалзана. Тэр сандал дээр суугаад, Швейкийн өөдөөс ширтэн "энийг чинь хэдийд дэлсье дээ" гэж бодож байв.

	«Эхлээд намалдаг дундуур нь хоёр гурав сайн дэлсэж майхныг нь буулгаад чихийг нь тас мушгих юм хум даа» Тэгээд юу болохыг чинь харъя, гайгүй! гэж Лукаш бодовч тэгтэл даргынхаа өмнөөс ноомой урьхан харцтай нүдээ том болгон цайлганаар харж байсан Швейк аюулын өмнө нам гүм байдлыг зориглон эвдэж:

	— Ноён дэслэгч ээ, таны муур байхгүй болсныг би илтгэе тэрээр гутлын тос идээд үхчихлээ. Би түүнийг зоорь дотор хаясан гэхдээ өөрийнх дотроо биш шүү, айлынхаа зооринд хаясан, тийм сайхан ангор үүлдрийн муур танд дахиад олдоход хэцүү шүү! гэв. 

	«Би энэ амьтантай чинь яаж ярья даа байз. Бурхан минь, яасан ч тэнэг амьтан даг вэ дээ» гэсэн бодол бага даргын дотор хоромхон зуур орж ирэв. 

	Гэтэл Швейкийн гэнэн цайлган харцтай нүд урьдын адил уриалгахнаар гялалзан «ашгүй ингээд юм гайгүй өнгөрөх нь бололтой. Ер нь тэгээд гайтай болсондоо ч яах вэ дээ. Ёстой л юм ёсоороо л болдгоос хойш, тэрний л нэг биз» гэж сэтгэл түгшихгүй байгааг илтгэнэ.

	Бага дарга Лукаш босон харайсан боловч түрүүн бодож байснаараа Швейкийг жанчсангүй, харин хамарт нь нударга буулгачих шахан:

	— Швейк, чи нохой хулгайлсан байна шүү! гэж хашхирахад, 

	— Ноён дэслэгч ээ, сүүлийн үед энэ талаар над юм мэдэгдээгүйг илтгэе. Дэслэгчээ, та хоолоо идээд Макстай хамт зугаалахаар гарсан тул түүнийг яавч хулгайлж чадашгүй байсан гэдгийгээ л би мэдэж байна. Тэгэхдээ таныг нохойгүй эргэж ирэхээр бүтэлгүй юм болж гэдгийг тэр дор нь мэдсэн л дээ. Энэ чинь юу гэх юм дээ, тэр үед... Спаленын гудамжинд Кунеш хэмээх ширэн цүнх оёдог нэг оёдолчин суудаг юм. Тэр нохойтойгоо зугаалахаар гарах болгондоо түүнийгээ алга болгочихдог юм билээ. Тэр хүн нохойгоо эсвэл пивоны мухлагт мартчихна, эсвэл хулгайд алдчихна. Тэр ч байтугай нохойгоо хүнд зээлдүүлчхээд эргүүлж авдаггүй гэдэг шүү гэв. 

	— Дуугүй бай, муу мал минь, чөтгөр алгадмар чамайг! Чи чинь эсвэл бүр дүүрчихсэн хар хог байх, эсвэл тэмээ шиг тэнэг амьтан байх! Ийм эргүү шог яриаг наадах чинь дуулсан юм шүү! Надаар тоглоом хийхээ боль! Чи хаанаас нохой авчирсан бэ? Хаанаас олов? Тэр чинь манай хороон даргын нохой болохыг мэдэж байна уу? Дарга, дөнгөж саяхан надтай гудамжинд дайралдаад нохойгоо авсан. Энэ чинь гутамшгийн гутамшиг муухай хэрэг байна даа! Хулгайлсан эсэхийгээ үнэнээр нь хэлээч? гэхэд нь

	— Хаанаас даа, ноён дэслэгч ээ, би түүнийг чинь хулгайлаагүй. 

	— Гэхдээ хулгайн нохой гэдгийг мэдэж байсан уу?

	— Тийм ээ, ноён дэслэгч ээ, хулгайн нохой гэдгийг мэдэж байсан.

	— Гэгээн Мария минь! Швейк! Хар мал би чамайг буудаж ална! Хог! Илжиг! Баас! Үгүй чи үнэхээр ийм усан тэнэг амьтан уу?

	— Яг тийм, ноён дэслэгч ээ, би тийм амьтан. 

	— Чи яах гэж надад хулгайн нохой авчирч өгсөн юм бэ? Тэр муу новшийг яах гэж гэртээ авчирсан юм бэ? 

	— Ноён дэслэгч таныг л баярлуулах санаатай гээд Швейкийн нүд дэслэгчийн царай өөд, цагаан цайлган дотноор харав. 

	Дэслэгч сандал дээр лагхийн сууж гиншин:

	— Ямар нүгэл хийлээ гэж бурхан намайг энэ хар малтай учруулж цээрлүүлсэн юм бол оо? гэв. 

	Дэслэгч зөөлөн сандал дээр цөхрөнгөө барж суухдаа Швейкийг цохих нь байтугай тамхиа ороох чадалгүй болсон санагдана. Яах гэснээ өөрөө сайн мэдэлгүйгээр Швейкийг явуулж «Богеми», «Тагеблатт» сонинуудыг авчруулан нохой үгүй болсон тухай хурандаагийн нийтлүүлсэн зарлалыг уншуулах гэлээ.

	Швейк сонин авч зарлалтай хуудсыг нь дэлгэж барьсаар царай нь гялалзчихсан баяртай нь аргагүй орж ирээд:

	— Байна аа, ноён дэслэгч ээ! Ноён хурандаа тэр хулгайлагдсан пинчераа тун ч аятайхнаар зүсэлж бичсэн нь уншихад таатай гэж аргагүй. Тэгээд авчирсан хүнд бас зуун кроны шагнал өгнө гэж амлаж... овоо л шагнал байна. Ийм юманд голдуу л тавин крон өгдөг сөн. Коширжид суудаг Божетех гэгч хүн зөвхөн ийм юмаар амь зуудаг юм. Нохой хулгай хийж аваад, сонины зарлал дээрээс харж байгаад хаягаар нь аваачиж өгнө. Нэг удаа жигтэйхэн хөөрхөн хар шпиц нохой хулгайлаад авсан чинь эзэн нь хаана ч зарлал нийтэлсэнгүй. Өөрөө тэгэхээр нь сонинд зарлал нийтлүүлэх гэж бүтэн таван кроноо гарзадсаны эцэст эзэн нь олдож өөрийнхөө нохойг аргагүй мөн гэж таниад, хүмүүсийн үнэнч шударгад итгэдэггүй байсан болохоор эрээд хэрэггүй гэж бодож байсан юм, хорвоо дээр шулуун шударга хүмүүс байдгийг одоо нүдээрээ үзэж үнэмшээд чин сэтгэлээсээ баярлаж байна гэсэн. Шударга үнэнчийн төлөө шагнахыг ёсонд нийцэхгүй зүйл гэж үзэж байгаа болохоор цэцэрлэг болоод гэрт тарих цэцгийг арчлах тухай өөрийнхөө бичсэн номыг бэлэглэе гэсэн. Хөөрхий Божетек хар шпицийг хойд хоёр хөл дээрээс нь барьж байгаад тэр эрхмийн толгой дундуур байлгаад тавьчихсан, тэгээд тэр цагаас хойш сонинд юм зарлахгүй гэж андгайлж билээ. Эзэн нь өөрөө зарлал нийтлээгүй бол нохойг хүнд зарчихсан нь дээр... гэв. 

	— Швейк чи явж унт, өглөө болтол дэмий донгосож чадах хүн шүү, чи! гэж дэслэгч тушаав. 

	Дэслэгч өөрөө мөн унтахаар өрөөндөө орсон бөгөөд Швейк хаан хүүгийн морийг хулгайлж аваад Лукашт өглөө, үзлэг дээр тэр морио уначхаад сумангийнхаа өмнө хөндөлдөж байтал хаан хүү өөрөө морио танив гэж зүүдэллээ. 

	Үүрээр дэслэгчийн бие хөлгүй найр наргианы дараах шиг хачин, толгой нь урьд орой нүдүүлж шидүүлчихсэн юм аятай ангалзаж байв. Шөнөжин хар даржээ. Муухай зүүдэндээ туйлдаад өглөө тийшээ дахин унтчихсан боловч үүд цохин сэрээж Швейкийн цайлган царай цухуйн 

	— Ноён дэслэгч хэдэн цагт сэрээхийг тушаах сан бол? гэж асуув. 

	Дэслэгч цөхрөн аяархнаар ёслоод

	— Зайл хар мал аа! Яасан айхавтар юм бэ!.. гэв. 

	Дэслэгчийг боссон хойно Швейк өглөөний хоол өгч байгаад шинэ асуулт тавьж мэл гайхахад хүргэв. 

	— Ноён дэслэгч танаас зүрхэлж асуухад, шинэ нохой эрж олохыг тушаах сан болов уу? гэв.

	Дэслэгч үүнд санаа алдаад, 

	— Ингэхэд байна аа Швейк, таныг цэргийн хээрийн шүүхэд шилжүүлэх дур хүрээд байна. Гэвч танаас илүү усан тэнэг амьтан шүүгч нар үзээгүй болохоор цагаатгаад гаргачихна. Наад нүүрээ толинд хараач, ийм мангуу царай хараад өөрийн чинь огиудас чинь хүрэхгүй юм уу? Байгаль чухамхүү муухайгаар тохуурхан таныг төрүүлжээ. Би ийм юм ер үзээгүй. Швейк та үнэнээ нэг хэлчих, өөрөө өөртөө ер таатай санагддаг уу? гэхэд:

	— Үгүй ноён дэслэгч ээ, таатай санагддаггүй. Тэр толинд чинь би гачуурын боргоцой аятай харагдаад байдаг юм. Тэр толийг сайн цайрдаагүй юм. Станек гэгч хятадын нөлөөтэй гүдгэр толь тавьсан байсан, түүнд хэн ч өөрийгөө харсан огиудас хүрэх юм билээ. Толгой гэж угаадасны бортого, гэдэс гэдэг пивонд цүнхийчихсэн сүмийн хонхочных аятай, ер нь хачин олхиогүй биетэй юм харагдана. Мужийн захирагч генерал хажуугаар нь явж байснаа тэр толинд өөрийгөө харчихсан чинь даруй авч хаяхад хүрсэн шүү гэлээ. 

	Дэслэгч буруу харж санаа алдаад, Швейктэй дэмийрэхийн оронд цөцгийтэй кофе уухыг дээрд үзэв. Швейк гал зууханд юм хийж, 

	 

	Ган сэлмээ гялалзуулсан

	Греневиль дайчин эрс

	Гоо охидоо уухилуулсаар

	Гонхот Прашийг чиглэв... 

	 

	гэж дуулах нь Лукашт сонсогдож байв. Дараа нь

	 

	Цэрэг бид сайн эрчүүл, 

	Цэвэрхэн бүсгүйчүүл бидэнд дуртай, 

	Хангинасан зоос өврөөр нэг, 

	Хаана ч биднийг баярлан угтана. 

	 

	гэж дуулав. 

	«Муу шаар чамд ч л газар болгон тэгж сайхан байгаа бий!» гэж дэслэгч бодоод нулимчхав. 

	 Үүдээр Швейкийн толгой цухуйж: 

	— Ноён дэслэгч, танд зүрхэлж илтгэхэд, Таныг дуудаж хуарангаас хүн ирээд байна, даруй ноён хурандаа дээр очих ёстой гэнэ. Дуудаж ирсэн хүн энд байна, гэснээ эрээ цээргүй өөриймсөг байдлаар, — Янз нь нөгөө нохойны л тухай болов уу, гэв. 

	Үүдний өрөөнд зарлага цэрэг ирсэн учраа илтгэх гэхэд дэслэгч бөглөрсөн дуугаар:

	— Дуулсаан, гээд Швейк рүү муухай харж гарч одов. 

	Энэ нь рапорт төдийгүй, нэлээд ноцтой юм байжээ. 

	Дэслэгчийг хурандаагийн тасалгаанд ороход цаадах нь зөөлөн сандал дээр хөмсгөө зангидаж сууна. 

	— Хоёр жилийн өмнө дэслэгч та Будейовиц дахь ерэн нэгдүгээр хороонд шилжүүлж өгөхийг хүсэж байсан. Будейовиц хаана байдгийг та мэдэх үү? Влатавт байдаг юм, тийм шүү, Влатавт байдаг, тэнд Огрже бил үү юу ч билээ нэг гол бас цутгадаг юм даг. Уул хот том бол зочломтгой гэж ч хэлнэ. Эндүүрээгүй бол гол нь хашлагатай. Хашлага гэж юу байдгийг мэдэх үү? Хашлага гэж усны эргээр барьсан чулуун ханыг хэлнэ ээ. Тийм шүү. Гэхдээ ажил төрөлд энэ хамаарах зүйл биш, бид тэнд хээрийн сургууль хийж явсан, гээд хурандаа бэхний сав руу харж хэсэг дуугүй байснаа яриагаа дор нь эргүүлж:

	— Танайд нохой маань муу зантай болчхож, юу ч идэх дургүй... За тэр! Бэхний саванд ялаа орчихлоо. Өвөл бэхний саванд ялаа орно гэдэг бас хачин аа. Ёсон буруу явдал! гэв. 

	«Хэлэх юмаа хэлээч дээ, зөнөг хар минь» гэж дэслэгч бодлоо. 

	Хурандаа босож өрөөн дотуур нааш цааш хэд холхиод:

	— Иймэрхүү явдлыг үл давтуулахын тулд дэслэгч таныг яавал зохихоо би удаан эргэцүүлсэн, тэгтэл та өөрөө ерэн нэгдүгээр хороонд шилжих хүсэлт гаргаж байсныг саналаа, дарга нарыг нь Сербчүүд хядаад дуусаж байгаа учраас ерэн нэгдүгээр хороонд дарга нар их дутагдалтай байгаа тухай жанжин штаб саяхан бидэнд мэдэгдсэн. Гурван өдрийн дотор та шинээр аяны батальонууд байгуулж байгаа Будейовицын ерэн нэгдүгээр хороонд очсон байх болно гэдгийг би өөрийн шударга ёсыг барьж хэлье. Та талархлын үг юу хийх вэ. Армид... юун дарга нар хэрэгтэй байна гээд нэмж хэлэх үг ололгүй цагаа харж хэлсэн нь: — Арван цаг хагас, хорооны рапорт хүлээж авах болжээ, гэв.

	Аятай сайхан яриа үүгээр дуусаж, тасалгаанаас гарахдаа дэслэгчийн дотор уужрав. Дарга нарын сургууль руу очиж, ойрын өдрүүдэд дайны талбар луу явах болсноо хэлээд үүнийг тохиолдуулан Неказанкэд үдэшлэг хийнэ гэв.

	Гэртээ хүрч ирээд Швейкээс их л учиртайхнаар:

	— Швейк та ер аяны батальон гэгчийг мэдэх үү? гэж асуувал:

	— Ноён дэслэгч, танд зүрхэлж айлтгахад, аяны батальон гэдэг «аянбат» аяны суман гэдэг «аянсум» бид ингэж л товчилж нэрлэдэг юм, гэв. 

	— За тэгвэл таны тэр тааламжит «аянбаттай» чинь бид мордох болов гэдгийг Швейк танд дуулгаж орхиё гэж дэслэгч ёсорхуугаар хэлээд, — Гэхдээ дайны талбар дээр эндэх шигээ мангуу аашлаад байна гэж бүү бодоорой. За баярлаж байна уу? гэхэд Эрэлхэг цэрэг Швейк хариуд нь:

	— Тийм ээ, хачин их баярлаж байна. Эзэн хаан Августын өндөр угсаат гэр бүлийнхний цөмийн нь төлөө хоёулаа дайны талбар дээр үхээд өгөх яасан сайхан байх бол доо, гэлээ.

	 

	
«АР ТАЛД» ГЭДЭГ ТЭРГҮҮН ХЭСГИЙН ТӨГСГӨЛИЙН ҮГ

	 

	«Эрэлхэг цэрэг Швейк ар талд хөглөсөн нь» гэдэг тэргүүн хэсгийг төгсгөхдөө сүүлчийн хоёр хэсэг: «Дайны талбар дээр» «Олзлогдсон нь» гэдэг дараачийн хоёр хэсэг мөдхөн гарна гэдгийг уншигчдад толилуулъя. Эдгээр хэсгүүдэд цэргийнхэн болоод энгийнхэн үнэн бодит байдалд байдагчлан ярьж хөөрнө. 

	Амьдрал гэдэг эрхэм дээдсийн хээнцэр дэгжин галбир сургах сургууль бус. Хүн бүр чадах хэрээрээ ярьж хөөрнө. Ёслолын даамал доктор Гутийн үг яриа хонхрын гуанзны эзэн Павливецийнхээс огт өөр мөртөө манай энэ роман бол тансагчуулын гарын авлага биш тохитой томоотой улсын дунд ямаршуу үг яриа зохимжтой болох тухай шинжлэх ухааны ч ном биш, энэ ном бол тодорхой үеийн түүхэн зураг мөн. 

	Үнэхээр хатуу муу үг хэлэгдсэн л бол энд бичихдээ би гар татахгүй. Үг хэлийг зөөлрүүлэх юм уу, олон цэг тавьж аргалахыг би дэмий хоёр нүүр гаргасан хэрэг гэж үзнэ. Тэр үгнүүдийг парламентад хүртэл хэрэглэдэг юм чинь. 

	Олигтой зөв хүмүүжил авсан хүн юу ч уншиж болно гэсэн үг байдаг нь тун үнэн, дотроо ичгүүр сонжуураа алдаж, заавал залхагт айхавтар нарийн чадмаг болсон хүмүүс л хуурамч бузар зан суртахууныг баримталдаг агуулгыг үл хэрэгсэж, үүнийг буруушаан ганц нэг үг рүү хилэгнэн дайрах нь зүй. 

	Хэдэн жилийн өмнө би нэг туужийн шүүмжийг уншсан. Зохиолд «тэр хүн нусаа нийгээд, хамраа арчаад» гэж бичиж хэмээн шүүмжлэгч авгай хэлэх муу үгээ олохгүй байсан. Ингэж бичсэн нь уран зохиол ард түмэнд өгөх ёстой бүх өндөр дээд, гуа сайхан бүхнээс гажиж байгаа юм гэнэ. 

	Энэ бол нарт хорвоо дээр ямаршуу илжигнүүд төрдгийн зөвхөн ганц, тэгэхдээ хамгийн тод жишээ мөн. 

	Хатуухан үгнээс дотор нь арзганадаг хүмүүс зүгээр л жинхэнэ амьдралаас айдаг аймхайчуул бөгөөд тиймэрхүү сулхан улс л соёл, нийгмийн зан суртахуунд хамгийн их хохирол учруулдаг юм. 

	Энэ нь гэрэлт сарны дор ямар илжигнүүд төрж байдгийн хамгийн хурц нэг жишээ. 

	Ширүүн үгэнд дургүйцэн зэвүүрхдэг хүмүүс жинхэнэ амьдралаас айдаг арчаагүй аймхай хүмүүс байдаг бөгөөд тэд нийгмийн ёс суртахуун соёлд хамгийн их хор учруулдаг улс байдаг. Бүх ард түмний уяхан урсгал сэтгэлтэй хуурмаг соёлд шүтдэг, Алоиса гэгээний галбирын хүмүүс болгох гэж тэд хүснэ. Алоиса гэгээн нэг хүн чангаар унгачихыг дуулаад асгартал уйлсан бөгөөд мөргөл залбирал уншиж байж жаахан тайтгарсан гэж Евстахий гэлэн номдоо өгүүлжээ. 

	Тиймэрхүү этгээдүүд хүмүүст айхавтар зэвүүцэх боловч өөрсдөө нийтийн бие засах газрын ханан дээр бичсэн завхай зайдан үг олж унших гэж тэнэдэг юм. 

	Номондоо хэд гурван хатуухан үг хэрэглэснээр би хүмүүсийн үнэн байдалд солилцдог үг яриаг л тусгах гэсэн юм. 

	Гуанзны эзэн Паливецыг Лаудова авгай, доктор, Гут, Ольга Фастрова авгай бусад олон хүмүүс шиг хээнцэр үг хэл хэрэглэ гэж шаардахын аргагүй. Тэдгээр хүмүүс бүгд найрамдах Чехословак улсыг бүхэлд нь хээнцэр том танхим болгоод хүн бүр фрак хэмээх гоёлын цамц, цагаан бээлийтэй, зүймэл шалан дээгүүр явж хээнцэр дэгжин ярьж баячуудын хямсгар зан суртахууныг дагуулах дуртай байх авч тэр хаалганыхаа цаана хээнцэр хямсгарууд хамгийн олхиогүй, ёсон бусаар завхайрч байдаг билээ. 

	 

	* * *

	 

	Завшааныг ашиглан дуулгахад гуанзны эзэн Паливец амьд мэнд. Дайныг шоронд сууж өнгөрөөгөөд франц Иосиф хааны хөргөөс болж гайд учирсан тэр үеийнх шигээ хэвээрээ ажээ. 

	Миний ном дотроос өөрийнхөө тухай уншиж үзээд надтай ирж уулзсан бөгөөд дараа нь хорь гаруйг худалдан авч танилууддаа тарааснаар энэхүү номыг тараахад тус болсон. 

	Түүний тухай илтэд бүдүүлэг байдлаар хараалч болгон бичсэн бүхэн өөрт нь машид таалагджээ. 

	«Намайг одоо хэн ч өөр болгож чадахгүй. Бүх насан туршаа би бүдүүн хадуун үг яриатай, юу бодсоноо хэлдэг байсан, хойшид ч тэгж л байх болно. Аль нэг муу илжигнээс болоод би хэл амаа таглахгүй дээ. Одоо би цуут хүн боллоо» гэж надад хэлсэн. 

	Өөрийгөө улам их хүндлэх болжээ. Түүний хамаг алдар нь хэдхэн хатуу үгэн дээр тулгуурлаж байгаа юм. Өөрт нь энэ, бүрэн хангамжтай ажээ. Үг хэлний нь байрыг үнэн зөвөөр тусган харуулахдаа би ийнхүү муухай үгээ хэлж байхын хэрэггүй гэж сургамжлах гэсэн бол «надад тийм санаа үгүй нь мэдээж» Энэхүү шударга хүнд доромжлогдсон сэтгэл төрүүлэх нь зайлшгүй сэн.

	Амандаа орсон үгийг хэлснээр алив долигонуур бялдууч занг эсэргүүцэгч чехчүүдийн сэтгэлийг өөрөө мэдэлгүйгээр илэрхийлж байгаа юм. Эзэн хаан ба төлөв төвшин үг яриаг онц ойшоодоггүй нь түүний мах цусанд шингэсэн чанар болой. 

	 

	* * *

	 

	Отто Кац одоо амьд мэнд бөгөөд лам нарын чухал нэг жинхэнэ хөрөг мөн. Төр хувирсны дараа мяндаг тушаалаа орхиж католик сүмийн ивээлээс гарч умард чехийн алтан ба өнгийн будгийн фабрикийн итгэмжлэгдсэн төлөөлөгч болжээ. Намайг сайн чадна гэж сүрдүүлсэн урт захидал ирүүлсэн. Юу гэвэл түүний үнэн бодит дүрийг харуулсан бүлгийг германы нэг сонин орчуулан нийтэлсэн юм. Би тэднийхээр орсон чинь хамаг явдал аятайхан дууссан. Шөнийн хоёр цагийн алдад Кац хөл дээрээ нэгэнт тогтохгүй болоод эцэс төгсгөлгүй номлол айлдаж байснаа эцэст нь «Муусайн шавар тархитангууд минь, Отто Кац гэдэг чинь цэргийн хувраг хүн шүү, чухамдаа» гэж билээ.

	Хуучин Австрийн улсын туршуул талийгаач Бретшнейдерийн галбирын олон хүн одоо бүгд найрамдах улсаар шиншилж явах юм. Хэн юу ярьж байгааг тэд тун их сонирхож байна. 

	 

	* * *

	 

	Энэхүү номоороо би эрмэлзэж буй зүйлдээ хүрч чадах эсэхийг бүү мэд. Нэг хүн нөгөөгөө «Чи ер нь Швейк шиг мангуу юм» гэж харааж байхыг би дуулсан. Зөвхөн энэ үг л миний зорьсноосоо маш хол байгааг харуулж билээ. Тэгэхдээ «Швейк» гэдэг үг арвин баялаг хараалд нэг шинэ нэмэр болчихлоо гэхэд чех хэлийг ийнхүү баяжуулсандаа л сэтгэл ханаж суухаас өөр юмгүй билээ. 

	 

	Ярослав Хашек

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	УЛАН-БАТОР

	 

	 

	Техн. ред. Г. Долгоржав, 

	Хянагч Ж. Жамьян, Д. Цэгмид

	 

	* * *

	 

	Хэвлэлтэд 1965 оны 5-р сарын 19-ний өдөр

	 

	Хэвлэсэн тоо 20 000

	 

	Цаасны хэмжээ 60X90 1/32.

	Хэв. хуудас 42,5 

	 

	А—22682 

	Зах № 308

	 

	* * *

	 

	Сүхбаатарын нэрэмжит Хэвлэлийн Комбинат.

	Улаанбаатар, Сүхбаатарын талбай, 2

	
Заметки

	 Ирасек Алоис (1851—1930) Чехословакийн нэрт зохиолч




	[←2]
	 Хүнцэл (ЦБ)




	[←3]
	 Австрийн армид номлол уншдаг лам нар ийм цэргийн даргын цолтой эрх хэмжээтэй байжээ




	[←4]
	 Хуарангийн шоронд сууж байсан хүмүүсийн гучин хувь нь дайн дуустал сууж, ганц ч удаа байцаалтад ороогүй билээ




	[←5]
	 Чехийн жижиг хөрөнгөтний харгис нам




	[←6]
	 Үнэхээр ч эмнэлэгт хэвтэх шалгарсан арга мөн. Ганцхан давхарт нь керосины үнэр шингээд баригддаг талтай. Бензиний үнэр хурдан гардаг болохоороо арай дээр, хожим хүмүүс бензинийг эфиртэй холиод ч тарьдаг болсон сүүлдээ бүр ч нарийн арга олцгоосон гэдэг. (зохиолчийн тайлбар)




	[←7]
	 Чехийн Католик шашны гэгээн, толгойг нь авч шуудайнд хийв. Влтав руу хаясан Ян Непомуцкийтэй хошууч адилших гэжээ




	[←8]
	 Азот мөнгөний хүчлийн давсыг нэрлэнэ. Ред.




	[←9]
	 Химийн бордоо, их хэрэглэвэл хортой. Ред.

